
Prefata 


Încă de la prima ediţie, întrucât cartea se adresa cititorului obişnuit, 
am încercat să o scriu într-un limbaj atractiv şi uşor. Am păstrat stilul acesta şi 
în ediţiile următoare, adăugând însă mărturii ale cercetărilor mele în domeniu 
care să-mi susţină afirmaţiile, precum şi recomandări şi concluzii. Acestea 
sunt însă adaptate stilului accesibil al cărţii şi sunt coroborate cu interviuri, 
citate şi observaţii personale sistematice, concluziile fiind bazate pe cercetări 
psihologice controlate. Acest lucru permite atât profesionistului, studentului, 
cât şi cititorului obişnuit, să aibă certitudinea că această carte nu este una de 
„psihologie populară”, ci reprezintă un demers serios, fundamentat ştiinţific. 
Ediţiile noi au beneficiat de un material actualizat, de un sumar la fiecare 
capitol, precum şi de întrebări aplicate fiecărei teme prezentate, toate menite 
să potenteze la maximum utilitatea didactică a cărţii. 

Un aspect atractiv al prezentei ediţii stă în capacitatea sa de a fi o 
lectură plăcută şi practică, rămânând în acelaşi timp un document ştiinţific util 
deopotrivă cercetătorilor şi publicului general. Pentru specialişti, cartea de 
faţă poate reprezenta o schimbare agreabilă de ritm (de la materialele de 
studiu obişnuite), care, totuşi, nu face rabat seriozitatii ştiinţifice. De 
asemenea, atât pentru cercetători cât şi pentru publicul larg, cartea aceasta 
poate fi considerată o modalitate de a demonstra că, printr-o prezentare 
adecvată, ceea ce pare a fi doar un text ştiinţific fad se poate dovedi a fi, în 
realitate, un text plin de viaţă, folositor şi relevant pentru toată lumea. 


COMENTARIU LA PREZENIA EDIŢIE 


A trecut ceva timp de la publicarea primei ediţii a acestei cărți. Între 
timp, s-au petrecut lucruri noi care merită să-şi găsească locul într-o nouă 
ediţie. În primul rând, ştim mai multe lucruri despre procesul influentarii 
propriu-zise. Cercetările asupra puterii de persuasiune, a conformării şi 
modificării comportamentului au avansat şi ele, paginile cărţii de faţă fiind 
adaptate astfel încât să reflecte acest progres. În plus faţă de aducerea la zi a 
materialului, am prezentat şi reacţia cititorilor la materialele cuprinse în 
precedentele ediţii. 

Este vorba despre reflectarea experienţelor celor care au citit cartea 
recunoscând în ea lucruri care li s-au întâmplat, precum şi a modului cum 
aceste experienţe au acţionat împotriva, sau în favoarea lor, şi mi-au scris 
pentru a-şi spune părerile. Descrierile lor, care apar la secţiunea „Raportul 
cititorului” de la sfârşitul fiecărui capitol, ilustrează cât de uşor, şi de adesea, 
putem, în viata noastră cotidiană, cădea victime procesului de influențare. 

Un mare număr de persoane merită, şi au, toată aprecierea mea pentru 
ajutorul dat în realizarea acestei cărţi. Câţiva dintre colegii mei universitari au 
lecturat manuscrisul iniţial şi mi-au furnizat comentarii pertinente asupra lui, 
dând prin aceasta un plus de consistenţă ediţiei de fata. Aceştia sunt: Gus 
Levine, Doug Kenrik, Art Beaman şi Mark Zanna. În plus, prima formă a 
manuscrisului a mai fost citită şi de către câţiva membri ai familiei mele şi 
prieteni, cum sunt Richard şi Gloria Cialdini, Bobette Gorden şi Ted Hall, care 
mi-au oferit nu numai atât de necesarul sprijin sufletesc ci şi o serie de 
comentarii pline de miez. 

A mai existat şi un grup care mi-a furnizat sugestii foarte folositoare 
la anumite capitole sau grupuri de capitole: Todd Anderson, Sandy Braver, 
Catherine Chambers, Judi Cialdini, Nancy Eisenberg, Larry Etkin, Joanne 
Gersten, Jeff Goldstein, Betsy Hans, Valerie Hans, Joe Hepworth, Holly Hunt, 
Anne Inskeep, Barry Leshowitz, Rarwyn Linder, Debbie Littler, John Mowen, 
Igor Pavlov, Janis Posner, Trish Puryear, Marilyn Rall, John Reich, Peter 
Reingen, Diane Ruble, Phillis Sensening, Roman Sherman şi Henry Wellman. 

Unele persoane au fost utile in fazele incipiente. John Stealey a fost 
editorul care a recunoscut potentialul acestui proiect. Jim Sherman, Al 


Goethals, John Keating, Dan Wagner, Dalmas Taylor, Wendy Wood şi David 
Watson au furnizat prime recenzii pozitive, care au motivat deopotrivă atât pe 
autor cât şi pe editori. Editorii mei de la Allyn & Bacon, respectiv Carolyn 
Merryl şi Jodi Devine, au fost în permanenţă favorabili şi m-au ajutat în mod 
obiectiv. Mai vreau să mulțumesc următorilor cititori pentru feedback-ul 
acordat telefonic: Emory Griffin (Wheaton College), Robert Levine 
(California State University), Jeffrey Lewin (Georgia State University), Dvid 
Miller (Daytona Beach Community College), Lois Mohr (Georgia State 
University) şi Richard Rogers (Daytona Beach Community College). Au mai 
adus un aport substanţial prin recenziile lor: Assaad Azzi (Yale University), 
Robert M. Brady (University of Arkansas), Brian M. Cohen (University of 
Texas), Christian B. Crandall (University of Florida), Catherine Goodwin 
(University of Alaska), Robert G. Lowder (Bradley University), Eugene P. 
Sheenan (University of Northern Colorado), Jefferson A. Singer (Connecticut 
College) şi Sandy W. Smith (Michigan State University). 

Şi, în cele din urmă, nimeni nu mi-a fost mai aproape de-a lungul 
întregului proiect decât Bobette Gorden, care a trăit împreună cu mine fiecare 
cuvânt. 

Mai doresc să aduc multumirile mele următorilor, care, direct sau prin 
intermediul cursurilor pe care le susţin, au contribuit la secţiunea „Raportul 
cititorului” din această ediţie: Pat Bobbs, Annie Carto, William Cooper, Alicia 
Friedman, William Graziano, Mark Hastings, Endayehu Kendie, Danuta 
Lubnicka, James Michaels, Steven Moysey, Paul Nail, Alan J. Resnik, Daryl 
Retzlaff, Geofrey Rosenberger, Dan Swift şi Carla Vasks. 

Cu această ocazie, vreau să-i invit pe toţi noii cititori să contribuie cu 
„rapoarte” pentru o posibilă reeditare în viitor. Acestea îmi pot fi trimise pe 
adresa: Department of Psychology, Arizona State University, Tempe, AZ 
85287-1104, sau  Robert.Cialdini OASU.EDU. În sfârşit, informaţii 
suplimentare privind problematica influentarii se pot obţine accesând siteul 
www.Influenceatwork.com. 


R.B.C. 


Introducere 


Acum, pot recunoaşte deschis. Toată viata am fost un naiv. De când 
mă ştiu, am fost o ţintă uşoară pentru agenţii de vânzări de tot felul şi pentru 
colectorii de fonduri. Desigur, doar o parte dintre aceştia au interese 
necinstite. Ceilalţi, reprezentând, de exemplu, fonduri de caritate, au cele mai 
bune intenţii. Oricum, nu contează. Cu o frecvenţă care, personal, mă 
nelinişteşte, sunt asaltat de tot felul de reviste nedorite sau de bilete şi invitaţii 
gratuite la manifestări care nu mă interesează. De aceea, este posibil ca 
statutul meu, îndelung stabilit, de fraier să joace un rol hotărâtor în interesul 
meu faţă de studierea actului conformării. Vreau să ştiu care sunt factorii 
determinanti pentru ca o persoană să spună da alteia, şi care sunt tehnicile 
folosite de către factorii de convingere pentru a obţine conformarea. M-am 
întrebat ce anume face ca o cerere formulată într-un fel să fie respinsă, în timp 
ce alta, care solicită acelaşi lucru, formulată însă într-un mod puţin diferit, să 
aibă succes. 

De aceea, în calitatea mea de psiholog social, am început să cercetez 
experimental psihologia conformării. La început, cercetarea a luat forma unor 
experimente efectuate în cea mai mare parte în laboratorul meu şi pe studenţi. 
Doream să aflu care anume principii psihologice influenţează tendința de 
conformare la o cerere. În momentul de faţă, psihologii cunosc câte ceva 
despre aceste principii, respectiv ce anume sunt ele şi modul cum operează. 
Considerându-le arme în arsenalul persuasiunii, vom analiza pe parcursul 
acestei lucrări o parte dintre ele. 

După o vreme, am început să-mi dau seama de faptul că 
experimentele, deşi necesare, nu sunt suficiente. Ele singure nu îmi dădeau 
posibilitatea de a analiza importanţa respectivelor principii mai departe de 
perimetrul laboratorului şi, eventual, al campusului unde îmi desfăşuram 
activitatea. Devenise limpede că, dacă doream să înţeleg aşa cum trebuie 
psihologia conformării, era necesar să-mi lărgesc câmpul investigaţiilor. 
Trebuia să mă orientez către profesioniştii persuasiunii, către cei care 


exersaseră practic respectivele principii asupra mea, toată viaţa. Ei ştiu ce 
anume merge şi ce nu — lucru de care are grijă legea supravieţuirii celui mai 
bine dotat. Treaba lor este aceea de a ne convinge, de acest lucru depinzând 
Chiar existenţa lor cotidiană; astfel că, cei care nu reuşesc să-i determine pe 
oameni să spună da cât mai repede se dau la o parte, în vreme ce aceia care 
reuşesc rămân şi se dezvoltă. 

Fără îndoială că nu numai profesioniştii persuasiunii cunosc se 
folosesc de aceste principii. Cu toţii ne folosim de ele şi le cădem victime în 
acelaşi timp în cadrul interacțiunii cu vecinii, prietenii, cei dragi şi familiei. 
Însă profesioniştii persuasiunii au la dispoziţie ceva mai mult decât noi, care 
posedăm doar o înţelegere vagă şi superficială. Mi-am dat seama că aceştia 
reprezintă pentru mine cea mai bogată resursă de informaţii privind 
conformarea pe care o pot avea. Astfel că, timp de aproape trei ani, am 
combinat studiile experimentale cu un program mult mai pasionant: imersia 
sistematică în lumea profesioniştilor persuasiunii — agenţi de vânzări, colectori 
de fonduri, lucrători în publicitate şi alţii. 

Scopul meu era acela de a observa din interior tehnicile şi strategiile 
cele mai eficiente şi mai uzitate de către majoritatea practicantilor. Programul 
meu de observaţii a luat uneori forma interviului direct, atât cu practicantii cât 
şi cu oponenții fireşti ai unora dintre aceştia: poliţişti din birourile anti-frauda 
şi reprezentanţi ai agenţiilor de protecţie a consumatorului. Alteori, a fost 
necesară o examinare atentă a materialelor scrise prin care tehnicile de 
persuasiune sunt predate din generaţie în generaţie, cum ar fi, de exemplu, 
manualele de vânzări, şi altele. 

Însă, cel mai adesea, cercetarea mea a luat forma participării active, 
nemijlocite. Acest tip de cercetare reprezintă o abordare în cadrul căreia 
cercetătorul devine un fel de spion. Cu ajutorul unei identități false, şi a unor 
intenţii ascunse, investigatorul se infiltrează în interiorul obiectivului 
devenind membru în toată regula al grupului de studiu. Astfel, atunci când am 
dorit să aflu informaţii despre tacticile de persuasiune folosite de către o 
anume o agenţie de vânzări (cărţi, cosmetice, aparatură etc.), am luat anunţul 
publicitar de angajare şi am urmat cursurile lor de instruire. Folosindu-mă de 
metode asemănătoare, dar nu identice, am reuşit să pătrund şi în agenţii de 
publicitate, relaţii publice şi colectare de fonduri pentru a le examina 
îndeaproape tehnicile. În concluzie, cea mai mare parte dintre mărturiile 
prezente în această carte provin din experienţa mea personală de aşa zis 
profesionist în domeniul persuasiunii, sau aspirant la acest statut, dobândită 
într-un mare număr de organizaţii dedicate unicului scop de a ne face să 
spunem da. 

A existat un anume aspect, pe care l-am învăţat de-a lungul acestor 


trei ani de cercetări, care s-a dovedit a fi cel mai interesant. Deşi există mii de 
modalităţi de persuasiune pe care profesioniștii le pot folosi, majoritatea lor se 
rezumă la doar şase categorii de bază. Fiecare dintre aceste categorii este 
guvernată de un principiu psihologic fundamental care dictează 
comportamentul uman, şi care îi conferă puterea de acţiune. Cartea de faţă 
este organizată în funcţie de aceste şase principii. Acestea — reciprocitatea, 
consistenţa, verificarea, legătura, autoritatea şi reținerea — sunt luate in 
discuţie ţinând cont de funcţia pe care o joacă în cadrul societăţii şi de 
ponderea de care un profesionist în domeniu poate face uz în cererile pe care 
le face privind cumpărarea, donarea, cedarea, votul sau acordul.1 

La sfârşit, fiecare dintre aceste principii este examinat din punctul de 
vedere al capacităţii lui de a produce un anume tip de conformare automată, 
netrecută prin filtrul gândirii, respectiv capacitatea de a fi de acord fără preget. 
Dovezile arată faptul că, în cadrul vieţii tumultuoase de astăzi şi a exploziei 
informaţionale la care suntem martori, acest tip de conformare negândită va 
prevala din ce în ce mai mult. De aceea, va fi din ce în ce mai important 
pentru societate, în ansamblul ei, să înțeleagă modul de funcţionare al 
influentarii automate. 


1 Trebuie să mentionez că nu am inclus în această listă interesul material, respectiv faptul că 
oamenii doresc să obţină maximum şi să plătească minimum posibil pentru produsul dorit. În 
nici un caz această omisiune nu are la bază vreo percepţie personală în sensul că maximizarea 
beneficiilor şi minimizarea costurilor ar fi un lucru lipsit de importanţă. Şi nu se bazează nici 
pe vreo dovadă că profesioniştii persuasiunii i-ar ignora valoarea. Dimpotrivă, in cercetările 
pe care le-am întreprins am observat în mod frecvent practicieni care foloseau, uneori onest, 
alteori nu, abordarea de tip: „Îţi ofer un preţ special”. Pur şi simplu, am hotărât să nu introduc 
în această carte respectivul principiu deoarece îl apreciez ca fiind de la sine înţeles, un factor 
implicit care merită menţionarea dar nu şi o descriere extensivă. 


CAPITOLUL 1 
Arsenalul influentarii 


Civilizaţia avansează prin extinderea numărului de 
operaţii pe care le putem efectua fără să gândim. 
Alfred North Whitehead 


La un moment dat am primit un telefon de la o prietenă care îşi 
deschisese un magazin de bijuterii indiene în Arizona. De abia aştepta să-mi 
spună ceva neobişnuit. La magazin se întâmplase ceva extraordinar şi credea 
că eu, în calitate de psiholog, aş putea să-i explic despre ce era vorba. 
Povestea avea în vedere o cantitate de bijuterii din turcoaz pe care mult timp 
nu reuşise să le vândă. Era vârful sezonului turistic, magazinul era plin de 
clienţi, bijuteriile cu pricina aveau un bun raport calitate-pret, si, cu toate 
acestea, nu se vindeau. Apelase la trucurile obişnuite pentru a stimula 
vânzarea; le mutase într-un loc mai vizibil şi ceruse personalului să le 
promoveze agresiv, dar fără succes. Totul părea în zadar. 

În cele din urmă, într-o seară, înainte de a pleca într-o deplasare 
pentru achiziţii, a lăsat şefului de vânzări un bilet mâzgălit în mare grabă: ,,Tot 
ceea ce se află în această vitrină, la Y pret”. Sperând astfel să scape de ele, 
chiar şi în pierdere. Când s-a întors, după câteva zile, nu numai că a fost 
surprinsă să vadă că absolut toate se vânduseră, ci a rămas de-a dreptul şocată. 
Şocul provenea din faptul că, angajatul respectiv înțelegând greşit ceea ce 
scrisese ea în grabă, dublase preţul, astfel că întreaga cantitate s-a vândut cu 
de două ori preţul iniţial! 

Pentru acest motiv mă sunase. Pentru că ştiam ce anume se 
întâmplase, am rugat-o, dacă dorea să-i explic totul aşa cum se cuvine, să 
asculte o poveste. Nu despre mine, ci despre curci, provenită dinspre relativ 
noua ştiinţă a etologiei (care se ocupă de comportamentul animalelor în 
mediul lor natural). Curcile sunt mame foarte bune, iubitoare, atente şi 
protectoare. Îşi petrec cea mai mare parte a timpului îngrijindu-şi şi 
curăţându-şi puii, încălzindu-i şi adunându-i laolaltă sub aripile lor 
protectoare. Însă, modul în care ajung să facă aceste lucruri este de-a dreptul 
bizar. Practic, manifestările lor materne sunt provocate de piuitul puilor lor. 
Astfel, caracteristicile individuale ale puilor, cum ar fi mirosul propriu, 
atingerea sau înfăţişarea, se pare că joacă un rol foarte mic în activitatea 
maternală. Practic, un pui va fi îngrijit de către mama lui doar dacă piuie. 
Dacă nu, el va fi ignorat sau, uneori, chiar ucis. 

Extraordinara dependenţă a curcilor de piuit a fost ilustrată de 
naturalistul comportamentalist M. W. Fox (1974) printr-un experiment cu notă 


dramatică efectuat asupra unei mame curci şi a unui dihor împăiat. Pentru 
curcă, dihorul reprezintă duşmanul natural, a cărui apropiere este însoţită de 
manifestări de mare agitaţie. Şi, într-adevăr, atunci când animalul împăiat era 
manevrat către ea, curca îl ataca, furioasă, imediat. Dacă, însă, aceeaşi 
creatură artificială emitea prin intermediul unui aparat montat în interiorul ei 
piuitul tipic al puilor de curcan, mama nu numai că îl accepta în apropiere, ci 
îl ocrotea pur şi simplu sub aripile ei. Pentru ca, în momentul în care 
emițătorul era oprit, curca mamă să procedeze din nou la atac. 


MECANISMUL AUTOMAT 


La prima vedere, mama curcan pare nebună: adoptă animalul care 
reprezintă inamicul ei natural doar pentru că piuie ca un pui, în timp ce îşi 
neglijează sau chiar omoară puiul propriu care nu face acest lucru. Practic, ea 
acţionează ca un automat ale cărui instincte materne se află sub controlul 
acelui unic sunet. Etologii afirmă că acest tip de comportament nu este nici pe 
departe propriu doar curcilor. Sunt identificate din ce în ce mai multe astfel de 
modele de acţiune mecanică, oarbă, la o mare varietate de specii. 

Numite modele de acţiune fixă, acestea sunt prezente în secvenţe 
comportamentale complexe, cum ar fi ritualurile de împerechere. 
Caracteristica fundamentală a acestor modele comportamentale este aceea că 
ele se manifestă în aceeaşi manieră şi ordine de fiecare dată, de parcă ar fi 
înregistrate în însăşi structura animalului respectiv. Atunci când situaţia 
impune împerecherea, se activează „înregistrarea” respectivă; doar un clic, şi 
mecanismul intră în acţiune; apoi, se declanşează secvenţa comportamentală 
corespunzătoare. 

Cel mai interesant aspect îl reprezintă însă modul în care se activează 
„înregistrarea”. De exemplu, atunci când un animal acţionează în apărarea 
teritoriului său, factorul declanşator al atitudinii vigilente de auto apărare în 
fata amenințării şi, dacă este necesar, al comportamentului combativ, îl 
constituie intruziunea unui alt animal din aceeaşi specie. Există însă o 
„chichiţă”. Şi anume factorul declanşator, care nu este reprezentat de rivalul 
în sine ci de o trăsătură specifică a acestuia. Adesea, această trăsătură care 
declanşează reacţia poate fi chiar un aspect minor pe care îl prezintă intrusul. 
De exemplu, uneori, poate fi vorba de o nuanţă anume a culorii sale. În acest 
sens, experimentele au arătat că un mascul de vrabie poate ataca pe post de 
intrus chiar şi un smoc de pene roşii, ignorând pe de altă parte o vrabie 
adevărată care prezintă un penaj normal (Lack, 1943). Rezultate asemănătoare 


s-au observat şi la o altă specie de pasăre, respectiv Guşa vânătă (Luscinia 
Svecica), unde factorul declansator al reacției de apărare teritorială il 
reprezintă o nuanţă anume de albastru din penajul pieptului (Peiporen, 1960). 

Dar, mai înainte de a ne amuza de uşurinţa cu care animale inferioare 
se lasă amăgite de factorii declanşatori şi reacţionează în moduri nepotrivite 
situaţiei, ar trebui să înțelegem două lucruri. Mai întâi, modelele de acţiune 
fixă ale acestor animale funcţionează, de cele mai multe ori, foarte eficient. 
De exemplu, în cazul puilor de curcă, numai cei sănătoşi sunt capabili să 
emită respectivul piuit, şi este normal ca mama să aibă reacţie maternă numai 
la acest sunet. Pentru curci, reacţia la un singur stimul reprezintă 
comportamentul natural adecvat. Răspunsul inadecvat nu a fost altceva decât 
urmarea intervenţiei nenaturale a omului de ştiinţă, care a păcălit-o. Cel de al 
doilea lucru important este acela de a înţelege că şi noi posedăm acest tip de 
reacţii „înregistrate”. Şi, deşi în cele mai multe situaţii ele lucrează în 
avantajul nostru, factorii declanşatori ne pot, uneori, şi pe noi păcăli să le 
activăm la momente nepotrivite.2 

Psihologul social Ellen Langer împreună cu echipa ei (Langer, 
Blank&Chanowitz, 1978) demonstrează experimental, cu multă abilitate, 
această formă de automatism prezentă la om. Un bine cunoscut principiu 
comportamental uman spune că, atunci când solicităm cuiva un serviciu, vom 
avea şanse de succes mult mai mari dacă furnizăm şi un motiv. Oamenilor pur 
şi simplu le place să acţioneze dacă au un motiv. Langer a demonstrat acest 
lucru cerând un mic serviciu celor care stăteau la rând la copiatorul unei 
biblioteci: „Vă rog să mă iertati. Am numai cinci pagini. Pot folosi copiatorul, 
pentru că mă grăbesc?”. Eficienţa acestei cereri, la care se adaugă şi motivul, 
a fost aproape totală: 94% dintre cei solicitati au lăsat-o să intre în fata. De 
comparat acest succes cu scorul obţinut atunci când nu a folosit decât cererea, 
fără motivaţie („Vă rog să mă iertati. Am numai cinci pagini. Pot folosi 
copiatorul?”): 60%. La o primă vedere, se poate crede că deosebirea a constat 
în lipsa informaţiei suplimentare furnizată de cuvintele „pentru că mă 
grăbesc”. Însă, un al treilea test întreprins de Langer relevă faptul că nu este 
aşa. După cum se pare, importantă nu a fost întreaga serie de cuvinte ci doar 
„pentru că”. În loc să facă uz de motivul propriu-zis, în cel de al treilea tip de 
cerere Langer a folosit „pentru că”, după care a repetat ceea ce era deja 
evident: „Vă rog să ma iertaţi. Am numai cinci pagini. Pot folosi copiatorul, 
pentru că am de făcut câteva copii?”. Rezultatul a fost din nou aproape un 
succes total (93%), cu toate că nu fusese furnizat nici un motiv şi nici nu 
fusese adăugată vreo informaţie nouă care să justifice în vreun fel 
conformarea cu cererea. La fel ca atunci când piuitului puilor de curcă 
provoacă un răspuns matern adecvat chiar şi când acesta este emis de un dihor 

împăiat, tot asa si „pentru ca” a declanşat subiecţilor lui Langer un răspuns 
automat în sensul conformarii, chiar si atunci când nu li s-a oferit şi motivul 
corespunzător. După cum spuneam: clic, şi intră în acţiune mecanismul ... 3 

Deşi unele dintre observaţiile lui Langer relevă faptul că există destul 
de multe situaţii în care comportamentul uman nu urmează neapărat unei 
reacţii mecanice, ea este convinsă că, totuşi, acest lucru se întâmplă în 
majoritatea cazurilor (Langer, 1989). De pildă, în cazul comportamentului 
clienţilor care şi-au îndreptat atenţia asupra bijuteriilor din turcoaz numai 
după ce preţul lor a fost (din greşeală) dublat — lucru care nu poate fi înţeles 
decât în lumina declicului automat. 


‘TOG DER TH UA TOO AA 
PNITUDOGI PND TVR MTG TTA WAG. 


Ritualurile de împerechere umane nu sunt la fel de rigide ca 


cele ale animalelor. Cu toate acestea, cercetătorii au descoperit 
existenţa unor constante extraordinare prezente la multe dintre 
culturi (Kenrick&Keefe, 1992). De pildă, în anunţurile 
matrimoniale din întreaga lume femeia îşi descrie cu 
predilecție atributele atractivitatii fizice, în timp ce bărbaţii îşi 
trâmbiţează starea materială (Buss&Kenrick, 1998). 

Cartoon © Creators Syndicate/Dave Coverly 


Respectivii clienţi, în cea mai mare parte turişti cu puţine cunoştinţe 
privind pietrele de turcoaz, au folosit un principiu standard — de fapt, un 
stereotip: scump = bun. Sunt multe cercetări care arată clar faptul că cei care 
nu sunt siguri în privinţa calităţii unui produs se folosesc adesea de acest 
stereotip (Olson, 1977). Astfel că, turiştii noştri, care erau în căutarea unor 
bijuterii „de calitate”, au introdus în această categorie şi turcoazele scumpite, 
deşi nimic nu se modificase la ele cu excepţia preţului. Şi, din moment ce 
prețul funcţionează ca declanşator al sentimentului calităţii, era normal ca o 
creştere spectaculoasă a acestuia să ducă la o vânzare la fel de spectaculoasă 
către cumpărătorii care caută produse de calitate.4 


RAPORTUL CITITORULUI 1.1 
Din partea unui doctorand la Management 


Proprietarul unei bijuterii din oraşul meu mi-a povestit cum a 
învăţat el lecţia „scump = bun”. Un prieten de-al lui căuta un cadou 
mai deosebit pentru ziua de naştere a prietenei sale. Bijutierul i-a 
oferit cu doar 250$ un colier care se vindea cu 500$. Îndată ce l-a 
văzut, prietenul s-a entuziasmat. S-a dezumflat însă imediat ce a aflat 
preţul: 250$. A plecat, spunându-i politicos că el caută pentru 
viitoarea lui soţie „ceva drăguţ”. 

A doua zi, bijutierul, dându-şi seama care fusese problema, 
şi-a chemat prietenul înapoi spunându-i că mai are să-i arate încă un 
colier. I l-a prezentat pe acelaşi, dar la preţul real de 500$. Prietenul, 
care nu şi-a dat seama, a fost atât de încântat încât l-a cumpărat pe 
loc. Înainte însă de a-i lua banii, bijutierul i-a spus că îi face o 
reducere de 250$ ca dar de nuntă. Omul s-a arătat încântat. De această 
dată, în loc să considere preţul de 250$ jignitor, acum a fost bucuros 
şi mulţumit de el. 


Nota autorului: Observati cd, la fel ca si în cazul 
cumpărătorilor bijuteriilor din turcoaz, şi aici este vorba despre 
cineva care a ignorat obiectul cu preţul mai scăzut pentru că dorea să 
fie sigur că va cumpăra ceva de calitate. Am convingerea că, pe lângă 


regula „scump = bun”, există şi reversul „ieftin = prost”, care se 
poate aplica în egală măsură modului nostru de gândire. De altfel, în 
timp, termenul ieftin a ajuns să însemne şi inferior. 


MIZA PE O SINGURĂ CARTE 


Este uşor să-i critici pe turiştii cu pricina pentru decizia luată în 
privința cumpărării bijuteriilor. O privire ceva mai atentă oferă, însă, o 
perspectivă mai îngăduitoare. Oamenii aceştia s-au obişnuit toată viaţa cu 
regula „primeşti ceea ce plăteşti”, pe care au văzut-o reiterată la nesfârşit. 
Astfel, ei au ajuns să o transpună în ecuaţia „scump = bun”. Un stereotip care 
a funcţionat de regulă bine, devreme ce preţul unui produs creşte, în mod 
normal, în relaţie cu calitatea lui, un preţ ridicat indicând o calitate pe măsură. 
În consecinţă, atunci când s-au văzut în situaţia de a căuta o bijuterie de 
turcoaz de bună calitate, dar nepricepându-se la turcoaz, este de înţeles faptul 
Că, pentru a-i determina calitatea, s-au bazat pe ceea ce ştiau ei mai bine 
(Rao& Monroe, 1989). 

Deşi nu au fost conştienţi de acest lucru, reactionand exclusiv la 
preţul turcoazului ei au plasat miza pe o singură carte. În loc să evalueze 
fiecare particularitate a obiectului respectiv, ei au luat în calcul doar una, 
respectiv aceea pe care o asociază în mod curent cu calitatea unui produs: 
preţul. Practic, au mizat pe faptul că acesta, singur, le poate furniza toate 
informaţiile de care au nevoie. Însă au pierdut, pentru că cineva a confundat % 
cu x 2. Cu toate acestea, pe termen lung, o astfel de miză poate reprezintă cea 
mai raţională abordare cu putinţă. 

În realitate, comportamentul stereotip, mecanic, prevalează in 
majoritatea acţiunilor umane, deoarece el prezintă cea mai mare eficienţă 
(Gigerenzer& Goldstein, 1996), iar nu arareori este pur şi simplu singurul 
disponibil (Bodenhausen, Macrae&Sherman, 1999; Fiske&Neuberg, 1990). 
Noi, toţi, ne ducem viaţa într-un mediu extrem de complex, cu o mare 
mobilitate, care nu a mai existat niciodată până acum pe planetă. Pentru a-i 
putea face faţă însă, avem nevoie de adaptări, de scurtături. Nu se poate pune 
problema analizării tuturor aspectelor proprii fiecărui eveniment, persoane, 
sau situaţie cu care ne confruntăm zilnic. Nu avem nici timpul, nici energia şi 
nici capacitatea pentru aşa ceva. De aceea, suntem nevoiţi să ne folosim 
adesea de stereotipuri, ori de reguli improvizate, pentru a putea clasifica 
lucrurile în funcţie de câteva aspecte cheie, pentru a fi apoi capabili altă dată 
să răspundem fără a mai gândi atunci când unul sau altul dintre factorii 


declanşatori respectivi este prezent. 

Uneori, pentru că se întâmplă ca şi cele mai bune stereotipuri sau cei 
mai buni factori declanşatori să dea rateuri, comportamentul manifestat nu va 
fi cel adecvat situaţiei. Neavând, totuşi, o alternativă, va trebui să acceptăm 
aceste imperfectiuni, pentru că, fără stereotipuri şi factori declansatori am sta 
impietriti, catalogând, evaluand şi calibrând situaţia în vreme ce timpul de 
reacţie se epuizează. După cum se pare, în viitor vom depinde şi mai mult de 
stereotipuri. Pe măsură ce stimulii care ne saturează existenţa vor continua să 
se diversifice şi să devină din ce în ce mai variabili, vom fi nevoiţi, pentru a le 
face faţă, să ne lăsăm tot mai mult în seama „scurtăturilor” adaptative.5 

Recent, psihologii au descoperit existența unui număr de scurtături 
mentale pe care le folosim in judecatile noastre zilnice (Chaiken&Trpe, 1999; 
Kahneman, Slovic&Tversky, 1982). Denumite judecăţi euristice, acestea 
operează în cea mai mare parte la fel ca regula „scump = bun”, permiţând o 
gândire simplificată utilă de cele mai multe ori (deşi, câteodată, lasă loc unor 
erori cu costuri mari). Relevante pentru această carte se dovedesc a fi acele 
judecăţi euristice care ne spun când să credem sau să facem ceea ce ni se cere. 
Să ne gândim, de exemplu, la scurtătura care ne îndeamnă: „dacă o spune un 
expert, atunci trebuie să fie adevărat”. După cum vom vedea în capitolul 6, 
există în societatea noastră o tendinţă neliniştitoare de a accepta pe negândite 
declaraţii şi directive venite din partea unor persoane care par a fi autorităţi în 
domeniu. Aceasta înseamnă că, în loc să evaluăm cu grijă argumentele pe care 
le prezintă expertul acceptându-le sau nu, de obicei le ignorăm punând 
accentul, şi plasându-ne toată convingerea, doar pe calitatea de expert a 
respectivei persoane. Această tendință de a reacţiona în mod mecanic la 
informaţie nu reprezintă altceva decât un răspuns automat. Căruia i se opune 
reacţia în baza unei analize amănunțite a tuturor informaţiilor, pe care o putem 
denumi răspuns controlat (Chaiken&Trope, 1999). 


"Perhaps Mannrur wold care for something mere expences? 


Scump = Bun (gust) 
© The New Yorker Collection 1986, Gahan Wilson, 
cartoonbank.com. Toate drepturile rezervate. 


Exista suficiente cercetări de laborator care arată că, atunci când au 
atât dorinţa cât şi capacitatea de a o analiza cu grijă, oamenii sunt mai 
înclinați să verifice informaţia; altfel, prevalează folosirea automatismului 
(Chen&Chaiken, 1999; Petty& Wegener, 1999). De pildă, în cadrul unui studiu 
(Petty, Cacioppo&Goldman, 1981), studenţii de la Universitatea din Missouri 
au ascultat un discurs înregistrat din care au aflat că vor avea obligaţia de a 
susţine înainte de absolvire o serie de examene amănunțite. O parte ar fi fost 
afectaţi în mod direct, deoarece examenele urmau să intre în vigoare din anul 
în care terminau ei. Bineînţeles că o astfel de veste i-a făcut să analizeze cu 
grijă toate argumentele vorbitorului. Pe de altă parte, pentru ceilalţi, problema 
nu era foarte importantă deoarece examenele ar fi început în anul următor, 
după ce absolveau; drept urmare, aceştia nu erau foarte interesaţi de 
validitatea argumentatiei. Rezultatele studiului au fost foarte concludente, in 
sensul că subiecţii care nu erau vizati în mod personal au fost convinşi de 
expertiza vorbitorului, folosind în acest sens regula „dacă o spune un expert, 
atunci, aşa trebuie să fie”, nefiind foarte atenţi la tăria argumentatiei acestuia. 
Pe de altă parte, subiecţii vizati in mod personal au ignorat expertiza 
vorbitorului urmărind în principal calitatea argumentatiei acestuia. 


Deci, după cum se pare, atunci când vine vorba despre problema 
răspunsului automat ne luăm o marjă de siguranţă: atunci când avem la 
dispoziţie informaţia necesară iar problema ne interesează, rezistăm 
impulsului de a reacţiona la numai un singur factor declanşator. Lucru care, 
fără îndoială, se petrece cel mai adesea (Leippe&Elkin, 1987). Şi totuşi? Să ne 
reamintim ca, mai devreme, am aflat că oamenii tind să răspundă într-o 
manieră controlată şi gândită numai atunci când au deopotrivă dorinţa şi 
abilitatea de a face acest lucru. Recent, mi-a atras atenţia o serie de mărturii 
care sugerează faptul că forma şi ritmul vieţii moderne nu ne permit să luăm 
decizii gândite pe deplin, nici chiar cu privire la multe dintre problemele 
relevante în plan personal (Cohen, 1978; Milgram, 1970). Adică, uneori, 
problemele pot fi într-atât de complicate, timpul atât de puţin şi factorii 
disturbatori atât de agresivi, pe lângă tensiunea emoţională şi oboseala 
mentală accentuată, încât nu ne aflăm într-o stare cognitivă potrivită pentru o 
reflecţie serioasă. De aceea, indiferent de importanța problemei, nu avem 
încotro şi trebuie să o luăm pe scurtătură.6 

Probabil că nimic nu ilustrează mai dramatic acest lucru decât un 
fenomen cu consecinţe fatale, pe care oficiali ai industriei aeronautice l-au 
denumit sindromul căpitanului (Foushee, 1984). Investigatorii de la 
Administraţia Federală Aeronautică au observat că, în mod frecvent, erori 
evidente făcute de căpitanul unei aeronave nu sunt corectate de către membrii 
echipajului, consecinţa fiind un accident aviatic. Se pare că, în ciuda 
importanţei personale capitale pe care o prezintă problema, membrii 
echipajului nu corectează greşeala fatală a comandantului aeronavei folosind 
regula „dacă o spune un expert, atunci trebuie să fie adevărat” (Harper, 
Kidera&Cullen, 1971). 

O relatare a lui John Watson Jr., fost preşedinte la IBM, ne oferă o 
ilustrare a fenomenului. În timpul celui de al doilea război mondial fusese 
repartizat la investigarea accidentelor de avion în urma cărora mureau sau 
erau răniţi ofiţeri superiori. Într-unul dintre cazuri fusese implicat un vestit 
general de aviaţie, numit Uzal Ent, al cărui copilot se îmbolnăvise înaintea 
zborului. Lui Ent i-a fost repartizat imediat un înlocuitor, onorat de faptul că 
avea ocazia să zboare alături de o legendă. În timpul decolării, Ent a început 
să fredoneze ceva cu voce scăzută, dând încet capul pe spate în ritmul 
cântecului. Noul copilot a interpretat acest lucru ca pe un semnal pentru 
ridicarea trenului. Şi, în ciuda faptului că rulau cu o viteză care nu permitea 
decolarea, ridică roţile, provocând astfel căderea imediată pe burtă a 
avionului. În momentul dezastrului, pala unei elice i-a sectionat generalului 
coloana vertebrală paralizându-l. Watson (p. 117) ne redă explicaţia pe care i-a 
oferit-o copilotul: 


Când i-am luat copilotului declaraţia, l-am întrebat: „De ce 
ai ridicat trenul, dacă ştiai că avionul nu va zbura?” 

Răspuns: „Am crezut că aşa vrea generalul”. 

Era un prost. 


Prost? Date fiind circumstanţele respective, fără nici o îndoială. 
Explicabil? Da, în condiţiile labirintului de scurtături de raţionament pe care 
le solicită viaţa în lumea modernă. 


PROFITORII 


În ciuda folosirii lor pe scară foarte largă, precum şi a importanţei lor 
crescânde în viitor, este neobişnuit faptul că foarte puţini dintre noi ştiu câte 
ceva despre modelele de comportament automat. Poate că acest lucru se 
întâmplă din cauza manierei mecanice, neaşteptate în care acestea apar. 
Indiferent însă care ar fi motivul, este vital pentru noi să le cunoaştem măcar 
una dintre proprietăţi. Şi anume aceea că ne fac extrem de vulnerabili fata de 
oricine ştie cum lucrează acestea. 

Pentru a putea înţelege pe deplin natura vulnerabilitatii noastre, să 
mai aruncăm o privire la activitatea etologilor. Se dovedeşte că aceşti 
cercetători ai comportamentelor animale, cu toate ciripiturile lor înregistrate şi 
smocurile de pene colorate, nu sunt chiar singurii care au descoperit modul de 
activare a comportamentului automat la diferite specii. Un grup de organisme, 
numite de obicei imitatoare, copiază factorii declanşatori ai altor animale 
încercând astfel să le determine pe acestea să-şi activeze tiparele 
comportamentale la momente nepotrivite, pe care organismele imitatoare le 
exploatează apoi în beneficiul propriu. 

Să luăm de exemplu trucul folosit de femelele unui gen de licurici 
(Photuris) împotriva masculilor altui gen de licurici (Photinus). Masculii 
Photinus evită cu mare atenţie contactul cu femelele Photuris. Totuşi, de-a 
lungul a câteva secole de selecţie naturală, femelele Photuris au depistat un 
punct slab al victimelor lor, şi anume o emisie luminoasă a femelelor, a cărei 
intermitenta îi anunţă doar pe masculii genului Photinus că sunt gata de 
împerechere. Astfel, imitând semnalele luminoase ale victimei, ucigaşele 
Photuris se hrănesc cu masculii care au reacţionat la falsul semnal de 
împerechere (Lloyd, 1965).7 

În cadrul luptei pentru supravieţuire, aproape toate formele de viaţă, 
mergând chiar până la cei mai primitivi germeni patogeni, se folosesc de 


imitație. Adoptând anumite caracteristici cheie ale hormonilor sau nutrientilor, 
bacteriile sau viruşii capătă acces în interiorul celulei gazdă. În acest mod, 
celula sănătoasă îşi introduce singură factorii generatori ai unor boli precum 
rabia, mononucleoza şi răceala comună (Goodenough, 1991).8 Acestea fiind 
datele, nu trebuie să ne surprindă faptul că jungla umană prezintă o tristă şi 
redutabilă paralelă. Şi noi avem profitori care imită trăsături specifice 
declanşatoare de răspunsuri automate. Totuşi, spre deosebire de răspunsurile, 
în cele mai multe cazuri instinctive, din cadrul speciilor non umane, bagajul 
nostru de automatisme se dezvoltă în baza unor principii psihologice, sau 
stereotipuri comportamentale, pe care le-am dobândit prin învăţare. Forţa lor 
este diferită de la caz la caz, unele dintre aceste principii deţinând o 
extraordinară capacitate de directionare a acţiunilor omului. În ceea ce ne 
priveşte, întrucât le-am fost expuşi încă din copilărie, ele manevrându-ne cu 
multă discreţie în permanenţă, cu greu mai putem să ne dăm seama de forţa 
lor. În ceea ce îi priveşte pe ceilalţi, oricare dintre aceste principii reprezintă o 
armă de influențare automata, la îndemână şi gata pregătită. 

Există oameni care ştiu foarte bine unde anume să găsească acest 
arsenal al persuasiunii, şi care se folosesc de el în mod regulat şi cu multă 
pricepere pentru a obţine exact ceea ce doresc. Aceştia le cer celorlalţi să se 
conformeze dorințelor lor, iar rata lor de reuşită este uluitoare. Secretul acestei 
eficiente stă în modalitatea de formulare a cererilor, precum şi în felul în care 
ştiu să folosească unul sau altul dintre resorturile persuasiunii aflate în cadrul 
mediului social. lar pentru a realiza aşa ceva se poate să nu fie nevoie de mai 
mult de un cuvânt bine ales, care, angajând unul dintre principiile psihologice 
tari, pune în mişcare comportamentul automat. Dacă vreţi să câştigaţi de pe 
urma înclinaţiei noastre de a reacţiona mecanic la respectivele principii 
psihologice, urmati-i pe aceşti profitori pentru a învăţa în mod eficient ceea ce 
aveţi de făcut. 

Să ne amintim de prietena mea, cea cu magazinul de bijuterii. Deşi 
iniţial făcuse un profit frumos absolut din întâmplare, nu a durat prea mult 
până când a început să exploateze stereotipul „scump=bun” în mod intenţionat 
şi cu regularitate. Acum, când vrea să accelereze vânzarea unui produs care 
stagnează în timpul sezonului de vârf îi ridică preţul în mod semnificativ. Ea 
spune că această strategie se dovedeşte extrem de eficientă. Atunci când este 
aplicată excursioniştilor, aşa cum se întâmplă adesea, marja de profit este 
enormă. 

Şi, dacă strategia nu are succes ca atare, ea poate coborî preţul si pune 
anunţul „Reduceri”, şi îl va vinde căutătorilor de chilipiruri la preţul iniţial — 
tot în baza reacției „scump=bun”, dar în relaţie cu preţul umflat initial. 

Însă, prietena mea nu este nici pe departe originală în folosirea regulii 


„scump=bun” pentru atragerea clienţilor amatori de chilipiruri. Omul de 
cultură şi scriitorul Leo Rosten dă exemplul fraţilor Drubeck, Sid şi Harry, 
care aveau o croitorie bărbătească în cartierul unde locuia el, prin anii 1930. 
Când Sid avea un client nou, care se proba în faţa oglinzii din magazin, se 
prefăcea că nu aude bine şi îi cerea clientului să vorbească mai tare. După ce 
clientul se hotăra asupra costumului, dorea să-i afle preţul. Sid striga atunci la 
fratele lui, croitorul, aflat undeva în spate: „Harry! Cât costă costumul?!” 
Harry, întrerupându-se din lucru şi ridicând încet capul, îi dădea un preţ cu 
totul exagerat: „Pentru frumuseţea aceea de costum de lână? Patruzeci şi doi 
de dolari!”. Mimând că nu aude bine, Sid mai întreba o dată. Iar Harry repeta: 
„Patruzeci şi doi de dolari!”. Moment în care Sid se întorcea spre client: 
„Spune că douăzeci şi doi”. Majoritatea clienţilor se grăbeau să plătească 
„ieftin” costumul „scump” şi să o şteargă repede din magazin, mai înainte ca 
Sid să-şi dea seama de aşa zisa greşeală. 


JUJITSU 


Forma de artă marţială japoneză numită Jujitsu foloseşte pentru 
controlul adversarului doar un minimum de forţă, utilizând în acest sens 
principii naturale precum gravitația, pârghia, momentul şi inertia. Astfel, daca 
practicantul ştie exact cum şi unde să folosească aceste principii, poate să 
înfrângă cu uşurinţă un adversar mult superior lui din punct de vedere fizic. 
Acelaşi lucru se petrece şi cu cei care folosesc arma persuasiunii pentru a 
influența mecanismele automate care există în noi în mod natural. Aceşti 
profitori pot acţiona asupra țintelor lor cu un minimum de efort. Cel mai 
discret dintre aspectele acestui proces conferă celor care fac uz de el un 
excepţional beneficiu: abilitatea de a manipula fără a da impresia că fac acest 
lucru. Până şi victimele lor au tendinţa de a considera că ceea ce li s-a 
întâmplat nu este altceva decât acţiunea întâmplării şi nu rezultatul 
premeditării. 

Ordinea constituie un bun exemplu. Există un principiu al percepţiei 
numit principiul contrastului, care se referă la modul în care percepem 
diferenţa dintre două lucruri care apar consecutiv. Practic, dacă cel de al 
doilea lucru care ne apare în faţa ochilor este doar relativ diferit de cel care a 
apărut primul, noi îl vom percepe mult mai diferit decât este în realitate. 
Astfel, dacă ridicăm mai întâi un obiect uşor şi imediat apoi unul ceva mai 
greu, cel de al doilea ni se va părea mult mai greu decât dacă l-am fi ridicat pe 
el primul. Principiul contrastului este bine cunoscut în domeniul psihofizicii şi 


se aplică unei game largi de percepții, nu numai celor legate de greutate. De 
exemplu, dacă la o petrecere vorbim cu o persoană extrem de atrăgătoare 
căreia i se alătură una neatrăgătoare, cea de a doua ni se va părea mult mai 
urâtă decât în realitate.9 

În laboratoarele de psihofizică se foloseşte o demonstraţie pentru a 
prezenta acest principiu studenţilor. Subiectul se aşază in fata a trei recipiente 
pline cu apă: unul cu apă rece, altul la temperatura camerei şi cel de al treilea 
cu apă fierbinte. După ce îşi introduce o mână în apa rece şi cealaltă în apa 
fierbinte, subiectului i se cere să-şi introducă ambele mâini, imediat, în 
recipientul cu apă la temperatura camerei. Uimirea de pe figura subiectului are 
la bază faptul că mâna care fusese în apa rece pare a se afla în apă fierbinte, în 
timp ce aceea care a fost în apa fierbinte pare a se afla acum în apă rece; 
ambele fiind, de fapt, în apă la temperatura camerei. Concluzia este că unul şi 
acelaşi lucru poate fi făcut să pară în două feluri diferite în funcţie de 
evenimentul care l-a precedat. 

Desigur că instrumentul de persuasiune furnizat de principiul 
contrastului nu putea rămâne neexploatat. Pe lângă faptul că funcţionează 
foarte bine, are marele avantaj de a nu putea fi detectat, în urma lui 
nerămânând nici o urmă care să arate că cineva a manipulat situaţia în 
beneficiul său. Vânzătorii de articole de îmbrăcăminte sunt un bun exemplu în 
acest sens. Să presupunem că cineva intră într-un magazin şi se arată interesat 
să cumpere un costum şi un pulover. Dacă aţi fi în locul vânzătorului, care ar 
fi piesa pe care i-ati prezenta-o mai întâi pentru a-l face să cheltuiască cât mai 
multi bani? Managerii de magazine de confecţii îşi instruiesc personalul de la 
vânzare să prezinte întâi articolul mai scump. Totuşi, bunul simţ pare a sugera 
contrariul, pentru că cineva care tocmai a cheltuit o sumă mai mare de bani pe 
costum probabil că va sta pe gânduri dacă să mai cheltuiască şi pe un pulover. 
Însă vânzătorii se pricep mai bine. Ei aplică principiul contrastului, vânzând 
mai întâi costumul; pentru că, atunci când va veni momentul pentru pulover, 
chiar şi unul dintre cele mai scumpe va părea, prin comparaţie, ieftin. Exact 
acelaşi principiu se aplică şi la cumpărarea accesoriilor necesare la noul 
costum: cămăşi, curea, pantofi. Contrar percepţiei comune, dovezile arată 
valabilitatea principiului contrastului. Conform analiştilor de vânzări Whitney, 
Hubin şi Murphy (1965), „Este interesant de notat faptul că, aproape 
întotdeauna când un bărbat intră într-un magazin cu scopul precis de a-şi 
cumpăra un costum, el va cheltui mai mult pe accesorii, dacă cumpără mai 
întâi costumul”. Pentru un vânzător este mult mai profitabil să prezinte mai 
întâi produsele scumpe. Dacă nu ar proceda astfel, nu numai că ar pierde 
avantajul oferit de principiul contrastului, ci ar întoarce acţiunea principiului 
împotriva lui. Prezentarea mai întâi a unui produs ieftin, urmat de unul scump, 


va face ca acesta din urmă să pară şi mai scump, ceea ce nu este deloc de dorit 
pentru nici o afacere profitabilă. Deci, aşa după cum este posibil ca aceeaşi 
apă să pară caldă sau rece, se poate şi ca preţul unui produs să pară mai scăzut 
sau mai ridicat în funcţie de ce îi prezinti mai întâi. 


SHOE 


Contrastul perceptiv 
O idee stralucita. 
© Tribune Media Services, Inc. Toate drepturile rezervate. 


Folosirea principiului contrastului nu este însă apanajul exclusiv al 
comercianților de articole de îmbrăcăminte. În timp ce investigam, sub 
acoperire, tacticile de persuasiune folosite de o companie imobiliară, am dat 
de un alt mod de folosire a principiului contrastului. Pentru a deprinde „cum 
merge treaba”, l-am însoţit într-un weekend pe agentul imobiliar la vizionări. 
Acesta, trebuia să-mi dea îndrumările necesare pentru a putea trece de 
perioada de acomodare. Primul lucru pe care l-am observat la el a fost acela 
ca, întotdeauna, începea vizionarea prin prezentarea potenţialului client a unor 
case nepotrivite. L-am întrebat de ce, şi a izbucnit în râs. Acestea erau casele 
„de încălzire”. Compania respectivă ţinea pe listă una sau două proprietăţi cu 
preţuri umflate, care nu erau de vânzare ci erau folosite doar pentru a fi 
prezentate clienţilor astfel încât să creeze contrastul necesar evidentierii 
inventarului real vandabil al companiei. Nu toţi agenţii utilizau însă tehnica 
„încălzirii” folosită de acesta. El spunea că, după ce mai întâi vizitează casele 
proaste, îi place să vadă cum ochii clienţilor „se luminează” atunci când le 
arată ceea ce are de fapt de vânzare. „După ce îi plimb pe la vreo două case 
părăginite, casa pe care le-o aduc în atenţie cu adevărat va părea 
extraordinară.” 

Dealerii de maşini aşteaptă până după negocierea preţului pentru a 
veni cu alte opţiuni. În perspectiva unei cheltuieli de câteva mii de dolari, o 
cheltuială în plus de câteva sute de dolari pentru un CD player pare, prin 
comparaţie, aproape derizorie. Acelaşi lucru este valabil şi pentru diferite alte 
lucruri, precum geamuri fumurii, anvelope speciale, accesorii, pe care dealerul 


le va propune secvențial. Trucul este să faci sugestiile astfel încât ele să nu 
pară legate ci independente, iar preţul mai mic să pară, prin comparaţie, şi mai 
mic. Astfel că, orice cumpărător poate confirma faptul că un buget iniţial 
potrivit a ajuns în final să se umfle exagerat din cauza adăugării acestor, 
aparent mici, opţiuni. După care, în timp ce cumpărătorul stă cu contractul 
semnat în mână întrebându-se ce naiba s-a întâmplat (constatând, în cele din 
urmă, că de vină nu este altcineva decât el), dealerul zâmbeşte atotştiutor 
precum un maestru de jujitsu. 


Dragă mamă şi dragă tată, 


De când am plecat la facultate am scris tot mai rar, şi 
îmi pare rău pentru acest lucru. Vă voi pune la curent acum. 
Însă, mai înainte de a citi, vă rog să vă aşezaţi. Nu citiţi mai 
departe fără să staţi jos, ok? 

Deci, o duc destul de bine. Rana de la cap căpătată 
când am sărit pe geamul de la cameră atunci când aceasta a 
luat foc, la puţin timp de la sosirea mea aici, este aproape 
vindecată. Nu am stat în spital decât vreo două săptămâni, şi 
acum pot vedea aproape normal, iar durerile de cap nu mă 
mai necăjesc decât o dată pe zi. Din fericire, incendiul şi 
săritura mea pe geam au fost observate la timp de un lucrător 
de la benzinăria din apropiere, care a chemat imediat 
pompierii şi salvarea. Tot el m-a vizitat şi la spital, şi, de 
vreme ce nu mai aveam unde sta din cauza incendiului, a fost 
drăguţ şi m-a invitat la el în apartament. Practic, este vorba 
de o cameră la subsol, dar e destul de drăguță. El este un 
băiat bun, şi ne-am îndrăgostit nebuneşte. Ne gândim să ne 
căsătorim chiar. Încă nu am stabilit data, însă, oricum, va fi 
înainte să înceapă să mi se vadă sarcina. 

Da, mamă, tată, sunt însărcinată. Ştiu cât de mult vă 
doriţi să fiţi bunici, şi ştiu că vă veţi bucura de venirea pe 
lume a copilului şi că îi veţi oferi aceeaşi dragoste, dăruire şi 
tandrete pe care mi le-aţi dat mie când am fost copil. Motivul 
pentru care întârzie căsătoria este că prietenul meu are o 
infecţie minoră care îl împiedică să treacă testul de sânge, iar 
eu am luat-o din neatentie. Sunt sigură că îl veţi primi în 
familie cu braţele deschise. Este un om blând şi, deşi nu are 
prea multă educaţie, este ambitios. 

Acum, după ce v-am pus la zi, vreau să vă spun că nu 
a existat nici un incendiu la cămin, nu am nici o rană la cap, 


nu am fost în spital, nu sunt însărcinată, nici logodită, nu sunt 
infectată cu nimic şi nu am nici un prieten. Totuşi, am primit 
un 4 la Istorie şi un 5 la Chimie, şi aş dori să priviţi aceste 
note în perspectiva potrivită. 


Fiica voastră iubitoare, 
Sharon 


Fig. 1.1 Contrastul perceptiv şi studenta 


Sharon a picat la Istorie, însă a luat un 10 la Psihologie. 


RAPORTUL CITITORULUI 1.2 
Din partea unui student la Business School, Universitatea 
din Chicago 


In timp ce asteptam pe aeroportul din Chicago imbarcarea in 
avion, am auzit un functionar care anunta ca zborul este supraincarcat 
şi că pasagerii care sunt de acord să ia un alt zbor vor fi compensati 
cu un cec de 10.000$! Desigur, suma acesta, exagerată, nu era decât o 
glumă. Ar fi trebuit să facă oamenii să râdă. Şi a reuşit. Am observat 
însă că, atunci când a fost anunţată adevărata ofertă, respectiv 200$, 
nu au fost amatori. Până la urmă, pentru a se aduna totuşi câţiva, 
oferta a trebuit ridicată la 300$ şi apoi la 500$. 

La vremea respectivă vă citeam cartea şi am realizat faptul că 
cel care a făcut anunţul, deşi a stârnit râsete cu gluma lui, a greşit de 
fapt, dacă avem în vedere principiul contrastului. Şi aceasta pentru că 
modul în care a pus problema a făcut ca, în comparaţie cu cei 
10.000$, cei 200$ să pară nimic. A fost un râs scump pentru 
companie, pentru că a costat-o în plus încă 300$ de fiecare voluntar. 


Nota autorului: Cum ar fi trebuit să procedeze respectivul? 
Ar fi putut glumi mai întâi cu 5$, după care anunţa suma reală de 
200$, care ar fi sunat astfel mult mai atrăgător. În aceste condiţii şi- 
ar fi asigurat şi râsul, şi voluntarii. 


SUMAR 


Etologii, respectiv acei oameni de ştiinţă care cercetează 


comportamentul animalelor în mediul lor natural, au observat că, în 
cadrul multor specii, comportamentul se desfăşoară conform unor 
modele rigide. Numite modele de acţiune fixe, aceste secvenţe 
comportamentale mecanice se remarcă prin asemănarea cu anumite 
răspunsuri automate observate la oameni. Atât pentru oameni cât şi 
pentru celelalte ființe, modelele de comportament automat tind sa fie 
declanşate de către un aspect singular al informaţiei cu privire la situaţia 
dată. Acest aspect, numit factor declanşator, se poate dovedi adesea 
extrem de util prin faptul că îi permite individului să decidă asupra 
cursului corect de urmat, fără a mai fi necesară o analiză atentă şi 
amănunţită a fiecărei componente a informaţiei. 

e Avantajul unui asemenea tip de răspuns scurt stă în eficienţa lui. 
Reacţionând in mod automat la un factor declanşator, individul 
economiseşte timp preţios, energie şi capacitate mentală. Pe de altă 
parte, dezavantajul constă în vulnerabilitatea fata de greşeli, care, 
uneori, pot deveni costisitoare, deoarece prin reacţia la doar o parte din 
informaţie şansele de eroare cresc, cu atât mai mult atunci când este 
vorba despre un răspuns automat. Şansele de eroare cresc încă şi mai 
mult atunci când stimulii vin de la indivizi care încearcă să profite, 
manipulând situaţia în aşa fel încât să obţină, la momentul potrivt, 
reacţia pe care o doresc. 

e O mare parte din procesul de conformare cu cererea altei persoane poate 
fi înţeles prin tendința omului de a reacţiona în mod automat, folosind 
pentru aceasta scurtături raționale. Astfel, cei mai mulţi dintre membrii 
societăţii noastre modeme au dezvoltat un set de reacţii care 
declanşează actul de conformare prin răspunsul la o serie de fragmente 
de informaţie specifică — care, în mod normal, au menirea de a ne 
anunța momentul când conformarea ne este de folos. Oricare dintre 
aceşti factori declanşatori ai conformării poate fi utilizat ca armă de 
persuasiune destinată stimulării oamenilor în sensul acceptării unei 
cereri. 


TEME DE STUDIU 


Stăpânirea conţinutului 


1. Ce sunt modelele de acţiune fixă la animale? Din ce punct 
de vedere sunt acestea similare unor tipologii funcţionale umane? În 


ce constă diferenţa? 

2. Ce anume face reacţia automată atractivă pentru oameni? 
Dar periculoasă? 

3. Care sunt cele trei componente ale armei persuasiunii? 


Gândire critică 


1. Să presupunem că sunteţi un avocat care reprezintă o femeie care şi-a 
rupt piciorul într-un magazin şi vrea daune de 10.000$. Ţinând cont de 
actualele dumneavoastră cunoştinţe privind contrastul perceptiv, ce ar 
trebui să faceţi pentru ca suma pe care o pretindeti sa pară judecătorului 
doar o recompensă rezonabilă, ba, chiar, mică? 

2. Primiţi în cutia poştală o cerere de donaţie pentru o acţiune de protecţie 
a mediului. In această cerere sunt o serie de căsuțe corespunzătoare 
sumelor propuse. Ordinea sumelor este însă neobişnuită: 25$, 10$, 5$, 
15$. Explicati cu ajutorul principiului contrastului perceptiv de ce 
plasarea sumei mici la mijloc, între altele două, mari, reprezintă o 
tactică de atragere a unui număr mai mare de donaţii cu valoare 
crescută. 

3. Ce spun despre pericolele reacției automate următoarele două citate? 
„Totul trebuie făcut cât mai simplu cu putinţă, dar nu simplist” (Albert 
Einstein), şi „Cea mai mare lecţie a vieţii este să afli că până şi nebunii 
au uneori dreptate” (Winston Churchill). 

4. Cum reflectă reclama de la începutul capitolului tema acestuia? 


Society for the 
Prevention of 
CRABGRASS 


Ni NU 


Linsaphity crbgravt cari he comparred—bue oniy wh the help of comcermed 
citens like yoe. Yos genedus contribuia make reszarch poaibis to reach 
ma peal of a crabgraw dee work). Pleat pin us and male pour dinam 
payable oo the Socecty fer the Prevention of Crabgrass. A return cavelope hai 
been peruci bor your peene 

2 Cu toate că există importante asemănări între acest tip de automatizare la oameni şi la 
animalele inferioare, există deopotrivă şi importante diferențe. La om, comportamentul 
automat este mai curând deprins decât înnăscut, prezintă mai multă flexibilitate decât tiparele 
iraționale prezente la animalele inferioare, şi răspunde la un număr mare de factori 
declansatori. 

3 Se poate ca răspunsul copiilor cărora li se cere o explicaţie pentru comportamentul lor, 
„pentru că... de aia”, să îşi aibă originea în faptul că ei observă importanţa foarte mare pe care 
adulţii o atribuie expresiei „pentru că”. 

4 În folclorul marketingului, cazul clasic similar celui prezentat este al cunoscutei mărci de 
whiskey Chivas Regal. Acesta a fost o marcă slabă până când s-a decis mărirea preţului mult 
deasupra competitorilor. Vânzările au explodat, deşi produsul în sine a rămas acelaşi (Aaker, 
1991). 

5 Pentru exemplificare, să luăm cazul cuponului de reduceri, factorul declanşator standard al 
societăţii contemporane în materie de cumpărături, şi a răspunsului automat, negândit, al 
consumatorului la acesta (Zimmatore, 1983). O firmă de anvelope a descoperit faptul că o 
ofertă trimisă prin poştă pe care, din cauza unei erori de tipar, nu se imprimase reducerea, a 
produs acelaşi răspuns din partea cumpărătorilor ca oferta corectă, care promitea reduceri 
substanţiale. 

6 Este bine de ştiut faptul că atunci când nu folosim abordarea complexă în chestiuni 
personale importante, apelăm pentru acest lucru la consilierii noştri: medici, contabili, avocaţi, 
consultanţi în diferite domenii de interes (Kahn&Baron, 1995). Iată că, atunci când ne simţim 


coplesiti de luarea unei decizii complexe, dar dorim, totuşi, o analiză amănunţită a problemei, 
ironia face să folosim pentru aceasta tot o scurtătură: încrederea într-un expert. 

7 Se pare că acest tip de reacţie la semnale de împerechere funcţionează şi la oameni. Doi 
biologi de la Universitatea din Virginia, Astrid Juette şi Karl Grammer, au expus în secret 
câţiva bărbaţi tineri la mirosul unei substanţe de sinteză numită copulină, care imită mirosul 
vaginal uman. Apoi, respectivii au trebuit să aprecieze atractivitatea unor figuri feminine. 
Expunerea la copulină a mărit factorul de atractivitate pentru toate femeile, mascând 
diferenţele dintre ele («For Women», 1999). 

8 Oricât ar părea de viclene aceste creaturi, ele sunt depăşite de o insectă cunoscută sub 
numele de gândac rătăcitor. Folosindu-se de o serie de declanşatori de miros şi contact, 
aceştia determină două specii de furnică să-i protejeze, să-i îngrijească, să-i hrănească în 
stadiul de larva şi să-i găzduiască pe timpul iernii în perioada adultă. Reactionand mecanic la 
stimulii gândacilor, furnicile îi tratează ca pe furnici. Aflaţi în interiorul cuibului de furnici, 
aceştia răspund „ospitalităţii” mâncându-le gazdelor ouăle şi tineretul, ei neavând niciodată de 
suferit în vreun fel (Holldobler, 1971). 

9 Există cercetători care susţin faptul că personajele publice incredibil de atrăgătoare care 
populează mass media, actori, actriţe, modele, ne determină să fim mai putin satisfacuti de 
sexualitatea şi romantismul persoanelor autentice aflate în preajma noastră. De exemplu, 
există un studiu care demonstrează că expunerea prelungită la o atractivitate sexuală 
exagerată, de genul celei prezente în revistele de gen, poate cauza o lipsă de interes faţă de 
partenerul sau partenera curentă (Kenrick, Gutierres&Goldberg, 1989). 


CAPITOLUL 2 
Reciprocitatea: Dai, primeşti, şi primeşti... 


LIFE INSURANCE ISN'T 

FOR THE PEOPLE WHO DIE. 
IT'S FOR THE PEOPLE 

WHO LIVE. 


"Mea bedi] DL ae rY 
Parika ihren, 
dağre bapi dial mari haus 

Plăteşte fiecare datorie ca şi cum factura ar fi scris-o 
Dumnezeu. 
Ralph Waldo Emerson 


Cu câţiva ani în urmă, un profesor universitar a făcut un mic 
experiment: a trimis felicitări de Crăciun unui număr de necunoscuţi. Şi, deşi 
se aştepta oricum la o reacţie, ceea ce a urmat i-a întrecut toate aşteptările. A 
urmat un val de felicitări venite din partea unor persoane care nu auziseră de 
el niciodată. lar marea majoritate a celor care îi răspunseseră nici măcar nu 
verificaseră identitatea necunoscutului profesor. Pur şi simplu, în momentul în 
care primiseră felicitarea, au răspuns automat (Kunz& Woolcot, 1976). 

Deşi modest, acest studiu demonstrează modul cum acţionează una 
dintre cele mai puternice arme aflată în arsenalul persuasiunii: regula 
reciprocitatii. Aceasta spune că trebuie, cu toată bunăvoința, să răsplătim ceea 
ce am primit de la o altă persoană. Dacă cineva ne face un serviciu, trebuie să- 
i facem altul în schimb; dacă altcineva ne trimite un cadou cu ocazia zilei de 
naştere, trebuie să procedăm la fel de ziua respectivei persoane; dacă un cuplu 
ne invită la o petrecere, trebuie să-l invităm la rândul nostru. În virtutea legii 
reciprocitatii, ne obligăm ca în viitor să răsplătim gestul făcut către noi cu 
favoruri echivalente: cadouri, servicii, invitaţii şi altele. Îndatorarea reciprocă 
a ajuns monedă curentă într-atât încât, în mai toate limbile, „mulţumesc” a 
ajuns sinonim cu „rămân dator”. 

Ceea ce impresionează la regula reciprocitatii, căreia i se asociază 
sentimentul obligaţiei, este nivelul ei de răspândire în culturile umane. Ea este 
atât de prezentă, încât un studiu temeinic efectuat de către Alvin Gouldner 
(1960), împreună cu alţi sociologi, relevă faptul că toate societăţile omeneşti i 
se subscriu.10 Datorită ei sunt posibile schimburile, de orice fel ar fi acestea. 
Este chiar posibil ca acest complex sistem de îndatorare, derivat din regula 
reciprocitatii, să determine specificul omului faţă de animale. În acest sens, 
cunoscutul arheolog Richard Leakey atribuie esenţa a ceea ce ne face să fim 
umani tocmai reciprocităţii. El susţine că am ajuns oameni pentru că strămoşii 
noştri au învăţat să împartă între ei hrană şi cunoştinţe „în cadrul unei reţele 
de obligaţii recunoscute” (Leakey&Lewin, 1978). Antropologii culturali 
consideră acest adevărat „păienjeniş al îndatorării reciproce” drept un 
mecanism de adaptare unic fiinţei umane, care permite diviziunea muncii, 
schimbul de bunuri şi servicii, precum şi crearea relaţiei de interdependenta 
care adună indivizii la un loc în unităţi eficiente (Ridley, 1997; Tiger&Fox, 


1989). 

În cadrul progresului social descris de către Tiger şi Fox, rolul critic 
este jucat de sentimentul obligaţiei viitoare. Larg împărtăşit şi menţinut cu 
tărie, sentimentul obligaţiei a devenit crucial în cadrul evoluţiei societăţii prin 
faptul că prin el cineva putea da altcuiva ceva, de exemplu hrană, energie, 
îngrijire, având încredințarea că darul nu va fi uitat. Pentru prima dată în 
cadrul istoriei evoluţiei, un individ putea ceda o varietate de resurse fără a le 
pierde definitiv. Rezultatul a fost scăderea reţinerii fireşti fata de 
tranzacţionare, care trebuie să-şi fi avut începutul în oferirea unor resurse 
proprii altei persoane. Astfel, au devenit posibile sisteme coordonate şi 
complexe de ajutorare, dăruire, apărare şi schimb, aducând societăţilor care le 
deţin beneficii uriaşe. Cu astfel de consecinţe culturale nici nu este de mirare 
faptul că regula reciprocitatii este atât de profund implementată în noi prin 
intermediul procesului de socializare — pe care îl experimentăm cu toţii. 

Nu cunosc o ilustrare mai bună a modului prin care regula 
reciprocitatii acţionează peste ani decât uluitoarea poveste a schimbului de 
ajutoare în valoare de 5000$ care a avut loc între Mexic şi Etiopia. În 1985, 
Etiopia putea fi considerată drept națiunea cea mai săracă şi cu cel mai mare 
nivel de suferinţă de pe suprafaţa globului. Economia ei era complet ruinată, 
iar rezerva de hrană fusese epuizată de o serie de ani secetoşi şi de războiul 
intern. Locuitorii ţării mureau cu miile din cauza bolilor şi a foametei. În 
aceste condiţii, un ajutor în valoare de 5000$ din partea Mexicului nu poate 
surprinde pe nimeni. Totuşi, rememorez sentimentul de uluire pe care l-am 
avut atunci când am citit într-un ziar o notita care anunţa că suma se întorsese 
de unde plecase. Oficialii Crucii Roşii etiopiene hotărâseră să retrimită banii, 
ca ajutor pentru victimele cutremurelor care loviseră capitala Mexicului în 
acel an. 

În ceea ce mă priveşte, este deopotrivă un blestem în plan personal şi 
o binecuvântare din punct de vedere profesional faptul că, ori de câte ori sunt 
intrigat de câte un aspect al comportamentului uman, simt nevoia să fac 
cercetări. În acest caz, am reuşit să obţin o relatare completă a ceea ce se 
petrecuse de la un ziarist care, la fel de uluit ca şi mine de gestul etiopienilor, 
a solicitat o explicaţie. Iar răspunsul pe care l-a primit era o validare elocventă 
a regulii reciprocitatii. În ciuda lipsurilor uriaşe din Etiopia, banii au fost 
trimişi înapoi în Mexic deoarece, în 1935, în timpul invaziei italiene, această 
țară trimisese ajutoare Etiopiei („Ethiopian Red Cross”, 1985). Deşi 
rămăsesem cu gura căscată, eram lămurit. Reciprocitatea trecuse dincolo de 
marile diferenţe culturale, de distanţă, foamete, număr de ani şi interesul 
imediat. Pur şi simplu, după o jumătate de secol şi împotriva tuturor 
obstacolelor, obligaţia a triumfat. 


MODUL DE FUNCŢIONARE 


Deoarece regula reciprocităţii aduce societăţii un avantaj competitiv 
semnificativ, în numele ei se face orice pentru ca membrii ei să se conformeze 
regulii şi să creadă în ea. Fiecare dintre noi a fost educat în spiritul ei şi cu 
toţii cunoaştem sancţiunile pe care le aplică societatea oricărei persoane care 
nu i se conformează. Deoarece societatea manifestă o mare doză de dezgust 
fata de cei care iau fără a da nimic în schimb, cu toţii facem eforturi 
apreciabile pentru a evita să fim consideraţi ingrati, zgarciti sau pomanagii. 
Este vorba despre o străduinţă permanentă, pe parcursul căreia suntem panditi 
de tot felul de indivizi care abia aşteaptă să se înfrupte din simţul nostru de 
obligaţie. 

Pentru a înţelege modul in care cineva poate folosi regula 
reciprocitatii ca arma de persuasiune, trebuie să analizăm îndeaproape un 
experiment realizat de psihologul Dennis Regan (1971). Subiectului 
participant i se cerea să evalueze, împreună cu alt subiect, calitatea unor 
picturi, ca parte a unui studiu privind „aprecierea artistică”. Cel de al doilea 
subiect, însă, era în realitate asistentul Dr. Regan. Experimentul a avut loc în 
două tipuri diferite de condiţii. Într-un caz, falsul subiect a făcut subiectului 
real un mic favor nesolicitat. A părăsit încăperea şi s-a întors cu două sticle de 
Coca Cola, câte una pentru fiecare, spunând că a primit încuviințarea 
conducătorului experimentului să-şi ia una pentru el, dar că s-a gândit să-i 
aducă şi lui una. În cel de al doilea caz, falsul subiect a ieşit, revenind în 
încăpere cu mâna goală după o pauză de două minute fără să fi făcut nici un 
favor colegului. În rest, comportamentul a fost identic în ambele cazuri. 

Ceva mai târziu, după ce pictura fusese evaluată iar experimentatorul 
părăsise încăperea, falsul subiect l-a rugat pe subiectul real să-i facă o favoare. 
I-a spus că vinde bilete la o tombolă având ca premiu o maşină şi că, dacă 
reuşeşte să vândă mai multe bilete, va primi un premiu de 50$. Rugămintea 
lui era ca respectivul să-i cumpere câteva bilete de 25€ bucata: „Oricâte, cu 
cât mai multe cu atât mai bine”. Marea descoperire a experimentului constă în 
numărul de bilete cumpărate, ţinând cont de cele două condiţii iniţiale. Fără 
nici o îndoială că falsul subiect a avut mai mult succes cu cei care primiseră 
de la el favoruri. Aceştia, considerând, după cum se pare, că îi datorează ceva, 
au cumpărat cu de două ori mai multe bilete decât cei care nu primiseră 
favoruri în prealabil. Deşi experimentul Dr. Regan nu este decât o 
demonstraţie simplă a modului în care funcţionează principiul reciprocitatii, el 
ilustrează câteva aspecte importante care, în urma analizei, ne ajută să 
înţelegem că poate fi folosit cât mai profitabil. 


Preponderenta regulii 


Unul dintre motivele pentru care regula reciprocitatii poate fi folosită 
atât de eficient ca mijloc de determinare a conformării este puterea sa 
intrinsecă. Regula deţine o enormă forţă care, de cele mai multe ori, produce 
un răspuns afirmativ la o cerere altminteri inacceptabilă. Mărturii ale modului 
în care regula conformării poate suprima influenţa altor factori de determinare 
se pot vedea într-un alt rezultat al experimentului Dr. Regan. În afară de 
studiul privind impactul regulii reciprocitatii asupra conformării, Regan a mai 
cercetat cu această ocazie şi modul în care simpatia faţă de o persoană poate 
afecta tendinţa de conformare la o cerere a acesteia. Pentru a putea aprecia 
felul în care nivelul de simpatie faţă de subiectul fals a determinat deciziile 
subiecţilor reali de a cumpăra bilete de tombolă, Regan le-a cerut să 
completeze câţiva indicatori relevanti pentru gradul lor de simpatie fata de 
acesta. El a comparat, apoi, rezultatele obţinute cu numărul de bilete 
cumpărate. Rezultatele arătau faptul că, cu cât gradul de simpatie era mai 
mare, cu atât creştea şi numărul de bilete de tombolă vândute. Acest lucru nu 
vine însă ca o surpriză, devreme ce marea majoritate dintre noi am intuit 
faptul că oamenii sunt mai dispuşi să facă favoruri celor pe care îi 
simpatizează. 

Însă, ceea ce este cu adevărat interesant în experiment e descoperirea 
faptului că relaţia dintre simpatie şi obligaţie a dispărut complet la subiecţii 
care primiseră de la subiectul fals o Cola. Astfel, pentru cei care îi rămăseseră 
datori nu a mai contat dacă l-au plăcut sau nu. Ei au resimţit răsplata ca pe o 
obligaţie de care au trebuit să se achite. Subiectii care afirmaseră că nu l-au 
simpatizat pe subiectul fals, au cumpărat şi ei aproape tot atâtea bilete ca şi cei 
care îl plăcuseră. Regula reciprocitatii a fost atât de puternică, încât a surclasat 
influenţa unui factor care influenţează în mod normal decizia de conformare: 
acela al simpatiei faţă de cel care face cererea. 

Să analizăm puţin implicaţiile. Persoanele care, altminteri, nu ne-ar 
trezi simpatia — agenţi de vânzare antipatici sau inoportuni, cunoştinţe 
dezagreabile, reprezentanţi ai unor organizaţii nepopulare — îşi pot mări 
şansele de a ne determina să facem ceea ce doresc ele dacă ne oferă o mică 
favoare mai înainte de a ne lansa cererea. Să luăm un exemplu foarte recent. 
Societatea Hare Krishna este o sectă religioasă orientală cu rădăcini seculare, 
a cărei origine poate fi identificată în oraşul indian Calcutta. Spectaculoasa ei 
istorie moderna începe în anii 1970, când a cunoscut o dezvoltare 
extraordinară nu numai în privinţa numărului adepților, ci şi în ceea ce 
priveşte bogăţia. Creşterea economică a sectei s-a bazat pe o serie de 


activităţi, între care s-a remarcat colectarea de donaţii de la trecători în locuri 
publice aglomerate. La începuturile sale în SUA, cererea de contribuţii s-a 
făcut într-o manieră de neuitat pentru oricine i-a fost martor. Grupuri de adepţi 
ai sectei — adesea raşi pe cap şi purtând veşminte specifice de culoare 
portocalie, mărgele şi clopoței — se perindau pe străzile oraşului cântând si 
păşind la unison, cerşind fonduri. Deşi foarte eficientă ca tehnică de atragere a 
atenţiei, această practică nu reuşea să adune prea mulţi bani. Americanul 
mediu îi considera pe adepţii Hare Krishna bizari, şi era rezervat în a le oferi 
donaţii. Secta a priceput foarte repede faptul că avea o serioasă problemă de 
imagine publică. Celor cărora li se cereau contribuţii nu le plăcea felul în care 
arătau membrii sectei, nici cum se îmbrăcau şi nici cum se comportau. Dacă 
secta ar fi fost o societate comercială, soluţia ar fi fost simplă: se schimbau 
lucrurile care nu erau pe placul publicului. Hare Krishna este, însă, o 
organizaţie religioasă, unde înfăţişarea membrilor, îmbrăcămintea şi 
comportamentul sunt legate de factori religioşi. Şi, devreme ce aceşti factori 
sunt rezistenți la schimbare, liderii Hare Krishna se confruntau cu o adevărată 
dilemă. Pe de-o parte era credinţa, tipul de îmbrăcăminte şi de coafură, care, 
toate, aveau ataşate semnificaţii religioase, iar pe de alta sentimentele nu 
tocmai pozitive ale publicului american, care puneau în pericol stabilitatea 
financiară a organizaţiei. Ce poate face o sectă în astfel de condiţii? 


Moş Krishna 

Folosind în continuare în avantajul lor regula reciprocitatii şi 
ducând până la limită deghizarea, aceşti membri ai sectei Hare 
Krishna au fost arestaţi pentru cerşetorie neautorizată în 
momentul in care fortau cumpărătorii de cadouri pentru 
sărbători să primească bomboane contra donaţii. 


Decizia conducătorilor organizaţiei Hare Krishna a fost una strălucită. 
Au trecut la o tactică de colectare de fonduri care nu mai cerea din partea 
publicului lor ţintă o atitudine pozitivă faţă de colectori. Practic, au început o 
procedură de cerere de donaţii bazată pe regula reciprocitatii, care, după cum 
ne-a arătat studiul lui Regan, avea suficientă forţă pentru a depăşi antipatia 
provocată de cel care solicită banii. Noua strategie folosea tot colecta în locuri 
publice cu trafic pietonal intens (fiind preferate aeroporturile), însă, înainte de 
a i se cere o donaţie, persoanei vizate i se oferea un „dar” — o carte (de obicei 
Bhagavad Gita), revista organizaţiei, Back to Godhead, sau, în varianta cea 
mai eficientă din punctul de vedere al costurilor, o floare. Trecătorului 
neavizat, care se trezea dintr-o dată cu flori vârâte în mână sau prinse de 
haină, nu i se permitea să le restituie chiar dacă declara că nu le vrea. „Este 


darul nostru către tine”, i se spunea, refuzându-se înapoierea. În ceea ce 
priveşte donația, aceasta era solicitată doar după ce regula reciprocitatii intra 
în acţiune. Această strategie — a dărui înainte de a cerşi — s-a dovedit a fi 
extrem de benefică pentru secta Hare Krishna, aducându-i o creştere 
economică majoră, proprietăţi, afaceri, locuinţe şi 321 de centre în SUA şi 
străinătate. 

De ţinut minte că regula reciprocitatii, de la un moment dat, nu a mai 
funcţionat pentru sectă nu din cauză că şi-ar fi pierdut din putere, ci pentru că 
oamenii au aflat modalităţi de a se feri de reprezentanţii Hare Krishna. După 
ce le-au căzut victime, mulţi călători au devenit atenţi la prezenţa colorată a 
acestora în aeroporturi şi gări, evitând întâlnirea cu ei sau pregătindu-se să le 
refuze „darul”. Şi, deşi Hare Krishna a încercat să contracareze acest lucru 
prin deghizarea membrilor ei, aranjaţi şi îmbrăcaţi modem (unii chiar duceau 
cu ei genţi de călătorie sau serviete), nici chiar acest lucru nu a mers. Foarte 
multi oameni învăţaseră deja să nu mai accepte lucruri nesolicitate în locuri 
publice, precum aeroporturile. În plus, după un val de plângeri, aeroporturile 
au început să interzică prezenţa în incinte a colectorilor de fonduri ai sectei. 

În consecinţă, Hare Krishna a cunoscut o decădere financiară. În 
America de Nord, circa 30% din templele lor au fost închise din raţiuni 
economice iar numărul adepților a scăzut de la 5000 la circa 800. Totuşi, Hare 
Krishna este o sectă încăpăţânată. Reprezentanţii ei admit faptul că organizaţia 
se luptă să-şi menţină prezenţa pe continentul Nord American, însă este 
înfloritoare pe noile „pieţe” din Europa de Est — unde, după cum se pare, 
oamenii nu au căpătat încă experienţa „bunăvoinţei” strategice a sectei. 

Deşi Hare Krishna şi-a mutat interesul către „păşuni mai grase”, nu 
trebuie să ne imaginăm că odată cu ea au plecat şi tacticile. Sondajele relevă 
faptul că trimiterea în plic a unui dar bănesc (un dolar de argint sau un cec în 
valoare de 5$) însoţit de un chestionar creşte foarte mult şansele ca acesta să 
fie completat, faţă de oferta recompensei după completare (Church, 1993; 
Warriner, Goyder, Gjertsen, Horner&McSpurren, 1996). Într-adevăr, un studiu 
a relevat faptul că expedierea unui formular de sondaj împreună cu un cec 
cadou de 5$ este de două ori mai eficientă decât oferta de 50$ după 
retrimiterea formularului completat (James&Bolstein, 1992). În mod similar, 
şi ospătarii au învăţat că dacă le oferă clienţilor câte o bomboană odată cu 
nota de plată şansele lor de a primi bacşiş cresc semnificativ (Lynn&McCall, 
1998). Iar retailiştii şi-au dat seama că, după ce au primit un cadou, clienţii 
sunt dispuşi să cumpere produse şi servicii pe care, altfel, le-ar fi refuzat 
(Gruner, 1996). 

În plus, se pare că interacţiunea dat-primit este recunoscută cu mult 
înaintea vârstei adulte. O învăţătoare mi-a scris despre un test pe care l-a dat 


elevilor ei despre folosirea corectă a timpurilor verbelor. Astfel, la întrebarea 
„Viitorul la dau este...?”, unul dintre elevi a răspuns: „iau”. Chiar dacă a 
greşit la gramatică, în mod cert a avut dreptate în ceea ce priveşte o regulă 
clară a societăţii. 


Politică 


Politica reprezintă un alt domeniu de desfăşurare a regulii 
reciprocitatii. Astfel, tacticile bazate pe reciprocitate se fac simţite la fiecare 
nivel al acesteia: 


e La vârf, aleşii se ocupă de traficul de influenţă şi de schimbul de favoruri 
— lucruri care fac din politică un tărâm foarte ciudat. Opţiunea 
neaşteptată de vot a unuia dintre ei poate arăta, adesea, un favor făcut 
iniţiatorului proiectului respectiv. De exemplu, analiştii politici au fost 
uimiti de mulţimea foarte mare de programe pe care Lyndon Johnson 
reuşise să le treacă prin Congres la începutul administraţiei sale. Pentru 
programele lui votau până şi acei membri ai Congresului care erau 
consideraţi drept oponenți ai proiectelor. O privire atentă a arătat faptul 
că la originea acestui lucru nu se afla atât abilitatea politică a 
preşedintelui Johnson cât marele număr de servicii pe care le făcuse 
membrilor legislativului în timpul multilor ani petrecuţi în Cameră si 
Senat. Astfel că, în calitate de preşedinte, el a reuşit să producă o 
cantitate uriaşă de legislaţie într-un timp foarte scurt doar prin 
returnarea serviciilor pe care le oferise. Trebuie notat faptul că acelaşi 
proces este, pe de altă parte, responsabil pentru multele probleme cu 
care s-a confruntat preşedintele Jimmy Carter la trecerea programelor 
sale prin Congres, la începutul administraţiei sale, în ciuda majorităţii 
democrate de care beneficia atât în Cameră, cât şi în Senat. Carter 
ajunsese preşedinte venind dinafara cercurilor politice ale capitalei, 
campania lui axându-se tocmai pe afirmaţia că lui nu îi este îndatorat 
nimeni. La fel s-a întâmplat şi cu prima legislatură a outsiderului Bill 
Clinton. 

e Pe un alt nivel, putem recunoaşte prezenţa regulii reciprocitatii in oferta 
de cadouri şi servicii către membrii legislativului şi ai corpului juridic, 
pe care o fac atât corporatiile cât şi indivizii, precum si în limitările 
legale corespunzătoare privind oferirea de astfel de cadouri şi servicii. 
Realitatea este aceea că până şi contribuţiile legale acumulează 
obligaţii, care, de cele mai multe ori, au la bază susţinerea unui anume 
candidat. O privire asupra listei de companii care au contribuit la 


campaniile ambilor candidaţi principali dă mărturie despre acest lucru. 
Un sceptic, care ar dori dovezi incontestabile ale restituirii serviciului 
făcut, aşteptat de finantatorii politici, poate face apel la extrem de 
indrazneata declaraţie a omului de afaceri Roger Tamraz la audierile din 
Congres privind reforma finanţării campaniilor. Atunci când a fost 
întrebat dacă apreciază că a primit o retributie corespunzătoare 
contribuţiei sale de 300.000$, el a răspuns zâmbind: „Cred că, data 
viitoare, voi dona 600.000$”. 


O astfel de onestitate este un lucru rar în politică. În cele mai multe 
situaţii, atât cei care dau cât şi cei care primesc îşi unesc vocile în a respinge 
ideea că respectivele contribuţii la campaniile electorale, excursiile plătite şi 
alte gratuitati ar putea vicia opiniile „bine cântărite şi responsabile” ale 
aleşilor. După cum spunea un lider al unei organizaţii de lobby, nu există în 
acest sens nici un motiv de îngrijorare, deoarece „Funcţionarii de stat sunt 
persoane inteligente, mature, educate şi aflate la vârful profesiunilor lor, 
înclinate prin însăşi instructia pe care o au să manifeste discernământ, simţ 
critic şi să fie permanent alerti” (Barker, 1998). O opinie la care se raliază, 
desigur, şi politicienii. Foarte frecvent, îi auzim pe aceştia declarându-şi totala 
independenţă faţă de orice fel de obligaţii care ar putea să-i influenţeze. Unul 
dintre reprezentanţii aleşi ai statului meu, Arizona, îşi declara vehement 
atitudinea faţă de cadouri: „Primesc exact ceea ce primesc toţi ceilalţi, adică 
nimic” (Foster, 1991). 

Vă rog să mă scuzati dacă, în calitatea mea de om de ştiinţă, râd. 
Oamenii de ştiinţă echilibrati şi preveniti ştiu despre ce este vorba de fapt. De 
exemplu, persoanele „inteligente, mature, educate şi aflate la vârful 
profesiunilor lor”, ştiinţifice de această dată, sunt, în realitate, la fel de 
vulnerabile în fata acestui proces ca oricine altcineva. Să luăm, de pildă, 
controversa din domeniul medical cu privire la inhibitorii calciului, o 
categorie de medicamente destinată afecţiunilor cardiace. Recent, un studiu a 
dat în vileag faptul că totalitatea medicilor care au obţinut şi au publicat 
rezultate care susţin respectivele medicamente primiseră anterior sprijin din 
partea companiilor farmaceutice, sub forma unor excursii gratuite, finanţări de 
proiecte de cercetare sau angajări. În ceea ce îi priveşte pe cei care au avut 
opinii critice faţă de respectivele medicamente, numai 37% primiseră un astfel 
de sprijin (Stelfox, Chua, O’Rourke&Detsky, 1998). Atunci, dacă oamenii de 
ştiinţă, care, la fel ca şi politicienii, sunt „înclinați prin instructia pe care o au 
să manifeste discernământ, simţ critic şi să fie mereu alerti”, pot fi pacaliti cu 
un astfel de troc, de ce nu ne-am aştepta şi de la politicieni la acelaşi lucru? 
De obicei, persoanele care deţin posturi în administraţia de stat se consideră 


mai presus de regulile care ni se aplică nouă, celor obişnuiţi. De exemplu, în 
privinţa respectării regulilor de circulaţie. Este, însă, de-a dreptul periculos să 
fim indulgenti atunci când vine vorba de regula reciprocitatii. 


Mostra, nu tocmai gratuită 


Fără îndoială că regula reciprocitatii se regăseşte şi în domeniul 
comerțului. Cu toate că exemplele sunt multe, să luăm în vizor doar două, 
dintre cele mai familiare. Mostra gratuită are o istorie lungă ca tehnică de 
marketing. De cele mai multe ori, se oferă consumatorului o cantitate mică din 
produsul care interesează pentru a se testa interesul acestuia fata de el. Şi, fara 
nici o îndoială că dorinţa producătorului de a expune publicului calităţile 
produsului este perfect legitimă. Totuşi, un aspect interesant al mostrei 
gratuite este acela că, ea fiind un dar, poate activa totodată regula 
reciprocitatii. Astfel, într-o manieră foarte înşelătoare, în vreme ce pare a avea 
doar intenţia de a informa, un promotor care oferă mostre gratuite eliberează 
forţa inerentă a cadoului. 

O locaţie predilectă pentru mostrele gratuite este supermarketul, unde 
clienţilor li se distribuie adesea mici cantităţi dintr-un produs oarecare, pentru 
degustare. Multora le vine greu doar să restituie scobitoarea sau paharul şi să 
plece, fără a oferi ceva în schimb. De aceea, cumpără o cantitate de produs 
chiar şi dacă nu le-a plăcut prea mult. O variantă foarte eficientă a acestei 
metode de marketing este ilustrată de cazul citat de Vance Pakard în The 
Hidden Persuader (1975), şi se referă la un supermarket din statul Indiana 
care a reuşit să vândă uimitoarea cantitate de brânză de 450 kg în doar câteva 
ore, după ce scosese brânza din galantar şi îi invitase pe clienţi să-şi taie 
singuri bucăţi ca mostre gratuite. 

O variantă tactică diferită a mostrei gratuite este folosită de Amway 
Corporation, o companie cu dezvoltare foarte rapidă care produce şi distribuie 
produse de gospodărie şi îngrijire personală printr-o vastă reţea de vânzători la 
domiciliu. Această companie, care a crescut de la statutul de firmă de 
apartament la o cifră de afaceri de 1,5 miliarde de dolari anual, plasează 
mostrele într-un pachet numit BUG. Acest pachet conţine o colecţie de 
produse Amway, cum ar fi flacoane cu soluţie de lustruit mobila, detergent, 
şampon, spray-uri dezodorizante, substanțe împotriva insectelor sau produse 
pentru spălat geamuri. Ele ajung la client într-o cutie special concepută sau în 
pungi de polietilenă. Manualul confidential de instructaj al Amway îndeamnă 
vânzătorul să lase pachetul clientului „Pentru 24, 48 sau 72 de ore, fără nici un 
fel de costuri sau obligaţii. Indemnati doar clientul să folosească produsele 
respective... Este o ofertă ce nu poate fi refuzată”. La încheierea perioadei de 


probă, reprezentantul Amway revine pentru a lua comenzile la produsele 
dorite de către client. Şi, devreme ce puţini clienţi folosesc întregul conţinut, 
sau chiar doar unul dintre produse, într-un timp atât de scurt, vânzătorul poate 
da pachetul mai departe unei alte persoane, reluând astfel întregul proces. 
Mulţi reprezentanţi Amway au chiar mai multe pachete, care circulă simultan 
în zona lor de acoperire. 


Poftă bună! 
Unii producători de produse alimentare nici nu mai aşteaptă 
intrarea clienţilor în magazin pentru a le oferi mostre gratuite. 


De acum, deja ne putem da seama că acel client care a acceptat şi 
folosit produsele din pachetul Amway a fost prins în capcana reciprocitatii. 
Mulţi se simt obligaţi să comande produsele pe care le-au încercat şi din care 
au consumat o parte — iar Amway Corporation cunoaşte acest lucru. Dar, chiar 
şi într-o companie cu o rată de dezvoltare atât de mare precum Amway, 
pachetul BUG a creat agitaţie. Rapoartele trimise de către distribuitori 


companiei mamă consemnează un efect extraordinar: 


Incredibil! Nu am mai văzut niciodată o asemenea agitaţie. Produsul 
se mişcă incredibil de repede, şi suntem de abia la început... După ce 
distribuitorii locali şi-au luat pachetele BUG, a urmat o creştere a 
vânzărilor incredibilă. Cea mai fantastică idee de retail pe care am 
vdzut-o!... În medie, la recuperarea pachetului BUG, clienţii cumpără 
cam jumătate din conţinutul acestuia. ... Într-un cuvânt, extraordinar! 
Nu a mai existat niciodată, în toată organizaţia, un răspuns ca acesta. 


Distribuitorii Amway par buimăciţi — totuşi, fericiţi — de forţa 
extraordinară pe care o dovedeşte pachetul BUG. Noi, însă, nu ar trebui să 
mai fim. 

Regula reciprocitatii domină multe situaţii de natură pur 
interpersonală, în care nici banii şi nici schimbul comercial nu sunt 
importante. În ceea ce mă priveşte, cred că cel mai elocvent exemplu privind 
uriaşa forţă de persuasiune pe care o poate furniza arma reciprocitatii provine 
tocmai dintr-o astfel de situaţie. Omul de ştiinţă european Eibl-Eibesfeldt 
(1975) dă informaţia despre un soldat german din timpul Primului Război 
Mondial, a cărui misiune era aceea de a captura militari inamici pentru 
interogatorii. Pentru o unitate de luptă era extrem de greu să străbată ţara 
nimănui care separa tranşeele celor două fronturi; însă, pentru un singur soldat 
era ceva mai uşor să se târască până la poziţia inamică şi să se strecoare 
înăuntru. De aceea, armatele acelor vremuri aveau experţi care executau astfel 
de misiuni cu regularitate, capturând soldaţi inamici pentru a-i aduce la 
interogatoriu. Expertul german îndeplinise deseori, cu succes, astfel de 
misiuni, pregătindu-se acum pentru încă una. Din nou, el reuşeşte să 
negocieze cu dibăcie spaţiul dintre cele două fronturi şi să surprindă un inamic 
aflat singur în tranşee. Soldatul, care era la masă şi nu avea habar de nimic, a 
fost imediat dezarmat. Luat prizonier, înspăimântat, ţinând încă în mână o 
bucată de pâine, el a reuşit să joace probabil cel mai important rol din viaţa 
lui. Oferă bucata de pâine inamicului. Germanul, la rândul lui, a fost atât de 
mişcat de acest gest încât nu a mai fost capabil să-şi ducă misiunea la bun 
sfârşit. Drept care a făcut drumul înapoi în tranşeea lui, cu mâna goală, spre 
furia superiorilor. 

Un alt punct de vedere, la fel de convingător, cu privire la forţa pe 
care o are regula reciprocitatii vine din partea unei femei care şi-a salvat viata 
nu oferind un dar, ca în cazul soldatului capturat, ci refuzând unul, împreună 
cu obligaţiile care ar fi decurs din gestul acceptării. În luna noiembrie 1978, 
Jim Jones, liderul grupării religioase de la Jonestown, în Guyana, a cerut 
tuturor membrilor să se sinucidă. Cei mai mulţi s-au conformat şi au băut 


dintr-un vas plin cu o băutură răcoritoare otrăvită. Însă Diane Louie, şi ea 
rezidentă a taberei respective, a refuzat cererea lui Jones şi a fugit în junglă. 
Ea asociază această hotărâre cu alte refuzuri, precedente, de a accepta favoruri 
din partea lui. Odată, pe când era bolnavă, a respins oferta de a primi hrană 
specială „ştiind că dacă acceptam mă înhăţa; nu doream să-i fiu datoare cu 
nimic” (Anderson&Zimbardo, 1984). 


Acceptul aduce datorii nedorite 


Am spus că puterea regulii reciprocitatii este atât de mare încât, oricât 
ne-ar fi cineva de necunoscut, dezagreabil sau inoportun, şansele de a ne 
conforma cererii respectivei persoane sunt foarte mari. Mai există însă încă un 
aspect al acestei reguli, care favorizează fenomenul. Cineva poate declanşa 
sentimentul îndatorării chiar şi dacă ne face un serviciu nesolicitat 
(Paese&Gilin). Să ne amintim că regula spune că nu putem oferi altora decât 
ceea ce ne-au oferit ei nouă. Pentru a ne simţi obligaţi la răsplată, nu trebuie 
neapărat să fi cerut serviciul pe care l-am primit. De exemplu, organizaţia 
americană a veteranilor de război cu handicap relatează faptul că numai 
simpla solicitare prin poştă de donaţii produce o rată de răspunsuri pozitive de 
circa 18%. Însă atunci când plicul conţine şi un mic cadou, nesolicitat 
(etichete de adresă autocolante), rata succesului se dublează aproape, urcând 
până la 35%. Acest lucru înseamnă nu numai că simţim impulsul de a răsplăti 
un serviciu primit, ci că un astfel de serviciu nici măcar nu este neapărat 
necesar pentru a ne declanşa sentimentul de îndatorare. 

Dacă reflectăm putin asupra rolului social al regulii reciprocitatii, ne 
putem da seama de motivele acestei situaţii. Regula a apărut din necesitatea 
dezvoltării legăturilor de reciprocitate dintre indivizi, astfel încât cineva să 
poată initia o astfel de relaţie fără teama că ar putea ieşi în pierdere. Regula 
fiind adaptată acestui scop, un serviciu iniţial nesolicitat trebuie să aibă atunci 
capacitatea de a crea o obligaţie. De asemenea, să ne reamintim şi că relaţiile 
reciproce conferă culturilor extraordinarul avantaj al coeziunii, ceea ce va 
determina în continuare presiuni în avantajul acestei reguli. Nu este de mirare 
atunci faptul că renumitul antropolog francez Marcel Mauss (1954), descriind 
presiunile aferente procesului de oferire-primire a cadourilor, spune că în 
cadrul culturilor omeneşti există obligaţia oferirii, cea a primirii şi cea a 
răsplătirii. 

Şi, cu toate că răsplata constituie esenţa regulii reciprocitatii, obligaţia 
de a primi este cea care face ca regula să funcţioneze atât de uşor. 


Obligativitatea primirii ne restrânge capacitatea de a alege persoana către care 
dorim să ne îndatorăm, oferind cale liberă oricui. Să reexaminăm câteva 
exemple de mai devreme pentru a înţelege modul în care funcţionează acest 
proces. Mai întâi, în cadrul studiului Regan am aflat că darul primit de către 
subiecţi, care a dublat numărul biletelor de tombolă vândute, nu a fost unul 
solicitat. Falsul subiect a părăsit încăperea revenind cu o Coca Cola pentru el 
şi una pentru subiectul real din proprie iniţiativă. Şi, nimeni nu a refuzat-o. lar 
motivele pentru care respingerea darului ar fi fost stânjenitoare nu sunt deloc 
greu de înţeles: omul îşi cheltuise deja banii, o băutură răcoritoare era un dar 
potrivit — cu atât mai mult cu cât şi el avea una — şi, în plus, ar fi fost un gest 
nepoliticos. Primirea băuturii răcoritoare a generat un sentiment de îndatorare 
care a devenit limpede în momentul în care falsul subiect şi-a făcut cunoscută 
dorinţa de a vinde câteva bilete de tombolă. Trebuie reliefată aici asimetria 
existentă, în sensul că toate posibilităţile de alegere liberă au fost de partea 
ofertantului. El a ales tipul serviciului făcut precum şi modalitatea de răsplată 
a acestuia. Bineînţeles că se poate spune că subiectul avea posibilitatea de a 
refuza ambele oferte, însă această opţiune ar fi fost una foarte dificilă. Pentru 
ca subiectul să spună nu în ambele situaţii, ar fi însemnat ca el să se opună 
puternicelor tendinţe culturale, naturale, care îl îndemnau la reciprocitate. 

Măsura în care acceptarea unui serviciu nedorit poate induce 
sentimentul de îndatorare este ilustrat foarte potrivit de tehnica de solicitare 
practicată de către Societatea Hare Krishna. De-a lungul observaţiilor mele 
sistematice asupra modului de cerere al membrilor acesteia, am înregistrat o 
varietate de răspunsuri din partea persoanelor vizate. Unul dintre cele mai 
frecvente era acesta: 


Un om de afaceri aflat pe un aeroport merge grăbit prin aglomeratie. 
Cineva de la Hare Krishna îi iese brusc în faţă şi îi întinde o floare. 
Omul vizat, surprins, o ia.11 Aproape imediat, însă, încearcă să o 
restituie, declarând că nu doreşte floarea. Membrul sectei îi răspunde 
că este un dar din partea Societăţii Hare Krishna şi că poate să o 
păstreze ... Totuşi, o donaţie menită să sprijine continuarea 
eforturilor societăţii este bine venită. Tinta protestează din nou: „Nu 
vreau floarea. Ia-o!”. Si, din nou, membrul sectei refuză afirmând: 
„Este darul nostru pentru dumneavoastră, domnule”. Pe figura 
omului de afaceri se poate citi confuzia. Să păstreze floarea şi să 
plece fără a da nimic în schimb sau să cedeze presiunii impuse de 
regula reciprocităţii şi să ofere la rândul lui o contribuţie? Deja, 
dilema i s-a transferat de pe figură la întreaga postură. Corpul tinde 
să se îndepărteze de binefăcătorul inopinat, în mod evident pentru a 


se elibera, dar imediat se răzgândeşte la presiunea indusă de regula 
reciprocităţii. Mai face o tentativă de desprindere, însă renunţă — nu 
se poate degaja. Dând din cap cu un gest de resemnare, caută în 
buzunar şi scoate un dolar sau doi, care sunt acceptaţi cu politeţe. 
Acum poate pleca liber şi liniştit. Cu „darul” în mână, până la 
întâlnirea cu un coş de gunoi, unde azvârle floarea cu un gest nervos. 


Cu totul întâmplător, am fost martorul unei scene care demonstrează 
faptul că cei de la Hare Krishna ştiu foarte bine frecvenţa cu care darurile lor 
sunt în cele din urmă aruncate de către cei cărora le sunt oferite. În timpul 
unei întregi zile petrecute la aeroportul international O’Hare, din Chicago, 
acum câţiva ani, am băgat de seamă că una dintre membrele grupului părăsea 
mereu zona centrală pentru a reface stocul de flori al camarazilor ei. S-a 
întâmplat că am decis să iau o pauză exact când fata ieşea să aducă alte flori. 
Am urmărit-o deci, drumul pe care l-a luat fiind cel de evacuare a gunoiului. 
Mergea de la pubelă la pubelă şi aduna florile aruncate de ţintele vizate deja. 
Apoi, s-a întors cu prada de flori recuperate de la gunoi, unele reciclate de 
cine ştie câte ori, pentru a le reintroduce în circuitul reciprocitatii. Lucrul care 
mi-a atras atenţia cel mai tare a fost faptul că majoritatea celor care oferiseră 
donaţii aruncaseră apoi florile. lată că modul de operare al regulii 
reciprocitatii este de aşa natură încât chiar şi un dar absolut nedorit, şi aruncat 
în consecinţă cu prima ocazie, se dovedeşte a fi nu mai puţin eficient în 
exploatare. 

În afară de secta Hare Krishna, calitatea darurilor nesolicitate de a 
produce sentimentul obligaţiei este recunoscută de o serie întreagă de alte 
organizaţii. De câte ori nu aţi primit în cutia poştală mici cadouri — etichete de 
adresă autocolante personalizate, cărţi poştale felicitare pentru diferite ocazii, 
brelocuri pentru chei — din partea unor agenţii de caritate care vă solicitau într- 
o scrisoare însoţitoare donaţii? Doar anul trecut am primit cinci, două de la 
gruparea veteranilor de război cu handicap, şi celelalte de la şcoli misionare şi 
spitale. De fiecare dată, mesajele conţineau un fir comun. Bunurile conţinute 
în plic trebuiau considerate drept un dar din partea organizaţiei, iar banii pe 
care aş dori să-i trimit nu trebuie consideraţi drept o plată pentru ele, ci un dar 
în schimb. După cum spunea o scrisoare primită din partea unui program 
misionar, pachetul de felicitări poştale pe care l-am primit nu trebuie plătit ca 
atare, ci „este menit doar a vă stimula bunăvoința”. Dacă ar fi să ignoram 
evidentele avantaje privind impozitul pe venit, ne dăm seama cât de profitabil 
este pentru o organizaţie ca felicitările trimise să fie percepute drept cadou şi 
nu marfă: dacă în cadrul schimbului reciproc de cadouri, fie chiar şi nedorite, 
există un impuls de tip cultural către reciprocitate, nu se poate spune acelaşi 


lucru şi despre produsele comerciale nedorite. 


Regula poate favoriza schimburi inechitabile 


Mai există un aspect propriu regulii reciprocitatii care îi permite 
acesteia să fie exploatată în vederea realizării de profit. Paradoxal, deşi s-a 
dezvoltat pentru promovarea schimburilor reciproce echitabile, ea poate fi 
folosită şi în scopul obţinerii unor rezultate indubitabil inechitabile. Regula de 
bază pretinde că un anume tip de acţiune trebuie să fie răsplătit cu o acţiune 
similară. Un serviciu este echivalat de un alt serviciu — în nici un caz el nu 
poate fi echivalat de neglijenţă sau de un atac, indiferent de flexibilitatea 
permisă. Astfel, un prim serviciu minor poate induce acceptul pentru un 
contra-serviciu de o valoare considerabil mai mare. Şi aceasta devreme ce, aşa 
după cum am văzut, regula permite unei persoane să aleagă natura îndatorării 
faţă de serviciul iniţial precum şi natura contra-serviciului oferit în schimb. 
Astfel că, cei care exploatează regula în beneficiul propriu ne pot cu uşurinţă 
manipula încât să acceptăm un schimb inechitabil. 

Revenim din nou la experimentul Regan. Ne amintim că subiectul fals 
a dat câte o sticlă de Coca Cola pe post de cadou iniţial, pentru ca mai târziu 
să le ceară tuturor subiecţilor să achiziţioneze câteva dintre biletele lui de 
tombolă de 25€ bucata. Ceea ce nu v-am spus până acum este faptul că 
experimentul a avut loc în anii 1960, pe când preţul unei Cola era de 10¢. În 
medie, subiecţii cărora li s-a oferit o răcoritoare în valoare de 10¢ au cumpărat 
2 bilete de tombolă; deşi, unii au cumpărat chiar şi 7. Urmărind chiar şi numai 
media, putem spune că falsul subiect a realizat o foarte bună afacere. Pentru 
ca, la investiţia făcută, un profit de 500% este, într-adevăr, respectabil! 

În cazul prezentat, chiar şi profitul de 500% nu înseamnă, totuşi, mai 
mult de 50¢. Este oare capabilă regula reciprocitatii să producă câştiguri cu 
diferenţe substanţial mai mari? Da, în circumstanţe favorabile, cu siguranţă că 
poate. Să luăm ca exemplu relatarea unei studente de-a mea cu privire la un 
moment pe care şi-l va aminti mereu cu durere. 


Cu circa un an în urmă, stăteam într-o parcare şi încercam să-mi 
pornesc maşina. La un moment dat, a venit un tip care a reuşit să o 
facă să meargă. l-am mulţumit, iar el mi-a răspuns cu amabilitate. 
Când a dat să plece, i-am spus că, dacă va avea nevoie vreodată de 
un ajutor, să apeleze la mine. După circa o lună, tipul mi-a bătut la 
uşă şi m-a rugat să-i împrumut maşina pentru câteva ore pentru că a 


lui era la reparat. Deşi mă simţeam obligată faţă de el, aveam totuşi 
unele retineri pentru că maşina era nouă, iar el părea foarte tânăr. I- 
am împrumutat însă maşina. Pe care a făcut-o praf. Mai târziu, am 
aflat că era minor şi nu avea nici asigurare. 


Cum este posibil ca o tânără inteligentă să accepte să-şi dea maşina 
unei persoane practic străine, şi adolescent pe deasupra, doar pentru că acesta 
îi făcuse un mic serviciu cu o lună în urmă? Sau, în termeni generali, cum se 
face că un prim mic serviciu stimulează un răspuns mult mai important? Un 
motiv important îl constituie caracterul neplăcut pe care îl are sentimentul 
îndatorării. Cei mai mulţi dintre noi se simt prost ştiind că au obligaţii. Este un 
sentiment apăsător care se cere înlăturat. Sursa lui nu este greu de identificat. 
Deoarece înțelegerile reciproce sunt vitale pentru funcţionarea sistemelor 
sociale, am fost conditionati să nu ne simţim confortabil atunci când suntem 
obligaţi faţă de cineva. Dacă ar fi să ignorăm necesitatea restituirii unui 
serviciu pe care l-am primit, am bloca astfel secvenţa de reciprocitate, ceea ce 
ar face ca acela care ne-a oferit serviciul să se abţină pe viitor de la astfel de 
gesturi. Însă nici unul dintre aceste evenimente nu este spre binele societăţii. 
De aceea, suntem încă din copilărie instruiți să reacţionăm sub povara 
obligaţiei. De aceea, fie doar şi numai pentru acest motiv al eliberării de 
povara psihologică a îndatorării, suntem gata să oferim în schimb un serviciu 
mai mare decât cel pe care l-am primit iniţial. 

Dar, mai există şi un alt motiv. Cineva care încalcă regula 
reciprocitatii acceptând un serviciu util fără a oferi în schimb un alt serviciu 
util, este disprețuit în cadrul grupului lui social. Exceptia apare numai atunci 
când respectiva persoană nu se poate achita de obligaţie din cauza 
circumstanțelor nefavorabile sau a lipsei aptitudinilor. Totuşi, fata de cel care 
nu se conformează dictatului reciprocităţii se manifestă, de regulă, 
respingere.12 Etichetele de profitor şi nerecunoscător sunt foarte dezagreabile 
şi se cer neapărat evitate. Ele sunt într-atât de dăunătoare încât oamenii sunt 
capabili să accepte chiar şi schimburi inegale numai pentru a le evita. 

Combinate, disconfortul şi ruşinea pot provoca daune psihologice 
serioase. În această perspectivă nu mai este surprinzător faptul că, în numele 
reciprocitatii, vom fi adesea gata să răsplătim mai mult decât am primit. 
Putem ajunge până acolo încât să evităm chiar solicitarea unui serviciu doar 
pentru că nu ne considerăm capabili să-l răsplătim îndeajuns (De Paulo, 
Nadler&Fisher, 1983; Greenberg&Shapiro, 1971; Riley&Eckenrode, 1986). 
În cele din urmă, costurile psihologice pot depăşi ca pondere pierderea 
materială. 

Dar, şi alte tipuri de pierderi îi pot determina pe oameni să respingă 


cadouri sau beneficii. Femeile vorbesc adesea despre sentimentul neplăcut de 
obligaţie pe care îl resimt faţă de un bărbat care le-a făcut un cadou de preţ 
sau a plătit o masă în oraş. Chiar şi ceva cu totul nesemnificativ precum preţul 
unei băuturi poate provoca sentimentul obligaţiei. O studentă de la unul dintre 
cursurile mele a dat expresie în mod foarte elocvent, într-o lucrare, acestei 
situaţii: „După ce am învăţat din propria experienţă, nu mai permit de-acum 
nici unui tip cunoscut în club să-mi ofere o băutură, pentru că vreau ca nici 
unul dintre noi să nu creadă că asta îmi creează obligaţii sexuale”. Cercetările 
în domeniu arată faptul că există temei pentru a crede aşa ceva. Dacă, în loc să 
plătească singură, o femeie permite unui bărbat să-i plătească băutura, se 
consideră imediat, atât de către bărbaţi cât şi de către femei, că ea este 
disponibilă sexual (George, Gournic&McAfee, 1988). 

T'M A LOUSY TIPPER AND I'D 
LIKE YOUR RUDEST WAITRESS SO 
I WON'T FEEL GUILTY ABOUT IT... 


Schimb vinovat 

Chiar şi cei mai mari zgarciti dintre oameni simt influenţa 

regulii reciprocitatii. 

Atlantic Feature © 1991 Marc Parisi 

Desi regula reciprocitatii se aplică majorităţii tipurilor de relaţie, în 

forma sa cea mai pură ea nu este nici necesară şi nici nu este de dorit în relaţii 
pe termen lung — aşa cum sunt cele familiale sau de prietenie fermă. În cadrul 
acestor relaţii, de tip „comunal” (Clark& Mills, 1979; Mills&Clark, 1982), 


ceea ce constituie substanţa schimbului nu mai este obligaţia reciprocitatii ci 
voinţa de a furniza celorlalţi ceea ce le este de folos, atunci când le este 
necesar (Clark, Mills&Corcoran, 1989). Acest aspect al regulii reciprocitatii 
nu mai solicită calcularea ponderii a ceea ce s-a oferit, ci doar respectarea de 
către cei implicaţi a regulii în termenii ei generali (Clark, 1984; 
Clark& Waddell, 1985; Clark, Mills&Powell, 1986). Cu toate acestea, chiar şi 
în cadrul unei prietenii, dezechilibrul persistent al reciprocitatii poate conduce 
la nemulțumiri. 


RAPORTUL CITITORULUI 2.1 
Din partea unui salariat al statului 


În perioada când făceam instructajul pentru ocuparea noului 
meu loc de muncă, persoana al cărei loc urma să-l ocup m-a asigurat 
că îmi va plăcea de şeful meu deoarece este o persoană foarte amabilă 
şi generoasă. Mi-a spus că ea primea adesea de la el flori şi alte 
cadouri, cu diferite ocazii. A hotărât să renunţe la muncă doar pentru 
că îşi dorea un copil şi vroia să stea acasă; altfel, cu siguranţă că ar fi 
stat la locul respectiv de muncă încă mulţi ani. 

Lucrez de-acum cu acest şef de şase ani, şi am aceeaşi 
experienţă. Ne oferă mie şi fiului meu cadouri de Crăciun, iar mie de 
fiecare aniversare a zilei mele de naştere. Însă, de doi ani, am atins 
plafonul maxim de salarizare. Şi, deoarece pentru tipul de activitate 
pe care o prestez nu există posibilitatea promovării, pentru a avansa 
nu pot face altceva decât să mă înscriu la o testare şi să mă mut la un 
alt departament, sau să-mi găsesc de lucru la o companie privată. Însă 
nu îmi vine să fac acest lucru. Deoarece şeful meu se apropie de 
vârsta pensionării, voi putea să mă mut în altă parte de abia după ce 
pleacă el; deocamdată, mă simt obligată să stau pentru că se poartă 
atât de frumos cu mine. 


Nota autorului: Sunt şocat de limbajul folosit de această 
corespondentă pentru a descrie actualele ei opţiuni în privinţa 
lucrului, ea spunând că „va putea” să se mute doar după 
pensionarea şefului ei. După cum se pare, modesta lui amabilitate a 
întreţinut o stare de dependenţă care a împiedicat-o să-şi caute un loc 
de muncă mai bine plătit. lată o lecţie utilă managerilor care doresc 
să insufle subordonatilor spiritul loialității. Dar, mai există încă o 
lecţie de învăţat de către noi toţi. Lucrurile mărunte nu sunt 
întotdeauna ceea ce par a fi — cel puţin nu atunci când sunt în 


legătură cu reguli importante în viaţă, aşa cum este cea a 
reciprocităţii. 


CONCESII RECIPROCE 


Mai există şi o a doua modalitate de folosire a regulii reciprocitatii 
pentru a determina pe cineva să se conformeze unei cereri anume. Este mai 
subtilă decât cea directă, prin care persoanei respective i se oferă ceva pentru 
ca apoi să i se ceară altceva în schimb, dar, în multe privinţe, mult mai 
eficientă. O experienţă proprie, avută cu câţiva ani în urmă, mi-a oferit ocazia 
de a vedea la prima mână cât de bine funcţionează această tehnică de 
persuasiune. 

Mergeam la un moment dat pe stradă, când am fost abordat de un 
puşti de 11-12 ani. S-a prezentat şi mi-a spus că vinde bilete la spectacolul 
anual de circ al organizaţiei cercetaşilor, sâmbăta următoare, seara. Apoi m-a 
întrebat dacă vreau să cumpăr bilete la preţul de 5$ bucata. Deoarece ultimul 
mod în care aş fi dorit să-mi petrec seara de sâmbătă era în mijlocul 
cercetaşilor, am refuzat. „Bine”, spuse puştiul, „Dacă nu doriţi bilete, atunci, 
poate vreţi să cumpăraţi o ciocolată? Nu costă decât 1$ bucata”. Am cumpărat 
două, realizând că se întâmplase acolo ceva demn de ţinut minte. În primul 
rând, nu îmi place ciocolata; în al doilea rând, îmi plac banii mei; în al treilea 
rând, rămăsesem intepenit pe loc cu două ciocolate în mână; în al patrulea 
rând, puştiul plecase cu banii mei. 

Pentru a mă lămuri mai exact ce anume se petrecuse, m-am dus la 
birou şi am convocat o şedinţă cu asistenții mei de cercetare. Analizând 
situaţia, am început să desluşim implicarea regulii reciprocitatii in 
determinarea mea de a răspunde cererii puştiului de a cumpăra dulciurile. 
Regula generală spune că atunci când cineva se comportă într-un anume fel cu 
noi are dreptul la un răspuns similar. Am văzut că o urmare a acestui lucru 
este obligaţia de a răsplăti serviciul primit. O altă urmare este însă obligaţia de 
a face o concesie cuiva care ne-a făcut la rândul său o concesie. După cum au 
remarcat cei din colectivul meu, aceasta era situaţia în care mă pusese puştiul 
cercetaş. Cererea lui de a-i cumpăra câteva ciocolate fusese formulată ca o 
concesie făcută la cumpărarea biletelor. Şi, conform cerinţelor reciprocitatii, 
trebuia să fac la rândul meu o concesie. Pe care, după cum s-a văzut, am 
făcut-o. În momentul în care el a trecut de la o cerere mare la una mai mică, la 
rândul meu am devenit din non receptiv, deşi nu mă interesa de fapt niciuna 
dintre cererile lui. 


Acesta a fost un exemplu clasic al felului în care arma influentarii 
poate întări o cerere. Personal, am fost determinat să cumpăr ceva nu pentru 
că m-ar fi interesat în vreun fel, ci pentru că solicitarea de a cumpăra 
respectivul lucru a fost astfel formulată, încât să se bazeze pe regula 
reciprocitatii. Nu a avut nici o importanţă faptul că nu îmi place deloc 
ciocolata; devreme ce puştiul mi-a făcut o concesie, am reacţionat prompt, 
mecanic, cu o altă concesie. Cu toate acestea, tendinţa de a răspunde de o 
manieră reciprocă la concesii nu este chiar atât de puternică încât să fie 
eficientă mereu, la toţi oamenii. De fapt, niciuna dintre armele aflate in 
arsenalul influenţării, prezentate în această carte, nu este atât de puternică. Cu 
toate acestea, reacţia mea în relaţia de schimb cu micul cercetaş a fost 
suficientă pentru a mă lăsa cu gura căscată şi în posesia a două bucăţi de 
ciocolată pe care nu le doream. 

De ce trebuie să mă simt obligat să întorc o concesie? Din nou, 
răspunsul stă în beneficiul pe care un astfel de răspuns îl aduce societăţii. În 
ceea ce face ca în cadrul oricărui grup oamenii să lucreze împreună pentru 
împlinirea aspirațiilor comune. Totuşi, în multe ocazii, participanţii ridică 
pretenţii inacceptabile celorlalţi. De aceea, societatea face în aşa fel încât 
aceste dorinţe iniţiale incompatibile să fie înlăturate în favoarea cooperării 
spre beneficiul general. Iar acest lucru se realizează prin intermediul unor 
proceduri care promovează compromisul. O astfel de procedură, importantă, 
fiind concesia reciprocă. 

Regula reciprocitatii ocazionează concesia reciprocă în două moduri. 
Primul mod este evident: îl presează pe beneficiarul unei prime concesii să 
răspundă corespunzător. Cel de al doilea mod, mai puţin evident, este crucial. 
Din cauza obligaţiei recipientului de a răspunde, oamenii sunt liberi să iniţieze 
prima concesie demarând astfel procesul de schimb. În definitiv, dacă nu ar fi 
existat obligaţiile sociale de reciprocitate, cine ar mai fi fost dispus să facă 
primul sacrificiu? Situaţie în care ar fi existat riscul de a oferi ceva fără a 
primi nimic în schimb. Graţie regulii, avem acum siguranţa că dacă facem 
primul sacrificiu, partenerul va fi obligat să ofere un sacrificiu la schimb. 


RESPINGERE-REPLIERE 


Deoarece compromisul este guvernat de regula reciprocitatii, devine 
posibilă folosirea concesiei iniţiale ca parte a unei tehnici foarte eficiente de 
persuasiune. Este vorba despre o tehnică simplă, pe care noi o vom denumi de 
respingere-repliere, cunoscută şi ca tehnica uşii în faţă. Să presupunem că 


doriţi ca eu să accept o anumită propunere. O metodă de a mă convinge este 
aceea de a-mi face o primă propunere mai mare, pe care eu o voi refuza. După 
care, o formulati pe cea mai mică, adică cea pe care o aveati de fapt în vedere 
de la bun început. Dacă v-aţi structurat demersul cu suficientă abilitate, eu ar 
trebui să o percep pe cea de a doua ca pe o favoare făcută mie, ceea ce mă va 
determina să răspund cu o contra favoare — respectiv acceptarea celei de a 
doua propuneri. 

Care a fost metoda prin care micul cercetaş m-a făcut să-i cumpăr 
ciocolatele? A fost, oare, artificială replierea lui de la 5$ la 1$, premeditată în 
vederea vinderii batoanelor de ciocolată? Ca unul care încă mă mândresc cu 
meritele de cercetaş, sper că nu. Însă, indiferent dacă tehnica folosită a fost 
intenţionată sau nu, efectul ei a fost acelaşi. A funcţionat! Şi pentru că 
funcţionează, tehnica de respingere-repliere poate fi, şi chiar este, folosită în 
mod intenţionat de către unii oameni pentru a obţine ceea ce vor. Să 
examinăm mai întâi felul în care această tactică ar putea fi utilizată ca metodă 
sigură de persuasiune. Mai târziu, vom vedea modurile în care ea este folosită 
deja. În final, ne vom îndrepta atenţia către două elemente puţin cunoscute ale 
acestei tehnici, care fac din ea una dintre cele mai atractive tactici de 
persuasiune disponibile. 

Ne amintim că după întâlnirea mea cu cercetaşul mi-am convocat 
asistenții pentru a încerca să ne dăm seama ce anume mi s-a întâmplat — şi, 
după cum s-a vădit în cele din urmă, să mâncăm dovada palpabilă. De fapt, 
am făcut chiar mai mult. Am pus la cale un experiment în vederea testării 
eficienţei procedurii de repliere de la o cerere preliminară mare, refuzată, la 
cea dorită de fapt. Experiment prin care am urmărit două obiective. Mai întâi, 
am vrut să vedem dacă procedura este eficientă şi asupra altor persoane în 
afară de mine. Deşi se părea că eram o victimă a tacticii respective, eu am 
totuşi o oarecare istorie privind cedarea în faţa a tot felul de trucuri. Aşa că, a 
rămas întrebarea „Tehnica de respingere-retragere funcţionează asupra unui 
număr suficient de mare de oameni pentru a o face utilă ca metodă de 
persuasiune?”. Dacă da, atunci ar fi ceva de care ar trebui să se ţină cont în 
viitor. Cel de al doilea motiv pentru care ne-am decis asupra studiului a fost 
cel de a determina cât de puternică era această tehnică. Poate ea produce 
conformarea cu o cerere într-adevăr apreciabilă? Cu alte cuvinte, cererea mai 
mică, către care se repliază solicitantul, ar trebui să fie mică într-adevăr? Dacă 
percepţia noastră cu privire la ce anume asigură eficienţa acestei tehnici era 
corectă, cea de a doua cerere nu trebuie să fie neapărat mică; trebuie doar să 
fie mai mică decât cea iniţială. Noi suspectam faptul că aspectul critic al 
tehnicii replierii de la mare la mic îl reprezenta tocmai prezentarea sub forma 
unei concesii. Astfel că, atâta vreme cât era mai mică decât cea iniţială, cea de 


a doua cerere ar fi putut fi de fapt mare, în mod obiectiv, fără a afecta prin 
aceasta eficienţa în sine a tehnicii. 

După ce am cugetat puţin, ne-am hotărât să testăm această tehnică pe 
o cerere despre care credeam că puţini oameni ar fi acceptat-o. Dându-ne 
drept reprezentanţi ai „Programului Regional de Consiliere a Tinerilor”, am 
abordat studenţii din campus întrebându-i dacă sunt de acord să însoţească un 
grup de delincventi juvenili, de vârste neprecizate, într-o excursie de o zi la 
grădina zoologică. Ideea de a fi răspunzător ore întregi pentru un grup de 
delincventi cu vârste neprecizate, în locuri publice, gratuit, nu putea fi de loc 
atrăgătoare. După cum era de aşteptat, cea mai mare parte dintre cei abordati, 
83%, a refuzat. Şi totuşi, am obţinut rezultate foarte diferite de la un eşantion 
de studenţi cărora li s-a cerut acelaşi lucru, cu o diferenţă însă. Înainte de a le 
cere să fie însoțitori ai delincventilor la grădina zoologică, le-am cerut un 
serviciu şi mai mare: să petreacă două ore pe săptămână, timp de un an, pe 
post de consilieri pentru delincventi juvenili pentru o perioadă de minimum 
doi ani. Şi numai după ce această cerere exagerată a fost respinsă, am 
prezentat cea de a doua cerere, mai mică, cu vizita la grădina zoologică. 
Prezentarea vizitei sub forma replierii de la cererea iniţială mare a făcut ca 
rata succesului să crească în mod dramatic. Astfel, s-au oferit să fie însoțitori 
de trei ori mai mulţi studenţi (Cialdini, Vincent, Lewis, Catalan, 
Wheeler&Darby, 1975). 

Fiţi siguri că o strategie capabilă să tripleze procentul de conformare 
cu o cerere substanţială — în experimentul nostru de la 17 la 50% -— va fi 
utilizată frecvent într-o varietate de montaje. De exemplu, în negocierile 
salariale se foloseşte tactica solicitării unor pretenţii foarte mari, pe care 
nimeni nu se aşteaptă să le obţină, dar de la care se poate face o repliere către 
cereri mai rezonabile. S-ar părea că procedeul este cu atât mai eficient cu cât 
suma iniţială este mai mare, deoarece lasă mai mult loc aşa-ziselor concesii. 
Lucru care este adevărat doar până la un punct. Cercetări făcute în Israel, la 
Universitatea Bar Ilan, privind tehnica de respingere-repliere arată faptul că, 
dacă cererea iniţială este într-atât de mare încât să pară nerezonabilă, tactica 
eşuează (Schwartzwald, Raz&Zvibel, 1979). În astfel de situaţii, partea care 
face cererea exagerată nu mai este percepută ca negociind în bună credinţă. 
Astfel, nicio repliere de la poziţia nerealistă nu va mai fi apreciată drept 
concesie şi, ca atare, nu va primi reciprocitate. Deci, adevăratul negociator 
este doar acela a cărui poziţie iniţială este exagerată atât cât să permită o serie 
de mici concesii şi contraoferte, care să conducă în final la oferta dorită 
(Thompson, 1990). 

În timpul investigaţiilor mele privind vânzările la domiciliul clientului 
am fost martor şi al unei alte forme a tehnicii de respingere-repliere. Unele 


organizaţii folosesc o variantă tactică ceva mai puţin elaborată şi mai 
oportunistă. Fără îndoială că scopul principal al unui agent de vânzări este 
acela de a vinde. Însă, programele de instruire pe care le-am cercetat 
accentuează faptul că un al doilea scop avut în vedere este acela de a obţine de 
la clientul potenţial o serie de nume de referinţă: prieteni, rude, vecini, la care 
vânzătorul poate apela. Pentru un număr de motive pe care le vom lua în 
discuţie în cuprinsul capitolului al cincilea, procentul vânzărilor la domiciliul 
clientului creşte considerabil atunci când vânzătorul menţionează câteva 
persoane cunoscute care „recomandă” vânzarea. 

Moduri corecte şi incorecte de folosire a tacticii de 
respingere-retragere 

Neapărat, cererea extremă trebuie să fie prima; şi nici o cerere 
nu este prea extremă. 

Cu permisiunea King Features Syndicate. Calvin & Hobbes, 
copyright 01985, Bill Watterson. Toate drepturile rezervate. 


Însă, în timpul instructajelor la care am participat nu mi s-a 
recomandat niciodată să obţin un refuz al vânzării pentru a reveni apoi cu 
cererea pentru nume de referinţă. Totuşi, în cadrul câtorva programe am fost 
instruit să folosesc refuzul de a cumpăra ca oportunitate pentru obţinerea unor 
nume de referinţă. „Bun, atunci, dacă dumneavoastră consideraţi că un set 
complet de enciclopedii de calitate nu vă interesează în acest moment, poate 
mă puteţi ajuta cu numele unor persoane care ar putea profita de oferta 
deosebită a companiei noastre. Îmi puteţi, vă rog, da câteva nume?” Mulţi 


dintre cei care, altfel, nu ar divulga numele cunoscutilor în cadrul unei 
prezentări de produse, sunt de acord să le furnizeze atunci când cererea este 
prezentată sub forma unei concesii făcute la o ofertă de vânzare respinsă. 


Concesiile reciproce, contrastul perceptiv și misterul 
Watergate 


Am vorbit deja despre unul dintre motivele succesului tehnicii de 
respingere-repliere, respectiv încorporarea regulii reciprocitatii. Această 
strategie, bazată pe o cerere mare urmată de una mică, mai este însă eficientă 
şi din alte două motive. Primul se referă la principiul contrastul perceptiv, 
despre care am vorbit în primul capitol. Printre altele, acest principiu este 
responsabil pentru determinarea cuiva de a cumpăra şi altceva, mai ieftin în 
comparaţie cu ceva scump deja achiziţionat — după contactul cu preţul bunului 
scump, preţul celuilalt bun părând mic prin comparaţie. Tot aşa, tehnica de la 
mare la mic foloseşte şi ea acelaşi principiu al contrastului, micşorând şi mai 
mult aparenţa celei de a doua cereri în comparaţie cu prima. Dacă aş vrea să- 
mi imprumutati o sumă modica de bani, pot face ca suma să pară mai mica 
dacă vă voi cere mai întâi dublu. Unul dintre lucrurile remarcabile ale acestei 
tactici este acela că, cerând mai întâi dublu şi apoi cât vreau de fapt, pun în 
mişcare simultan atât regula reciprocitatii cât şi principiul contrastului 
perceptiv. Astfel, nu numai că cea de a doua mea cerere va fi privită ca o 
concesie care trebuie reciprocată, ci va părea şi mai mică decât ar fi părut dacă 
ceream suma respectivă de la bun început. 

Împreună, influenţele exercitate de reciprocitate şi contrastul 
perceptiv se dovedesc a fi foarte puternice. În cadrul secventei respingere- 
repliere ele sunt capabile să obţină efecte uimitoare. Presupun chiar că acestea 
două pot furniza singura explicaţie cu adevărat plauzibilă pentru una dintre 
cele mai obscure acţiuni politice ale timpurilor noastre. Este vorba despre 
decizia de a se pătrunde prin efractie în birourile Comitetului National 
Democratic din clădirea Watergate, acţiune care a dus în cele din urmă la 
ruinarea preşedinţiei lui Richard Nixon. Unul dintre participanţii la luarea 
respectivei decizii, Jeb Stuart Magruder, auzind că spărgătorii de la Watergate 
au fost prinşi, a replicat cu uimire: „Cum am putut fi atât de prosti?!”. Chiar, 
cum? 

Pentru a înţelege cât de primitiv a fost modul în care administraţia 
Nixon a ajuns la acceptarea ideii spargerii respectivelor birouri, să încercăm 
să trecem în revistă faptele: 


e Ideea a aparţinut lui G. Gordon Liddy, însărcinat cu adunarea de 
informaţii pentru Comitetul de Realegere a Preşedintelui (CRP). Liddy 
dobândise printre membrii de vârf ai administraţiei reputaţia unui tip 
rudimentar, existând chiar rezerve cu privire la stabilitatea lui mentală 
şi puterea de judecată. 

e Propunerea lui Liddy a fost extrem de costisitoare, reclamand un buget 
în numerar de 250.000$, bani neidentificabili. 

e La sfârşitul lunii martie — atunci când a fost aprobată în cadrul unei 
întruniri a directorului CRP, John Mitchell, cu asistenții lui, Magruder şi 
Frederick LaRue — perspectiva unei victorii a lui Nixon în alegerile din 
noiembrie era mai strălucitoare ca niciodată. Edmund Muskie, singurul 
pe care sondajele îl creditau drept contracandidat serios, avusese 
performanţe slabe în preliminare. lar Partidul Democrat se părea că îl 
alesese pe cel mai uşor de înfrânt candidat, George McGovern. Practic, 
victoria republicanilor părea asigurată. 

* Însuşi planul de efractie era o operaţiune de mare risc, necesitând 
participarea şi discretia a zece oameni. 

e Comitetul National Democratic şi preşedintele său, Laurence O’Brien, 
ale cărui birouri aflate în clădirea Watergate urmau să fie sparte pentru a 
se instala dispozitive de ascultare, nu deţinea nici un fel de informaţii 
care ar fi putut compromite fatal pe cel ce se profila ca viitor preşedinte 
republican. Democratii nici măcar nu erau interesaţi de astfel de 
informaţii, exceptând cazul în care administraţia ar fi făcut ceva extrem 
de nebunesc. 


În ciuda perspectivelor oferite de cele de mai sus, a costului ridicat, a 
lipsei de sens şi a potenţialului sfârşit catastrofic al unei iniţiative pornite de la 
un om a cărui judecată era pusă la îndoială, planul a fost aprobat. Cum a fost 
posibil ca persoane atât de inteligente şi realizate profesional precum Mitchell 
şi Magruder, să facă ceva atât de nebunesc? S-ar putea însă ca răspunsul să fie 
desluşit într-o situaţie puţin discutată. Planul de 250.000$ nu a fost prima 
propunere a lui Liddy. De fapt, el nu era decât o concesie făcută altor două 
planuri anterioare, de proporţii uriaşe. Primul, propus cu două luni mai 
devreme în cadrul unei întâlniri cu Mitchell, Magruder şi John Dean, prevedea 
un proiect de un milion de dolari care includea, pe lângă instalarea 
dispozitivelor de ascultare la Watergate, un avion de urmărire special echipat, 
spargeri, echipe instruite pentru răpire şi jaf armat, şi un iaht dotat cu 
prostituate pentru şantajarea politicienilor democrați. Al doilea plan al lui 
Liddy, prezentat după o săptămână în faţa aceluiaşi grup, eliminase o parte din 
elemente reducând costul la jumătate de milion. Numai după ce acestea două 


au fost respinse a prezentat Liddy proiectul curăţat până la os, în valoare de un 
sfert de milion de dolari, în faţa lui Mitcell, Magruder şi Frederik LaRue. De 
această dată, planul, tot prost, dar ceva mai puţin decât precedentele două, a 
fost aprobat. 

Este posibil ca eu, un naiv patentat, şi John Mitchell, un politician 
versat şi abil, să fi fost atât de uşor atraşi în nişte afaceri proaste de aceeaşi 
tactică de persuadare — eu de către un micut cercetaş vânzător de dulciuri iar 
el de către un vânzător de dezastru politic? 

Dacă examinăm mărturia lui Jeb Magruder, apreciat de către 
majoritatea investigatorilor fenomenului Watergate a furniza cea mai credibilă 
relatare a crucialei întâlniri în cursul căreia a fost acceptat planul lui Liddy, 
observăm o serie de indicii revelatoare. Mai întâi, Magruder (1974) afirmă că 
„nimeni nu a fost impresionat în mod deosebit de proiect”; însă, „după ce 
începuse de la imensa sumă de un milion de dolari, ne-am gândit că, probabil, 
un sfert ar fi o sumă rezonabilă... Nu ne venea să-l trimitem acasă cu nimic”. 
Mitchell, cuprins de sentimentul că „trebuie să-i lăsăm lui Liddy ceva 
maruntis”, este şi el de acord, în ideea că „Ok, hai să-i dăm lui Liddy un sfert 
de milion de dolari şi să vedem cu ce vine”. Astfel, în contextul cererii iniţiale 
exagerate a lui Liddy, „un sfert de milion de dolari” devenise „ceva maruntis”, 
de lăsat ca semn de bunăvoință concesiva. Cu claritatea pe care i-o conferă 
cunoaşterea nemijlocită, Magruder a descris modul în care i-a abordat Liddy 
în termeni care ilustrează perfect tehnica de respingere-repliere. „Dacă ar fi 
venit la noi la început şi ne-ar fi spus «Am un plan de spargere şi plantare de 
microfoane în biroul lui Larry O’Brien», am fi respins ideea din capul locului. 
În schimb, a venit cu schema lui complicată cu prostituate/răpiri/jafuri/ 
sabotaj/ascultare... Cerea toată prăjitura, când de fapt ar fi fost mulţumit doar 
cu jumătate, sau chiar cu un sfert”. 

Este util de ştiut că, deşi s-a înclinat în cele din urmă în faţa deciziei 
şefului lui, un singur membru al grupului, respectiv Frederick LaRue, a dat 
glas unei opoziții directe fata de propunere. Afirmând, cu evident bun simţ, 
„Nu cred că merită riscul”, probabil că s-a întrebat totodată de ce colegii lui, 
Mitchell şi Magruder, nu îi împărtăşesc opinia. Bineînţeles ca ar fi putut 
exista, între LaRue şi ceilalţi doi, diferenţe de opinii care să fi generat 
perspective diferite asupra planului lui Liddy. Totuşi, un lucru se remarcă în 
mod deosebit: dintre cei trei, numai LaRue nu fusese prezent la întâlnirile 
precedente, unde Liddy îşi prezentase programele mult mai ambitioase. Şi, de 
aceea, probabil că numai LaRue fusese capabil să vadă că cea de a treia 
propunere nu era decât o gaselnita şi să reacționeze în consecinţă: cu 
obiectivitate, neinfluentat de forţa contrastului perceptiv si a regulii 
reciprocitatii care acționau asupra celorlalţi doi. 


Rău dacă faci, rău dacă nu faci 


Putin mai devreme am afirmat că tehnica de respingere-repliere are, 
în plus faţă de regula reciprocitatii, alti doi factori care operează în favoarea 
ei. Am discutat deja despre unul dintre aceşti doi factori, respectiv principiul 
contrastului perceptiv. Avantajul suplimentar al acestei tehnici nu este un 
principiu psihologic propriu zis, după cum este cazul cu ceilalţi doi factori. 
Mai curând, el aparţine ca aspect structural secventei cererii. Să admitem din 
nou că vreau să împrumut de la dumneavoastră o anumită sumă de bani. Dacă 
încep cu o cerere dublă, nu am cum să pierd. Dacă veţi fi de acord, voi avea 
de două ori suma dorită de mine initial. Dacă, pe de altă parte, mă refuzati, pot 
să mă repliez la suma dorită de mine de fapt, şi, prin intermediul principiilor 
reciprocitatii şi contrastului, să-mi măresc considerabil şansele de succes. În 
ambele cazuri ies în câştig. Este o situaţie de tipul „cap, câştig eu, pajură, 
pierzi tu”. 

Cel mai limpede, utilizarea sistemului de la mare la mic se vede în 
practica folosită în magazine, de a se prezenta mai întâi modelele de vârf de 
gamă. Potenţialului cumpărător îi sunt arătate invariabil produsele cele mai 
scumpe. Dacă acesta cumpără, pentru magazin este frişca de pe tort. Dacă însă 
refuză, vânzătorul îl contraofertează cu un model cu preţ ceva mai rezonabil. 
O dovadă a eficienţei acestui procedeu o găsim într-un articol din revista Sales 
Management, retipărit fără comentariu în Consumer Reports: 


Dacă ati fi vânzător de mese de biliard, ce model ati recomanda? Pe 
cel de 329$, sau pe cel de 3000$? Probabil că aţi recomanda modelul 
mai ieftin, în speranţa că, ulterior, îl veţi convinge pe client cu privire 
la cealaltă. Însă, noul director de promovare de la Brunswick, G. 
Warren Kelly, spune că faceţi o greşeală. Pentru a-şi susţine punctul 
de vedere, Kelly vine cu cifrele reale de la un magazin reprezentativ. 
În prima săptămână, clienţilor li s-au prezentat mai întâi produsele de 
la baza gamei, fiind apoi îndemnați să ia în considerare şi produse 
mai scumpe — aceasta fiind abordarea tradiţională. În respectiva 
săptămână, media vânzărilor a fost de 550$ de masă. În cea de a 
doua săptămână însă, clienţii erau conduşi direct la masa de 3000$, 
indiferent de ce model ar fi vrut ei să vadă, după care urma restul 
gamei, în ordinea descrescătoare a preţului şi calităţii. Rezultatul a 
fost o medie de peste 1000$ de masă (,, Quote”, 1975, p. 62). 


Dată fiind eficienţa extraordinară a tehnicii de respingere-repliere, ar 
trebui să aibă şi dezavantaje pe măsură. De exemplu, potenţialele victimele ar 


putea să nu accepte să fie înghesuite astfel. Atunci, reacţiile negative s-ar 
vedea în câteva feluri. Victima s-ar putea să nu respecte înţelegerea verbală 
făcută cu solicitatorul şi să se răzgândească. Sau, simțindu-se manipulata, ar 
putea să-şi piardă complet încrederea în acesta, hotărând să-l evite definitiv. În 
cazul în care una, sau ambele situaţii, apar în mod frecvent, solicitatorul 
trebuie să se gândească mai bine la folosirea procedeului de respingere- 
repliere. Studiile arată însă faptul că astfel de reacţii din partea victimelor nu 
apar în mod frecvent. Dimpotrivă, este uimitor faptul că ele sunt chiar mai 
putin frecvente! “Totuşi, înainte de a înţelege ce anume se întâmplă, să 
aruncăm o privire asupra dovezilor. 


Profită de mine și nu uita să mă mai cauţi 


Un studiu publicat în Canada (Miller, Seligman, Clark&Bush, 1976) 
aruncă lumină asupra întrebării dacă o victimă a tacticii respingere-repliere se 
va conforma mai departe celei de a doua propuneri. În plus faţă de 
consemnarea faptului că persoana vizată a acceptat sau respins cererea (să 
lucreze două ore pe zi fără plată pentru o instituţie de sănătate mentală 
comunitară), experimentul verifica şi dacă persoanele s-au prezentat să-şi facă 
datoria după cum promiseseră. Ca de obicei, procedeul începerii cu cererea 
mai mare (să lucreze două ore pe zi fără plată pentru o instituţie de sănătate 
mentală comunitară pentru cel puţin doi ani) a produs un număr mai mare de 
acceptări a celei de a doua propuneri (76%) decât procedeul solicitării directe 
a acesteia (29%). Însă cel mai important rezultat s-a obţinut cu privire la rata 
de prezentare la locul de muncă a celor care acceptaseră să se ofere voluntari; 
din nou, procedeul de respingere-repliere s-a arătat mai eficient (85% faţă de 
numai 50%). 

Un alt experiment s-a interesat dacă victimele procedeului de 
respingere-repliere s-au simţit într-atât de manipulate încât să refuze orice alte 
cereri. În cadrul acestui studiu (Cialdini& Ascani, 1976), ţintele vizate au fost 
studenţi cărora li s-a cerut să doneze câte o jumătate de litru de sânge la 
fiecare şase săptămâni în cadrul unei acţiuni anuale a campusului. Tintele 
primului grup au fost mai întâi rugate să doneze o jumătate de litru la fiecare 
şase săptămâni timp de minimum trei ani. Celuilalt grup ţintă i s-a cerut să 
doneze doar o jumătate de litru. Celor care acceptaseră şi s-au prezentat 
ulterior la centrul de recoltare li s-a cerut numărul de telefon pentru a putea fi 
contactaţi în vederea donării viitoare de sânge. Aproape toţi studenţii care 
veniseră gata să doneze ca urmare a tehnicii respingere-repliere au acceptat să 


mai doneze şi altă dată (84%), în vreme ce în grupul celălalt au acceptat mai 
putin de jumătate (43%). Iată deci că strategia respingerii-replierii s-a dovedit 
superioară chiar şi pentru servicii viitoare. 


Plăcutele efecte secundare ascunse 


Pare destul de ciudat faptul că tactica respingerii-replierii îi determină 
pe oameni să fie de acord cu o anume cerere, pe care nu numai că o 
îndeplinesc dar se mai oferă şi voluntari pentru cereri similare ulterioare. Ce 
anume, oare, din cadrul acestei tehnici îi face pe cei care s-au păcălit odată să 
continue să se conformeze şi în viitor? Pentru răspuns ar trebui să privim 
punctul central al procedurii, respectiv concesia pe care o face solicitatorul. 
Ştim deja că atâta vreme cât nu este percepută ca o evidentă stratagemă, o 
concesie stimulează un răspuns printr-o altă concesie. Ceea ce încă nu am 
examinat însă, sunt două produse secundare, cu caracter pozitiv: sentimentul 
unei responsabilități mai mari şi satisfacția fata de aranjament. Această 
pereche de efecte secundare, plăcute, determină victimele tehnicii să-şi ducă 
la îndeplinire înţelegerea şi să se implice şi în continuare. 

Efectele secundare ale concesiei făcute altei persoane sunt relevate 
prin studii privind modul în care oamenii negociază unii cu ceilalţi. Unul 
dintre experimente, coordonat de psihologii sociali de la Universitatea din 
California, ne oferă o demonstraţie calificată (Benton, Kelley&Liebling, 
1972). Subiectului pus în fata unui „oponent negociator” i s-a spus să 
negocieze cu acesta împărţirea unei sume de bani, pusă la dispoziţie de către 
realizatorii experimentului. I s-a mai spus, de asemenea, că dacă nu se ajunge 
la o înţelegere într-un anumit interval de timp, nimeni nu va primi suma 
respectivă de bani. Ceea ce subiectul nu ştia, era faptul că oponentul lui lucra 
în cadrul experimentului şi fusese instruit să aleagă o metodă de negociere din 
trei. Cu unii dintre subiecţi proceda la o primă ofertă extremă, prin care îşi 
atribuia toată suma de bani rămânând blocat pe această poziţie până la sfârşit. 
Cu alţi subiecţi, începea cu o ofertă moderată, rămânând însă şi de această 
dată blocat în ea. Cu cel de-al treilea grup, începea cu oferta extremă, dar pe 
parcurs se replia treptat către cea moderată. 

Tehnica de retragere-repliere a dezvăluit trei lucruri importante, care 
îi arată eficienţa. În primul rând, strategia de începere cu o ofertă extremă 
urmată de o repliere graduală până la suma moderată s-a dovedit cea mai 
eficientă, oferind cea mai mare sumă de bani. Rezultat care, în lumina 
precedentelor dovezi, nu mai surprinde. Surprinzătoare sunt însă celelalte 


două. 


Responsabilitatea 


Concesia implicită tacticii de respingere-repliere nu numai că i-a 
făcut pe subiecţi să fie de acord în număr mai mare, ci le-a conferit un 
sentiment de responsabilitate prin faptul că au „impus” înţelegerea finală. 
Această capacitate ieşită din comun a tehnicii de respingere-repliere de a-şi 
determina ţintele vizate să-şi îndeplinească angajamentele capătă mai mult 
înţeles: cineva care se simte responsabil personal pentru termenii unui 


contract, va fi mai susceptibil de respectarea acestuia. 


Satisfactia 


Cu toate că, în medie, au cedat mai mult oponentului atunci când 
acesta a folosit concesia, subiecţii au fost mai mulţumiţi de înţelegerea 
obţinută astfel. Se pare, deci, că o înţelegere realizată prin intermediul 
concesiei conferă satisfacţie. Cu acest lucru în minte, putem să ne explicăm şi 
cel de al doilea rezultat neaşteptat al tacticii de retragere-repliere: capacitatea 
de a-şi motiva victimele să accepte în viitor şi alte cereri similare. Atâta vreme 
cât tactica aceasta foloseşte pentru a obţine conformarea concesia, victima se 
va simţi mai confortabil cu înţelegerea finală. Astfel, este în legea firii ca 
cineva care este satisfăcut de ceva, să-şi dorească şi pe viitor lucruri similare. 
După cum relevă un studiu, clientul care simte că s-a implicat personal în 
obţinerea unui preţ mai bun va fi mai satisfăcut, ceea ce-l va face să revină şi 
altă dată (Schindler, 1998). 


APĂRAREA 


Solicitatorul care foloseşte regula reciprocitatii reprezintă pentru noi 
toţi un inamic formidabil. Oferindu-ne initial fie un serviciu, fie o concesie, 
solicitatorul va avea de partea sa, în demersul pe care îl face de a ne determina 
să ne conformăm lui, un aliat foarte puternic. La prima vedere, se pare că nu 
avem prea multe şanse în faţa unei astfel de situaţii. Nu putem decât să ne 
conformăm, cedând astfel în fata regulii reciprocitatii. Sau, mai putem refuza, 
riscând astfel să suferim din cauză că am încălcat condiţionările profunde care 
ne îndeamnă la echitate şi obligaţie. Ori te predai, ori suferi pierderi grele. 
Perspectivele nu par deloc vesele. 


Din fericire însă, acestea nu sunt singurele noastre alegeri posibile. 
Înţelegând aşa cum se cuvine natura oponentului nostru, putem ieşi din bătălia 
conformării neatinşi, şi uneori chiar mai bine decît am intrat. Trebuie neapărat 
sa ştim că nu solicitatorul care face uz de regula reciprocitatii, sau de orice 
altă armă din arsenalul influenţei, pentru a obţine conformarea noastră, este 
adevăratul oponent. Acesta doar consimte să devină un instrument al regulii 
reciprocitatii, a cărei forţă o eliberează în momentul în care face prima 
concesie sau primul serviciu. Adevăratul oponent este regula însăşi. Şi, ca să 
nu îi cădem victime, trebuie să luăm măsuri pentru dezamorsarea energiei 
acesteia. 


Respingerea regulii 


Cum poate cineva să neutralizeze efectele unei reguli sociale, precum 
este cea a reciprocitatii? Odată activată, puterea şi răspândirea ei par a o face 
de neînfrânt. Poate că răspunsul se află tocmai în preîntâmpinarea activării ei. 
În primul rand, poate că putem evita confruntarea nepermiţându-i 
solicitatorului să-i folosească puterea împotriva noastră. Poate că, dacă 
refuzăm încă de la început serviciul sau concesia pe care ni le face 
solicitatorul, putem evita apariţia problemei. Poate da, sau poate nu. 

În mod invariabil, respingerea unei oferte iniţiale din partea 
solicitatorului funcţionează mai bine în teorie decât în practică. În acest sens, 
marea problemă este aceea că, atunci când este prezentată pentru prima oară, e 
greu de ştiut dacă ea este onestă sau doar un prim pas al unei tentative de 
exploatare. Iar dacă presupunem mereu partea rea, nu ar mai fi posibil să 
beneficiem de servicii sau concesii din partea unor persoane oneste, care nu 
intenţionează să abuzeze de regula reciprocitatii. 

Am un coleg care îşi aminteşte cu mare supărare cum sentimentele 
fetiţei lui în vârstă de 10 ani au fost rănite de atitudinea unui om care, vrând să 
se ferească de ghearele nemiloase ale regulii reciprocitatii, i-a refuzat 
amabilitatea. Copiii din clasa ei organizaseră o petrecere la şcoală în onoarea 
bunicilor lor, sarcina ei, pe care şi-o dorise foarte mult, fiind aceea de a oferi 
câte o floare fiecărui vizitator care intra în şcoală. Primul om către care s-a 
îndreptat a mârâit la ea: „Păstreaz-o!”. Fetiţa, surprinsă şi neştiind ce să facă, 
i-a întins din nou floarea, însă omul a întrebat-o ce vrea în schimb. Când ea a 
răspuns, cu glas firav, „Nimic. E un dar”, el a fixat-o neîncrezător cu privirea 
şi i-a replicat că „îi cunoaşte schema”, trecând mai departe. Fetiţa a fost atât 
de şocată de ceea ce se întâmplase încât nu a mai putut aborda pe nimeni, 


astfel că sarcina ei a fost încredinţată altcuiva. Este greu să-ţi dai seama cine 
este mai vinovat în acest caz: omul insensibil sau cei care au profitat de 
tendinţa sa către reciprocitate până când reacţia lui s-a transformat într-un 
răspuns acru. Indiferent însă de vină, trebuie să ştim un lucru: întotdeauna 
vom întâlni oameni autentic generoşi, precum şi foarte mulţi alţii care se 
străduiesc să joace corect în baza regulii reciprocitatii şi nu să o exploateze în 
folosul lor. Iar aceştia, fără nici o îndoială, se vor simţi insultati de cineva 
care, permanent, le respinge eforturile, de aici putând rezulta neînţelegeri şi 
izolare socială. De aceea, nu este recomandată o politică de respingere totală. 

Mai există o soluţie, care promite mai mult. Cu ajutorul ei putem 
accepta ofertele altora, însă numai sub aspectul lor fundamental şi nu pentru 
ceea ce sunt ele intenţionate. De exemplu, dacă cineva ne face o favoare, o 
putem accepta în ideea că ne obligăm la rândul nostru la o contra favoare, 
cândva, în viitor. Practic, o astfel de relaţie nu poate fi exploatată în baza 
regulii reciprocitatii. Ea presupune participarea la respectabila reţea de 
obligaţii de care ne servim cu toţii foarte bine, atât în plan individual cât şi în 
el social mai larg, încă din zorii umanităţii. Pe de altă parte, dacă această 
primă favoare se dovedeşte a nu fi altceva decât o stratagemă, un truc menit să 
ne stimuleze spiritul de conformare în ideea obţinerii unui contraserviciu mai 
substanţial, problema se schimbă. Presupusul partener nu mai este un 
beneficiar ci un profitor, şi aici trebuie să răspundem în termeni fermi. Odată 
ce am stabilit că oferta nu este de fapt un serviciu ci o tactică, trebuie să 
reacţionăm pe măsură astfel încât să ieşim de sub influenţa ei. Atâta timp cât 
percepem şi definim acţiunea respectivă ca pe un instrument de exploatare a 
tendinței noastre către conformitate, şi nu ca pe o favoare, ofertantul nu mai 
beneficiază de calitatea de aliat a regulii conformităţii. Regula spune că 
serviciile trebuie răsplătite cu alte servicii; ea nu spune că şi şmecheriile 
trebuie să beneficieze de acelaşi tratament. 


Incoltirea inamicului 


Un exemplu practic poate aduce lucrurile într-o zonă mai concretă. Să 
presupunem că într-o bună zi telefonează o femeie care se prezintă drept 
membră a unei organizaţii de protecţie împotriva incendiilor. Să mai 
presupunem şi că ea vă întreabă dacă nu sunteţi preocupaţi de protecţia 
locuinţei dumneavoastră împotriva focului, şi, în acest sens, dacă nu doriţi o 
verificare profesională, gratuită, primind totodată şi un stingător cadou. De 
asemenea, să presupunem că aţi fi de acord şi aţi fixa o oră pentru vizita 


inspectorului de specialitate. La sosirea lui, acesta vă va oferi un mic stingător 
de mână şi va începe să inspecteze posibilele surse de pericol din gospodărie. 
După care, vă va face o foarte utilă, şi în acelaşi timp înspăimântătoare, 
informare privind riscurile de incendiu în general, împreună cu o estimare a 
acestora în locuinţa dumneavoastră. În cele din urmă, vă sugerează procurarea 
unui sistem de alarmă anti-incendiu şi pleacă. 

Un astfel de lucru nu este câtuşi de puţin improbabil. În SUA, în 
numeroase localităţi există organizaţii non profit în cadrul care activează, în 
timpul lor liber, pompieri profesionişti care oferă gratuit astfel de servicii. Iar 
dacă le acceptaţi, în mod evident că vă veţi simţi obligaţi faţă de inspectorul 
respectiv. Astfel, conform regulii reciprocitatii, atunci când acesta va avea în 
viitor nevoie de un ajutor, dumneavoastră vă veţi simţi gata să-i răsplătiți 
serviciul primit. Un astfel de schimb respectă riguros tradiţia regulii 
reciprocitatii. 

Mai este însă posibilă şi o altă secvenţă a evenimentelor. In loc să 
plece după ce recomandă achiziţionarea unui dispozitiv de alarmă, inspectorul 
începe să facă o prezentare cu intenţia de a vă determina să cumpăraţi o 
instalaţie scumpă fabricată de o companie al cărei reprezentant este. Este un 
procedeu folosit în mod curent de către firmele producătoare de astfel de 
sisteme de alarmă. În general, produsele acestora, deşi de relativ bună calitate, 
au preţuri exagerate. Presupunând că nu sunteţi familiarizați cu preţurile de 
magazin ale acestor sisteme şi că veţi achiziţiona unul din spirit de 
reciprocitate fata de oferirea cadou a unui mic stingător, ei vor face asupra 
dumneavoastră presiuni ca să le cumpăraţi produsul. Folosindu-se de 
stratagema inspecției şi informaţiei gratuite, organizaţiile de acest tip au 
cunoscut o mare înflorire peste tot.13 

Dacă vă găsiţi într-o situaţie asemănătoare şi consideraţi că motivul 
principal al vizitei nu este altul decât vinderea unui produs, următoarea 
mişcare de făcut este una simplă, cu caracter privat. Ea nu va implica altceva 
decât un efort mental. Pur şi simplu, redefiniti ceea ce ati primit — stingator, 
informaţii sau orice altceva — din cadou în mijloc de vânzare, şi vă veţi simţi 
liberi să refuzati (sau să acceptaţi) oferta independent de presiunea regulii 
reciprocitatii. O favoare trebuie să urmeze alteia, şi nu unui element dintr-o 
strategie de vânzare. lar dacă ofertantul răspunde acţiunii dumneavoastră 
solicitându-vă nume de referinţă, folositi-va din nou de manevra mentală. 
Identificati această repliere a lui către o cerere mai mică drept ceea ce este de 
fapt, adică o nouă tactică. Odată ce aţi realizat acest lucru, nu mai există nici o 
nevoie de a oferi numele ca pe o concesie în schimb. Moment în care, fără a 
mai fi sub povara sentimentului obligaţiei, vă puteţi conforma, sau nu, după 
cum doriţi. 


lar dacă vă simtiti în stare, puteţi chiar să intoarceti arma de 
persuasiune a respectivului împotriva lui însuşi. Regula reciprocitatii vă dă 
voie sa profitati de ofertă. Dacă v-aţi dat seama că darurile oferite de către 
respectiva persoană nu sunt altceva decât mijloace de realizare a unui profit, 
atunci sunteţi indreptatiti la rândul dumneavoastră să faceţi un mic profit de 
pe urma lor. Aşa încât, indiferent ce ar fi, le puteţi lua pur şi simplu, îi 
mulţumiţi cu toată politetea şi-l poftiti afară. În fond, conform regulii 
reciprocitatii, pentru a se menţine echitatea tentativele de exploatare pot fi la 
rândul lor exploatate. 


RAPORTUL CITITORULUI 2,2 
Din partea unui fost vânzător de televizoare şi aparatură 
audio 


Am lucrat destul de mult pentru un mare retailist, la 
departamentul de televizoare şi aparatură audio. Continuitatea 
contractului era condiţionată de capacitatea de a vinde contracte de 
service, care reprezentau de fapt extensii de garanţie oferite de către 
magazin. Încă din momentul în care am aflat despre ce este vorba, am 
pus la cale un plan care folosea tehnica de respingere-repliere, cu 
toate că la vremea aceea nu ştiam nimic despre ea. 

Clientul avea ocazia să aleagă la momentul cumpărării 
produsului contracte de service de unul şi trei ani, beneficiul meu 
fiind acelaşi, indiferent de lungimea contractului vândut. Dându-mi 
seama că cei mai mulţi oameni nu preferă contractul de trei ani, îl 
propuneam mai întâi pe acesta, care era de altfel şi cel mai scump. 
Acest lucru îmi dădea posibilitatea ca mai târziu, după ce propunerea 
mea sinceră era respinsă, să mă repliez pe extensia de garanţie de un 
an, cu preţul ei relativ mic, pe care, încântat, o obtineam. Tehnica s-a 
dovedit foarte eficientă, reuşind astfel să vând contracte la circa 70% 
dintre clienţi, care se arătau foarte mulţumiţi — în vreme ce 
departamentul meu nu obținea în medie decât 40%. Până în acest 
moment, nu am spus nimănui cum procedam. 


Nota autorului: Observati cum, ca de obicei, folosirea 
tehnicii de respingere-repliere implică şi principiul contrastului. 
Oferta iniţială mare nu numai că a făcut ca a doua să pară o 
concesie, ci a făcut-o să pară şi mai mică. 


SUMAR 


După opiniile sociologilor şi antropologilor, una dintre cele mai 
răspândite reguli culturale îşi găseşte expresia în regula reciprocitatii. Aceasta 
cere ca cineva să răsplătească de bunăvoie ceva furnizat lui de către o altă 
persoană. Obligându-l pe beneficiarul unui astfel de gest la răsplată, regula 
reciprocitatii permite cuiva să ofere ceva altcuiva având siguranţa că acel ceva 
nu va fi irosit. Sentimentul obligaţiei, prezent în cadrul regulii reciprocitatii, 
face posibilă dezvoltarea şi continuitatea unei varietăţi de relaţii, tranzacţii şi 
schimburi benefice societăţii. Ca urmare, toţi membrii acesteia sunt învăţaţi 
încă din copilărie să se supună regulii, în caz contrar trebuind să suporte 
dezaprobarea tuturor. 


e Regula reciprocitatii influențează adesea hotărârea de conformare cu 
cererea cuiva. O tactică preferată de către unii dintre profesionistii 
persuasiunii este aceea de a oferi ceva, mai înainte de a formula cererea. 
Eficienţa acestei tactici se datorează unor caracteristici ale regulii 
reciprocitatii. Mai întâi, regula este extrem de puternică, coplesind alti 
factori implicaţi în mod normal în decizia de conformare cu o cerere. In 
al doilea rând, regula se aplică până şi ofertelor nesolicitate, reducându- 
ne astfel capacitatea de a alege persoana către care dorim să fim 
indatorati şi lăsându-ne la cheremul altora. În al treilea rând, regula 
poate încuraja schimburi inechitabile. Astfel, pentru a scăpa de 
sentimentul neplăcut de îndatorare, cineva poate accepta o cerere pentru 
o contra favoare considerabil mai mare decât cea pe care a primit-o. 

e O cale prin care regula reciprocitatii poate mări nivelul de conformitate 
implică o variaţie simplă a temei de bază. În loc să ofere un prim favor 
care să stimuleze reciprocitatea, cel interesat poate oferi o concesie care 
să stimuleze un răspuns similar. Un procedeu de determinare a 
conformării, numit tehnica de respingere-repliere sau a uşii în faţă, se 
bazează masiv pe presiunea generată de nevoia de reciprocare a unei 
concesii. Începându-se cu o cerere care în mod sigur va fi respinsă, 
solicitatorul se poate replia către o cerere mai redusă — avută de fapt în 
vedere de la bun început — care are şanse de a fi acceptată numai pentru 
că pare o concesie. Cercetările arată că, pe lângă creşterea posibilităţii 
ca persoana vizată să accepte cererea, tehnica de respingere-repliere 
măreşte si posibilitatea ca respectiva persoană nu numai sa 
îndeplinească sarcina asumată şi chiar să accepte cereri similare şi în 
viitor. 

e Cea mai bună apărare în fata presiunii de a ne conforma nu este însă 


respingerea sistematică a ofertelor pe care ni le fac oamenii. Trebuie să 
acceptăm în cea mai bună credinţă oferta iniţială, fiind totodată pregătiţi 
să o redefinim drept stratagemă dacă se dovedeşte a nu fi altceva. Odată 
redefinită, nu vom mai simţi nevoia de a-i răspunde cu o favoare sau 
concesie din partea noastră. 


TEME DE STUDIU 


Stăpânirea conţinutului 


1. Ce este regula reciprocitatii? De ce are ea o putere atât de 
mare în cadrul societăţii? 

2. Care sunt cele trei aspecte ale reciprocitatii care o fac să fie 
atât de uşor exploatabilă de către profesionişti? 

3. Descrieti modul prin care studiul Regan ilustrează fiecare 
dintre cele trei aspecte exploatabile ale regulii. 

4. Cum se foloseşte tehnica de respingere-repliere de 
presiunea exercitată de tendinţa către reciprocitate pentru a mări 
nivelul de conformare? 

5. De ce este necesar ca tehnica de respingere-repliere să 
mărească gradul de determinare al persoanei către (a) îndeplinirea 
unui angajament, şi (b) asumarea de noi servicii în viitor? 


Gândire critică 


1. Să presupunem că vreţi ca un profesor să stea cu dumneavoastră o oră 
pentru a vă ajuta la redactarea unei lucrări de seminar. Schitati un 
scenariu care să arate modul în care vă folosiţi de tactica respingerii şi 
replierii pentru a vă mări şansele ca acesta să se conformeze cererii 
dumneavoastră. Ce trebuie să evitati atunci când vă formulati cererea 
iniţială? 

2. Un studiu (Berry&Kanouse, 1987) arăta că dacă cineva primeşte banii 
înainte, şansele ca persoana să completeze un formular lung trimis prin 
poştă cresc foarte mult. Astfel, dacă plicul conţine şi un cec în valoare 
de 20$, 78% dintre medicii chestionati au completat chestionarul inclus 
şi l-au trimis înapoi. Dacă însă li s-a promis că vor primi banii după 
expedierea chestionarului completat, s-au conformat numai 66%. 

3. O altă descoperire îi vizează pe cei care au primit cecul odată cu 


chestionarul dar nu s-au conformat cererii: numai 26% au încasat cecul 
(fata de 95% la cei care s-au conformat). Arătaţi cum se explică aceste 
rezultate prin prisma regulii reciprocitatii. 

4. Explicati ce anume se înţelege prin expresia noblesse oblige, şi rolul 
jucat în cadrul acesteia de conceptul de reciprocitate. Indiciu: Odată, 
John F. Kennedy a spus că „De la cei cărora li s-a dat mult, se cere 
mult”. 

5. Cum reflectă tema acestui capitol afişul de la începutul lui? 


10 Unele chiar au formalizat regula reciprocitatii în ritual. Ca, de exemplu, Vartan Bhanji, un 
obicei institutionalizat care se referă la schimbul de daruri în anumite zone ale Pakistanului si 
Indiei. Comentând acest obicei, Gouldner remarcă:Este de remarcat faptul că sistemul însuşi 
preîntâmpină eliminarea obligaţiilor ieşite din comun. Astfel, cu ocazia căsătoriei, oaspeţii 
care pleacă primesc în dar dulciuri. Gazda le cântăreşte şi spune „Acestea sunt ale tale”, 
ceea ce înseamnă că ele reprezintă răsplata pentru ceea ce s-a primit de la respectiva 
persoană. După care mai adaugă câteva măsuri spunând „Iar acestea sunt de la mine”. La 
următoarea ocazie, va primi înapoi ceea ce a dat în plus, împreună cu suplimentul din partea 
gazdei, şi aşa mai departe (p. 175). 

11 Surpriza este ea însăşi un factor de conformare. Persoanele care sunt luate prin surprindere 
de o cerere se vor conforma de regulă, deoarece sunt momentan dezorientati şi, ca atare, uşor 
influentabili. De exemplu, psihologii sociali Stanley Milgram şi John Sabini (1971) au arătat 
faptul că cei care circulă cu metroul newyorkez sunt de două ori mai dispuşi să ofere locul 
unei persoane care îi ia prin surprindere cu cererea «Scuzaţi-mă! Puteţi să-mi cedati locul 
dumneavoastra?», decât cei care sunt avertizaţi în prealabil de menţionarea către un alt 
pasager a faptului că se gândeşte să solicite cuiva să-i cedeze locul — procentele fiind de 56 
contra 28. 

12 Este interesant rezultatul unui studiu inter-cultural care a relevat faptul că aceia care 
încalcă regula reciprocitatii în sens invers, adică oferă fără să acorde beneficiarului dreptul de 
a răsplăti la rândul lui, sunt în egală măsură dispretuiti de societate. Rezultatul a fost similar la 
cele trei naţionalităţi investigate: americani, suedezi şi japonezi (Gergen, Ellsworth, 
Maslach&Seipel, 1975). 

13 O mare varietate de alte afaceri se folosesc şi ele de sistemul oferirii de informaţii gratuite. 
De exemplu, companiile de dezinsectie/deratizare ştiu că cei mai multi oameni vor oferi 
companiei care face inspecția comanda pentru acţiunea propriu zisă. După cum se pare, există 
sentimentul că execuţia operaţiunii respective trebuie dată celor care au făcut constatarea 
iniţială gratuită. Şi, mizând pe faptul că aceşti clienţi, probabil, nu cunosc preţurile de 
magazin, companiile respective vor profita pentru a cere preţuri mult mai mari. 


CAPITOLUL 3 
Angajament si consistenţă 
Sperietorile minţii 


iS iar 
"q 


iege TE nau HALES 
Te ANC Tatary Ze 
Pees în paza i 


Este mai uşor să rezişti la început decât la sfârşit. 
Leonardo Da Vinci 


Un studiu realizat de către doi psihologi canadieni (Knox&Inkster, 
1968) dezvăluie un lucru fascinant cu privire la cei care pariază la cursele de 
cai. Imediat după ce au pariat, aceştia se simt mult mai încrezători în şansele 
de câştig ale calului lor decât înainte de a paria. Cu toate că nimic din şansele 
acestuia nu se schimbă între timp, fiind vorba despre acelaşi cal, aceeaşi 
cursă, acelaşi hipodrom, perspectivele lui se îmbunătăţesc în mintea pariorului 
în mod semnificativ, imediat ce a cumpărat biletul. Deşi puţin deconcertant la 
prima privire, motivul acestei modificări de percepţie este legat de o armă 
obişnuită aflată în arsenalul influenţei sociale. La fel ca şi altele, şi aceasta 
zace ascunsă adânc în noi, dirijându-ne în tăcere acţiunile. Este vorba despre 
dorinţa de a fi consecventi în acţiunile noastre, şi de a apărea ca atare. Din 
momentul în care am optat pentru ceva, sau am adoptat o atitudine, vom avea 
de-a face cu diverse presiuni de ordin personal şi interpersonal menite a ne 
determina să urmăm respectiva opţiune. Presiunile respective ne vor 
determina să răspundem de o manieră care să justifice decizia precedentă. Pur 
şi simplu, ne convingem singuri că am făcut cea mai bună alegere şi că, fără 
îndoială, ne simţim bine cu ea (Fazio, Blascovich&Driscoll, 1992). 

Pentru exemplificare, să urmărim povestea vecinei mele Sara şi a 
prietenului ei Tim, care locuiesc împreună. După ce s-au cunoscut, s-au 
întâlnit o vreme, chiar şi după ce Tim şi-a pierdut locul de muncă, şi la un 
moment dat s-au mutat împreună. Însă, din punctul de vedere al Sarei, 
lucrurile nu mergeau prea bine. Ea şi-ar fi dorit să se căsătorească şi Tim să se 
lase de băutură. Pe de altă parte, Tim se încăpăţâna în ambele. După o 
perioadă de conflicte, Sara a rupt legătura iar Tim a trebuit să se mute. În 
aceiaşi perioadă, pe Sara a căutat-o un fost prieten. Au reînceput să se vadă, s- 
au logodit imediat şi au început să facă planuri de nuntă. Ajunseseră chiar să 
fixeze data evenimentului şi să trimită invitaţiile, când a sunat Tim. Îi părea 
rău şi dorea să revină. Când Sara i-a spus despre planurile de nuntă, el a 
implorat-o să se răzgândească deoarece vroia ca ei să fie împreună la fel ca 
înainte. Sara a refuzat spunând că nu mai vrea să trăiască la fel. Tim s-a oferit 
chiar să se căsătorească, însă ea i-a spus că îl preferă pe celălalt. În cele din 
urmă, Tim s-a oferit să renunţe şi la băutură dacă se răzgândeşte. Simtind 
hotărârea lui Tim, Sara rupe logodna, anulează toate aranjamentele de nuntă şi 
îl reprimeşte pe Tim la ea. 


După o lună, Tim o anunţă că nu crede că este cazul să se lase de băut. 
După altă lună, hotărăşte că trebuie să mai aştepte cu căsătoria. De atunci au 
trecut doi ani. Tim şi Sara continuă să stea împreună la fel ca înainte. Si, desi 
Tim bea mai departe şi încă nu se întrevăd planuri de căsătorie, Sara îi este 
mai devotată ca niciodată. Ea spune că nevoia de a opta între cei doi i-a arătat 
că Tim este numărul unu în inima ei. Astfel că, după alegerea lui Tim, Sara a 
devenit mai veselă în ciuda faptului că respectivele condiţii în care a luat 
hotărârea nu au fost îndeplinite. După cum se vede, pariorii curselor de cai nu 
sunt singurii încrezători în corectitudinea unei hotărâri dificile, odată ce 
aceasta a fost luată. Într-adevăr cu toţii ne păcălim pe noi înşine, din când în 
când, pentru a ne păstra consecventa gândurilor şi lucrurilor în care credem 
(Conway& Ross, 1984; Goethals&Reckman, 1973, Rosenfeld, 
Kennedy&Giacalone, 1986). De pildă, după ce şi-au exercitat dreptul la vot, 
votantii au o convingere şi mai fermă în şansele de câştig ale alesului lor. 


TRECÂND MAI DEPARTE 


Psihologii au înţeles de mult puterea exercitată de principiul 
consecventei în direcționarea acţiunilor omului. Proeminenti teoreticieni de 
început, precum Leon Festinger (1957), Fritz Heider (1946) şi Theodore 
Newcomb (1953), au considerat tendinţa noastră către consecvență drept un 
factor motivant central al comportamentului. Dar, este această tendinţă 
suficient de puternică pentru a ne determina să facem lucruri pe care în mod 
normal nu le-am face? Nu există nici o îndoială în acest sens. Nevoia de a fi 
consecvent, şi a părea ca atare, constituie o armă puternică în arsenalul 
influenţei sociale, care, adesea, ne face să actiondm în mod limpede chiar 
împotriva propriilor noastre interese. 

Să vedem ce s-a întâmplat atunci când cercetătorii au pus la cale 
furturi pe o plajă newyorkeză, pentru a vedea cât de capabili de a-şi risca 
propria siguranţă pentru a opri infracţiunea sunt oamenii. În timpul studiului, 
un complice al grupului de cercetători îşi pune pătura în imediata apropiere a 
unui subiect de studiu ales la întâmplare. După câteva minute de relaxare 
tipică, complicele se ridică de pe pătură şi pleacă să se plimbe pe malul apei. 
Nu după multă vreme, altcineva se apropie, înhaţă radioul de pe pătură şi 
încearcă să se îndepărteze cu el. După cum intuiti, subiecţii au fost destul de 
rezervaţi în a se pune pe ei înşişi în pericol încercând să-l oprească pe hoţ. Din 
douăzeci de încercări, numai patru au reacţionat astfel. Însă, atunci când în 
experiment a intervenit un amănunt, lucrurile s-au schimbat radical cu cealaltă 


tranşă de douăzeci de subiecţi. Astfel, înainte de a părăsi pătura, complicele îl 
ruga, simplu, pe subiect să-i păzească lucrurile, lucru cu care toţi subiecţii au 
fost de acord. Moment în care, alimentati de regula consecventialitatii, se 
transformau cu toţii în paznici vigilenţi, alergând chiar dupa hot, oprindu-l, 
cerându-i explicaţii, reţinându-l chiar în unele cazuri sau smulgându-i obiectul 
furat (Moriarty, 1965). 

Pentru a înţelege ce anume face consecvenţialitatea atât de motivanta, 
trebuie să-i urmărim adaptabilitatea în diferite circumstanţe. Inconsecventa 
este considerată de obicei o trăsătură de caracter nedorită (Allgeyer, Byrne, 
Brooks&Revens, 1979; Asch, 1946). Persoana ale cărei convingeri, vorbe şi 
fapte nu se potrivesc, este percepută drept confuză, duplicitară, chiar bolnavă 
mental. Pe de altă parte, un nivel înalt de consecvență este asociat în mod 
normal unui individ cu personalitate şi intelect foarte puternice. Reprezintă 
chintesenta rationalitatii, logicii, stabilităţii şi onestităţii. Un citat atribuit 
marelui chimist britanic Michael Faraday ne arată cât de mult este pretuita 
consecventa, uneori chiar mai mult decât dreptatea. Întrebat după o lectură 
publică dacă dorise să sugereze faptul că un rival al lui greşea întotdeauna, 
Faraday, privindu-l în ochi pe cel care pusese întrebarea, a răspuns scurt: „Nu 
este atât de consecvent”. 

Cu siguranţă că în cultura noastră consecventa personală este la mare 
preţ, şi aşa trebuie să fie. În cele mai multe situaţii vom avea de câştigat dacă 
abordarea noastră va fi dublată de consecvență. Fără ea, viata noastră ar fi mai 
complicată, dezordonată şi dezarticulată (Sheldon, Ryan, Rawsthorne&llardi, 
1997). 


Cârpeala 


Devreme ce este atât de în interesul nostru să fim consecventi cădem 
în capcana obisnuintei de a fi în mod automat consecventi chiar şi în situaţii în 
care nu este indicat să fim. lar atunci când se manifestă pe negândite, 
consecventa poate fi dezastruoasă. Cu toate acestea, până şi consecventa oarbă 
îşi are partea ei de atractivitate. 

Mai întâi, la fel ca cele mai multe dintre răspunsurile automate, ea 
oferă o scurtătură prin complexutatea vieţii moderne. În clipa în care ne-am 
hotărât asupra a ceva, consecventa încăpăţânată ne permite un lux foarte 
tentant: nu mai trebuie să ne concentrăm prea tare gândirea asupra temei 
respective. Nu mai trebuie să discernem furtuna de informaţii cu care ne 
confruntăm zilnic pentru a identifica datele relevante. Practic, nu mai avem 


nevoie să luăm alte decizii dificile. Atunci când ne confruntăm cu probleme, 
tot ceea ce avem de făcut este să declanşăm mecanismul consecventei si 
imediat aflăm ce anume să considerăm, să spunem sau să facem. Nu avem de 
făcut altceva decât să fim consecventi deciziilor anterioare. 

Tentaţia unui astfel de lux nu trebuie minimalizată. El ne pune la 
dispoziţie o metodă convenabilă, eficientă şi relativ comodă, de a trata 
dificultăţile unei vieţi cotidiene care ne solicită o foarte mare cheltuială de 
energie şi capacitate mentală. De aceea, nu este greu de înţeles de ce recursul 
automat la consecvență este o reacţie foarte greu de strunit. În definitiv, ea ne 
oferă o modalitate de evadare din rigorile gândirii continue. Când 
funcţionează pe pilot automat, consecventa ne permite să ne vedem de treburi 
fericiţi, scutiţi de efortul de a gândi exagerat. După cum remarca Sir Joshua 
Reynolds, renumitul pictor englez din secolul 18, „Nu există expedient la care 
omul să nu recurgă doar pentru a evita efortul concret de a gândi”. 


Refugiul nebunilor 


Mai există un element de atracţie propriu consecventei mecanice, 
ceva mai pervers. Uneori, ceea ce ne determină să ne eschivăm de la o 
activitate care necesită un efort de gândire nu este efortul în sine, ci 
consecinţele respectivei activităţi. Uneori, chiar rezultatele nedorite ale 
procesului gândirii ne transformă în trândavi mentali. Există aspecte neplăcute 
pe care pur şi simplu nu vrem să le acceptăm. Consecventa de tip automat, 
pentru că este o metodă de răspuns în lipsa raţiunii, poate oferi un adăpost 
sigur în eventualitatea unor rezultate nedorite. Astfel închişi în spatele 
zidurilor ca de fortăreață ale consecventei rigide, ne putem simţi la adăpost în 
faţa asediului gândirii. 

Într-o seară, asistând la o prezentare introductivă a unui program de 
meditaţie transcendentală (MT), am fost martorul modului în care oamenii se 
pot ascunde dincolo de zidurile protectoare ale consecventei pentru a se 
proteja de consecinţele nedorite ale gândirii. Prezentarea era prezidată de către 
doi tineri devotați MT, şi era destinată recrutării de noi membri în cadrul 
programului. Cei doi pretindeau că programul oferă un tip unic de meditaţie, 
care permite dobândirea unei varietăţi de lucruri, de la simpla pace interioară 
la abilităţi mult mai spectaculoase — cum ar fi zborul şi trecerea prin ziduri, 
realizabile însă în stadiile avansate şi mai scumpe. 

Am hotărât să asist la întâlnire pentru a putea observa nemijlocit tipul 
de tactică de obţinere a conformării folosit în cadrul prezentărilor de acest fel, 


aducând cu mine şi un prieten, de asemenea interesat, profesor universitar 
care avea ca arie de specializare statistica şi logica simbolică. Pe măsură ce 
întâlnirea progresa iar lectorii explicau teoria care stă la baza MT, am băgat de 
seamă că prietenul meu devenea din ce în ce mai neliniştit. Afişând o figură 
contrariată şi fataindu-se necontenit pe scaun, la un moment dat nu a mai 
putut suporta. În momentul în care s-a anunţat, în sfârşit, că se pot adresa 
întrebări, a ridicat mâna si, cu blandete şi fermitate totodată, le-a demolat 
întreaga prezentare. În mai puţin de două minute, a evidenţiat cu precizie 
motivele pentru care complexa argumentatie folosită în prezentare era 
contradictorie, ilogică şi, în cele din urmă, insuportabilă. Efectul asupra celor 
doi a fost devastator. După un moment de linişte confuză fiecare a încercat să 
dea o replică, slabă, ambii poticnindu-se şi încercând să se consulte cu 
celălalt. Pentru ca, în cele din urmă, amândoi să admită că observaţiile 
colegului meu erau corecte, „fiind necesar un studiu mai aprofundat”. 


NEW HEIGHTS MEDITATION 

Fig. 3.1 Stare elevată de constienta 

Probabil că se va renunţa la astfel de anunţuri, deoarece cineva 
a câştigat în instanţă procesul intentat unui program de MT 
(meditaţie transcendentala) susţinând că, în ciuda promisiunilor 
iniţiale, nu a fost învăţat să zboare ci doar să topdie putin mai 
tare (Knopinski contra Maharishi International University şi 


TM World Plan Executive Council). 


Însă, pe mine m-a interesat mai mult efectul avut asupra restului 
audienței. La sfârşitul sesiunii de întrebări, cei doi agenţi de recrutare au 
trebuit să facă faţă unei mulţimi de participanţi care doreau să plătească cei 
75$ avans pentru admiterea în programul MT. Înghesuiţi, împinși şi sugrumati 
de mulţime în timp ce încasau banii, cei doi arătau semne clare de uluire. 
După ceea ce părea a fi prăbuşirea lamentabilă a prezentării lor, întâlnirea s-a 
transformat, cumva, într-un mare succes, generând din partea audienței un 
nivel uriaş de conformare. Deşi eram destul de nedumerit, am reuşit să 
creionez răspunsul audienței ca un eşec de a înţelege argumentele logice ale 
colegului cu care venisem. Dar, după cum s-a dovedit ulterior, situaţia reală 
era exact pe dos. 

După prezentare, afară, am fost abordati de către trei membri ai 
audienței, plătitori fiecare ai avansului pentru înscriere. Doreau să ştie de ce 
am venit la întrunire. Le-am explicat motivul şi le-am adresat la rândul nostru 
aceeaşi întrebare. Unul era actor în devenire, dorea cu ardoare să reuşească în 
demersul lui şi venise pentru a afla dacă MT îl poate ajuta să dobândească 
auto-controlul atât de necesar stăpânirii acestei arte. Primise asigurări din 
partea celor doi recrutori că poate. Cel de-al doilea se descria ca fiind un 
insomniac înrăit care spera ca MT să-i ofere o cale de a se relaxa şi eventual a 
adormi mai uşor. Cel de al treilea a fost un fel de purtător de cuvânt neoficial. 
Picase la examenele de la facultate pentru că, după cum se părea, nu avea 
suficient timp pentru studiu. Venise la întâlnire ca să vadă dacă MT nu îl poate 
ajuta să-şi reducă orele de somn, pentru a folosi timpul economisit astfel la 
învăţat. Este demn de notat faptul că cei de la MT îl asiguraseră că tehnicile 
pe care le foloseşte meditaţia transcendentală îl pot ajuta, la fel ca şi pe cel cu 
problema diametral opusă, respectiv insomnia. 

Continuând să cred că cei trei se înscriseseră pentru că nu intelesesera 
ceea ce arătase prietenul meu logician, am început să-i întreb despre aspecte 
ale argumentatiei lui. Spre surprinderea mea, mi-am dat seama că intelesesera 
foarte bine comentariile; chiar prea bine. Pentru că tocmai rigoarea şi 
validitatea acestora îi determinaseră să se înscrie. Purtătorul lor de cuvânt a 
formulat cel mai bine situaţia: „În seara asta nu aş fi dat niciun ban, pentru că 
nu prea am bani acum. Aveam de gând să aştept până la următoarea întâlnire. 
Însă, în momentul când amicul dumneavoastră a început să vorbească, mi-am 
dat seama că aş face mai bine dacă aş plăti pe loc, pentru că dacă aş ajunge 
acasă fără să mă înscriu aş începe să mă gândesc la ce s-a spus şi nu aş mai fi 
făcut-o niciodată”. 

Dintr-o dată, lucrurile încep să capete înţeles. Oamenii aceştia aveau 


probleme reale şi căutau cu disperare o modalitate de a le rezolva. Aveau 
nevoi care, dacă ar fi să ne luăm după organizatorii întrunirii, au aflat în MT o 
soluţie potenţială. Conduşi de nevoi, doreau cu tărie să creadă că meditaţia 
transcendentală era răspunsul. 

Moment în care, prin glasul colegului meu, intervine vocea raţiunii 
arătându-le că teoria pe care se baza soluţia găsită este şubredă. Apare panica! 
Trebuie luate măsuri imediat, mai înainte ca logica să-şi spună cuvântul 
lăsându-i din nou fără speranţă. Repede! Este nevoie de nişte ziduri care să 
blocheze raţiunea. Şi nu are importanţă dacă fortăreaţa care se ridică este un 
refugiu al nebunilor. „Repede, să ne ascundem de gândire! Ia banii! Gata, am 
scăpat la limită. Nu mai trebuie să gândim problema.” Hotărârea a fost luată, 
şi de acum încolo, ori de câte ori va fi necesar, se va cânta refrenul 
consecventei. „MT? Sunt sigur că îmi va fi de folos. Sunt sigur că voi 
continua. Sigur, cred în MT. Tocmai am plătit pentru asta, nu?” Ah, confortul 
consecventei prosteşti! „O să mă odihnesc aici o vreme. E mult mai bine decât 
preocuparea şi efortul prea mare pe care le cere căutarea.” 


De-a v-aţi ascunselea 


Daca, aşa după cum se pare, consecventa automată are rolul de scut 
împotriva gândirii, nu ar fi de mirare ca ea să fie exploatată de către unii care 
vor ca noi să reacţionăm fără să gândim în prealabil. Pentru profitorii care îşi 
văd servit interesul de către cei care sunt gata să reacționeze mecanic, 
negândit, la cererile lor, consecventa automată nu este altceva decât o mina de 
aur. Ei sunt atât de dibaci în a ne determina să facem ce le convine lor încât 
nici nu ne dăm seama ce se întâmplă. Ei îşi structurează modul de a 
interactiona cu noi în aşa fel încât tendinţa noastră către consecvență să le 
producă profit. 

Unii mari producători de jucării folosesc această abordare pentru a 
rezolva o problemă creată de vânzările sezoniere. Desigur că perioada de 
explozie a vânzărilor este cea a Crăciunului. Problema este, însă, aceea că, 
mai apoi, vânzările îngheaţă pentru vreo două luni. Clienţii par a-şi fi cheltuit 
bugetul alocat jucăriilor şi rezistă cu încăpățânare cererilor copiilor de mai 
mult. 

Astfel, producătorii se confruntă cu o dilemă: cum să menţină vârful 
de sezon la vânzări, şi, în acelaşi timp, cum să păstreze o cerere convenabilă 
pentru lunile imediat următoare. Fără îndoială că problema nu stă în motivarea 
copiilor de a-şi dori jucării şi imediat după Crăciun. Problema este motivarea 


părinţilor să mai cheltuiască bani pe noi jucării pentru nişte copii deja saturați. 
Ce se poate face, deci, în acest sens? Unii producători au încercat campanii 
publicitare de amploare. Alţii au redus preţurile. Însă nici unul dintre aceste 
procedee uzuale în astfel de cazuri nu a produs rezultate convenabile. Ambele 
tactici sunt costisitoare şi s-au dovedit în cele din urmă ineficiente. Pur şi 
simplu, părinţii nu mai au chef de astfel de cumpărături, iar influenţa 
reclamelor sau a preţurilor scăzute nu este suficientă pentru a-i scoate din 
starea de indiferenţă. 

Totuşi, anumiţi mari producători cred că au găsit o soluţie. Este o 
metodă ingenioasă, care implică o cheltuială cu publicitatea ceva mai mare 
decât una obişnuită, precum şi înţelegerea presiunii pe care o exercită nevoia 
noastră de consecvență. Primul meu indiciu privind modul în care operează 
această strategie a companiilor de jucării a venit după ce i-am fost victimă 
odată, şi, în stilul meu caracteristic, şi a doua oară. 

Era luna ianuarie şi mă aflam în cel mai mare magazin de jucării din 
oraş. Când, cu o lună înainte, cumpărasem de aici o mulţime de jucării pentru 
fiul meu, jurasem să nu mai intru în acest loc o lungă perioadă. Şi, cu toate 
acestea, iată-mă din nou în locul diabolic, în curs de a-i cumpăra fiului meu o 
altă jucărie scumpă: un mare set electric de maşini de curse. În faţa vitrinei în 
care era expus jocul m-am întâlnit cu un vecin care venise pentru acelaşi 
lucru. Interesant era faptul că, altfel, aproape că nu ne întâlneam. De fapt, 
ultima oară fusese în urmă cu un an, tot după Crăciun, în acelaşi magazin, 
amândoi cumpărând pentru fiii noştri acelaşi robot scump — care mergea, 
vorbea şi te curăța totodată de bani. Am râs de acest ciudat şablon al 
întâlnirilor noastre doar o dată pe an, în acelaşi loc şi cumpărând acelaşi lucru. 
Mai târziu, în aceeaşi zi, i-am povestit despre această coincidenţă unui prieten, 
care, după cum am aflat apoi, lucrase în industria jucăriilor. 

— Păi, nu este o coincidenţă — a spus el. 

— Cum adică, „Nu e o coincidenţă”? 

— Fii atent. Lasă-mă să te întreb ceva despre jucăria pe care amândoi 
ati cumpărat-o anul asta. Mai întâi, i-ai promis copilului de Crăciun că i-o iei? 

— Da! — am spus. Văzuse o grămadă de reclame cu ea la emisiunea 
lui preferată de desene animate şi mi-a spus că aşa ceva îşi doreşte de Crăciun. 
Văzusem şi eu câteva reclame şi părea distractivă, aşa că am fost de acord. 

— Punct marcat! — spuse el. Acum, cea de a doua întrebare. Când te- 
ai dus de Crăciun să i-o cumperi, ai descoperit că peste tot era deja vândută? 

— Exact! Peste tot mi s-a spus că se vânduse, făcuseră comenzi, dar 
nu ştiau când o să le vină. Aşa că a trebuit să-i cumpăr băiatului altceva, în 
schimb. Cum de ţi-ai dat seama? 

— AI doilea punct marcat! Lasă-mă să te mai întreb ceva. Cu un an 


înainte, nu s-a întâmplat la fel şi cu robotul? 

— Stai putin... Ai dreptate! A fost exact la fel. Incredibil! Cum de ti- 
ai dat seama?! 

— Nimic paranormal. Se întâmplă să cunosc modul cum procedează 
unele companii de jucării pentru a-şi asigura vânzările în ianuarie şi februarie. 
Practic, încep înainte de Crăciun cu reclame atrăgătoare la anumite jucării. 
Pustii, firesc, îşi doresc exact ceea ce vad la televizor, şi obţin de la părinţi 
promisiuni pentru cadoul de Crăciun. lar aici intervine planul de geniu. 
Producătorii respectivi sub-aprovizionează magazinele de desfacere cu 
respectivele jucării. Cei mai mulţi dintre părinţi nu le mai găsesc pe rafturi şi 
sunt obligaţi să cumpere în schimb altceva, de valoare egală. Bineînţeles că 
substitutele se găsesc din plin în magazine. Apoi, după ce trece Crăciunul, 
producătorii cu pricina încep o nouă campanie de reclame la jucăriile 
respective, ceea ce îi stârneşte pe copii şi mai tare. Aceştia aleargă la părinţi 
amintindu-le că au promis că le cumpără, iar părinţii merg la magazin să-şi 
îndeplinească promisiunea. 

— Unde — am spus eu înfierbântat — dau peste alti părinţi, cu care nu 
s-au mai întâlnit de exact un an de zile, pacaliti şi ei de aceeaşi stratagemă. 

— Exact. Unde te duci?! 

— Mă întorc la magazin să dau înapoi jocul! — am strigat indignat. 

— Stai putin, şi gândeşte înainte. De ce l-ai cumpărat azi dimineaţă? 

— Pentru că nu am vrut să-l dezamăgesc pe băiatul meu, şi pentru că 
am vrut să vadă că o promisiune trebuie îndeplinită cu orice preţ. 

— Păi, s-a schimbat ceva între timp? 


ne 


| Out of Stock 


Cum zboară Furby 

După cum se pare, în fiecare perioadă de sărbători părinţii 
descoperă că, după ce o promiseseră copiilor, jucăria mult 
dorită este epuizată la vânzare. În consecinţă, neputând împlini 
promisiunea la timpul potrivit, ei vor fi obligaţi să o cumpere 
după aceea. 


— Nu, nimic — am răspuns eu cu un oftat. Nu cred că s-a schimbat 
nimic. Deci, vrei să-mi spui că producătorii de jucării fac profit gros pe 
spinarea mea de doi ani încoace şi eu habar nu am avut? lar acum, că ştiu, 
sunt practic legat de mâini şi de picioare de propriile mele cuvinte? Care va să 
zică, „Al treilea punct marcat“. 

— Şi ai pierdut meciul! 

În anii care au trecut de atunci, am observat o varietate de tipuri de 
frenezie a cumpărăturilor de jucării, similare cu cele pe care le trăisem şi eu. 
Din punct de vedere istoric, cea care se potriveşte cel mai bine tiparului este 
pentru un set de păpuşi de 25$ numit Cabbage Patch Kids14, promovat masiv 
la Crăciunurile de pe la mijlocul anilor 1980 dar sub-aprovizionat în 
magazine. Între urmările acestui lucru a fost darea în judecată de către stat a 
companiei producătoare a jucăriei pentru reclamă falsă, grupuri de părinţi care 
se băteau pentru a intra în magazinele care o desfăceau şi care ajunseseră să 
plătească la licitaţie 700$ pentru achiziţionarea păpuşilor promise acasă 
copiilor, şi o vânzare de circa 150 de milioane de dolari extinsă mult după 
sezonul cadourilor. În sezonul cumpărăturilor de Crăciun din 1998, cea mai de 
negăsit jucărie pe care o dorea toată lumea era Furby15, realizată de gigantul 


producător de jucării Hasbro. Când a fost întrebată ce trebuie să facă părinţii 
frustrati de faptul că nu găsesc jucăria respectivă, o purtătoare de cuvânt a 
companiei Hasbro a lansat exact genul de promisiune de pe urma căreia au 
profitat producătorii timp de decenii: „Voi încerca, dar dacă nu o pot obţine 
acum, o voi obţine mai târziu” (Tooher, 1998). 


PROMISIUNEA ESTE CHEIA 


În momentul în care ne dăm seama de importanţa covârşitoare a 
consecventei în direcționarea acţiunilor noastre, apar imediat şi întrebări de 
ordin practic. Cum acţionează această forță? Ce anume o declanşează? 
Psihologii consideră că au răspunsul: angajarea promisiunii. Dacă vă conving 
să faceţi o promisiune fermă, creez toate condiţiile pentru ca dumneavoastră 
să fiţi consecvent cu ea. Din momentul în care am luat o anumită poziţie, se 
manifestă o tendinţă naturală de comportament menit a ne menţine 
consecventi cu respectiva poziţie. 

După cum am văzut deja, nu numai psihologii iau în considerare 
legătura dintre angajarea promisiunii si consecvență. Profesioniştii 
persuasiunii ne asaltează permanent cu strategiile lor, încercând să ne 
determine la acte care, ulterior, să ne oblige la consecvență. Procedurile 
destinate să genereze angajamentul nostru pot lua diferite forme. Unele sunt 
directe, în timp ce altele sunt între cele mai subtile tactici de angajare a 
promisiunii pe care le puteţi întâlni. În ceea ce le priveşte pe cele directe, să 
analizăm abordarea lui Jack Stanko, director de vânzări de maşini uzate la un 
dealer auto din Albuquerque. Conducând o sesiune de comunicări intitulată 
„Vânzarea de maşini uzate” în cadrul unei convenţii a Asociaţiei Naţionale a 
Dealerilor Auto, la San Francisco, îi sfătuia pe cei 100 de dealeri, hamesiti 
după vânzări, aflaţi acolo, cele ce urmează: ,,Puneti-ii să scrie! Luaţi acordul 
clientului pe hârtie. Luati-le bani în avans. Controlati-ii! Controlati înţelegerea 
cu ei! Intrebati-ii dacă sunt pregătiţi să cumpere maşina pe loc dacă preţul este 
bun. Daţi cu ei de pământ!” (Rubinstein, 1985). Este evident că dl. Stanko, un 
expert în această chestiune, este convins că drumul clientului către 
consecvență trece prin angajarea promisiunii lui, motiv pentru care trebuie 
„ţinut sub control” în vederea obţinerii profitului. 

Tacticile de angajare a promisiunii implicând ceva mai mult 
rafinament pot fi la fel de eficiente. De exemplu, să ne gândim că aţi vrea să 
cresteti numărul vecinilor dumneavoastră dispuşi să ofere donaţii pentru o 
anume instituţie de caritate. Ar fi înţelept din partea dumneavoastră dacă aţi 


studia în acest sens abordarea propusă de către psihologul social Steven J. 
Sherman. Pur şi simplu, acesta a adunat un eşantion reprezentativ pentru 
cetăţenii din Bloomington, Indiana, ca parte dintr-un sondaj, şi i-a întrebat ce 
răspuns ar da dacă li s-ar cere să petreacă câte trei ore colectând bani pentru 
Societatea Americană a Cancerului. Bineînţeles că nedorind să se arate lipsiţi 
de simţ filantropic faţă de cel care executa sondajul, sau faţă de ei înşişi, mulţi 
dintre cei întrebaţi au declarat că ar fi de acord. Consecința acestei proceduri 
subtile de angajare a promisiunii a reieşit după câteva zile, când a sunat un 
reprezentant al Societăţii Americane a Cancerului: o creştere de 700% a 
numărului de voluntari (Sherman, 1980). Folosind aceeaşi strategie, întrebând 
însă cetăţenii dacă ar vota la alegeri, alţi cercetători au reuşit să mărească în 
mod semnificativ prezenţa la vot a celor chestionati (Greenwald, Carnot, 
Beach& Young, 1987). Şi în tribunale s-a adoptat practica de a obţine 
angajamente iniţiale mari, menite să stimuleze un comportament viitor 
similar. De exemplu, atunci când evaluează un potenţial jurat, Jo-Ellen 
Demitrius, recunoscută drept cea mai bună consultantă în privinţa selecţiei 
juriilor, pune următoarea întrebare: „Dacă ati fi singurul dintre jurati care 
crede în nevinovăția clientului, ati putea suporta presiunea pe care ar face-o 
asupra dumneavoastră ceilalți membri ai juriului în sensul de a vă schimba 
opinia?”. Cum ar putea spune candidatul care se respectă la calitatea de jurat, 
nu? Şi, făcând această promisiune implicită, cum ar putea un jurat ales care se 
respectă, să o încalce? 

O tehnică de angajare a promisiunii încă şi mai subtilă a fost pusă la 
punct de către cei care solicită prin intermediul telefonului donaţii pentru 
acţiuni de caritate. Nu ştiu dacă aţi observat că cei care sună cerându-vă să 
contribuiţi financiar pentru o cauză sau alta încep prin a vă întreba despre 
sănătate şi cum vă simtiti? „Bună ziua dna/dl Tinta, ce mai faceti?”, sau „Cum 
va simtiti?”. Intenţia persoanei care sună nu este aceea de a fi politicoasă şi 
grijulie cu dumneavoastră. Ea doreşte de la dumneavoastră un răspuns 
obişnuit în astfel de situaţii, de genul „Fac foarte bine, mulţumesc” sau „Mă 
simt bine”. Din momentul în care v-aţi declarat public starea de bine, va fi 
mult mai uşor pentru respectivul să vă incolteasca pentru un ajutor financiar 
destinat celor care nu o duc atât de bine: „Mă bucur să aud acest lucru, 
deoarece vă sun ca să vă solicit bunăvoința de a dona în favoarea nefericitelor 
victime ale ...”. 

Ideea acestui tip de tactică este aceea că persoanelor care au declarat 
că sunt bine, chiar şi numai pentru complezenta, le va veni apoi greu să 
refuze. Dacă lucrurile acestea vi se par îndoielnice, să urmărim rezultatele 
obţinute printre consumatori de către cercetătorul Daniel Howard (1990), care 
a dorit să verifice practic teoria. Cetăţeni din Dallas, Texas, au fost sunati şi 


întrebaţi dacă ar fi de acord ca un reprezentant al asociaţiei Hunger Relief 
Committee să-i viziteze la domiciliu pentru a le vinde fursecuri, banii colectati 
astfel fiind destinati a-i hrăni pe cei nevoiaşi. Atunci când a fost pusă singură, 
întrebarea, considerată în format standard, a obţinut 18% răspunsuri pozitive. 
Însă, atunci când a fost precedată de formula „Cum vă simtiti, azi?” şi s-a 
aşteptat şi răspunsul înainte de adresarea întrebării standard, s-au putut 
observa câteva lucruri interesante. Mai întâi, cele mai multe (108) dintre cele 
120 de persoane chestionate au răspuns pozitiv la prima parte. Apoi, dintre 
aceştia, 32% au fost de acord să-l primească acasă pe vânzătorul de fursecuri, 
ceea ce a reprezentat dublul răspunsurilor echivalente obţinute în prima parte 
a experimentului. În al treilea rând, consecventi cu promisiunea angajată, 
aproape toţi cei care au acceptat să fie vizitaţi (89%) au cumpărat fursecurile 
atunci când au fost vizitaţi. 

Există mai multe răspunsuri la întrebarea pe ce anume se constituie 
eficienţa unei promisiuni. Capacitatea unei promisiuni de a ne determina 
anumite comportamente este indusă de către o serie de factori. Modul în care 
operează o serie de factori poate fi observat în cadrul unui program de lungă 
durată menit a produce conformitate. Lucrul cel mai remarcabil în ceea ce 
priveşte programul este acela că el foloseşte în mod sistematic aceşti factori, 
decenii mai înainte ca cercetările de specialitate să-i fi identificat. 

În timpul războiului din Coreea, mulţi dintre soldaţii americani căzuţi 
prizonieri s-au trezit în lagărele conduse de către comuniştii chinezi. Devenise 
evident încă de la începutul conflictului faptul că chinezii îi tratează pe 
prizonieri diferit fata de aliaţii lor nord coreeni, care, pentru a obţine 
conformarea prizonierilor, încurajau pedepsele grele. Evitând în mod clar 
orice brutalitate fizică, comuniştii chinezi se foloseau de ceea ce ei numeau 
„politica indulgentei” — în realitate, un asalt psihologic concertat şi elaborat 
asupra captivilor. După război, din cauza succesului neliniştitor de mare al 
programului chinez, psihologii americani i-au interogat în mod intensiv pe 
prizonierii reveniti acasă pentru a determina ce anume se întâmplase. De 
exemplu, chinezii erau foarte eficienţi în a-i determina pe americani la 
delatiune, ceea ce venea în contradicţie cu comportamentul recunoscut al 
americanilor prizonieri de război din cel de-al doilea război mondial. Din 
acest motiv, planurile de evadare erau descoperite imediat, iar evadările 
propriu zise erau lipsite de succes. Psihologul Edgar Schein (1956), 
investigator principal american al programului chinez de îndoctrinare din 
Coreea, ne spune că „Atunci când avea loc o evadare, chinezii îl recuperau pe 
evadat cu uşurinţă oferind o pungă cu orez oricui îl turna”. Realitatea este 
aceea că aproape toţi prizonierii americani aflaţi în lagărele chineze au 
colaborat cu inamicul într-un fel sau altul.16 


Cercetarea programului lagărelor relevă faptul că, pentru a realiza 
conformarea comportamentală dorită din partea prizonierilor, chinezii se 
bazau foarte mult pe obținerea angajamentului promisiv şi a 
comportamentului consecutiv acestuia. Desigur că problema principală cu 
care se confruntau chinezii era colaborarea propriu zisă a prizonierilor, 
deoarece soldaţii americani erau instruiți să nu divulge decât numele, rangul si 
seria matricolă. Cum era de aşteptat atunci să obţii de la astfel de oameni 
informaţii militare, delatiune sau denuntul public al propriei tari, fara 
violenţă? Răspunsul chinez a fost de-a dreptul elementar: începi să 
construieşti pornind de la bază. 

De exemplu, prizonierilor li se cerea în mod frecvent să facă declaraţii 
antiamericane sau procomuniste atât de diluate încât păreau nevinovate şi fără 
nici un fel de consecinţe: „Nici Statele Unite nu sunt perfecte”, sau „Într-o 
ţară comunistă locul de muncă nu constituie o problemă”. Odată ce s-au 
obţinut aceste declaraţii, prizonierii se confruntau cu altele, ceva mai 
substanţiale. De exemplu, cineva care a acceptat ideea anchetatorului că 
Statele Unite nu sunt perfecte, era rugat să precizeze şi care anume sunt acele 
aspecte imperfecte. Apoi, după ce respectivul detalia, era rugat să facă o listă 
cu aceste „probleme ale Americii”, pe care să o şi semneze. Mai târziu, era 
rugat să citească lista respectivă în faţa camarazilor în timpul unei discuţii de 
grup. „În definitiv, sunt lucruri pe care le crezi, nu-i aşa?” lar mai târziu, i se 
cerea să dezvolte respectivele idei personale într-un mic eseu şi să le 
comenteze. 

Chinezii foloseau apoi eseul şi numele prizonierului într-o emisiune 
radio antiamericană, difuzată nu numai în lagărul cu pricina, ci în toate 
lagărele pentru prizonieri de război din Coreea de Nord, precum şi către 
soldaţii americani aflaţi în Coreea de Sud. Dintr-o dată, omul se trezea 
„colaborator”, oferind ajutor inamicului. Conştient de faptul că scrisese acel 
eseu fără să fi fost forţat sau ameninţat în vreun fel, el îşi schimba imaginea pe 
care o avea despre sine însuşi astfel încât să corespundă faptei comise şi 
noului său statut de colaborator — ceea ce adesea conducea la acte de 
colaborare mult mai consistente. Astfel, conform lui Schein, „în vreme ce 
numai câţiva au reuşit să evite complet colaborarea, majoritatea au colaborat 
într-un moment sau altul acceptând să facă lucruri care păreau lipsite de 
importanţă, dar pe care chinezii au reuşit să le folosească în avantajul lor... 
Acest lucru şi-a dovedit în mod special eficienţa în timpul interogatoriilor, 
pentru obţinerea unor mărturisiri, autocritici şi informaţii”. 

Şi alte grupuri de persoane interesate de obţinerea conformării sunt la 
curent cu eficienţa şi utilitatea acestei abordări. De pildă, organizaţiile de 
caritate se folosesc de o progresie a angajamentului persoanei pentru a o 
determina să se conformeze la o serie de servicii importante. Cercetările arată 
că angajamente minore, precum acceptul de a fi intervievat, generează un 
„impuls de conformare” care poate merge până la donarea de organe sau 
măduvă osoasă (Carducci, Deuser, Bauer, Large&Ramaekers, 1989; Schwartz, 
1970). 

Această abordare este utilizată de asemenea şi de către un număr 
semnificativ de societăţi comerciale. Strategia tipică a unui agent de vânzări 
este aceea de a obţine o vânzare mare începând cu una mică. Pentru aceasta 
aproape orice fel de vânzare minoră este potrivită, deoarece scopul urmărit nu 
este profitul propriu zis ci angajarea promisiunii. Din care, în baza 
consecventei, se aşteaptă să curgă în viitor vânzări mult mai semnificative. 
Lucru bine explicat în cuprinsul unui articol din revista American Salesman: 


Ideea de bază este aceea de a pregăti calea pentru o distribuţie 
completă, începând cu o comandă mică ... Atunci când un client a 
semnat o comandă pentru marfa pe care o vindeti, chiar dacă profitul 
pe care îl faceţi este atât de mic încât nu merită efortul, el nu mai este 
un client potenţial, ci client în toată regula. (Green, 1965, p. 14) 


Tactica de a începe cu o solicitare minoră pentru a obţine conformarea 
la cereri ulterioare mai mari are şi un nume: „tehnica piciorului în prag”. 
Sociologii i-au înţeles eficienţa de abia în anul 1966, atunci când psihologii 
Jonathan Freedman şi Scott Fraser au dat publicităţii un pachet de informaţii 
uluitoare. Ei au publicat rezultatele unui experiment în care un membru al 
echipei de cercetare, care se dădea drept voluntar, a mers într-o zonă 
rezidentiala din California din uşă în uşă făcând proprietarilor de imobile o 
propunere complet aiurită. Acestora li se cerea să permită instalarea pe peluza 


din faţa casei a unui panou publicitar de mari dimensiuni destinat serviciului 
public. Pentru a-şi putea face o idee despre ce este vorba, li se arăta o 
fotografie care infatisa o casă atrăgătoare a cărei perspectivă era ascunsă 
aproape în întregime de un panou enorm de afişaj pe care se citea; 
CONDUCETI CU ATENŢIE. Cu toate că cererea era, desigur, respinsă de 
către marea majoritate a rezidentilor (au acceptat numai 17%), un anume grup 
de persoane a reacţionat favorabil. Dintre aceştia, nu mai puţin de 76% şi-au 
pus la dispoziţie peluza din faţa casei. 

Motivul principal al acestei neobişnuite conformări avea de-a face cu 
ceva ce se petrecuse cu două săptămâni mai înainte. Cu toţii se angajaseră să 
conducă preventiv. Un alt „voluntar” fusese la ei şi îi rugase să accepte 
plantarea unui foarte mic panou de avertizare pe care scria FII UN ŞOFER 
PRECAUT. Fusese o solicitare atât de neînsemnată încât aproape toţi au fost 
de acord — cu efecte care se vor dovedi enorme. Din cauză că acceptaseră deja 
o solicitare minoră privind conducerea preventivă cu două săptămâni în urmă, 
aceşti proprietari au acceptat şi cealaltă solicitare, de dimensiuni masive. 


Doar semnaţi pe linia punctată 

V-aţi întrebat vreodată ce se întâmplă cu semnăturile pe care le 
acordati pe stradă celor care vă solicită aşa ceva? De cele mai 
multe ori, nimic. Şi aceasta deoarece scopul lor principal este 
acela de a vă obţine ataşamentul faţă de poziţia grupului 
respectiv şi, în consecinţă, disponibilitatea ca în viitor să 
actionati în direcţia dorită de către ei. 


Freedman şi Fraser nu s-au oprit însă aici. Au mai experimentat o 


procedură, uşor diferită, pe un alt eşantion de proprietari. Acestora li s-a cerut 
mai întâi să semneze o petiție de genul „Păstraţi California curată”. Desigur că 
aproape toată lumea a semnat-o, devreme ce curăţenia statului lor, la fel ca şi 
eficientizarea activităţii guvernului sau grija pentru copii este între temele 
cărora nimeni nu li se opune. După ce au trecut circa două săptămâni, 
Freedman şi Fraser au trimis un nou „voluntar”, la aceleaşi imobile, care le 
cerea proprietarilor să accepte plantarea pe peluză a uriaşului panou cu 
îndemnul CONDUCETI CU ATENŢIE. În unele privinţe, răspunsul acestor 
proprietari a fost cel mai uluitor dintre toate răspunsurile respectivului studiu. 
Aproape jumătate dintre aceşti oameni au consimţit să li se instaleze panoul 
cu pricina, cu toate că micul angajament la care consimţiseră cu două 
săptămâni mai înainte nu se referea câtuşi de puţin la condus automobilul, ci 
la păstrarea curateniei în statul lor. 

La început, Freedman si Fraser au fost uluiti de rezultate. Cum se face 
că modestul act de semnare a unei petiţii în sprijinul unei acţiuni ecologice îi 
poate determina pe oameni să accepte ulterior ceva complet diferit? După ce 
au analizat şi au înlăturat diferite explicaţii, cei doi au descoperit una care 
oferea soluţia problemei: semnarea petitiei pentru curăţenia statului California 
a modificat percepţia pe care respectivele persoane o aveau despre ele însele. 
Acum, noua imagine era cea de cetăţeni cu simţ civic, care acționau după 
principii civice. Când, după cele două săptămâni, li s-a cerut să dea o probă de 
simţ civic prin acceptarea panoului cu conducerea preventivă, ei s-au 
conformat doar pentru a fi consecventi noii lor reprezentări despre sine. După 
cum spuneau Freedman şi Fraser: 


Are loc o schimbare în considerentele persoanei respective privind 
implicarea în comunitate sau luarea unei atitudini. Odată ce a fost de 
acord cu o primă solicitare, atitudinea se schimbă, omul putând 
ajunge în proprii ochi tipul de persoană care acţionează în 
conformitate, care este de acord cu solicitările unor persoane străine, 
care participă la cauze în care crede, care cooperează în numele 
binelui (p. 201). 


Ceea ce ne spun rezultatele lui Freedman şi Fraser este că trebuie să 
fim foarte precauti atunci când suntem de acord cu lucruri mărunte. Un astfel 
de acord nu numai că poate extinde gradul nostru de conformare la solicitări 
similare de anvergură mult mai mare, ci ne poate chiar determina să executăm 
şi o serie de servicii destul de vag înrudite. Iar ceea ce mă sperie pe mine este 
tocmai acest al doilea tip de influențare, ascuns în micul angajament initial. 

Mă sperie atât de mult încât arareori mai accept să semnez o petiție, 
chiar şi dacă sprijin cauza. O astfel de acţiune are puterea de a-mi influenţa nu 


numai comportamentul viitor, ci şi imaginea despre mine însumi, în moduri pe 
care s-ar putea să nu le doresc. lar după ce reprezentarea pe care o avem 
despre noi înşine s-a modificat, altcineva poate profita de schimbare în 
propriile scopuri. 

Cine dintre subiecţii proprietari de locuinţe din experimentului lui 
Freedman şi Fraser s-ar fi gândit că „voluntarii” care le cereau să semneze o 
petiție menită a sprijini curăţenia statului lor erau de fapt interesaţi in 
montarea peste două săptămâni a unui panou de afişaj de mari dimensiuni? Şi 
cine dintre ei ar fi putut bănui măcar faptul că acordul lor pentru plasarea 
panoului nu era altceva decât rezultatul semnării unei petiţii? Cred că nimeni. 
Iar dacă ar fi regretat ulterior decizia de a accepta panoul, cine altcineva ar fi 
putut purta vina decât ei înşişi, cu marele lor spirit civic cu tot? In nici un caz, 
probabil, nu s-ar fi gândit în acest sens la tipul cu petiția ecologică ,,Pastrati 
California curată” sau la tehnicile de „jujitsu” social. 


Cuget si simtire 


Observati că toţi experţii în „tehnica piciorului în prag” par atraşi de 
unul şi acelaşi lucru: te poţi folosi de angajarea unor promisiuni mici pentru a 
manipula imaginea de sine a cuiva. Te poţi folosi de acest lucru pentru a 
transforma cetăţenii în „funcţionari publici”, clienţii potenţiali în „clienţi 
adevăraţi”, sau prizonierii de război în „colaboratori”. Din momentul în care 
ai plasat reprezentarea unei persoane despre sine acolo unde doreşti tu, 
respectivul se va conforma de o manieră firească cu o serie de lucruri 
percepute ca aparţinând noului eu. 

Cu toate acestea, nu toate angajamentele afectează imaginea despre 
sine. Pentru ca angajarea unei promisiuni să funcţioneze în acest sens, este 
necesară prezenţa unor condiţii anume: să fie active, publice, să solicite efort 
şi să fie liber alese. În acest sens, intenţia principală a chinezilor nu era pur şi 
simplu extragerea informaţiilor militare de la prizonieri, ci îndoctrinarea lor, 
modificarea atitudinii şi a propriei imagini, a opiniilor lor politice şi privind 
implicarea ţării lor în război, şi propaganda comunistă. Dr. Henry Segal, 
conducătorul echipei însărcinate cu evaluarea neuro-psihiatrică a foştilor 
prizonieri de război după încheierea războiului din Coreea, a remarcat faptul 
că respectivilor le fuseseră modificate substanţial opiniile legate de război. 
Atitudinea lor politică fusese deviată în mod substanţial: 


Cei mai mulţi dădeau expresie antipatiei lor faţă de comunismul 


chinez, lăudându-i însă în acelaşi timp pentru „treaba bună pe care 
au făcut-o în China”. Alţii au declarat că „Deşi în America 
comunismul nu ar merge, el este un lucru bun pentru Asia” (Segal, 
1954, p. 360). 


După cum se pare, intenţia adevărată a chinezilor era aceea de a 
modifica, cel putin pentru o vreme, cugetul si simtirea prizonierilor. lar dacă 
ar fi să le apreciem eforturile în acest sens în termeni de „dezertare, lipsă de 
loialitate, modificare a atitudinilor şi credințelor, indisciplină, imoralitate, 
lipsă de motivaţie precum şi îndoială cu privire la rolul Americii”, spune în 
concluzie dr. Segal, „ele s-au dovedit foarte eficiente”. Să vedem mai 
îndeaproape modul în care au reuşit. 


Scamatoria 


Cele mai valoroase mărturii pe care le avem cu privire la adevăratele 
sentimente şi credinţe ale oamenilor ne vin nu din vorbele lor, ci din ceea ce 
fac ei. Cei interesaţi să determine caracterul oamenilor scrutează cu atenţie 
faptele. Cercetătorii au descoperit chiar că, pentru a determina cum suntem 
noi înşine, fiecare dintre noi se foloseşte de acelaşi tip de mărturie, respectiv 
propriul comportament. Propriul comportament reprezintă sursa primă de 
informaţie în ceea ce priveşte credinţele, valorile şi atitudinile fiecăruia (Bem, 
1972; Vallacher& Wagner, 1985). 

Efectul de undă al comportamentului asupra reprezentării sinelui şi a 
comportamentului în viitor poate fi observat în cercetări care investighează 
efectul angajamentelor active fata de cele pasive (Allison& Messick, 1988; 
Fazio, Sherman&Herr, 1982). De pildă, în cadrul unui studiu, un număr de 
studenţi s-au oferit voluntari pentru un proiect educaţional în şcoli privind 
maladia SIDA. Condiţiile experimentului au cerut ca jumătate din numărul 
studenţilor să completeze un formular care atesta dorinţa lor de participare la 
program. Cealaltă jumătate a intrat în program în mod pasiv, prin 
necompletarea unui formular care atesta dorinţa lor de a nu intra în program. 
Trei, patru zile mai târziu, atunci când li s-a cerut să-şi înceapă activitatea de 
voluntariat, marea majoritate (74%) dintre cei care s-au prezentat provenea 
dintre studenţii care şi-au dat în mod activ acordul de participare. În plus, 
aceştia erau mai dispuşi să-şi explice hotărârea luată făcând apel la valorile 
proprii, preferinţe şi trăsături de caracter (Cioffi& Garner, 1996). După cum se 
pare, angajamentul activ ne oferă acel tip de informaţie de care avem nevoie 


pentru a ne făuri imaginea de sine, care, la rândul ei, ne creionează viitoarele 
acţiuni, care ne consolidează imaginea despre sine. 

Cunoscând pe deplin modul cum se ajunge la alterarea auto- 
percepţiei, chinezii l-au experimentat în lagărele de prizonieri pentru ca 
soldaţii captivi să acţioneze în modul dorit de ei. Una dintre modalităţile de 
stimulare a reacției prizonierilor folosită permanent în lagăr era scrisul. 
Niciodată nu era suficient să asculti sau să consimti verbal la ceea ce spuneau 
chinezii. Prizonierii erau forţaţi să şi scrie totul. Schein (1956, p. 161) descrie 
o astfel de sesiune standard de îndoctrinare folosită de chinezi: 


O altă tehnică era aceea de a-l obliga pe om să scrie întrebările şi 
răspunsurile [pro comuniste]. Dacă refuza să scrie de bunăvoie, i se 
cerea să transcrie după caietul de însemnări, lucru care părea a fi o 
concesie nevinovată. 


Aceste concesii „nevinovate”... Am văzut deja cum angajamente în 
aparenţă neînsemnate pot duce la comportamente substanţiale. Ca mijloc de 
angajare a promisiunii, declaraţia scrisă prezintă avantaje foarte mari. Mai 
întâi, ea oferă proba fizică a actului comis. Odată ce un prizonier a scris ceea 
ce dorea chinezul, era de-acum foarte greu să mai considere că nu a făcut 
fapta respectivă. Ocaziile de a uita sau a-şi nega sie însuşi respectiva faptă nu 
mai erau posibile, dup cum se întâmpla în cazul declaraţiilor pur verbale. Nu — 
exista scrisul lui de mână. Un document irevocabil care îl putea determina de- 
acum să-şi ajusteze imaginea despre el însuşi astfel încât să fie consistentă cu 
indubitabila faptă. Apoi, o mărturie scrisă poate fi arătată şi altor persoane. Pe 
care îi poate convinge să-şi schimbe propriile atitudini în sensul respectivei 
declaraţii. Şi mai important încă, îi poate convinge că autorul crede cu 
adevărat în ceea ce a scris. 

Oamenii au o tendinţă naturală de a crede că o declaraţie reflectă 
adevărata atitudine a persoanei care a făcut-o. Ceea ce este surprinzător este 
faptul că ei continuă să creadă acest lucru chiar şi dacă află că persoana nu a 
făcut declaraţia de bună voie. Observaţii ştiinţifice în acest sens ne oferă 
studiul realizat de psihologii Edward Jones şi James Harris (1967), care au dat 
subiecţilor spre lectură un text favorabil lui Fidel Castro, întrebându-i care 
cred că sunt adevăratele sentimente ale autorului. Jones şi Harris au spus unei 
părţi dintre subiecţi că autorul a dorit să scrie respectivele rânduri, în vreme ce 
alteia i-au spus că i s-a cerut să scrie. Ciudat a fost faptul că până şi cei cărora 
li se spusese că autorului i s-a cerut să scrie, au considerat că îl simpatiza pe 
Castro. După cum se pare, o declaraţie provoacă un răspuns automat celor 
care iau cunoştinţă de ea. În lipsa unor mărturii puternice în privinţa 
contrariului, observatorii presupun în mod automat că cel care face o 


declaraţie crede în ceea ce spune (Allison, Mackie, Muller& Worth, 1993). 

Să ne gândim la dublul efect asupra propriei imagini pe care îl suportă 
un prizonier de război care a scris o declaraţie prochineză sau antiamericană. 
Nu numai că îşi va aminti mult timp fapta, dar există şi posibilitatea ca aceasta 
să îi determine pe cei din jurul lui să creadă că aceasta reflectă credinţa lui 
adevărată. După cum vom vedea în Capitolul 4, ceea ce gândesc ceilalţi 
despre noi este extrem de important în determinarea a ceea ce credem noi 
înşine că este adevărat. De exemplu, un studiu a relevat faptul că la o 
săptămână după ce au aflat că erau considerate filantroape, gospodinele din 
New Haven, Connecticut, au donat sume mai mari decât de obicei la o acţiune 
de colectare de fonduri destinate luptei împotriva sclerozei multiple (Kraut, 
1973). După cum se vede, simpla aflare a faptului că cineva le consideră 
generoase în acţiunile caritabile, a făcut ca respectivele persoane să se 
manifeste în consecinţă. 

Politicienii abili se folosesc de mult de avantajele caracterului 
mobilizator al etichetelor. Unul dintre cei mai pricepuţi în acest sens a fost 
preşedintele Egiptului Anwar El Sadat. Înainte de a începe tratative 
internationale, el se asigura că partea adversă şi cetăţenii ţării respective aflau 
că sunt recunoscuţi pe scară largă pentru corectitudine şi spiritul lor 
cooperant. Cu acest gen de flatare a orgoliului el nu numai că genera 
sentimente pozitive, ci îşi conecta partenerii de negociere la un curs al acţiunii 
favorabil lui. După cum spunea marele negociator Henry Kissinger (1982), 
Sadat avea succes pentru că îi determina pe ceilalţi să acţioneze în interesul 
lui prin conferirea unei reputatii pe care trebuiau să o menţină. 

Din momentul în care se lansează o declaraţie activă, imaginea despre 
sine este forțată din ambele parti de presiunea consecventei cu respectiva 
declaraţie. Astfel, dinspre interior există presiunea aducerii propriei imagini la 
nivelul acţiunii. În vreme ce, dinspre exterior, există presiunea mult mai 
insidioasă de ajustare a propriei imagini în funcţie de modul în care ne percep 
ceilalţi (Schlenker, Dlugolecki&Doherty, 1994). Iar din cauză că ceilalţi ne 
percep consecventi cu ceea ce am declarat în scris (chiar dacă din punctul 
nostru de vedere nu am avut de ales), trăim din nou experienţa alinierii 
imaginii despre sine cu declaraţia scrisă. 

În războiul din Coreea, chinezii, fără a face uz de forţă, s-au folosit de 
o serie de subtilitati pentru a-i determina pe prizonierii americani să dea 
declaraţii scrise. De exemplu, ei ştiau cât de dornici sunt unii dintre prizonieri 
să-şi anunţe familiile că sunt în viaţă. În acelaşi timp, captivii ştiau şi ei că 
scrisorile sunt cenzurate, numai unele fiind lăsate să plece. Astfel, pentru a fi 
siguri că scrisorile vor trece de cenzură, unii dintre prizonieri au început să 
includă în mesajele lor apeluri pentru pace, asigurări că beneficiază de un 


tratament bun, precum şi declaraţii de simpatie fata de comunism. Totul in 
speranţa că, dorind ca aceste scrisori să fie văzute, chinezii le vor expedia 
destinatarilor. Şi, bineînţeles că, deoarece aceste scrisori le serveau foarte bine 
interesele, chinezii au fost cooperanti. În primul rând, propaganda lor 
mondială avea foarte mult de câştigat de pe urma declaraţiilor procomuniste 
ale militarilor americani. Apoi, în ceea ce privea îndoctrinarea prizonierilor, 
fără a ridica asupra lor nici un deget, chinezii reuşiseră să facă astfel încât 
multi dintre aceştia să fie consideraţi suporteri ai cauzei comuniste. 

O tehnică similară folosea concursuri de eseuri politice, care se ţineau 
cu regularitate în cadrul lagărului. Premiile erau întotdeauna mici — ţigări sau 
fructe — dar îndeajuns de tentante prin lipsa respectivelor bunuri pentru a crea 
un interes crescut în rândurile prizonierilor. De regulă, eseul câştigător era 
unul care exprima o poziţie procomunistă solidă. Dar nu întotdeauna. Chinezii 
erau îndeajuns de deştepţi pentru a-şi da seama că prizonierii nu vor participa 
la un concurs în care nu ar putea câştiga decât scriind literatură comunistă. 
Mai mult, chinezii erau îndeajuns de deştepţi şi pentru a planta în prizonieri 
mici angajamente fata de comunism pe care, mai târziu, să le poată ajuta să 
înflorească. Aşa încât, ocazional, eseul învingător era unul favorabil Statelor 
Unite, dar care făcea una sau două concesii punctului de vedere chinez. 
Văzând că pot câştiga şi cu lucrări favorabile ţării lor, oamenii au dorit să 
participe la aceste concursuri de bună voie. Însă, fără să-şi dea seama 
probabil, pentru a-şi spori şansele de câştig, au început să-şi nuanteze tonul 
faţă de comunism. lar chinezii erau întotdeauna gata să se arunce asupra 
oricărei concesii făcute comunismului, şi să exercite presiuni pentru a 
determina şi un comportament în consecinţă. lar în cazul unei declaraţii 
cuprinse într-un eseu scris din proprie iniţiativă, aveau la dispoziţie un 
angajament perfect de la care puteau construi o viitoare colaborare şi 
conversie. 

Şi alţi profesionişti ai persuasiunii cunosc marea capacitate de 
angajare a declaraţiilor scrise. De pildă, compania de mare succes Amway 
Corporation deţine o metodă de impulsionare a personalului de la vânzări 
către realizări şi mai marete. Membrilor personalului li se cere să-şi fixeze 
țeluri individuale cărora să li se dedice printr-un angajament scris: 


O ultimă indicație înainte să incepeti: Fixati-vd un tel şi scrieţi-l pe 
hârtie. Indiferent care ar fi acesta, important este să-l fixati, astfel 
încât să aveţi un obiectiv către care să vă indreptati — şi notaţi-l. Cu 
notatul se întâmplă ceva magic. Aşa încât, fixati-vd un obiectiv şi 
notaţi-l. Iar atunci când ati îndeplinit respectivul obiectiv, fixaţi-vă un 
altul şi notaţi-l şi pe acesta. Astfel veţi fi mereu activi şi pe fază. 


„A 


Dacă cei de la Amway au descoperit „ceva magic” în privinţa notării 
pe hârtie, la fel s-a întâmplat şi cu alte societăţi comerciale. Unele companii 
care se ocupă cu comerțul ambulant se folosesc de magia angajamentelor 
scrise pentru a „atenua” legile existente în multe dintre statele americane. 
Aceste legi îi permit clientului un răgaz de câteva zile de la încheierea 
acordului de cumpărare în care să-l poată anula, primind înapoi toată suma 
plătită. La prima vedere, aceste legi păreau să afecteze grav companiile de 
vânzări. Adesea, clienţii cumpără nu pentru că doresc produsul ci pentru că 
sunt intimidati sau pacaliti de tacticile dure folosite. Iar în momentul când 
legile au intrat în vigoare, acest tip de clienţi a început să-şi anuleze în masă 
comenzile. 

Companiile, însă, au învăţat un truc simplu care reduce drastic 
anulările de comenzi. Tot ceea ce trebuie să facă este să-l pună pe client sa 
completeze acordul de vânzare în locul vânzătorului. Conform programului de 
instruire al unei mari companii care vinde enciclopedii, numai acest acte de 
angajament personal s-a dovedit a fi „un foarte important ajutor psihologic în 
prevenirea anulării contractului de către cumpărător”. La fel ca şi Amway 
Corporation, aceste companii au descoperit că atunci când îi pui pe oameni să 
se angajeze în scris, se petrece ceva special: aceştia se conformează de 
bunăvoie celor scrise. 

O altă metodă uzuală a companiilor de a câştiga de pe urma „magiei” 
declaraţiilor scrise este prin intermediul unui obiect promoţional inocent. 
Înainte de a fi început studiul asupra armelor din arsenalul persuasiunii mă 
întrebam de ce companii mari precum Procter&Gamble şi General Foods se 
folosesc mereu de acele concursuri de mărturii de „25, 50, 100 de cuvinte, sau 
mai puţin”. Toate sunt la fel. Un participant compune o scurtă declaraţie 
personală care începe cu cuvintele „Îmi place produsul deoarece...”, şi 
continuă cu laude la adresa produsului respectiv. Compania jurizează lucrările 
şi acordă premii câştigătorilor. Ceea ce mă nedumerea era ce anume aveau de 
câştigat companiile din aceste concursuri. De cele mai multe ori concursul nu 
pretinde cumpărături, oricine putând să se înscrie. Cu toate acestea, 
companiile par dispuse să suporte costurile a nenumărate concursuri. 

Acum nu mai sunt nedumerit. Scopul acestor concursuri, respectiv a 
determina cât mai mulţi oameni cu putinţă să susţină produsul, este 
asemănător cu cel al eseurilor politice ale prizonierilor americani în Coreea. 
Procesul este identic în ambele cazuri. Participanţii scriu în mod voluntar 
eseuri în vederea unor câştiguri atractive pe care au şanse reduse de a le 
câştiga. Totuşi, ei ştiu că pentru a avea şanse cât de cât, eseul trebuie măcar să 
conţină o laudă a produsului. De aceea, caută diferite aspecte demne de a fi 
laudate si le descriu pe acestea. Rezultatul este că sute de prizonieri de război 


din Coreea, şi la fel sute de mii de locuitori ai Americii, au dat mărturie scrisă 
despre atractivitatea unui produs, trăind în consecinţă experienţa magiei de a 
crede în ceea ce au scris. 


Atenţia publică 


Unul dintre motivele pentru care mărturiile scrise sunt atât de 
eficiente în inducerea unei schimbări personale reale este acela că pot fi făcute 
publice cu mare uşurinţă. Experienţa prizonierilor din Coreea arătat faptul că 
chinezii cunoşteau bine un principiu psihologic foarte important: 
angajamentele publice tind să fie de lungă durată. Astfel, ei au făcut în aşa fel 
încât în mod constant să fie aduse atenţiei publice declaraţii procomuniste 
provenind de la prizonierii americani. Aceste declaraţii erau postate în lagăr, 
citite de către autor în cadrul unui grup de dezbatere, sau difuzate la radioul 
lagărului. Din punctul de vedere al chinezilor, cu cât mai public cu atât mai 
bine. De ce? 

Pentru că, atunci când cineva ia o poziţie vizibilă apare şi impulsul 
menţinerii respectivei poziţii pentru a crea imaginea unei persoane 
consecvente (Tedeschi, Schlenker&Bonoma, 1971). Să ne amintim că mai 
înainte, in acest capitol, am arătat cât de necesară este consecventa ca 
trăsătură de caracter. Cum, cineva care nu o posedă poate fi considerat 
inconstant, nesigur, manipulabil, împrăştiat sau instabil. Şi, cum, cineva care o 
posedă, este văzut ca fiind raţional, de încredere, sigur şi stabil. În acest 
context, nu mai este o surpriză faptul că oamenii fac tot posibilul pentru a nu 
da impresia de inconsecventa. Astfel că, pentru beneficiul aparentei, cu cât o 
luare de poziţie este mai publică, cu atât va fi mai puţin probabil că o vom 
schimba. 

Psihologii Morton Deusch şi Harold Gerard (1985), două figuri 
proeminente ale psihologiei sociale, dezvăluie printr-un cunoscut experiment 
modul în care angajamentele publice duc la acţiuni în consecinţă consecvente. 
Procedura de bază a fost aceea de a le cere mai întâi subiecţilor, studenţi, să 
estimeze mental lungimea unor linii. Apoi, o parte dintre ei s-au angajat 
public cu privire la estimările lor, notându-le în scris sub semnătură şi 
predându-le apoi experimentatorului. O altă parte, de asemenea s-au angajat în 
privința estimărilor, însă in mod privat, notându-le pe o tăbliță şi apoi 
ştergându-le imediat mai înainte ca cineva să le fi văzut. Cel de al treilea lot 
de subiecţi nu s-a angajat în nici un fel, păstrându-şi estimările în minte. 

Astfel, Deutsch si Gerard au determinat în mod diferențiat subiecţii 
să-şi angajeze estimările proprii în mod public, privat şi deloc. Ceea ce doreau 
cei doi să afle era care dintre categorii va avea tendinţa de a-şi menţine 


estimările şi după ce primeau informaţia că acestea erau greşite. În consecinţă, 
tuturor li s-au furnizat dovezi care arătau că estimările lor erau eronate, 
dându-li-se apoi ocazia de a le corecta. 

Rezultatele au fost clare. Acei subiecţi care nu notaseră nimic s-au 
dovedit cel mai puţin fideli primelor lor estimări. Când au luat cunoştinţă de 
eroare, cei care scriseseră dar nu arătaseră nimănui s-au dovedit a fi cei mai 
afectaţi în sensul modificării a ceea ce consideraseră a fi „corect”. În 
comparaţie cu cei care nu se angajaseră în nici un fel, aceştia au fost mult mai 
puţin dispuşi să accepte modificarea. Cu toate că angajamentul lor fusese 
anonim, simplul act al notării private a estimărilor fusese îndeajuns pentru ca 
ei să se opună influenţei noilor date, contradictorii. Însă cei mai încăpăţânaţi 
subiecţi s-au dovedit cei care îşi angajaseră estimările în mod public, Deutsch 
şi Gerard constatând la aceştia un refuz categoric de a-şi modifica poziţia. 
Angajamentul public pur şi simplu i-a facut să devină cei mai încăpăţânaţi 
dintre toţi subiecţii. 

lată că încăpăţânarea poate apărea chiar şi în situaţii în care acurateţea 
ar trebui să fie mult mai importantă decât consecventa. Într-un alt studiu, s-a 
arătat că juriile au o tendinţă mult mai mare de a nu ajunge la o rezoluţie dacă 
membrii votează deschis decât dacă opţiunile lor sunt exprimate prin vot 
secret. Din momentul în care membrii unui juriu şi-au declarat public 
hotărârile, este foarte greu ca ei să şi le schimbe tot public. Riscul de a avea 
un vot irelevant se reduce considerabil prin votul secret (Kerr&MacCoun, 
1985). 

Descoperirea psihologilor Deutsch şi Gerard în ceea ce priveşte faptul 
că suntem mai fideli deciziilor noastre dacă ne angajăm public faţă de ele 
poate fi de mare folos. Să avem în vedere doar acele organizaţii care se ocupă 
cu ajutorul acordat celor care doresc să scape de anumite obiceiuri. De 
exemplu, multe clinici specializate în slăbit cunosc faptul că simpla hotărâre 
privată a cuiva de a slăbi este mult prea slabă pentru a rezista tentatiilor aflate 
la tot pasul pe rafturile magazinelor, la bucătărie sau în reclamele de 
televiziune. De aceea, consideră că această decizie trebuie consolidată cu 
stâlpii de susţinere ai angajamentului public. Astfel, aceste clinici cer 
pacienţilor lor să-şi declare în scris intenţia imediată de a slăbi şi să o arate cât 
mai multor prieteni, membrii ai familiei şi vecini cu putinţă. Reprezentanţii 
acestor clinici afirmă că, adesea, această tehnică simplă se dovedeşte eficientă 
acolo unde orice altceva a dat greş. 

Desigur, însă, că nu trebuie neapărat să plăteşti pe cineva pentru a-ţi 
asigura suportul unui angajament deschis. O femeie din San Diego, 
California, îmi povestea cum s-a folosit de o promisiune publică pentru a se 
lăsa de fumat: 


Îmi amintesc că era după ce auzisem de încă un studiu care evidenția 
faptul că fumatul favorizează cancerul. De fiecare dată când apăreau 
astfel de lucruri îmi propuneam să renunţ la fumat, însă nu reuşeam. 
De această dată însă, am decis că trebuie să fac ceva. Eu sunt o 
persoană mândră. Pentru mine contează dacă ceilalţi oameni mă văd 
într-o lumină proastă. Aşa că m-am gândit: „Poate mă pot folosi de 
această mândrie a mea pentru a înlătura un obicei nenorocit”. Am 
făcut o listă cu toţi aceia care aş fi vrut in mod deosebit să mă 
respecte. Am cumpărat apoi cartonaşe pe care am scris „Îţi promit că 
nu voi mai fuma niciodată”. 

În decurs de o săptămână am dat sau am trimis câte un astfel de 
cartonaş semnat tuturor celor de pe listă: tatei, fratelui meu, şefului, 
celei mai bune prietene, fostului meu soţ, tuturor, cu o singură 
excepţie, şi anume tipului cu care mă vedeam la acea vreme. Eram 
înnebunită după el şi aş fi vrut să mă pretuiascd. M-am gândit mult 
dacă să-i dau şi lui pentru că ştiam că dacă n-aş fi putut să-mi tin 
promisiunea faţă de el aş fi murit. Însă într-o zi, la birou — pentru că 
lucrăm în acelaşi loc — m-am îndreptat spre el, i-am dat cartonaşul şi 
am plecat fără nici un cuvânt. 

Renuntarea la acest obicei a fost cel mai greu lucru pe care l-am 
făcut vreodată. De mii de ori m-am gândit că aş mai trage o dată un 
fum. Însă, ori de câte ori îmi venea acest gând îmi imaginam cât de 
mult aş fi scăzut în ochii celor de pe listă dacă nu m-aş tine de cuvânt. 
Şi asta a fost tot. De atunci, nu am mai fumat niciodată.17 


RAPORTUL CITITORULUI 3,1 
De la un profesor universitar canadian 


Tocmai am citit un articol în ziar despre modul cum un 
proprietar de restaurant s-a folosit de angajamentul public pentru a 
rezolva problema clienţilor care făceau rezervare şi nu se prezentau. 
Nu am idee dacă v-a citit mai înainte cartea, însă a făcut ceva care se 
potriveşte perfect cu principiul angajamentului/consecventei despre 
care vorbiţi. Şi-a instruit receptionistii să nu mai folosească formula 
„Vă rugăm să ne sunati dacă vă răzgândiţi”, în locul acesteia 
întrebând „Sunteţi amabil să ne sunati dacă vă răzgândiţi?”, si să 
aştepte apoi răspunsul. Rata de neprezentare i-a scăzut imediat de la 
30% la numai 10%. 


Nota autorului: Cărui factor subtil i se datorează această 


dramatică schimbare? În ceea ce mă priveşte a fost cererea de 
răspuns/promisiune (şi pauza corespunzătoare) exprimată de către 
receptionist. Impulsionând clienţii să facă un angajament deschis în 
privința rezervării, s-au mărit şansele ca ei să-l respecte. Apropo, 
istetul proprietar este Gordon Sinclair, de la restaurantul Gordon 
din Chicago.18 


Plusul de efort 


Este limpede că, cu cât se investeşte mai mult efort într-un 
angajament, cu atât el influențează mai mult atitudinea persoanei care l-a 
făcut. Dovezile în acest sens sunt disponibile atât din imediata noastră 
vecinătate cât şi din lumea primitivă. 

Să începem cu cele apropiate, mai precis cu secţiunea de divertisment 
a ziarelor, acolo unde din anunţurile pentru concertele de muzică la modă 
lipseşte un element foarte important: preţul. De ce promotorii preferă din ce în 
ce mai mult să ascundă admiratorilor preţul? Poate se tem de faptul că 
prețurile crescânde ar putea să-i descurajeze pe cumpărători? Totuşi, cei 
interesaţi pot afla preţul de la casa de bilete, nu? Aşa este. Însă promotorii şi- 
au dat seama că se vând mai multe bilete după vizita la casă decât dacă s-ar 
cunoaşte dinainte preţul. În acest caz, chiar şi un telefon poate constitui un 
angajament iniţial de a merge la concert. Adăugaţi la aceasta timpul şi efortul 
consumate aşteptând interminabil la telefon şi promotorii realizează exact 
ceea ce doresc pentru momentul dezvăluirii preţului: un angajament deschis 
realizat printr-un mare efort. 

Există şi exemplificări mult mai exotice privind puterea pe care o are 
angajamentul. În sudul Africii există un trib numit Thonga, în care fiecare 
băiat trebuie să treacă printr-o ceremonie de iniţiere foarte elaborată înainte de 
a putea fi considerat ca făcând parte dintre bărbaţii tribului. La fel ca şi în alte 
culturi primitive, băieţii Thonga trebuie să îndure foarte multe mai înainte de 
a fi admis ca adult în cadrul tribului. Antropologii Whitting, Kluckhohn şi 
Anthony (1958), au descris pe scurt dar în culori vii acest chin care durează 
trei luni: 


Când un băiat are între 10 şi 16 ani este trimis de părinţi la „şcoala 
circumciziei”, care se tine la fiecare 4 sau 5 ani. Aici, împreună cu 
ceilalţi de vârsta lui, suportă încercări umilitoare severe din partea 
bărbaţilor adulţi din comunitate. La începutul iniţierii fiecare băiat 
aleargă printr-un culoar de bărbaţi care îl bat cu bâte. La sfârşitul 
acestei experienţe este dezbrăcat la piele şi i se taie părul. Este apoi 


adus în faţa unui om îmbrăcat cu o coamă de leu şi aşezat pe o piatră 
cu faţa la acest „om leu”. În acest moment cineva îl loveşte din spate 
şi, când întoarce capul să vadă cine l-a lovit, este prins de preput de 
către „omul leu” care i-l taie din două lovituri. Este apoi închis 
pentru trei luni în „curtea tainelor” unde nu poate fi văzut decât de 
către cei iniţiaţi. 

În timpul acestei initieri băiatul trece prin şase încercări majore: 
bătaie, expunere la frig, sete, mâncare stricată, pedeapsă şi 
ameninţare cu moartea. Sub cel mai mărunt pretext, el poate fi bătut 
de către cei iniţiaţi de curând, cărora le este atribuită această sarcină 
de către cei mai bătrâni ai tribului. Doarme neacoperit şi suferă din 
cauza frigului iernii. Nu i se permite să bea o picătură de apă 
întreaga perioadă de trei luni. Mâncarea îi este stricată cu iarbă pe 
jumătate digerată din stomacul unei antilope. Dacă este prins că a 
încălcat orice regulă importantă a ceremoniei este pedepsit cu 
severitate. De exemplu, una dintre pedepse este aceea de a se pune un 
băț printre degetele mâinii celui vinovat, după care un bărbat 
puternic îi strânge pumnul, practic strivindu-i-le. Pentru a fi supus 
este speriat cu poveşti despre băieţi care, de mult, încercaseră să 
scape sau povestiseră secretele femeilor sau celor neinitiati, şi au fost 
spânzurați iar corpurile lor au fost arse până nu a rămas decât 
cenuşă (p. 360). 


Aceste rituri par ieşite din comun şi bizare. Cu toate acestea, ele sunt 
remarcabil de asemănătoare ca principiu, şi chiar şi în detalii, cu ceremoniile 
de iniţiere din fratiile şcolare. În timpul traditionalei „săptămâni de iad”, care 
se tine în fiecare an în campusuri, cei care solicită intrarea in fratii trebuie sa 
îndure o serie de activităţi menite de către cei mai mari să le pună la încercare 
limitele rezistenţei psihice, tăria psihologică şi batjocura societăţii. La 
încheierea săptămânii, băieţii care au rezistat tuturor probelor sunt primiţi ca 
membri deplini ai grupului. Cea mai mare parte a încercărilor îi lasă în general 
doar cu o mare oboseală şi un pic de şoc, deşi, uneori, efectele negative sunt 
mult mai serioase. 

Ceea ce este interesant e cât de apropiate sunt unele aspecte din 
„săptămâna de iad” cu cele ale ritualurilor de iniţiere tribale. Să ne amintim că 
antropologii identificaseră şase probe majore care trebuie trecute în timpul 
iniţierii Thonga din „curtea tainelor”. O trecere în revistă a articolelor din 
ziare ne arată că fiecare dintre aceste încercări îşi găseşte corespondenta în 
ritualurile de umilire ale fratiilor cu nume din litere greceşti din campusurile 
americane: 


e Bătaie. Michael Kalogris în vârstă de 14 ani a petrecut trei săptămâni 
într-un spital din Long Island pentru a-şi reveni în urma leziunilor 
interne suferite în timpul unei initieri din „săptămâna de iad” într-o 
fratie numită Omega Gamma Delta, la liceu. Viitorii lui fraţi i-au 
administrat o „bombă atomică”, punându-l să-şi ţină mâinile deasupra 
capului în timp ce ei îi administrau lovituri repetate în stomac şi în 
spate. 

* Expunere la frig. Într-o noapte de iarnă, Frederick Bronner, un tânăr 
student californian, a fost dus la 1000 de metri altitudine şi la o distanţă 
de 16 kilometri într-o pădure naţională de către viitorii lui tovarăşi de 
fratie. Aici a fost lăsat să-şi găsească singur drumul către casă purtând 
doar un tricou şi o pereche de şlapi. Freddy Grasul, după cum i se 
spunea, a tremurat în vântul îngheţat până a căzut într-o râpă abruptă 
rupându-şi oasele şi lovindu-se la cap. Neputând să se deplaseze din 
cauza rănilor, s-a ghemuit ca să se apere de frig, murind în cele din 
urmă. 

e Sete. Doi boboci de la Universitatea din Ohio s-au trezit în ,,temnita” 
casei viitoarei lor fratii după ce au încălcat regula care cerea tuturor 
novicilor să se târască până în sala de mese în timpul „săptămânii de 
iad”. Închişi în debara, li s-a dat de mâncare timp de două zile numai 
hrană sărată. De băut nu li s-a dat nimic, cu excepţia a două pahare din 
plastic pentru a-şi colecta urina. 

e Mâncare stricată. În casa fratiei Kappa Sigma, aflată în campusul 
Universităţii Californiei de Sud, ochii a 11 novici s-au făcut cât cepele 
când au văzut încercarea gretoasa la care erau supuşi. Pe o tavă îi 
aşteptau 11 bucăţi de ficat crud de cca. 150 de grame. Fiecare bucată, 
tăiată gros şi îmbibată cu ulei, trebuia înghițită întreagă de câte un băiat. 
Disperat şi înecându-se de mai multe ori, tânărul Richard Swanson a 
ratat de trei ori inghitirea bucății sale. Hotărât să reuşească, îşi îndeasă 
în cele din urmă bucata pe gât. Aceasta rămâne acolo şi, în ciuda tuturor 
eforturilor de a fi extrasă, îl omoară în cele din urmă. 


Confuzie totală 

Ceremoniile de iniţiere sunt ceva obişnuit pentru toate 
grupurile cu caracter exclusiv, tipul experienţei initiatice 
variind însă foarte mult. O societate olandeză de dezbateri 
practică în acest scop cântece şi scandări publice, în vreme ce 
într-o gaşcă feminină din Los Angeles noile membre sunt 


bătute. 


+ Pedeapsă. În Wisconsin, un novice care a uitat o parte din incantatia 
ritualului de iniţiere, obligatoriu a fi memorat de către toţi initiatii, a 
fost pedepsit pentru greşeala comisă. I s-a cerut să-şi pună picioarele 
sub picioarele din spate ale unui scaun pliant pe care s-a aşezat cel mai 
greu dintre viitorii lui fraţi cât timp a băut o bere. Deşi nu a strigat în 
timpul pedepsei, novicelui i-a fost rupt câte un os la fiecare picior. 

e Amenintare cu moartea. Un novice din fratia Zeta Beta Tau a fost dus pe 
o plajă din New Jersey unde i s-a spus să-şi sape „mormântul”. La 
câteva secunde dupa ce s-a conformat ordinului de a se întinde in 
groapă, pereţii laterali s-au surpat sufocându-l mai înainte ca viitorii lui 
tovarăşi de fratie să-l poată scoate afară. 


Mai există o asemănare izbitoare între riturile de iniţiere tribale şi cele 
ale fratiilor. Pur şi simplu, nu dispar niciodată. Acestea sunt practici care, în 
ciuda tuturor încercărilor de a le elimina sau restrânge, s-au dovedit 
extraordinar de rezistente. Autorităţile, fie ele coloniale sau administrații 
universitare, au încercat cu ameninţări, presiuni sociale, acţiuni în justiţie, 
expulzări, mijloace de convingere materială şi interdicţie să convingă 
respectivele grupuri să elimine pericolele şi umilinţa din ceremoniile lor 
initiatice. Nimic nu a reuşit. Desigur, atunci când se află sub supravegherea 
imediată a autorităţii, pot exista unele schimbări, însă de regulă este vorba 
numai de o aparenţă, încercările grele având loc în secret, până când pot 
reapărea din nou la suprafaţă. 

În unele campusuri universitare oficialităţile s-au străduit să elimine 
practicile umilitoare şi periculoase prin înlocuirea „săptămânii de iad” cu 
activităţi în serviciul comunităţii, sau preluând controlul direct al ritualurilor 
de iniţiere. Însă, atunci când astfel de iniţiative nu sunt eludate cu dibăcie de 
către fratii, ele sunt întâmpinate de-a dreptul cu rezistenţă fizică. De exemplu, 
imediat după incidentul sufocării lui Richard Swanson, preşedintele 
universităţii a emis noi reguli care cereau ca toate activităţile legate de 
noviciat să fie revizuite de către autorităţile şcolare înainte de a avea loc, iar în 
timpul desfăşurării lor să fie prezenţi observatori de vârstă adultă. Însă, 
conform relatării unei reviste naţionale, „Noul “cod” a declanşat o revoltă atât 
de violentă încât poliţia locală şi echipajele de pompieri s-au temut să 
pătrundă în campus”. 

Resemnându-se în fata inevitabilului, alte oficialități universitare au 
renunţat la iniţiativa de a desființa degradanta „săptămână de iad”. „Dacă 
umilirea reprezintă una dintre activităţile universale ale omului, concluzie 
către care se îndreaptă toate dovezile existente, cu siguranţă că nu va putea fi 


interzisă în mod efectiv. Dacă i se va refuza manifestarea deschisă, atunci va 
trece în subteran. Nu poţi interzice sexul, nu poţi interzice consumul de alcool 
şi, probabil, nu poţi elimina umilirea!” (Gordon&Gordon, 1963). 

Ce face oare ca practicile de umilire să fie atât de preţioase pentru 
aceste societăţi? Ce poate determina aceste grupuri să eludeze, submineze sau 
să conteste toate eforturile de eliminare a aspectelor periculoase din ritualurile 
lor de iniţiere? Unii au spus că grupurile respective sunt formate din indivizi 
cu probleme psihologice sau sociale, ale căror tendinţe anormale au nevoie de 
umilirea şi vătămarea altora. Totuşi, dovezile nu sprijină astfel de puncte de 
vedere. Dimpotrivă, studiile făcute asupra caracteristicilor psihologice ale 
membrilor fratiilor îi arată pe aceştia chiar ceva mai sănătoşi în ceea ce 
priveşte echilibrul psihologic decât ceilalţi studenţi (C. S. Johnson, 1972). De 
altfel, fratiile sunt recunoscute pentru disponibilitatea lor de implicare in 
proiecte destinate binelui social general. Pentru ce nu îşi arată însă 
disponibilitatea, este înlocuirea ceremoniilor de iniţiere cu proiecte sociale. 
Un sondaj făcut la Universitatea din Washington (Walker, 1967) a descoperit 
ca, doar cu o singură excepţie, toate celelalte fratii considerau activitatea în 
serviciul public drept suplimentară tradiţiei „săptămânii de iad”. Într-un 
singur caz acest tip de serviciu a fost legat direct de procedurile initiatice. 

Imaginea care se conturează cu privire la cei care duc mai departe 
aceste practici de umilire este cea a unor indivizi normali, care din punct de 
vedere psihologic tind spre o manifestare stabilă, preocupaţi de societate, dar, 
care devin aberant de duri în grup, o dată pe an, la admiterea în cadrul 
grupului a noi membri. Dovezile indică, deci, spre rolul instigator jucat de 
ceremonia însăşi. Astfel, în rigorile acesteia trebuie să existe ceva care să fie 
vital existenţei grupului. Duritatea ei trebuie să conţină o funcţie, pentru 
păstrarea căreia grupul este gata să lupte neobosit. Ce anume? 

Părerea mea este că răspunsul la această întrebare a apărut mai 
demult, în rezultatele unui studiu din 1959, puţin cunoscut în afara cercului 
psihologilor sociali. Doi tineri cercetători, Elliot Aronson şi Judson Mills, s-au 
decis să-şi verifice observaţiile privind „persoanele care trec prin foarte multe 
încercări sau chinuri pentru a dobândi ceva pe care tind apoi să-l evalueze mai 
mult decât alţii, care obţin acelaşi lucru cu un efort minim”. Momentul lor de 
inspiraţie a fost alegerea ceremoniei de iniţiere ca zonă de investigare a 
studiului. Astfel, ei au descoperit că studentele care trebuiau să treacă printr-o 
ceremonie de iniţiere extrem de jenantă pentru a-şi câştiga dreptul de a 
participa la un grup de discuţii despre sex, se convingeau singure că grupul în 
sine şi discuţiile din cadrul lui sunt foarte valoroase — Aronson şi Mills le-au 
catalogat însă pe celelalte membre ale grupului drept „lipsite de valoare şi 
neinteresante”. În timp ce alte studente, care parcurseseră ceremonii de 


iniţiere mult mai blânde, sau nu trecuseră deloc prin aşa ceva, erau în mod 
categoric mai puţin pozitive în privinţa „valorii” grupului din care făceau 
parte. Cercetări suplimentare au arătat acelaşi tip de rezultate şi atunci când 
candidatele la intrarea într-un grup trebuiau să suporte durere în locul ruşinii 
(Gerard&Mathewson, 1966). Cu cât erau mai şocate la ceremonia de iniţiere, 
cu atât se convingeau pe ele însele de inteligenţa, atractivitatea şi caracterul 
interesant al grupului şi activităţilor acestuia. 

De abia acum neplăcerile, efortul foarte mare, chiar şi bătăile prezente 
în cadrul ritualurilor de iniţiere, încep să capete un sens. Bărbatul din tribul 
Thonga care îşi priveşte cu lacrimi în ochi băiatul de 10 ani tremurând de frig 
pe pământul rece al „curţii tainelor” şi studentul mai mare care îl loveşte cu 
pumnul pe „fratele? lui mai mic, printre râsete nervoase, în timpul 
„săptămânii de iad”, nu mai par nişte sadici. Actele lor asigură supraviețuirea 
grupului. Funcţia acestor acte, oricât ar părea ea de ciudată, fiind aceea de a-i 
determina pe viitorii membri ai societăţii să considere grupul mai atractiv şi 
mai valoros. Iar atâta timp cât vom considera că oamenii cred şi apreciază mai 
mult ceea ce s-au străduit să obţină din greu, grupurile vor continua să pună la 
cale ceremonii de iniţiere dure. Astfel, loialitatea şi ataşamentul noilor veniţi 
vor mări şi mai mult coeziunea şi şansele de supravieţuire ale grupului. În 
acest sens, un studiu efectuat asupra a 54 de culturi tribale a relevat faptul că 
acelea care aveau cele mai dramatice şi imperative ceremonii de iniţiere 
manifestau şi cea mai mare coeziune de grup (Young, 1965). Prin prisma 
demonstraţiei lui Aronson şi Mills privind faptul că duritatea unei ceremonii 
de iniţiere măreşte în mod considerabil angajamentul noului venit faţă de 
grup, nu mai este surprinzător faptul că grupurile se vor opune tuturor 
tentativelor de eliminare a acestei cruciale verigi de legătură cu viitorul lor. 

Nici grupările sau organizaţiile militare nu fac excepţie de la acest 
proces. Greutățile agonizante ale aşa numitelor initieri care au loc în „taberele 
de instrucţie” ale diferitelor arme sunt deja legendare. Romancierul William 
Syron dă mărturie despre eficienţa acestora după ce a cunoscut pe propria 


LE as 


piele nenorocirile propriei ,,instructii de coşmar” într-o tabără care părea mai 


curând un lagăr de concentrare: 


Din câte cunosc eu, nu există nici un fost puşcaş marin care să nu 
considere instructia drept un creuzet, din care a ieşit, cumva, mai 
rezistent, mai curajos şi mai potrivit a purta uniforma (Styron, 1977, 


p. 3). 


În vreme ce rigorile instrucției de bază sunt în întregime recunoscute 
de către ofiţeri, se afirmă că există o politică a ,,tolerantei zero” fata de 
incidentele care implică umilinţă şi cruzime — precum cele de pe două 


înregistrări video descoperite în anul 1997 de surse din televiziune. Imaginile 
ilustrează practica numită „înţepare”, în care paraşutiştii marini care au 
executat 10 salturi de antrenament îşi primesc insignele cu aripi aurii. 
Acestea, având pe spate două ace de circa un centimetru, sunt plasate pe 
cămaşa initiatului, după care îi sunt înfipte practic în piept cu lovituri de 
palmă şi pumn, în timp ce el se zbate şi ţipă (Gleick, 1997). În ciuda revoltei 
şi dezgustului manifestate ulterior de către ofiţerii cu funcţii de conducere faţă 
de acest incident, numai unul dintre cei 30 de puşcaşi marini acuzaţi că au 
comis faptele a primit recomandare de excludere. Câţiva au fost trimişi la 
consiliere psihologică, participarea celorlalţi, 20 la număr, fiind ignorată. 
Declaraţiile oficiale privind politica de „toleranţă zero” nefiind onorate, 
consider că este interesant de ştiut faptul că din perspectiva novicelui 
loviturile erau violente şi aplicate în inimă. Pentru cei care le aplicau însă, ele 
erau uşoare şi peste încheietura mâinii. Odată în plus, se pare că pentru 
grupurile care sunt interesate de asigurarea în cadrul lor a unui sentiment de 
nesters de solidaritate şi distincţie, duritatile actelor de iniţiere nu vor dispărea 
cu uşurinţă. 


Alegerea interioară 


Examinarea unor acţiuni atât de diverse precum practicile de 
îndoctrinare folosite de chinezii comunişti şi ritualurile de iniţiere ale fratiilor 
studenţeşti furnizează informaţii preţioase despre angajarea promisiunii. După 
cum se pare, cele mai eficiente angajamente în ceea ce priveşte modificarea 
imaginii despre sine şi a comportamentului sunt cele active, publice şi 
implicând efort. Angajamentele eficiente mai posedă, însă, şi o altă 
proprietate, mult mai importantă decât toate cele trei la un loc. Pentru a 
înţelege despre ce este vorba, trebuie să rezolvăm două aspecte nelămurite din 
activitatea anchetatorilor comunişti şi din cea a membrilor fratiilor studenţeşti. 

Prima nelămurire se referă la refuzul fratiilor de a accepta serviciul 
public ca parte componentă a ritualului de iniţiere. Să ne amintim de studiul 
lui Walker (1967) care arăta că proiectele comunitare, deşi frecvente în cadrul 
activităţilor obişnuite ale fratiilor, sunt net separate de programul de acceptare 
a noilor membri. De ce? Dacă ceea ce caută fratiile pentru ritualurile lor 
initiatice ar fi doar un angajament care solicită mult efort, există cu siguranţă 
bătrânilor, muncii în beneficiul centrelor de sănătate mentală, sau igienei 
personale a pacienţilor imobilizati. Astfel de activităţi vin să îmbunătăţească 


imaginea publică si media nefavorabilă a ritualurilor fratiilor din „săptămâna 
de iad”. Pe de altă parte, o statistică (Phalen, 1951) arăta că la fiecare ştire 
pozitivă despre „săptămâna de iad” corespund cinci negative. Deci, chiar şi 
numai din raţiuni de imagine, fratiile ar trebui să încorporeze serviciul în 
interesul public şi în practicile lor. Însă, ele nu fac acest lucru. 

Pentru a vedea ce este cu cea de a doua nelămurire trebuie să ne 
întoarcem la lagărele chineze de prizonieri din Coreea şi la concursurile de 
eseuri politice pentru soldaţii americani captivi. Dorinţa chinezilor era aceea a 
participării cât mai numeroase a americanilor, pentru ca, în decursul 
activităţii, să apară cât mai multe comentarii favorabile la adresa punctului de 
vedere comunist. Însă, dacă ideea era aceea de a atrage cât mai mulţi 
participanţi, de ce erau atât de mici premiile? Câteva ţigări sau fructe 
proaspete era tot ceea ce se putea aştepta să primească un învingător. Desigur 
că, în acele circumstanţe, chiar şi atât era binevenit, însă existau şi lucruri mai 
substanţiale pe care chinezii ar fi putut să le ofere pe post de premii pentru a 
mări numărul de scriitori amatori, precum îmbrăcăminte călduroasă, privilegii 
poştale, libertate de mişcare prin tabără. Cu toate acestea, ei alegeau în mod 
voit premii mai mici în loc de unele mai motivante. 

Deşi circumstanţele sunt foarte diferite, refuzul frăţiilor studenţeşti de 
a adopta serviciul public în cadrul ceremoniilor lor iniţiatice avea la bază 
acelaşi motiv ca al chinezilor de a nu folosi premii mai mari: dorinţa ca 
participanţii să-şi însuşească ceea ce au făcut. Nu se acceptă scuze sau 
refuzuri. Nu se poate ca un novice să creadă că efortul lui este destinat de fapt 
scopurilor caritabile. Nu se putea permite unui prizonier de război să 
minimalizeze prin motivarea materială importanţa eseului lui politic împănat 
cu remarci antiamericane. Şi frăţiile studenţeşti şi comuniştii chinezi iau 
lucrurile în serios. Nu este îndeajuns să smulgi angajamente; trebuie să îi şi 
determini pe oameni să devină răspunzători în forul lor interior pentru 
acţiunile făcute. 

Ataşamentul conducătorilor chinezi faţă de folosirea concursului de 
eseuri politice ca mijloc de determinare a angajamentului s-a dovedit şi prin 
valul de astfel de concursuri apărute în urma masacrului din Piaţa Tienanmen, 
din 1989, când protestatarii prodemocratie au fost împuşcaţi de către soldaţi. 
Numai în Beijing, nouă ziare şi televiziuni oficiale au sponsorizat întreceri de 
eseuri pe tema „Înăbuşirea rebeliunii contrarevolutionare”. Consecvent 
discretiei sale în ceea ce priveşte răsplata actelor de angajament public, 
guvernul de la Beijing nu a precizat şi care sunt premiile. 

Specialiştii în domeniul ştiinţelor sociale au determinat faptul că 
acceptăm răspunderea pentru un anume comportament numai dacă suntem 
conştienţi de faptul că nu am fost presati dinafară în direcţia respectivă. Iar 


răsplata substanţială constituie o astfel de presiune. Ea ne poate determina să 
facem anumite lucruri, însă nu ne va da niciodată sentimentul interior al 
răspunderii pentru ceea ce am făcut.19 În consecinţă, nu ne vom simţi angajaţi 
fata de ceea ce am făcut. Acelaşi lucru este valabil si pentru metoda 
amenințării: poate determina conformarea imediată, însă nu va genera un 
angajament de lungă durată. 

Toate aceste lucruri au implicaţii deosebite în creşterea copiilor. Ideea 
este că nu trebuie niciodată să-i mituim sau amenintam pe copii pentru a face 
lucruri în care credem. Este posibil ca presiunile să producă o conformare 
temporară cu dorinţa noastră. Însă, dacă vrem mai mult decât atât, dacă dorim 
ca ei să continue să se comporte corespunzător cu ceea ce considerăm noi că 
este bine şi atunci când nu suntem de fata pentru a-i determina la respectivul 
comportament, atunci trebuie să facem în aşa fel încât să accepte răspunderea 
personală pentru acţiunile lor. Un experiment efectuat de Jonathan Freedmann 
(1965) ne dă unele indicii privind ceea ce trebuie şi ceea ce nu trebuie făcut în 
acest sens. 

Freedman dorea să vadă dacă poate împiedica un eşantion de băieţi 
între 7 şi 9 ani de a se juca cu o jucărie fabuloasă numai fiindcă le spusese cu 
şase săptămâni mai înainte că nu este bine să facă acest lucru. Oricine este cât 
de cât familiarizat cu copiii de această vârstă îşi poate da seama de 
enormitatea unei astfel de intenţii — însă, Freedman avea un plan. Presupunea 
că dacă îi va determina pe băieţi să fie convinşi în forul lor interior că nu este 
bine să se joace cu respectiva jucărie, atunci această credinţă a lor îi va face să 
o ocolească. Fiind însă vorba de un robot electric, spectaculos şi scump, 
partea cea mai grea era aceea de a-i face pe copii să creadă că nu este bine să 
se joace cu el. 

Freedman ştia că nu este totuşi prea greu să faci un băiat să asculte, 
pentru o scurtă perioadă. Pentru aceasta nu trebuia decât să-l amenințe cu 
urmări serioase dacă va fi prins că se joacă cu robotul. Iar atâta vreme cât el 
va fi de faţă, copilul nu va risca să se apropie de jucărie. Şi a avut dreptate. 
După ce îi lua pe rând şi le arăta cinci jucării formulând atentionarea „Nu 
trebuie să te joci cu robotul. Dacă te joci cu el, o să fiu foarte supărat şi vei 
avea de-a face cu mine”, Freedman ieşea din cameră pentru câteva minute, 
timp în care băiatul era observat printr-o oglindă. Procedura s-a repetat pe un 
grup de 22 de băieţi, dintre care 21 nu s-au atins de robot. 

Amenințarea a funcţionat atâta timp cât copiii credeau că pot fi 
imediat prinşi şi pedepsiţi. Lucru pe care, desigur, Freedman îl anticipase. 
Însă, ceea ce îl interesa pe el de fapt era să vadă eficienţa amenințării asupra 
comportamentului pe termen lung, atunci când el nu mai era prezent prin 
preajmă deloc. Pentru a afla ce se întâmplă într-o astfel de situaţie, după şase 


săptămâni a trimis la scoala unde învățau băieţii o asistentă. Aceasta a luat 
băieţii şi, fără a menţiona nici o legătură cu Freedman, i-a introdus pe rând în 
încăperea unde se aflau cele cinci jucării. Aici, le-a spus că se pot juca liberi 
cu orice jucărie aflată acolo. Lucru pe care bineînţeles că l-au făcut aproape 
toţi, în vreme ce asistenta nota observaţiile. Ceea ce era interesant a fost faptul 
că 77% dintre aceştia au ales robotul care fusese interzis mai demult. Deci, 
ameninţarea care se dovedise atât de eficientă în urmă cu şase săptămâni nu a 
mai avut aproape nici un efect mai târziu, în lipsa celui care ar fi putut face ca 
ameninţarea să devină concretă. 

Experimentul nu s-a încheiat însă aici. La următorul eşantion, 
Freedman a modificat puţin procedura. Şi acestor băieţi li s-a arătat mai întâi o 
serie de cinci jucării, fiecare fiind avertizat de către Freedman să nu se joace 
cu robotul câtă vreme este el plecat, „Pentru că este un lucru rău să te joci cu 
el”. De această dată, avertismentului nu i-a mai fost asociată şi o ameninţare 
menită a-l face pe copil să se conformeze. leşind din cameră, Freedman a 
observat, pe rând, comportamentul fiecărui băiat, pentru a vedea cât de 
eficient a fost acest tip de instrucţiune. Rezultatul a fost că, la fel ca şi în 
primul experiment, un singur băiat din 22 s-a atins de robot în lipsa lui. 

Deosebire dintre cele două eşantioane de băieţi s-a dovedit însă de 
abia după şase săptămâni, atunci când aceloraşi copii li s-a oferit ocazia de a 
se juca cu respectivele jucării în absenţa totală a lui Freedman. Atunci abia s-a 
petrecut un lucru uimitor. Când li s-a dat voie să se joace cu ce vor ei, cei mai 
mulţi au evitat robotul deşi era de departe cea mai atractivă jucărie dintre cele 
aflate la dispoziţie: un submarin ieftin din plastic, o minge de baseball fără 
cos, o puşcă de jucărie neîncărcată şi un tractoraş. Dintre toate cinci, numai 
33% au ales robotul. 

Cu ambele grupuri de băieţi s-a petrecut ceva dramatic. La primul 
grup a fost vorba despre ameninţarea severă a lui Freedman că va lua măsuri. 
Aceasta a funcţionat doar atâta timp cât băieţii ştiau că pot fi prinşi dacă 
încalcă regula. Mai târziu, când el nu mai era de faţă pentru a le supraveghea 
comportamentul, avertismentul şi-a pierdut puterea de convingere, regula 
fiind în consecinţă ignorată. Reiese foarte clar faptul că ameninţarea, deşi a 
funcţionat, nu i-a şi învăţat pe copii că joaca cu robotul respectiv este ceva 
rău, ci doar că nu este indicat să te joci cu el atâta vreme cât există prin prejmă 
pericolul unei pedepse. 

Pentru celălalt grup de băieţi, evenimentul dramatic a venit însă din 
interior şi nu din exterior. Şi pe aceştia Freedman îi instruise asupra faptului 
că nu este bine să se joace cu robotul, însă nu a adăugat nici o ameninţare în 
cazul neascultării. Acest lucru a avut două rezultate. Mai întâi, informaţia pe 
care a furnizat-o a fost eficientă pe termen scurt, ţinându-i pe băieţi departe de 


robot atunci când el a ieşit pentru puţin timp din încăpere. În al doilea rând, 
băieţii şi-au asumat în mod personal răspunderea pentru faptul de a nu se 
apropia de jucăria interzisă pe termen lung. Ei nu s-au jucat cu robotul pentru 
că aşa au decis ei înşişi. Nu au existat nici un fel de ameninţări cu pedeapsa 
asociate jucăriei care să le poată explica comportamentul. De aceea, după şase 
săptămâni, când Freedman nu mai era de faţă, ei au continuat să ignore 
robotul numai pentru că îşi modificaseră percepţia interioară fata de aceasta 
jucărie în sensul că nu doreau de fapt să se joace cu ea. 

Adulții care au în vedere experienţa creşterii unui copil pot învăţa 
ceva din studiul lui Freedman. Să presupunem că un cuplu doreşte să-şi 
convingă copilul că minciuna nu este bună. O ameninţare deschisă, limpede, 
de genul „Dragă, este un lucru rău să minţi. Aşa că, dacă te prind, îţi tai 
limba”, s-ar putea să fie foarte eficientă atâta vreme cât sunt părinţii de faţă 
sau când copilul respectiv crede că ar putea fi descoperit. Însă, într-o 
perspectivă mai largă, nu îşi va atinge obiectivul de a-l convinge să nu mintă 
pentru el consideră că nu este bine. Pentru a obţine acest lucru este necesară o 
abordare mult mai subtilă. Pentru ca respectivul copil să înțeleagă că este mai 
bine să spună adevărul are nevoie de un motiv suficient de puternic, dar nu 
atât de puternic încât să-l perceapă ca fiind imperativ. Lucrul acesta este destul 
de complicat, deoarece motivul acesta subtil este diferit de la copil la copil. 
Pentru unul, o simplă cerere poate fi îndeajuns: „Să minţi este un lucru rău, 
aşa încât sper că nu o să faci niciodată aşa ceva”. Pentru un altul s-ar putea să 
fie necesară o motivaţie ceva mai puternică: „...pentru că dacă o să faci aşa 
ceva o să fiu foarte dezamăgit”. În timp ce pentru un al treilea se poate adăuga 
un foarte voalat avertisment: ,,..pentru că, altfel, s-ar putea să fiu obligat să fac 
ceva ce nu vreau să fac”. Părinţii deştepţi vor şti ce tip de motivaţie va fi 
eficient pentru copilul lor. Ceea ce este cel mai important este să folosim un 
motiv care să genereze voinţa corespunzătoare şi comportamentul asociat 
acesteia, permiţând totodată copilului să-şi asume răspunderea personală 
pentru comportamentul respectiv. În acest sens, cu cât motivaţia conţine o 
presiune exterioară mai redusă, cu atât mai bine. Desigur că nu este o sarcină 
uşoară selectarea motivatiei potrivite, însă rezultatele descoperirii ei merită 
din plin efortul. Iar acestea pot să marcheze diferenţa dintre angajamentul pe 
termen scurt şi cel pe termen lung. Sau, după cum scria, acum mai bine de o 
sută de ani, Samuel Butler, „Cel ce se-nclină în contra propriei vointe/Isi va 
păstra voinţa mai departe”. 


A sta pe propriile picioare 


Pentru o seamă de motive despre care am vorbit deja, profesioniştii 
persuasiunii par îndrăgostiţi de angajamentele care produc schimbări 
interioare. Mai întâi, pentru că schimbarea nu este specifică situaţiei în care a 
apărut, ea acoperind o plajă largă. Apoi, efectele schimbării sunt durabile. 
Astfel că, din momentul în care cineva a fost determinat să acţioneze astfel 
încât imaginea sa să devină una de, să spunem, cetăţean conştient de 
problematica cetăţenească, acesta se va comporta ca atare şi în alte 
circumstanţe în care i se solicită conformarea. lar acest nou comportament va 
rezista tot atât cât va rezista şi noua sa imagine. 

Angajamentul mai prezintă încă un aspect care conduce la schimbarea 
interioară: reuşeşte să stea pe propriile „picioare”. Profesionistul nu mai are 
nevoie să depună nici un efort pentru a reitera schimbarea deoarece de 
problemă se va ocupa presiunea exercitată de principiul consecventei. Din 
momentul în care cineva a început să se perceapă pe sine drept un cetăţean 
interesat de problemele locale, el va începe în mod automat să vadă lucrurile 
în mod diferit. Se vor auto-convinge că aceasta este calea cea mai corectă şi 
va începe, în consecinţă, să fie atent la lucruri legate de serviciul public pe 
care mai înainte le ignorase. Omul va deveni permeabil la argumente de care 
înainte nu avea cunoştinţă, pe care le va aprecia drept convingătoare. În 
general, datorită nevoii de a fi consecvent sistemului său de credințe, omul se 
va întări singur în credinţa că alegerea privind interesul fata de problemele 
civice este bună. Ceea ce este important în privinţa acestui proces continuu de 
generare de argumente menite să justifice angajamentul făcut este caracterul 
de noutate al argumentelor. Astfel, chiar dacă raţiunea iniţială, cea care a 
produs ataşamentul faţă de un anume tip de comportament, dispare, 
argumente fiind noi şi proprii, pot susţine mai departe, singure, percepţia de 
corectitudine în ceea ce priveşte alegerea făcută. 

Avantajul pe care un profesionist al persuasiunii îl poate extrage din 
aceste lucruri este exceptional. Datorită tendinței fiecăruia de a clădi temeiuri 
noi pentru a ne susține angajamentele, oricine doreşte să exploateze situaţia în 
beneficiul propriu ne poate influenţa în acest sens printr-o motivaţie pozitivă. 
Iar după ce am luat decizia, persoana respectivă poate retrage factorul de 
influenţă ştiind că aceasta va sta de-acum pe propriile-i picioare. În mod 
frecvent, de acest proces beneficiază dealerii auto, care folosesc în acest sens 
un truc numit „şut cu efect”. Personal, am făcut cunoştinţă cu acest truc în 
timp ce mă dădeam drept cursant la un instructaj de vânzări organizat de un 
dealer Chevrolet. După o săptămână de instructaj de bază, mi s-a permis să 
observ modul de operare al vânzătorilor experimentați. lar unul dintre 
procedeele care mi-a atras atenţia a fost „şutul cu efect”. 

Unora dintre clienţi li se oferă un preţ foarte bun, care merge destul de 


mult sub preţul concurenţei. Oferta nu este însă autentică. Vânzătorul nu 
intenţionează să o pună în practică, ci se va folosi de ea doar pentru a-l 
determina pe potenţialul client să se hotărască să cumpere maşina de la el. 
După care, din clipa în care acesta s-a decis, el procedează la o serie de acţiuni 
menite a-i dezvolta clientului angajamentul faţă de maşină: se completează un 
teanc de formulare de cumpărare, se aranjează termenii de finanţare şi, uneori, 
clientul este chiar îndemnat să conducă maşina pentru o zi mai înainte de a 
semna contractul — „Ca să o puteţi simţi şi să vedeţi reacţia vecinilor şi a 
colegilor de serviciu”. În tot acest timp, dealerul este sigur de faptul că 
clientul îşi va crea singur o serie de motive care să-i sprijine alegerea şi să 
justifice noua investiţie făcută (Brockner&Rubin, 1985; Teger, 1980). 

Apoi, se întâmplă ceva. Uneori, se descoperă o „greşeală” de calcul — 
vânzătorul a uitat probabil să includă în preţ aerul condiţionat, astfel că, dacă 
clientul doreşte aer condiţionat, se va mai adăuga o sumă la costul total. Unii 
dealeri, pentru a îndepărta orice suspiciune ar putea plana asupra lor, merg 
până acolo încât fac astfel ca greşeala să fie descoperită de către bancă. 
Alteori însă, înţelegerea este anulată în ultimul moment pentru că şeful, după 
ce a verificat-o, „nu acceptă să piardă bani”. Astfel că, pentru o sumă 
echivalentă în cele din urmă cu diferenţa de ofertă iniţială — care, în definitiv, 
nu este deloc exagerată la o cheltuială de ordinul miilor de dolari, nu-i aşa? — 
costul final nici măcar nu va fi mai mare decât cel al competiţiei. Iar „Aceasta 
e maşina pe care aţi ales-o, nu?”. 

O altă formă de „şut cu efect” apare atunci când vânzătorul face o 
„eroare” pozitivă în evaluarea maşinii vechi a cumpărătorului, ca parte din 
pachetul de achiziţie buy-back. Clientul sesizează imediat neaşteptatul avantaj 
şi acceptă înţelegerea. Mai târziu însă, după încheierea formalităţilor, 
managerul de la maşini uzate vine şi anunţă că estimarea făcută maşinii vechi 
a fost eronată, reducând-o la nivelul normal. Clientul, ştiind că această a doua 
evaluare este de fapt cea corectă, acceptă, ba chiar, uneori, se simte vinovat 
pentru tentativa sa de a profita de greşeala vânzătorului. Chiar am avut odată 
ocazia să asist la o scenă în care o doamnă, în timp ce semna contractul pentru 
noua maşină şi un comision uriaş pentru vânzător, se scuza, extrem de jenată, 
fata de acesta — care, de fapt, folosise „şutul cu efect”. În cele din urmă, omul, 
deşi vexat, reuşi să zâmbească îngăduitor. 

Indiferent de metoda de „şut cu efect” folosită, secvențele sunt 
aceleaşi. Mai întâi se oferă un avantaj care induce hotărârea de cumpărare. 
Apoi, după ce decizia a fost luată, însă înainte de semnarea tranzacţiei, 
avantajul iniţial este retras cu abilitate. Pare aproape incredibil că cinva poate 
achiziţiona o maşină în aceste condiţii. Totuşi, sistemul funcţionează. Desigur 
că nu cu toată lumea, însă este îndeajuns de eficient pentru a fi folosit ca 


procedură curentă în multe showroomuri auto. Iată că şi dealerii auto au ajuns 
să înţeleagă valoarea capacităţii pe care o are angajamentul personal al 
clientului de a-şi dezvolta propriul sistem de convingere. Adesea, 
autojustificările îi oferă clientului suficient de multe puncte de sprijin pentru 
ca, atunci când dealerul şi-l retrage pe al lui, respectiv cel care a furnizat 
sprijinul iniţial, nimic să nu se clintească. Pentru client, autoconsolarea, 
precum şi o serie întreagă de motive care susţin alegerea făcută şi pe care şi le 
furnizează singur, atenuează pierderea, el ajungând să fie chiar fericit de 
decizia luată. Netrecându-i o clipă prin cap că, în primul rând, toate aceste 
lucruri nu ar fi existat dacă el nu ar fi făcut respectiva alegere. 

După ce am urmărit impresionanta tehnică a „şutului cu efect” la 
lucru în showroomurile auto, am hotărât să-i testez eficienţa şi într-un alt 
cadru, unde să pot vedea dacă ideea de bază poate funcţiona cu o mică 
modificare. Mă refer la faptul că vânzătorii de maşini se foloseau de ofertele 
favorabile pentru a obţine tranzacţiile, după care retrăgeau aspectul favorabil 
iniţial. Astfel, dacă percepţia mea despre această procedură de derutare era 
corectă, ea ar fi trebuit să funcţioneze şi în alt fel: oferta unei tranzacţii iniţial 
bune, care produce un angajament decizional crucial, căreia i se adaugă apoi 
un aspect neplăcut. Deoarece intenţia tehnicii „şutului cu efect” este de a 
determina pe cineva să rămână consecvent înţelegerii iniţiale chiar dacă 
circumstanţele se schimbă astfel încât înţelegerea în sine să nu mai fie 
favorabilă, atunci ea trebuie să funcţioneze indiferent că a fost înlăturat 
aspectul pozitiv al înţelegerii sau că i se adaugă un altul negativ. 

În consecinţă, pentru a testa această ipoteză, colegii mei John 
Cacioppo, Rod Basset, John Miller şi cu mine am pus la cale un experiment 
menit să convingă un grup de studenţi (de la cursul de Psihologie 
Introductivă, Universitatea Ohio) să accepte să facă un lucru neplăcut: să se 
trezească foarte devreme pentru a participa la ora 7 dimineaţa la un laborator 
de „Procese ale gândirii”. Am convocat un eşantion de studenţi pe care i-am 
informat imediat că începem la ora 7. Dintre aceştia, numai 24% şi-au 
manifestat dorinţa de participare. Chemând un alt eşantion, am folosit „şutul 
cu efect” întrebându-i mai întâi dacă vor să participe la laboratorul respectiv 
şi, după ce au răspuns pozitiv (56%), am menţionat ora de începere 7 
dimineaţa, dându-le apoi posibilitatea de a se răzgândi. Nimeni nu a făcut-o. 
Ba, mai mult, consecventi angajamentului lor initial, şi-au făcut apariţia la 
seminar 95% dintre studenţii pdacaliti astfel. Ştiu acest lucru deoarece 
cooptasem doi asistenţi care să fie prezenţi la faţa locului pentru a susţine 
laboratorul de „Procese ale gândirii” şi a nota numele studenţilor prezenti.20 

Ceea ce este remarcabil la tehnica „şutului cu efect” e capacitatea 
acesteia de a face pe cineva să fie mulţumit de o alegere proastă. Iar cei atasati 


în mod special de această tehnică sunt cei care nu au decât oferte proaste. Îi 
putem afla practicând-o atât în afaceri, cât şi în contexte personale sau sociale. 
De pildă, vecinul meu, care este un cunoscător versat al şuturilor cu efect. 
Este vorba de cel care, promițând că se schimbă, şi-a determinat prietena sa 
renunţe la o iminentă căsătorie cu altcineva şi să-l reprimească în viaţa ei. lar 
de când a luat această hotărâre, femeia îi este mai devotată ca niciodată cu 
toate că omul nu s-a ţinut de niciuna dintre promisiunile făcute. Ea spune că 
de atunci a reuşit să descopere la el tot felul de calităţi pozitive pe care mai 
înainte le ignorase. 

Îmi dau seama perfect că această femeie este o victimă a înşelătorului 
„şut cu efect”. La fel precum am fost martorul păcălirii cumpărătorilor în 
showroomul auto, tot aşa mi-am văzut şi vecina căzând victimă aceluiaşi truc, 
în faţa prietenului ei. În ceea ce îl priveşte, tipul a rămas acelaşi ca 
întotdeauna. Însă, din cauză că părţile bune descoperite (sau create) acum îi 
par atât de reale, femeia este mulţumită cu exact aceeaşi situaţie ca şi cea 
anterioară, care părea atât de insuportabilă. Oricât de greşită din punct de 
vedere obiectiv ar părea hotărârea ei de a-l reprimi, acesteia i-au crescut 
picioare, pe care se sprijină dând femeii un adevărat sentiment de mulţumire. 
Nu i-am spus vecinei mele nimic despre această tehnică de persuasiune. Şi nu 
pentru că aş considera că ignoranta ar fi bună. În principiu, mai multă 
informaţie este mereu mai bună decât mai puţină. Însă este vorba de faptul că, 
dacă i-as spune ceva, cu siguranţă că m-ar uri apoi. 


A lua atitudine pentru binele public 


În funcţie de motivele urmărite de persoana care le foloseşte, oricare 
dintre tehnicile de conformare descrise în această carte poate fi utilizată în 
scopuri bune sau rele. De aceea, nu ar trebui să surprindă faptul că tehnica 
„şutului cu efect” poate fi de folos în scopuri mai utile societăţii decât 
vânzarea de maşini sau restabilirea relaţiilor cu foştii iubiţi. Un proiect de 
cercetare efectuat în Iowa (Pallak, Cook&Sullivan, 1980) relevă, de exemplu, 
faptul că tehnica „şutului cu efect” îi poate determina uneori pe proprietari să 
economisească energie. Proiectul a demarat la începutul iernii, un reprezentant 
al grupului de cercetare contactând locuitorii care se încălzeau cu gaz natural. 
Acesta le-a oferit câteva sfaturi privind conservarea energiei, rugându-i să 
încerce să facă economie de gaz. Deşi cu toţii au fost de acord să încerce, 
atunci când cercetătorii au analizat datele de consum după o lună, şi din nou la 
sfârşitul iernii, s-a putut observa că nu fusese realizată într-adevăr o economie. 


Locuitorii care promiseseră că vor face economii au consumat tot atât de mult 
gaz cât şi cei din eşantionul de control, care nu fuseseră vizitaţi de 
reprezentantul grupului de cercetare. În concluzie, doar bunele intenţii cuplate 
cu informaţii despre cum se economiseşte combustibilul nu sunt îndeajuns 
pentru schimbarea obiceiurilor. 

Încă înainte de începerea proiectului, Pallak şi echipa lui de 
cercetători şi-au dat seama că este nevoie de ceva în plus pentru a modifica 
modelele de consum îndelung stabilite. Au încercat, deci, o procedură uşor 
diferită, pe un alt eşantion de consumatori de gaz natural din lowa. Şi aceştia 
au fost contactaţi de un reprezentant care le-a furnizat sfaturi despre cum se 
poate economisi energia, rugându-i să aibă grijă de acest lucru. El a mai avut 
însă şi ceva în plus: numele celor care sunt de acord să economisească energie 
urmau să fie publicate în ziar într-un articol despre cetăţenii cu simţ civic 
preocupaţi de conservarea energiei. Efectul a fost imediat: o lună mai târziu, 
când companiile de distribuţie au verificat cotele de consum ale contoarelor, 
consumatorii cuprinşi in acest eşantion economisiseră în medie 422m de gaz 
fiecare. Ocazia de a-şi vedea numele publicate în ziar îi motivase să facă o 
economie substanţială timp de o lună. 

După care le-a fost tras covorul de sub picioare. Cercetătorii au retras 
motivaţia iniţială care îi determinase pe oameni să economisească. Fiecare 
familie căreia i se promisese că îi va apărea numele în ziar a primit o scrisoare 
care îi informa că acest lucru nu mai este posibil. 

La sfârşitul iernii, au fost verificate din nou consumurile de gaz 
natural ale fiecărei familii observate. Oare, după dispariţia şansei de a apărea 
în ziar, reveniseră la vechiul obicei prin care risipeau gazul? Nici vorbă. În 
fiecare lună, ei economisiseră de fapt mai mult decât atunci când se aşteptau 
ca numele să le fie publicate. În termeni procentuali, aceştia au reuşit în prima 
lună o economie de 12,2%. Însă, după ce au fost anunţaţi că nu mai este 
posibilă publicitatea în ceea ce îi priveşte, în loc să revină la consumurile 
anterioare, au realizat o economie medie de 15,5% pentru tot resul iernii. 

Cu toate că nu poate exista niciodată o certitudine absolută în privinţa 
unor astfel de rezultate, reiese totuşi imediat prezenţa unui comportament 
persistent. Oamenii aceştia au fost „fentaţi” spre a face un angajament în 
privinţa conservării energiei prin intermediul unei promisiuni de publicitate. 
De îndată ce a fost făcut, angajamentul a început imediat să-şi clădească 
propriul sprijin: consumatorii casnici au început să dobândească noi obiceiuri 
de consum, au început să se simtă bine cu noua lor preocupare civică, au 
început să se convingă singuri de nevoia vitală a Americii de a deveni 
independentă fata de combustibilul importat, au început să aprecieze 
economiile la facturile de utilităţi, au început să fie mândri de capacitatea lor 


de auto-negare şi, cel mai important dintre toate, au început să creadă că 
gândesc în termeni conservationisti. Cu toate aceste noi motivații menite a 
justifica angajamentul de a folosi mai puţină energie, nu este de mirare că 
ataşamentul lor faţă de acest lucru a rămas ferm în continuare, chiar dacă 
motivul iniţial, respectiv publicitatea propriului nume, a dispărut. 


FIG. 3.2 Şutul cu efect pe termen lung 

Această ilustrație extrasă din proiectul de cercetare din Iowa 
privind conservarea energiei ne arată modul cum efortul iniţial 
de economisire se sprijină pe perspectiva publicităţii personale 
(sus). Nu peste mult timp însă, angajamentul a generat noi 
elemente de sprijin, care le-au permis cercetătorilor să lanseze 
şutul cu efect (mijloc). Consecința a fost apariţia unui nivel 
constant de conservare a energiei, aşezat ferm pe propriile 


picioare după ce sprijinul publicitar iniţial a fost înlăturat (jos). 


Ceea ce pare ciudat este faptul că, atunci când factorul publicitate nu a 
mai constituit o realitate, aceste familii în loc să menţină, eventual, ritmul de 
economisire, au ridicat ştacheta şi mai sus. Acestei creşteri a efortului de 
economisire i se pot găsi o serie de interpretări, însă eu am una preferată. Într- 
un fel, ocazia de a li se face publice numele în ziar i-a împiedicat pe 
respectivii consumatori de a se bucura pe deplin de angajamentul lor în 
direcţia conservării energiei. Dintre toate motivele menite a susţine decizia de 
a economisi gazul natural, acesta a fost singurul venit din afară; a fost singurul 
care îi împiedica să creadă că decizia a fost a lor şi numai a lor. Astfel că 
primirea scrisorii care anunţa anularea publicităţii nu a făcut altceva decât să 
înlăture singurul impediment care mai stătea în fata imaginii complete de 
cetăţeni preocupaţi şi conştienţi de problemele conservării energiei. Noua 
imagine despre sine i-a ridicat pe oameni încă şi mai sus pe piedestalul 
conservationismului. La fel ca vecina mea, şi ei s-au angajat unui scop ca 
urmare a unei influențe exterioare iniţiale, căreia s-au dedicat cu mai multă 
fervoare de abia după ce influenţa iniţială a dispărut.21 


APĂRAREA 


Singura metodă eficientă de apărare împotriva arsenalului 
persuasiunii pe care o cunosc este cunoaşterea faptului că deşi consecventa 
este în general bună, uneori chiar vitală, există un aspect al ei, rigid, riscant, 
care trebuie evitat cu orice preţ. De aceea, trebuie să fim conştienţi de tendinţa 
noastră de a ne conforma în mod automat şi pe negândite, pentru că ea 
deschide o poartă manevrelor celor care vor să profite de noi în interesul lor. 

Însă, pentru că aspectul automat al consecventei ne dă posibilitatea 
unui comportament social eficient şi potrivit contextului, nu putem să-l 
eliminăm complet din viaţa noastră. În caz contrar, efectul ar fi dezastruos. Ar 
însemna ca, în loc să ne raportăm reflex la experienţa deciziilor anterioare, să 
stăm şi să analizăm amănunţit fiecare situaţie în parte — ceea ce nu ne-ar mai 
lăsa deloc timp de acţiune. De aceea, aspectul acesta, potenţial periculos, ne 
este necesar. Singura cale de ieşire din dilemă este aceea de a ne da seama de 
momentul precis în care automatismul ne poate face să luăm o decizie proastă. 
Există în acest sens anumite semnale, mai exact două tipuri de semnale, care 
ne pot avertiza de pericol. Fiecare dintre cele două poate fi detectat în anumite 
părţi ale corpului nostru. 


Stomacul 


Primul semnal este uşor de recunoscut. Poate fi perceput în stomac, 
mai precis atunci când avem senzaţia că suntem forţaţi să acceptăm o 
solicitare pe care ştim că nu suntem dispuşi să o onorăm. Mie, cel puţin, mi s- 
a întâmplat de sute de ori. Un moment cu adevărat de neuitat a avut loc într-o 
seară de vară, chiar înainte de a începe studiul asupra tehnicilor de 
conformare. Am auzit soneria de la intrare şi am deschis uşa, doar pentru a 
vedea o tânără uluitoare purtând pantaloni scurţi şi o bluză cu bretele. Am 
reuşit totuşi să bag de seamă că avea în mână un clipboard şi mă întreba dacă 
sunt de acord să particip la un sondaj. Dorind să fac o bună impresie am 
acceptat, şi, trebuie să admit că, răspunzându-i la întrebări, am cam tras de păr 
adevărul doar pentru a-i face o impresie cât mai bună. Conversatia noastră a 
fost următoarea: 


Tânăra uluitoare: Bună ziua! Fac un sondaj privind obiceiurile de 
petrecere a timpului liber şi v-aş ruga să-mi raspundeti la câteva întrebări. 

Cialdini: Intraţi! 

Tânăra uluitoare: Mulţumesc, pot să stau şi aici. De câte ori pe 
săptămână ieşiţi să mâncaţi în oraş? 

Cialdini: Oh, probabil de vreo trei sau patru ori. De câte ori pot. Îmi 
plac restaurantele bune. 

Tânăra uluitoare: Frumos. De regulă, la masă, comandati vin? 

Cialdini: Numai dacă au de import. 

Tânăra uluitoare: Înţeleg. Dar, la film mergeţi? 

Cialdini: La film? Nu mă satur de filme bune. Îmi plac în mod special 
acelea sofisticate unde cuvintele sunt în josul ecranului. Dar, dumneavoastră? 
Vă plac filmele? 

Tânăra uluitoare: Păi... da. Îmi plac. Să revenim însă la chestionar. 
Mergeţi la concerte? 

Cialdini: Categoric! La chestiile simfonice mai ales. Însă îmi place şi 
o formaţie pop de calitate. 

Tânăra uluitoare: (scriind ceva repede) Excelent! O ultimă întrebare. 
În ceea ce priveşte turneele companiilor de teatru sau balet, mergeţi să le 
vedeţi când se află în oraşul dumneavoastră? 

Cialdini: Ah! Baletul, mişcarea, graţia, formele, îl ador. Marcati acolo 
iubitor de balet. Merg cu orice ocazie. 

Tânăra uluitoare: Minunat. Daţi-mi voie, vă rog, doar să-mi verific 
datele, d-le Cialdini. 

Cialdini: De fapt, Doctor Cialdini. Sună însă prea formal. De ce nu- 


mi spui Bob? 

Tânăra uluitoare: Bine, Bob. Din informaţiile pe care mi le-ai dat 
reiese că poţi face o economie de 1.200$ pe an dacă te înscrii la Clubamerica! 
O mică cotizatie iti dă dreptul la preţuri reduse la toate activităţile pe care le-ai 
menţionat. Cu siguranţă că cineva atât de viguros în plan social ca tine va dori 
să profite de exceptionala reducere pe care o oferă compania mea la toate 
acele activităţi despre care mi-ai vorbit. 

Cialdini: (prins în cursă ca un şoarece) Păi... ăăă... eu... cred că, da. 


Îmi amintesc foarte bine că, în timp ce îmi dădeam acordul, îmi 
simţeam stomacul cum se strânge. Era ca un apel limpede către creier: 
„Atenţie! Esti fraierit!”. Nu am găsit însă o modalitate de a ieşi din impas. 
Fusesem incoltit de propriile mele declaraţii. Refuzându-i oferta în acel 
moment, m-aş fi trezit în fata cu două alternative: ori dădeam înapoi spunând 
că nu sunt genul de om pe care l-am descris, şi atunci eram mincinos, ori 
refuzam oferta şi aş fi părut un prost care refuză o economie de 1.200$. În 
cele din urmă, am cumpărat pachetul-ofertă pentru petrecerea timpului liber, 
deşi ştiam că am fost tras pe sfoară. Am fost tras pe sfoară de nevoia de a fi 
consecvent cu propriile declaraţii. 

Însă, de atunci, nu s-a mai întâmplat. Acum ascult de semnele pe care 
mi le dă stomacul, şi am descoperit şi o modalitate de a trata cu aceia care 
încearcă să folosească asupra mea principiul consecventei. Le spun în fata 
exact ceea ce fac. Pentru mine, acesta este cel mai bun contraatac. Ori de câte 
ori stomacul meu îmi spune că sunt pe cale de a deveni un fraier, le transmit 
acest mesaj celor care fac solicitarea iniţială. Nu vreau să neg importanţa 
consecventei. Ceea ce vreau eu să fac este să scot în evidenţă neajunsurile 
consecventei necugetate. Dacă persoana care m-a abordat reacţionează dând 
înapoi vinovată sau pleacă încurcată, sunt mulţumit. Eu am câştigat, iar un 
profitor a pierdut. 

Mă gândesc, uneori, cum ar fi fost dacă femeia uluitoare de atunci ar 
încerca să-mi vândă acelaşi produs acum, când totul este pus la punct. 
Întreaga desfăşurare ar fi identică, mai puţin sfârşitul: 


Tânăra uluitoare: ... Cu siguranţă că cineva atât de viguros în plan 
social ca tine va dori să profite de exceptionala reducere pe care o oferă 
compania mea la toate acele activităţi despre care mi-ai vorbit. 

Cialdini: (cu o mare siguranţă de sine) Dimpotrivă. Mi-am dat seama 
despre ce e vorba. Ştiu că povestea ta cu sondajul nu e decât un pretext pentru 
a face oamenii să-ţi spună cât de des ies în oraş şi, astfel, firesc, să exagereze 
puţin. Personal, refuz să intru într-o secvenţă automată de angajament şi 
conformare ştiind că este rău intenţionată. Automatismele nu merg cu mine. 


Tânăra uluitoare: Poftim? 

Cialdini: În regulă! Să-ţi explic: (1) ar fi o prostie din partea mea să 
cheltuiesc bani pe ceva ce nu doresc; (2) stomacul mi-a arătat că nu mă 
interesează oferta ta; (3) dacă încă iti mai închipui că o să cumpăr ceva de la 
tine, înseamnă că încă mai crezi în basme. Sunt sigur că o persoană atât de 
inteligentă cum eşti tu o să înţeleagă ce am spus. 

Tânăra uluitoare: (derutată ca un şoricel neexperimentat) Păi... ada... 
eu... cred că, da. 


Inima 


Stomacurile nu sunt organe foarte perceptive sau subtile. Ele transmit 
semnale numai atunci când este deja evident că urmează să fim traşi pe sfoară. 
Atunci când lucrurile nu sunt clare, stomacurile nu percep nimic. Aşa că, în 
aceste condiţii, trebuie să ne bazăm pe altceva. O bună ilustrare a acestei 
situaţii o furnizează povestea vecinei mele. Anulându-şi planurile de 
căsătorie, ea a facut un angajament serios fata de fostul ei prieten. Acest 
angajament şi-a dezvoltat propria sa argumentatie, astfel încât atunci când 
motivele iniţiale ale angajamentului au dispărut, ea a continuat să rămână 
ataşată lui. Nu este deloc greu de înţeles de ce stomacul vecinei mele nu a dat 
nici un semnal, devreme ce ele ne semnalizează doar ceea ce este rău. Or, 
atâta timp cât vecina gândeşte că ceea ce a făcut este bine, va avea un 
comportament consecvent cu gândirea ei. 

Dacă nu greşesc, există, totuşi, în vecina mea, undeva, o parte care 
recunoaşte faptul că alegerea făcută a fost o greşeală, iar aranjamentul ei 
actual de coabitare nu este nimic mai mult decât o mostra de consecvență 
prostească. Nu putem şti cu precizie unde anume este localizată acea parte, 
însă ea are un nume cunoscut de toată lumea: adâncul inimii. Acesta e, prin 
definiţie, acel loc unde nu ne putem minţi singuri. Este acolo unde nu ajung 
nici justificările şi nici rationamentele noastre. Acolo va găsi vecina mea 
adevărul, deşi în acest moment nu percepe semnalul potrivit din cauza 
zgomotului de fond al argumentatiei menite să-i susţină alegerea. 

Dacă vecina mea a greşit în alegerea ei de a-l reprimi pe fostul 
prieten, cât timp, oare, trebuie să treacă pentru a percepe semnalul mai înainte 
de a suferi un atac de cord? Nu se poate face o estimare. Însă, un lucru este 
sigur: pe măsură ce trece timpul, alternativele ei scad. Aşa că ar face bine să 
înţeleagă cât mai repede faptul că face o greşeală. 

Un lucru mult mai uşor de spus decât de făcut, desigur. Ea trebuie să 


dea un răspuns unei întrebări extrem de complexe: „Ştiind ceea ce ştiu acum, 
dacă m-aş întoarce în timp, aş mai face aceeaşi alegere?”. Desigur că 
problema rezidă în „ştiind ceea ce ştiu acum”. Mai precis, ce anume ştie ea 
acum despre prietenul ei? Cât de mult din ceea ce gândeşte referitor la el este 
rezultatul încercărilor disperate de a-şi justifica angajamentul? Ea susţine că 
de când a hotărât să-l reprimească, el este mai grijuliu cu ea, încearcă din greu 
să se lase de băutură, a învăţat să facă o omletă foarte bună etc. Din acest 
ultim punct de vedere, având ocazia să gust din omletele lui, am mari îndoieli. 
Problema importantă este dacă ea crede aceste lucruri nu doar la nivelul 
intelectului, ci şi în adâncul inimii. 

Pentru ca vecina mea să-şi dea seama cât din ceea ce simte ea este 
real sau doar rezultatul consecventei necugetate, există un mic sistem. Studiile 
psihologice arată clar că simţim cu o fracțiune de secundă mai înainte de a 
rationa (Murphy&Zajonc, 1993). Astfel, ipoteza mea este că mesajul trimis de 
adâncul inimii nu reprezintă altceva decât simtire pură, elementară. În 
consecinţă, dacă ne antrenăm atenţia, am putea percepe senzaţia mai înainte 
ca aparatul cognitiv să pornească la lucru. Conform acestei abordări, dacă 
vecina mea s-ar întreba „aş mai face aceeaşi alegere?”, ar fi bine dacă ar căuta 
şi ar avea încredere în prima scânteie de intuiţie care apare atunci când îşi 
formulează răspunsul. Este foarte posibil ca aceasta să fie exact semnalul 
venit din adâncul inimii, care a răzbătut nedistorsionat doar cu puţin înaintea 
revărsării potopului de motivații cu care se păcăleşte singura.22 

Eu însumi am început să folosesc acest sistem în momentele în care 
am impresia că aş putea să ma comport de o manieră necugetat-consecventa. 
De exemplu, o dată, am oprit la o pompă de benzină cu autoservire care afişa 
un preţ ceva mai mic decât celelalte benzinării din zonă. Cu furtunul de 
alimentare în mână, am realizat faptul că preţul afişat la pompă era de fapt 
mai mare decât cel din panoul de afişaj al benzinăriei. Când am arătat acest 
lucru unui lucrător al staţiei, despre care am aflat mai târziu că era de fapt 
chiar proprietarul acesteia, mi s-a mormăit neconvingător că rata de schimb s- 
a modificat acum câteva zile şi că nu a fost timp pentru a se schimba afişajul 
stradal. În acel moment am început să mă gândesc ce pot să fac, în minte 
venindu-mi mai multe motive de a nu pleca de acolo: „Chiar am nevoie de 
benzină”, „Pompa e liberă şi mă grăbesc”, „Din câte ştiu, maşina merge mai 
bine cu tipul ăsta de benzină”. 

Pentru că trebuia totuşi să îmi dau seama dacă aceste motive sunt 
autentice sau doar justificări pentru hotărârea mea anterioară de a opri aici, 
mi-am pus întrebarea crucială: „Dacă aş fi ştiut care este preţul real al 
benzinei, m-aş mai fi oprit să iau de aici?”. Concentrându-mi atenţia asupra 
primului impuls, am realizat că am primit un răspuns cât se poate de limpede. 


Aş fi trecut mai departe. Ba, nici măcar nu aş fi încetinit. Mi-am dat seama 
atunci că fără avantajul preţului, celelalte motive nu m-ar fi putut determina să 
mă opresc acolo. Nu motivele creaseră decizia, ci decizia le-a creat pe ele! 
Odată stabilit acest lucru, trebuia înfruntată o altă problemă. Devreme 
ce eram deja acolo, cu furtunul de alimentare în mână, nu ar fi fost totuşi mai 
înţelept să alimentez, mai ales că în altă parte preţul ar fi fost acelaşi. Din 
fericire, lucrătorul-proprietar mi-a venit imediat în ajutor, întrebându-mă de ce 
nu bag benzină. l-am spus că nu îmi place diferenţa dintre preţuri. La care el 
mi-a răspuns nervos: „Ascultă! Nimeni nu îmi spune mie cum să-mi conduc 
afacerea! Dacă crezi că vreau să te înşel, lasă furtunul jos imediat şi cară-te de 
pe proprietatea mea!”. Convins deja că nu vrea decât să mă înşele, am fost de- 
a dreptul fericit să mă conformez părerii mele, şi dorinţei lui. Am pus furtunul 
jos... după care am trecut peste el în drum spre cea mai apropiată ieşire din 
benzinărie. Consecventa iti poate da uneori satisfacţii extrem de mari. 


RAPORTUL CITITORULUI 3.2 
De la o femeie din Portland, Oregon 


Mergeam prin centrul Portlandului spre un prânz de afaceri, 
când un tânăr atrăgător m-a oprit cu un zâmbet amabil şi o replică 
remarcabilă: „Vă rog să mă scuzati. Particip la un concurs şi pentru a 
câştiga am nevoie de o femeie frumoasă ca dumneavoastră”. Eu am 
fost destul de sceptică, fiind conştientă de faptul că prin preajmă se 
aflau femei mult mai atrăgătoare decât mine. Totuşi, m-a luat prin 
surprindere şi, oricum eram curioasă unde vrea să ajungă. Mi-a 
explicat că va câştiga puncte dacă va reuşi să convingă persoane 
perfect necunoscute să-l sărute. Personal, mă consider destul de cu 
capul pe umeri ca să nu cred astfel de chestii. Era însă foarte insistent 
şi, fiind în întârziere deja la masă, mi-am spus în sinea mea: „Ce 
naiba, îl sărut o dată pe ăsta şi îmi văd de treabă”. Aşa că am făcut un 
lucru cu totul împotriva bunului simţ şi l-am pupat pe tip pe obraz în 
plin centrul oraşului Portland! 

Am crezut că odată cu asta s-a terminat. Dar, nu a fost decât 
începutul. Spre necazul meu, după pupat a urmat replica: „Săruţi 
minunat, însă adevăratul concurs la care particip este de a vinde cât 
mai multe abonamente la reviste. Trebuie să fii o persoană activă. Te- 
ar interesa vreuna dintre revistele acestea?”. Moment în care ar fi 
trebuit să-l pocnesc zdravăn pe tip şi să plec. Totuşi, cumva, pentru ca 
acceptasem prima lui propunere, am simţit nevoia să fiu consecventă 


mie însămi şi m-am conformat cererii lui. Da, spre surprinderea mea 
totală, m-am abonat la revista SKI (pe care o citeam ocazional, 
recunosc, însă nu aveam nicicum intenţia de a mă abona la ea), i-am 
dat tipului 5$ avans la abonament şi am şters-o de acolo cât am putut 
mai repede, frustrată fiind de ceea ce am făcut şi neintelegand de ce 
am făcut-o. 

Cu toate că încă mă mai deranjează să mă gândesc la chestia 
asta, reflectând după ce v-am citit cartea la întregul incident, mi-am 
dat seama ce s-a întâmplat. Motivul pentru care tactica lui a funcţionat 
atât de bine este că, deîndată ce au făcut mici angajamente (un sărut în 
cazul meu), oamenii au tendinţa de a adăuga apoi justificări care să 
sprijine angajamentul, după care sunt dispuşi să meargă şi mai 
departe. În acest caz, justificarea a fost conformarea cu cea de a doua 
lui cerere, pentru că a fost consistentă primei mele acţiuni. Dacă mi-aş 
fi ascultat „stomacul”, nu m-aş mai fi simţit atât de umilită. 


Nota autorului: Obţinând sărutul, vânzătorul a folosit 
principiul consecventei în două moduri. Mai întâi, atunci când i-a 
cerut ajutorul în privinţa concursului de abonamente, şansele erau 
deja de partea lui — prin sărut — deoarece femeia acceptase să-l ajute 
în privinţa concursului. În al doilea rând, pare natural (congruent) 
ca, dacă o femeie se simte în stare să sărute un bărbat, ea să fie 
dispusă şi să îl ajute apoi. 


SUMAR 


e Psihologii au identificat de multă vreme existenţa la multi dintre oameni 
a unei dorinţe de a fi consecventi, şi de a arăta în consecinţă, în privinţa 
vorbelor, credințelor, atitudinilor şi faptelor. Această tendinţă este 
alimentată din trei surse. În prima, o consecvență personală consistentă 
este foarte preţuită de către societate. În cea de a doua, pe lângă efectul 
asupra imaginii publice, comportamentul general de tip consecvent 
permite o abordare mai bună a vieţii cotidiene. În cea de a treia, o 
abordare consecvenţială oferă o cale mai scurtă prin complexitatea 
existenţei moderne. Astfel, manifestând consecvență cu deciziile 
anterioare, se reduce nevoia de a mai procesa informaţia în cadrul altor 
situaţii similare — nu mai trebuie decât să ne amintim vechile hotărâri şi 
să le urmăm întocmai. 


* În domeniul generic al persuasiunii, cheia o deţine angajamentul initial. 
După ce s-au angajat la ceva, respectiv au luat o poziţie sau o atitudine, 
oamenii sunt mai dispuşi să accepte cereri care vin în aceeaşi linie cu 
angajamentul iniţial. De aceea, mulţi dintre profesioniştii persuasiunii 
încearcă să determine oamenii să ia o poziţie iniţială potrivită unui 
anume comportament, pe care îl vor solicita acestora mai târziu. Însă, 
nu toate angajamentele sunt la fel de eficiente în privinţa generării unei 
conformări viitoare. Cele mai eficiente angajamente sunt cele active, 
publice, solicitante şi percepute ca motivate interior în mod necoercitiv. 

e Deciziile angajante, chiar şi cele greşite, prezintă o tendinţă de a se 
perpetua de la sine prin faptul că pot să se sprijine pe propriile picioare. 
Respectiv, oamenii adaugă de la sine motive şi justificări menite să 
sprijine raţiunea unor angajamente deja făcute. În consecinţă, unele 
dintre angajamente rămân eficiente mult timp după ce condiţiile iniţiale 
care le-au generat au dispărut. Acest fenomen explică existenţa unor 
practici de persuasiune înşelătoare precum „şutul cu efect”. 

e Pentru a putea face fata presiunilor exercitate de nevoia de 
consecventialitate, trebuie să fim atenţi la semnalele care ne vin din 
două locuri aflate în interiorul nostru: stomacul şi adâncul inimii. 
Semnalele venite de la stomac apar atunci când ne dăm seama că 
suntem impinsi de presiunile angajamentului şi ale consecventei către 
acceptarea unor acte pe care nu le dorim de fapt. În această situaţie, este 
bine să-i explicăm persoanei care ne adresează cererea respectivă că 
dacă ne-am conforma nu am face altceva decât să dăm dovadă de 
necugetare. Semnalele venite dinspre adâncul inimii sunt diferite. Ele 
ne sunt de cel mai mare ajutor atunci când nu putem să ne dăm seama 
dacă angajamentul iniţial este rău intenţionat sau nu. În acest tip de 
situaţii trebuie să ne adresăm nouă înşine următoarea întrebare crucială: 
„Ştiind ceea ce ştiu acum, aş mai lua aceeaşi decizie?”. Răspunsul ar 
trebui să vină sub forma unei scântei de intuiţie. 


TEME DE STUDIU 


Stăpânirea conţinutului 


1. De ce simţim nevoia de a fi şi de a arăta consecvență în 
majoritatea situaţiilor? 
2. De ce, în majoritatea situaţiilor, considerăm binevenită 


chiar şi o consecvență încăpăţânată? 

3. Care sunt cei patru factori care pot face ca luarea unui 
angajament să influenţeze imaginea despre sine a unei persoane şi 
acţiunile ei viitoare? 

4. Ce anume face ca angajamentele scrise să fie atât de 
eficiente? 

5. Care este legătura dintre tacticile de persuasiune de tip „şut 
cu efect” şi expresia „stă pe propriile picioare”? 


Gândire critică 


1. Să presupunem că îi consiliati pe soldaţii americani despre modul cum 
pot evita presiuni consecventiale precum cele folosite asupra 
prizonierilor din timpul războiului din Coreea. Ce anume le-aţi spune? 

2. Referindu-se la loialitatea extremă a proprietarilor de motociclete 
Harley Davidson, cineva spunea: „Dacă reusesti să-ţi determini clientul 
să-şi tatueze denumirea ta pe piept, cu siguranţă că nu mai trebuie să-ţi 
faci griji că ar putea schimba brandul”. Explicatie de ce este adevărat 
acest lucru. În cadrul răspunsului, faceţi referire la fiecare dintre cei 
patru factori care măresc forţa exercitată de un angajament asupra unei 
viitoare acţiuni. 

3. Imaginaţi-vă că aveţi probleme în a vă motiva să învăţaţi pentru un 
examen important, iminent. Ținând cont de cunoştinţele dobândite in 
privinţa procesului de angajament promisiv, descrieti ceea ce ar trebui 
să faceţi pentru a vă autodetermina să vă apucati de învăţat. Explicati de 
ce aţi ales respectiva metodă. 

4. Gândiţi-vă la amplele ceremonii de căsătorie specifice tuturor culturilor. 
Care dintre evenimentele care au loc în cadrul acestora pot fi 
considerate drept mijloace de marcare a angajamentului promisiv al 
celor doi miri şi ale familiilor acestora? 

5. Cum reflectă reclama de la începutul acestui capitol topicul său? 


14 http://www.cabbagepatchkids.com/ (n. trad.). 

15 http://www.adoptafurby.com/ (n. trad.). 

16 Trebuie remarcat însă faptul că nu toate colaborările au fost intenţionate. Investigatorii 
americani au definit colaborarea drept «Orice fel de comportament care vine în ajutorul 
inamicului», punând astfel la un loc activităţi precum semnarea de petiţii pentru pace, marşuri, 
apeluri radiofonice, acceptarea unor favoruri speciale, declaraţii false, informaţii despre 
camarazii aflaţi în captivitate, divulgarea unor informaţii cu caracter militar etc. 

17 Angajamentul public funcţionează în mod special bine cu persoanele care posedă un nivel 
ridicat de mândrie sau validare publică (Feingstein, Scheier&Buss, 1973). De exemplu, a 


funcţionat perfect pentru fostul preşedinte al Franţei Charles De Gaulle, ale cărui realizări 
excepţionale nu erau egalate, conform spuselor, decât de orgoliul lui. Atunci când a fost 
întrebat de ce faptul că a anunţat public că se lasă de fumat l-a obligat să renunţe definitiv, se 
povesteşte că ar fi replicat cu voce gravă: „De Gaulle nu se poate răzgândi” (Citat în D. Cook, 
1984). 

18 Restaurantul Gordon, unul dintre cele mai bune din Statele Unite, s-a închis definitiv cu 
petrecerea de Anul Nou din 31 decembrie 1999 — http://findarticles.com/p/articles/mi_m3190/ 
is_40_33/ai_56082278. (n. trad.) 

19 În ultimă instanţă, o răsplată consistentă poate reduce sau chiar compromite, sentimentul 
răspunderii pentru faptă, generând o anumită rezervă de a mai presta atunci când răsplata 
lipseşte (Deci&Ryan, 1985; Higgins, Lee, Kwon&Trope, 1995; Lepper&Green, 1978). 

20 Zvonul că aş fi recrutat asistentii respectivi întrebându-i mai întâi dacă sunt de acord să 
susţină laboratorul de „Procese ale gândirii” după care, primind un răspuns pozitiv, i-am 
informat că ora de începere este 7 dimineaţa, este complet nefondat. În plus faţă de 
experimentul descris aici, au mai existat şi altele care au arătat eficienţa procedeului „şutului 
cu pământul” într-o diversitate de împrejurări (Brownstein&Katzev, 1985; Burger&Petty, 
1981; Joule, 1987 — pentru detalii aprofundate a se vedea Cialdini, Cacioppo, Basett& Miller, 
1978). 

21 Din fericire, în cadrul campaniilor cetăţeneşti nu este necesar să se folosească o abordare 
atât de înşelătoare precum tehnica „şutului cu efect”. O serie impresionantă de studii efectuate 
de Richard Katzev împreună cu studenţii lui, la Reed College, a demonstrat eficienţa tacticilor 
de persuasiune ale angajamentele scrise şi „piciorului în prag” în dezvoltarea unor 
comportamente conservationiste precum reciclarea, consumul ponderat de energie electrică şi 
călătoria cu transportul în comun (Bachman&Katzev, 1982; Katzev&Johnson, 1983-1984; 
Katzev&Pardini, 1988; Pardini&Katzev, 1984-1984). 

22 Acest lucru nu înseamnă neapărat că trebuie să avem de fiecare dată mai multă încredere în 
ceea ce simţim despre ceva decât în ceea ce gândim. Totuşi, datele ştiinţifice arată limpede că 
emoţiile şi credinţele nu tintesc întotdeauna în aceeaşi direcţie. Astfel, în situaţiile în care 
există posibilitatea ca suportul raţional să aibă la origine angajamente anterioare, sentimentele 
s-ar putea dovedi sfătuitori mai de folos. Şi, în mod special, atunci când, la fel ca în cazul 
vecinei mele, problema imediată se referă la o reacţie afectivă (Wilson şi colectivul, 1989). 


CAPITOLUL 4 
Validarea publică: 
Adevărul este în noi 


TOYOTA 


Acolo unde toţi gândesc la fel, nimeni nu se omoară cu 
gânditul. 
WALTER LIPPMANN 


Personal, nu cunosc pe nimeni căruia să-i placă râsul artificial. Mai 
mult, observându-i într-o zi pe cei care mi-au intrat în birou, respectiv câţiva 
studenţi, doi depanatori de telefoane, un membru al corpului profesoral al 
universităţii şi un om de serviciu, reacţia lor la râsul artificial a fost invariabil 
critică. Televiziunea, cu sistemul ei omniprezent de râs şi rumoare 
preînregistrate şi suprapuse pe imagine, a încasat cele mai multe critici. Toti 
oamenii pe care i-am întrebat detestă râsul artificial. ÎI consideră prostesc, fals 
şi ostentativ. Cu toate că eşantionul de care m-am folosit a fost redus, sunt 
încredinţat că el reflectă sentimentele negative ale celei mai mari părţi a 
publicului american în privinţa râsului înregistrat. 

Atunci, de ce este râsul artificial atât de popular printre şefii din 
televiziuni? Ei şi-au câştigat poziţiile înalte şi salariile excepţionale prin faptul 
că au ştiut să ofere publicului exact ceea ce îşi doreşte. Or, cu toate acestea, ei 
folosesc cu religiozitate râsete înregistrate pe care telespectatorii le găsesc 
dezgustătoare, ignorând obiecțiile ridicate de către mulţi dintre artiştii 
talentaţi. Nu este deloc un lucru neobişnuit ca regizori, scenarişti sau actori de 
renume să ceară eliminarea reacţiilor artificiale ale publicului din proiectele 
pe care le realizează. Uneori, aceste cereri au succes, alteori nu. Iar atunci 
când au, acest lucru nu se realizează fără luptă. Aşa după cum a fost cazul cu 
Sports Night, comedia de situaţie apreciată de către critică a postului ABC. Cu 
toate că încă de la început producătorii au făcut presiuni pentru o difuzare 
liberă de râsete artificiale, oficialii reţelei nu au acceptat acest lucru decât o 
singură dată, şi anume atunci când s-a difuzat un episod care explora tema 
sensibilă a violului (Collins, 1998). 

Ce poate fi atât de atrăgător la râsul artificial pentru mai marii 
televiziunilor? De ce, oare, aceşti oameni versati şi abili promovează o 
practică pe care spectatorii posturilor lor o găsesc dezgustătoare, iar cele mai 
multe dintre talentele cu care lucrează la realizarea emisiunilor o consideră 
jignitoare la nivel personal? Răspunsul este deopotrivă simplu şi curios. Ei 
ştiu foarte bine ce anume arată cercetările. Mai precis, experimentele au 
relevat faptul că voia bună artificială determină audiența să râdă mai mult si 
mai des la un material umoristic, iar materialul respectiv este apreciat ca fiind 
mai amuzant (Fuller&Sheedy-Skeffington, 1974; Smyth&Fuller, 1972). În 


plus, unele rezultate arată că râsul artificial este cel mai eficient tratament 
pentru glumele slabe (Nosanchuk&Lightstone, 1974). 

În lumina acestor informaţii, decizia conducătorilor televiziunilor 
poate fi înţeleasă. Introducerea înregistrărilor în programele comice creşte 
reacţia apreciativa a audienței, în special atunci când materialul este de slabă 
calitate. Şi atunci, mai este o surpriză faptul că televiziunea, lacomă de 
comedii de situaţie lipsite de calităţi artistice, este suprasaturată cu râsete 
artificiale? Este clar că mai marii televiziunilor ştiu bine ce fac. 

După ce am rezolvat misterul atât de marii răspândiri a râsetelor pe 
bandă, ne-a mai rămas de rezolvat o întrebare tulburătoare. De ce ne 
influențează atât de mult râsetele artificiale? Nu mai este vorba acum de 
conducătorii televiziunilor. Aceştia, după cum am văzut, acţionează de fapt 
după o gândire logică şi în propriul lor interes. De această dată, ceea ce pare 
curios este comportamentul audienței. De ce râdem mai mult la un spectacol 
comic dacă suntem cufundati într-o mare de veselie prefabricată? Şi de ce 
trebuie să considerăm o glumă răsuflată mai amuzantă, astfel? Televiziunile 
nu încearcă să ne păcălească. În fond, oricine recunoaşte un râs fabricat. 
Diferenţa fata de cel natural este atât de mare încât este imposibil să fie 
confundate. Ştim, deci, că manifestările de ilaritate pe care le auzim nu au nici 
o legătură cu umorul glumei după care urmează. Ele nu provin de la o 
audienţă, ci sunt create artificial de către un tehnician, la pupitrul de control. 
Şi, cu toate că falsul este atât de transparent, el funcţionează. 


PRINCIPIUL VALIDĂRII PUBLICE 


Pentru a afla de ce râsul artificial este atât de eficient, trebuie mai 
întâi să înţelegem natura unei alte arme din arsenalul persuasiunii: principiul 
validării publice. Acesta afirmă că noi determinăm corectitudinea unei acţiuni 
prin intermediul părerii altora. Principiul se aplică în special modului prin care 
aflăm care este comportamentul corect. Astfel, într-o situaţie dată, 
considerăm corect acel comportament care prevalează la ceilalţi. Indiferent 
că este vorba de o cutie de floricele la film, de viteza cu care circulăm pe o 
şosea sau de modul în care mâncăm puiul la o petrecere, acţiunile celor 
dimprejurul nostru vor constitui indicatori importanţi pentru definirea propriei 
noastre conduite. 

Tendinţa de a considera o acţiune personală potrivită atunci când o fac 
şi ceilalţi este normală. De regulă, vom face mai puţine greşeli atunci când ne 
comportăm în acord cu mediul ambiant decât dacă am acţiona împotriva 


acestuia. Cel mai adesea, atunci când foarte mulţi oameni fac un lucru, acesta 
se dovedeşte cel mai corect. Însă, acest aspect al principiului validării publice 
reprezintă deopotrivă tăria, dar şi marea lui slăbiciune. La fel cum se întâmplă 
şi cu celelalte mijloace de persuasiune, principiul validării publice oferă în 
amalgamul lumii contemporane o scurtătură convenabilă care ne ajută să 
determinăm modul în care trebuie să ne comportăm. Însă, în acelaşi timp, el îi 
face pe cei care îl folosesc vulnerabili la atacurile profitorilor aflaţi la pândă. 

În cazul râsetelor produse artificial, problema apare pentru că 
reacţionăm la validarea publică de o manieră reflexă şi negândită, pacaliti de o 
mărturie care este în realitate parţială sau falsă. Marea noastră greşeală nu este 
aceea că ne folosim de râs pentru a ne da seama ce anume este amuzant, 
pentru că acest lucru este normal în perspectiva bine stabilitului principiu 
despre care vorbim acum. Greşeala este că facem acest lucru în baza unei 
ilaritati patentat false. Cumva, un element dezarticulat al umorului, respectiv 
sunetul, funcţionează pe post de esenţă a acestuia. În acest sens ne vine în 
ajutor exemplul din primul capitol al acestei cărţi, cel cu curca şi dihorul. Să 
ne amintim că poţi păcăli o curcă să îngrijească un dihor (împăiat), atâta 
vreme cât acesta emite sunetul specific al puiului de curcă. Acest sunet 
artificial s-a dovedit suficient pentru a declanşa automat instinctul firesc al 
curcii. 

Această lecţie cu dihorul şi curca ilustrează neplăcut de bine relaţia 
dintre directorul de televiziune care promovează veselia pe bandă audio şi 
telespectatorul mediu. Ne-am obişnuit atât de mult să considerăm reacţiile 
amuzate ale altora drept indicatori a ceea ce poate fi considerat amuzant, încât 
şi noi, la rândul nostru, putem fi pacaliti să răspundem doar la sunet, în lipsa 
substanţei propriu-zise, concrete. La fel precum o curcă poate fi înşelată doar 
cu un ciripit fără legătură cu puiul propriu-zis, tot aşa şi un hohot de râs lipsit 
de concretul unei audienţe reale ne poate face pe noi să râdem. Directorii 
televiziunilor ne exploatează astfel preferința firească pentru drumul scurt, 
tendinţa noastră de a reacţiona în mod automat doar în baza unei referinţe 
parţiale. Ei ştiu prea bine că înregistrările lor vor acţiona în noi declicul. 


Forţa mulţimii 


Directorii de televiziuni nu sunt câtuşi de puţin singurii care folosesc 
mărturia mulţimii pentru a face profit. Inclinatia noastră de a considera că o 
acţiune este corectă dacă o fac şi alţii este exploatată în diferite feluri. De 
exemplu, barmanii pun în bolul cu bacşişuri, la începutul programului, câteva 


bancnote pentru a simula bacşişul, sugerând totodată că banii de hârtie sunt 
cel mai bine veniţi. De altfel, la fel procedează şi cei care fac colecta la 
biserică, în acelaşi scop şi cu acelaşi rezultat pozitiv. Pastorii evanghelici sunt 
recunoscuţi deja pentru faptul că îşi strecoară în public oameni instruiți ca la 
momentul potrivit să iasă în faţă pentru a da mărturie şi donaţii. De exemplu, 
o echipă de cercetare de la Arizona State University s-a infiltrat în organizaţia 
lui Billy Graham şi a relatat despre existenţa acestor practici pregătitoare în 
timpul Cruciadei lui: „Când Graham ajunge în oraş şi lansează chemarea la 
altar, o armată de şase mii de oameni aşteaptă deja instruită când să iasă în 
fata, la intervale diferite, pentru a crea senzaţia unei revărsări în masă” 
(Altheide&Johnson, 1977). 

Celor din publicitate le place foarte mult să ne anunţe că un produs 
este „cel mai vândut”, sau „cel mai răspândit”, deoarece consideră că nu mai 
este cazul să ne convingă de calităţile lui. Tot ceea ce au de făcut este să ne 
spună ce cred alţii despre el, acest lucru părând a fi o dovadă suficientă a 
calităţii. Producătorii de teledonuri, la rândul lor, nu fac altceva decât să 
afişeze liste nesfârşite cu telespectatorii care s-au angajat să doneze. Mesajul 
transmis astfel este limpede: „lată cât de multi au hotărât să dea ceva. Acesta 
este comportamentul corect”. Unii proprietari de cluburi de noapte îşi creează 
notorietatea prin plasarea la intrare a unui rând de aşteptare, când în interior 
sunt, de fapt, destule locuri libere. Agentilor de vânzare li se spune să-şi 
pigmenteze prezentările cu relatări despre persoanele care le-au cumpărat 
produsele. Consilierul motivational şi de vânzări Cavett Robert surprinde 
foarte frumos principiul despre care vorbim în sfatul pe care îl dă cursanților 
lui: „Devreme ce 95% dintre oameni sunt imitatori şi numai 5% initiatori, 
oamenii se lasă convinşi de acţiunile altora mult mai mult decât de orice 
altceva le-am putea noi oferi”. 

Chiar şi cercetătorii folosesc proceduri bazate pe principiul validării 
publice — uneori, cu rezultate uimitoare.23 În mod special Albert Bandura, 
psiholog, a deschis calea dezvoltării procedurilor menite a elimina 
comportamentele nedorite. Bandura şi colegii lui au arătat modul cum 
persoanele care suferă de fobii pot scăpa de acestea într-un mod extrem de 
simplu. De exemplu, într-un studiu de început (Bandura, Grusec&Menlove, 
1967), un grup de copii de grădiniţă selectat pe criteriul fricii de câini a fost 
pus să urmărească timp de 20 de minute, zilnic, un alt copil care se juca fericit 
cu un câine. Acest lucru a produs o schimbare atât de marcantă în reacţiile 
copiilor, încât, după numai patru zile, 67% dintre ei au fost de acord să intre 
într-un tarc împreună cu un câine şi să se joace acolo în timp ce toată lumea 
părăsea camera. Mai mult, după o lună, la noua testare a nivelului de 
anxietate, cercetătorii au descoperit că schimbarea în bine nu se diminuase în 


acest interval de timp. De fapt, copiii erau chiar mai dispuşi decât la început 
să interacţioneze cu câinii. În cel de al doilea studiu referitor la teama copiilor 
de câini a fost făcută o importantă descoperire de ordin practic 
(Bandura&Menlove, 1968). Pentru a diminua anxietatea copiilor nu era 
neapărat necesar să le fie arătat un copil care se juca cu un câine, aceeaşi 
eficiență având-o şi clipurile filmate. Cel mai mare succes l-au avut cele în 
care erau prezentaţi o serie de copii interactionand cu câinii lor. După cum se 
pare, principiul validării publice lucrează cel mai bine atunci când proba este 
oferită de acţiunile mai multor persoane. 

Influenţa exercitată de  filmuleţele destinate modificării 
comportamentale poate fi folosită ca terapie pentru multe alte probleme. 
Dovezi extraordinare în acest sens apar în cercetarea întreprinsă de psihologul 
Robert O'Connor (1972) cu referire la preşcolarii nesociabili. Cu toţii am 
văzut astfel de copii: extrem de sfioşi, care preferă, de obicei, să stea singuri 
la marginile perimetrului de joacă şi al grupurilor. O'Connor era îngrijorat de 
faptul că acest tip de comportament timpuriu nu era decât începutul unui 
pattern de izolare de lungă durată, care, la rândul lui, putea crea dificultăţi 
serioase în privinţa confortului şi ajustării în cadrul societăţii. Încercând să 
inverseze pattern-ul, O'Connor a realizat un film alcătuit din 11 scene care se 
petreceau într-o grădiniţă. Fiecare dintre acestea începea prin a prezenta câte 
un copil singuratic privind la o activitate colectivă, după care, brusc, copilul 
începea să se implice activ în respectiva activitate. O'Connor a alcătuit un 
grup format din cei mai retraşi copii aleşi din patru grădiniţe şi le-a arătat 
filmul. Impactul a fost impresionant. După ce l-au văzut, copiii cu probleme 
de socializare au început imediat să interacţioneze cu ceilalţi la un nivel 
comparabil cu cel al copiilor normali de vârstă şcolară. Şi mai uimitor a fost 
ceea ce a găsit O'Connor când a revenit la grădiniță după şase săptămâni, 
pentru a observa ce s-a întâmplat cu copiii. În vreme ce copiii cu probleme de 
socializare care nu văzuseră filmul erau la fel ca înainte, cei care văzuseră 
filmul erau acum în fruntea activităţilor comune ale grădiniţei. Se pare, deci, 
că cele 23 de minute de film vizionate numai o singură dată fuseseră 
suficiente pentru a inversa pattern-ul în formare, care ar fi putut duce la o 
viata întreagă de comportament maladiv. Potenţialul principiului validării 
publice este deosebit de mare.24 


Privind către un ţel din ce mai înalt 
Atracția exercitată de mulţime este diabolic de puternică. 
© Punch/Rotco 


Dacă este să vorbim despre puterea principiului validării publice, 
nimic nu e mai potrivit decât demonstraţia mea favorită despre forţa seducţiei. 
Această demonstraţie oferă superbul exemplu al celei mai puţin folosite 
metode de observare a eşantionului de lucru, în cadrul căreia cercetătorul 
studiază procesul cufundându-se în interiorul lui, în starea lui naturală. Ea 
oferă informaţii de interes pentru istorici, psihologi şi teologi, arătând modul 
în care principiul validării publice poate fi folosit împotriva noastră, nu de 
către alţii, ci chiar de către noi înşine, astfel încât să ajungem să considerăm 
că ceea ce preferăm noi ca adevăr este chiar adevărul. 

Povestea este veche şi necesită examinarea unor date de demult 
referitoare la mişcările religioase milenariste care au împânzit istoria. De-a 
lungul timpului, diferite secte şi culte au profetit că la o anumită dată vor veni 
pentru cei care cred în învăţăturile grupării respective mântuirea de păcate şi o 
mare fericire. De fiecare dată s-a prezis că începutul acestor timpuri va fi 
marcat de un eveniment important şi irefutabil, de regulă sfârşitul cataclismic 
al lumii. Desigur, însă, că toate aceste lucruri s-au dovedit în cele din urmă 
false, spre marea dezamăgire a membrilor respectivelor grupări. 

Totuşi, istoria consemnează un pattern ciudat, care apare imediat după 
evidentul eşec al profetiei. În loc să se împrăştie dezamagiti, membrii cultului 
strâng rândurile întărindu-se în credinţa lor. Riscând batjocura populaţiei, 
aceştia ies în stradă pentru a-şi proclama în mod public dogma şi a căuta noi 


adepţi, cu o fervoare care, în loc să se fi diminuat ca urmare a invalidării 
credinței centrale, a crescut şi mai mult. Astfel s-a întâmplat cu secta 
creştinilor montanişti din Anatolia secolului al doilea, cu anabaptiştii secolului 
al şaptesprezecelea din Olanda, cu adepţii mesianismului lui Sabbtai Zevi din 
Turcia secolului al şaptesprezecelea, precum şi ai adventului proclamat de 
William Miller în America secolului nouăsprezece. Şi, după aprecierile unui 
grup de trei oameni de ştiinţă, cu un cult apocaliptic stabilit în zilele noastre în 
Chicago. Respectivii oameni de ştiinţă, Leon Festinger, Henry Riecken şi 
Stanley Schachter, care erau colegi la Universitatea din Minnesota, auziseră 
de gruparea din Chicago şi deciseseră că merită să fie cercetată mai 
îndeaproape. Hotărârea de a întreprinde cercetarea incognito, prin aderarea 
celor trei la respectiva grupare în calitate de noi adepţi şi plasarea de 
observatori plătiţi în rândurile acesteia, a avut drept rezultat o relatare 
extraordinară, la prima mână, a celor ce se petrec înainte şi după ziua 
profeţitei catastrofe (Festinger, Riecken&Schachter, 1964 [prima ediţie, 
1956]). 

Gruparea cultică era de dimensiuni reduse, nedepăşind niciodată 30 
de membri. Conducătorii erau un bărbat şi o femeie de vârstă mijlocie, 
denumiți pentru conformitate dr. Thomas Armstrong şi d-na Marian Keech.25 
Dr. Armstrong, medic la un serviciu medical studenţesc, era de mult timp 
interesat de misticism, ocultism şi farfurii zburătoare. Calitate în care a fost 
recunoscut în cadrul grupării drept o autoritate demnă de respect. D-na Keech, 
pe de altă parte, era centrul atenţiei şi al activităţii. Ceva mai înainte, în 
acelaşi an, ea începuse să receptioneze mesaje din partea unor entităţi 
spirituale, pe care le numea Gardienii, localizati pe alte planete. Aceste 
mesaje, care curgeau din mâna d-nei Marian Keech prin intermediul unui 
dispozitiv de „scriere automată”, constituiau centrul de greutate al sistemului 
de credinţe al cultului. Învățăturile Gardienilor erau vag înrudite cu gândirea 
creştină tradiţională. 

Transmisiunile recepționate de la aceşti Gardieni, care erau 
întotdeauna subiectul unor importante discuţii şi interpretări în cadrul grupării, 
au dobândit o nouă semnificaţie din momentul în care au început să anunţe un 
iminent dezastru — un potop care va începe în emisfera vestică şi va cuprinde 
întreaga lume. Cu toate că membrii cultului s-au alarmat iniţial, lucru uşor de 
înţeles, mesajele care au urmat i-au asigurat că ei, împreună cu toţi aceia care 
vor crede în învăţăturile transmise prin intermediul d-nei Keech, vor 
supravieţui. Înainte de declanşarea cataclismului, vor veni astronauți care îi 
vor lua pe cei credincioşi în farfurii zburătoare şi îi vor pune la adăpost — 
probabil că pe o altă planetă. Despre operaţiunea de salvare în sine s-au dat 
foarte puţine amănunte, exceptând faptul că cei vizati trebuiau să se 


pregătească prin repetiţii pentru un schimb de parole — „Mi-am lăsat pălăria 
acasă”, sau „Care este întrebarea?”, ori „Sunt propriul meu hamal” — şi 
îndepărtarea de pe îmbrăcăminte a tuturor obiectelor din metal (deoarece 
purtarea sau transportul acestora face călătoria cu farfuria zburătoare „extrem 
de periculoasă”). 

Observând pregătirile din timpul săptămânilor premergătoare datei 
potopului, Festinger, Riecken şi Schachter au remarcat cu interes două aspecte 
semnificative în comportamentul membrilor cultului. Mai întâi, nivelul de 
angajament faţă de credinţa cultului a crescut foarte mult. În aşteptarea 
plecării de pe un Pământ condamnat la pieire, membrii au luat măsuri 
irevocabile. Mulţi, deşi au întâmpinat rezistenţa familiilor lor, au persistat în 
hotărârea luată, acest lucru însemnând adesea pierderea afecțiunii celorlalţi. 
Unii dintre membri au fost chiar ameninţaţi cu acţiuni în justiţie de către 
familie sau vecini, pentru a fi declaraţi iresponsabili din punct de vedere 
mental. Sora lui Armstrong a cerut tribunalului o hotărâre de retragere a 
custodiei celor doi fii ai lui. Mulţi dintre credincioşi şi-au părăsit serviciile sau 
şi-au abandonat studiile pentru a se dedica în totalitate mişcării. Unii şi-au 
aruncat sau dat bunurile personale, considerând că peste puţin timp nu le vor 
mai fi de nici un folos. Toţi aceştia erau oameni a căror certitudine în credinţa 
lor le-a permis să reziste unor presiuni sociale, economice şi juridice enorme, 
al căror ataşament la dogmă a crescut tot mai mult pe măsură ce făceau 
eforturi pentru a rezista presiunii externe. 

Cel de al doilea aspect remarcat la credincioşi anterior potopului l-a 
reprezentat o curioasă formă de pasivitate. Comparativ cu nivelul lor de 
convingere în adevărul credinţei lor, ei au făcut extrem de puţin pentru a-i 
convinge şi pe alţii. Iniţial au dat publicităţii ştirea despre iminentul dezastru, 
după care nu au făcut nici o tentativă de a converti pe cineva sau de a face 
prozelitism în general. Nu i-a interesat decât să tragă semnalul de alarmă şi să- 
i sfătuiască pe cei care, eventual, au răspuns, dar nimic mai mult. 

Lipsa de apetit a grupului pentru recrutări a fost evidentă în diferite 
moduri, pe lângă lipsa tentativelor personale de persuasiune. Multe aspecte au 
fost ţinute secrete, astfel că au fost arse copiile suplimentare ale îndrumărilor 
şi au fost instituite parole şi semne secrete, şi s-a hotărât să nu fie divulgat 
conţinutul unor înregistrări private (înregistrările erau considerate atât de 
secrete încât chiar şi credincioşilor vechi li s-a interzis multă vreme să ia 
notițe după ele). S-a evitat publicitatea. Pe măsură ce se apropia ziua 
dezastrului, un număr tot mai mare de jurnalişti şi reporteri de radio şi 
televiziune convergeau către cartierul general al cultului, în casa lui Keech. O 
bună parte din timp, aceştia au fost respinşi sau ignorati. Răspunsul cel mai 
frecvent la întrebările lor era „Fără comentarii”. Descurajati la un moment dat, 


reprezentanţii media au revenit în momentul în care activităţile religioase ale 
Dr. Armstrong au făcut să fie concediat de la serviciul medical pentru studenţi 
unde lucra. Unul dintre ştirişti, mai insistent, a trebuit chiar să fie ameninţat cu 
tribunalul. Un asediu asemănător a avut loc în ajunul potopului, când un roi de 
reporteri i-a asaltat pe credincioşi cu întrebări. După evenimente, cei trei 
cercetători au rezumat atitudinea membrilor, anterioară potopului, în privinţa 
expunerii publice şi a prozelitismului în tonuri pline de respect: „Expuşi unei 
extraordinare explozii de publicitate, ei au făcut tot ceea ce le-a stat în putere 
pentru a o atenua; cu toate că au avut zeci de ocazii pentru a face prozeliti, au 
rămas evazivi şi secretosi, comportându-se cu o indiferenţă aproape 
superioară” (Festinger, Riecken&Schachter, 1964). 

La un moment dat, după ce reporterii şi aspirantii la convertire au 
plecat, credincioşii şi-au început ultimele preparative pentru sosirea navei 
spaţiale, programată pentru miezul nopţii. Scena la care au asistat Festinger, 
Riecken şi Schachter părea a fi fost ca scoasă din teatrul absurdului. Oameni 
altfel obişnuiţi — gospodine, studenţi, un licean, un editor, un medic, un 
vânzător la un magazin de fierărie împreună cu mama lui — participau cu toată 
inima la o tragi-comedie. Ei preluau indicaţii de la doi membri care erau 
periodic în contact cu Gardienii. În acea noapte, mesajele scrise fuseseră 
suplimentate de către aşa numita „Bertha”, o fostă cosmeticiană prin limba 
căreia veneau instrucţiunile de la „Creator”. Cu toţii au repetat cuminţi 
replicile, intonând în cor parola care trebuia rostită mai înainte de a intra în 
farfuria zburătoare: „Sunt propriul meu hamal”. Au luat în mod serios în 
discuţie posibilitatea ca mesajul recepționat de la cineva care se identifica 
drept Captain Video [Căpitanul Video] — numele unui cunoscut, la acea 
vreme, personaj de televiziune — trebuia considerat drept o farsă sau o 
comunicare codificată venită de la salvatori. 

Pentru a respecta avertismentul de a nu avea asupra lor, la bordul 
farfuriei zburătoare, nimic metalic, credincioşii purtau îmbrăcăminte de pe 
care fuseseră scoase toate asemenea accesorii. Fuseseră smulse chiar şi 
capsele găurilor pentru şireturi de la încălțăminte. Femeile nu purtau sutiene, 
sau purtau sutiene fără capse metalice. Bărbaţii la rândul lor, îşi smulseseră 
fermoarele de la locul lor, iar pantalonii îi aveau legaţi cu funii în loc de 
curele. 

Fanatismul grupului în privinţa obiectelor metalice a fost trăit pe viu 
de către unul dintre cercetătorii infiltraţi. Cu circa 25 de minute înainte de 
miezul nopţii, el şi-a dat seama că uitase să-şi scoată fermoarul de la 
pantaloni. După cum s-a relatat de către martori, „Aflarea acestui lucru 
aproape că a produs panică. Omul a fost dus în mare grabă în dormitor, unde 
dr. Armstrong, cu mâini tremurătoare şi ochii atintiti la ceas, a tăiat fermoarul 


cu o lamă de ras şi capsele de prindere ale pantalonilor cu un cleşte pentru 


sârmă”. 


Odată terminată operaţia, cercetătorul a revenit în living lipsit de 


accesoriile sale metalice şi puţin cam palid. 


Pe măsură ce timpul alocat plecării se apropia tot mai mult, 


credincioşii au intrat într-o linişte anticipativă. Din fericire, cercetătorii noştri 
ne relatează în amănunt evenimentele care s-au petrecut în acest moment 


epocal: 


Ultimele zece minute au fost cele mai tensionate pentru cei aflaţi în 
încăpere. Nu puteau face nimic altceva decât să stea şi să aştepte, cu 
pardesiurile în braţe. În liniştea tensionată se auzeau două ceasuri 
ticăind cu zgomot, dintre care unul mergea cu aproape zece minute 
înaintea celuilalt. În momentul în care cel care mergea înainte a ajuns 
la douăsprezece şi cinci, unul dintre observatori a remarcat acest 
lucru cu glas tare. Un cor de voci a sărit atunci spunând că încă nu 
sosise miezul nopţii. Bob Eastman a spus atunci că ceasul corect era 
cel care mergea mai încet, pentru că el îl potrivise chiar în acea după 
amiază. Acesta arăta că mai erau patru minute până la miezul nopţii. 
Aceste patru minute au trecut într-o tăcere completă, cu excepţia unei 
singure exclamatii. Când ceasul acesta mai avea un singur minut 
până la venirea ghidului de pe farfuria zburătoare, Marian Keech 
exclamă cu o voce ascuţită: „Şi nici un plan nu a eşuat!”. Pendula a 
sunat douăsprezece, fiecare lovitură a sa rezonând dureros de 
limpede în liniştea plină de aşteptare. Credincioşii stăteau nemiscati. 
Ne-am fi putut aştepta la o reacţie vizibilă. A trecut însă miezul nopţii 
şi nu s-a petrecut absolut nimic. Cataclismul era la numai şapte ore 
de noi. În reacţiile celor aflaţi în cameră nu se putea vedea mai nimic. 
Nu se vorbea şi nu se scotea nici un sunet. Oamenii erau incremeniti, 
feţele lor lipsite de expresie părând îngheţate. Singurul care s-a 
mişcat a fost Mark Post. S-a întins pe canapea cu ochii închişi, însă 
nu a adormit. Mai târziu, când i s-a adresat o întrebare, a răspuns 
monosilabic, rămânând însă în continuare nemişcat. Nici ceilalţi nu 
lăsau să răzbată nimic la suprafaţă, cu toate că era limpede că 
fuseseră afectaţi foarte tare... 

Treptat, dureros, peste grup s-a aşternut o atmosferă de deznădejde şi 
confuzie. Au reanalizat prezicerea şi mesajele insotitoare. Dr. 
Armstrong şi d-na Keech şi-au reiterat credinţa. Credincioşii au 
reflectat îndelung asupra prezicerii, respingând ca nesatisfăcătoare 
toate explicaţiile. La un moment dat, d-na Keech a cedat nervos şi a 
început să plângă cu amărăciune. Ştia, a suspinat ea, că există unii 


care încep să se îndoiască, însă grupul trebuie să stea laolaltă şi să-i 
lumineze pe cei care au nevoie. Începură şi ceilalţi să-şi piardă ţinuta. 
Cu toţii erau in mod vizibil socati, şi multi aveau lacrimi în ochi. Deşi 
era aproape 4:30 dimineaţa, încă nu se găsise o cale de a rezolva 
inadvertenta. Deja de-acum, cei mai multi discutau despre eşecul 
misiunii de salvare de la miezul nopţii. Grupul se apropia de 
dizolvare (Festinger, Riecken&Schachter, 1964, 

p. 162-163, 168). 


În mijlocul acumulării de îndoieli, pe măsură ce fisurile din 
constiintele adepților se lateau, grupul de cercetători a fost martorul a două 
incidente remarcabile, unul după altul. Primul a avut loc la ora 4:45 
dimineaţa, atunci când Mariana Keech a început brusc să înregistreze prin 
„scrisul automat” textul unui mesaj sfânt venit de sus. Citit cu voce tare, 
mesajul s-a arătat a fi o explicaţie elegantă a ceea ce se petrecuse în acea 
noapte: „Micul grup care a aşteptat în singurătate întreaga noapte a răspândit 
atât de multă lumină încât Dumnezeu a salvat omenirea de la distrugere”. Deşi 
curată şi la obiect, declaraţia în sine nu era tocmai satisfăcătoare. De exemplu, 
după ce a auzit-o, unul dintre participanţi s-a ridicat pur şi simplu, şi-a pus 
pălăria şi haina şi a plecat pentru totdeauna. Pentru a readuce credinţa 
adepților la nivelul anterior mai trebuia ceva. 

În acest moment, s-a petrecut cel de-al doilea incident remarcabil, 
menit să acopere această necesitate. Încă odată, cuvintele celor care au fost 
acolo martori nemijlociti ne oferă o descriere plină de culoare: 


Atmosfera şi comportamentul în cadrul grupului se schimbaseră pe 
neaşteptate. La numai câteva minute după ce citise primul mesaj, în 
care se explica ceea ce se întâmplase, d-na Keech primeşte un altul 
care o instruia să facă publică explicaţia respectivă. Femeia se duce 
la telefon şi începe să formeze numărul unui ziar. Pe când aştepta să i 
se răspundă, cineva a întrebat-o: „Marian, acum e prima oară când 
suni la ziar?”. Răspunsul ei a venit imediat: „Da, e prima oară când 
îi sun. Înainte nu aveam nimic să le spun, însă acum cred că este ceva 
urgent”. Întregul grup simţea acelaşi lucru. Imediat ce Marian a 
terminat cu telefonul, i-au luat locul ceilalţi membri, telefonând la 
ziare, agenţii de ştiri, radiouri şi reviste cu difuzare naţională pentru 
a răspândi rapid explicaţia eşecului potopului. În dorinţa lor de a 
anunţa vestea cât mai rapid şi mai răsunător, credincioşii 
deschiseseră brusc către publicul larg chestiuni care fuseseră 
considerate secrete. După ce cu numai câteva ore înainte îi 
alungaseră pe reporteri considerând că atenţia de care se bucurau 


din partea presei îi deranja, acum căutau cu aviditate publicitatea 
(Festinger, Riecken&Schachter, 1964, 
p. 170). 


Schimbarea s-a manifestat nu numai la nivelul politicilor privind 
secretul şi publicitatea, ci şi în ceea ce priveşte atitudinea lor fata de prozeliti. 
Dacă înainte potenţialii recruți care vizitau casa erau cel mai adesea ignorati, 
respinşi, sau trataţi cu politeţe, dar atât, din ziua în care s-a petrecut anularea 
misiunii de salvare lucrurile au început să stea altfel. Toţi solicitantii au fost 
admişi, s-a răspuns la toate întrebările şi s-a început activitatea de prozelitism 
la nivelul oricărui vizitator. Dorinţa membrilor cultului de a primi noi recruți a 
fost probabil cel mai bine demonstrată atunci când, în seara următoare, au 
sosit nouă elevi de liceu pentru a vorbi cu d-na Keech. 


Au găsit-o la telefon, prinsă într-o discuţie despre  farfuriile 
zburătoare cu cineva despre care, după cum s-a văzut mai târziu, 
credea că este astronaut. Dorind să continue discuţia şi în acelaşi 
timp să-i reţină şi pe oaspeţi, Marian i-a inclus pur şi simplu în 
discuţie. Pentru mai mult de o oră a vorbit alternativ cu oaspeţii şi cu 
„astronautul” aflat la celălalt capăt al firului. Era atât de avidă de 
prozeliti încât nu a fost în stare să lase să-i scape o asemenea ocazie 
(Festinger, Riecken&Schachter, 1964, p.178). 


Care poate fi cauza acestei schimbări a credincioşilor? În decursul a 
doar câteva ore, aceştia au trecut de la o atitudine taciturnă, închisă, de clan, la 
una expansivă şi favorabilă diseminării cuvântului. Ce putea să-i determine să 
aleagă un moment atât de nepotrivit precum eşecul poveştii cu potopul, care 
risca să le ridiculizeze dogma în ochii celor care nu credeau? 

Momentul cheie a fost cândva în timpul „nopţii potopului”, când a 
devenit dintr-o dată din ce in ce mai limpede că profeția nu se va îndeplini. 
Ceea ce este ciudat e faptul că lucrul care i-a convins pe adepţi să treacă la 
propagarea credinţei lor nu a fost sentimentul anterior de certitudine, ci tocmai 
nesiguranța chinuitoare care a urmat eşecului. Mai precis, realizarea faptului 
că eşecurile în privinţa potopului şi a farfuriei zburătoare pot arăta faptul că 
întregul lor sistem de gândire era de asemenea eronat. Pentru cei adunaţi în 
livingul d-nei Keech această posibilitate trebuie să fi fost oribilă. 

Membrii grupării dăduseră deja prea mult pentru credinţa lor ca să o 
vadă dintr-o dată distrusă: ruşinea, costurile, batjocura ar fi fost mult prea 
mari pentru a fi suportate. Dorinţa extraordinară a membrilor cultului de a se 
agăța de credinţele lor reiese cu pregnanta din cuvintele lor. Iată vorbele unei 
tinere mame, cu un copil în vârstă de 3 ani: 


Am nevoie să cred că pe data de 21 va veni potopul deoarece mi-am 
cheltuit toţi banii. Mi-am părăsit serviciul, am abandonat cursul de 
calculatoare ... Trebuie să cred (Festinger, Riecken&Schachter, 1964, 
p. 168) 


Cuvintele dr. Armstrong către unul dintre cercetătorii infiltrati, la 
patru ore după eşecul sosirii farfuriei: 


Am parcurs un drum lung până aici. Am renunţat la aproape tot. Am 
rupt toate legăturile. Am dărâmat toate puntile. Am întors spatele 
lumii. Nu îmi pot permite să am dubii. Trebuie să cred. Nimic altceva 
nu mai există (Festinger, Riecken&Schachter, 1964, p. 168). 


Imaginati-va cât de incoltiti erau dr. Armstrong şi adepţii lui pe 
măsură ce se apropiau zorii zilei. Ataşamentul fata de credinţa lor era atât de 
mare încât nu mai putea fi tolerat niciun alt adevăr. Şi totuşi, credinţa lor 
primise o lovitură serioasă din partea realităţii fizice. Nu a aterizat nici o 
farfurie zburătoare, nu le-a ciocănit la uşă nici un astronaut, nu a venit nici un 
potop, nu s-a întâmplat nimic din cele profetite. Devreme ce adevărul 
credinţei lor a fost invalidat de realitatea fizică, pentru grupul de adepţi nu mai 
exista decât o singură cale de a ieşi din colţ. Trebuia stabilit un alt tip de 
dovadă a validității credinţei — validarea publică. 

Aceasta explică trecerea bruscă de la secretomanie la misionarism 
activ. Mai explică şi curiosul moment al schimbării: respectiv atunci când 
invalidarea credinţei le-a redus aproape complet credibilitatea. Publicitatea şi 
prozelitismul rămânând singura lor speranţă, pentru a ajunge la el trebuiau să 
rişte ridicolul şi ironia mulţimii. Dacă ar putea să-şi disemineze învăţăturile, 
dacă i-ar putea informa pe cei neinformati, dacă i-ar putea convinge pe 
sceptici, şi, astfel, ar putea să-şi atragă noi adepţi, atunci credinţa lor 
zdruncinată ar putea deveni adevărată. Principiul validării publice spune că: 
Cu cât este mai mare numărul acelora care consideră corectă o idee, cu atât 
mai mult va fi ea percepută ca fiind corectă de către individ. Sarcina grupării 
devenise limpede: devreme ce realitatea concretă nu putea fi schimbată, 
percepţia ei socială putea. Convinge şi vei fi convins.26 


CAUZA MORŢII: INCERTITUDINEA 


Fiecare dintre mijloacele de influențare analizate în această carte 
lucrează în anumite circumstanţe mai bine decât în altele. De aceea, dacă 


vrem să ne protejăm împotriva lor, este imperios necesar să cunoaştem 
condiţiile optime în care operează ele, pentru a putea să identificăm momentul 
în care suntem cel mai expuşi influenţei lor. O indicație în acest sens am avut 
deja, şi anume când principiul validării publice a funcţionat în favoarea 
grupării cultice din Chicago. A fost vorba despre momentul de pierdere a 
încrederii, care le-a provocat dorinţa de a atrage noi adepţi. În general, atunci 
când nu suntem siguri de noi înşine, atunci când situaţia este ambiguă sau 
neclară, atunci când domneşte incertitudinea, suntem cel mai dispuşi să 
considerăm ceea ce fac alţii drept corect (Tesser, Campbell&Mickler, 1983; 
Wooten& Reed, 1998). 

Însă, în procesul de analiză a reacţiilor altora pentru a ne rezolva 
propria nesiguranţă, putem trece cu vederea un lucru discret dar foarte 
important. Şi aceşti oameni de la care aşteptăm validare, probabil, analizează 
la fel ca şi noi realitatea socială în căutarea validării. În mod special într-o 
situaţie ambiguă, tendinţa fiecăruia de a se uita către ce anume au făcut alţii în 
contextul respectiv conduce la apariţia unui fascinant fenomen numit 
ignoranță colectivă. Înțelegerea mai temeinică a ignoranței colective ne va 
ajuta la explicarea unui fenomen care apare cu regularitate în America, şi care 
este considerat deopotrivă o enigmă şi o ruşine naţională. Este vorba despre 
neacordarea de către martorii întâmplători ai unui incident a primului ajutor 
victimelor care au nevoie de el. 

Exemplul clasic al unei astfel de atitudini inerte, şi care a provocat 
cele mai multe dezbateri în cercurile jurnalistice, politice şi ştiinţifice, a 
început cu o banală crimă în cartierul newyorkez Queens. O femeie de 
aproape treizeci de ani, pe nume Catherine Genovese, a fost ucisă într-un atac 
nocturn, pe stradă, în timp ce se întorcea de la lucru. O crimă nu poate fi 
niciodată un eveniment care poate trece neobservat, însă într-un oraş de 
dimensiunea şi modul de a fi al New York-ului incidentul Genovese nu a 
ocupat mai mult de câteva rânduri în New York Times. lar povestea tinerei 
Catherine Genovese ar fi murit odată cu ea în acea noapte de 13 martie 1964, 
dacă la mijloc nu ar fi intervenit o greşeală. 

La o săptămână după crimă, editorul ziarului Times, A.M. Rosenthal, 
lua masa cu comisarul şef al oraşului. Rosenthal l-a întrebat pe acesta despre o 
altă crimă petrecută în Queens. Acesta, înțelegând că întrebarea se referă la 
cazul Genovese, a dezvăluit ceva uimitor descoperit în cursul anchetei poliţiei. 
Era vorba despre un lucru care, în lipsa unei explicaţii, a lăsat pe toată lumea, 
inclusiv pe comisar, cu gura căscată. Catherine Genovese nu murise imediat, 
în tăcere. A fost vorba despre un eveniment de lungă durată, zgomotos, 
chinuitor şi public. Atacatorul a fugărit-o pe străzi şi, în decurs de 35 de 
minute, a atacat-o de trei ori înainte ca strigătele de ajutor să-i fie curmate 


definitiv cu cuțitul. Pare greu de crezut, însă nu mai putin de 38 de vecini au 
privit scena de la ferestre sau au auzit-o din confortul apartamentelor lor fără 
ca măcar să ridice un deget spre aparatul telefonic pentru a chema politia.27 

Rosenthal, care era un jurnalist câştigător al Premiului Pullitzer, a 
recunoscut imediat potenţialul acestei povestiri. Chiar în acea zi a numit un 
reporter pentru a cerceta cazul Genovese din perspectiva martorului la 
eveniment. După o săptămână, Times a publicat un lung articol pe prima 
pagină, care a generat un val de controverse şi speculatii.28 Paragrafele de 
început ale articolului dezvăluie tonul şi accentul povestirii: 


Pentru mai bine de 35 de minute, cetăţeni onorabili şi cu respect faţă 
de lege din cartierul Queens au privit cum un ucigaş a hăituit şi a 
înjunghiat o femeie în timpul a trei atacuri distincte, în zona Kew 
Gardens. 

De două ori, tipetele ei şi luminile care se aprindeau la ferestre l-au 
făcut pe ucigaş să se întrerupă speriat. Dar, de fiecare dată, a revenit, 
a căutat-o şi a început din nou să o taie. În tot acest timp, nimeni nu a 
telefonat poliţiei. Doar după ce femeia a murit, un martor a chemat 
poliţia. 

Aceste lucruri s-au petrecut acum două săptămâni. Inspectorul şef 
adjunct Frederick M. Lussen, responsabil de activitatea detectivilor 
poliţiei din zonă, un veteran cu 25 de ani de experienţă în 
investigaţiile criminale, este încă şocat de cele întâmplate. 

Deşi ne poate reda cu minuţiozitate detaliile multor crime, măcelul 
din Kew Gardens îl uluieşte. Nu crima în sine, ci faptul că atâţia 
„oameni cumsecade” nu au fost în stare să dea un telefon poliţiei 
(Ganzberg, 1964, p. 7). 


La fel cu inspectorul şef adjunct Lassen, şocul şi uluirea au fost 
reacţiile obişnuite ale aproape tuturor celor care au aflat amănuntele 
întâmplării. Prima reacţie a poliţiei, jurnaliştilor şi cititorilor a fost cea de şoc. 
A urmat apoi, imediat, uimirea. Cum a fost cu putinţă ca un număr de 38 de 
„oameni cumsecade” să nu reacționeze într-o asemenea situaţie? Asa ceva nu 
era de înţeles. Până chiar şi martorii crimei au fost derutati de cele întâmplate. 
„Nu ştiu”, au răspuns aceştia, unul după altul. „Pur şi simplu, nu am habar”. 
Câţiva au încercat totuşi să ofere explicaţii firave ale lipsei lor de atitudine. De 
exemplu, doi sau trei au spus că „s-au temut”, sau că „nu am vrut să mă bag”. 
La o privire mai atentă însă, aceste explicaţii nu stau în picioare. Un simplu 
telefon anonim la poliţie ar fi putut salva viaţa femeii, fără a pune în pericol 
siguranța martorului sau a afecta timpul său. Nu, nu teama sau reținerea 
martorilor de a-şi complica vieţile explică lipsa lor de reacţie. Acolo se 


petrecea ceva pe care nici măcar ei înşişi nu îl puteau bănui. 

Confuzia, însă, nu vinde singură ziarele. Astfel că presa şi media — 
ziare, staţii TV, reviste — care urmăreau povestea au accentuat singura 
explicaţie aflată la îndemână la acea vreme. Martorilor întâmplători, care nu 
erau cu nimic diferiţi fata de noi toţi, nu le-a păsat îndeajuns pentru a 
interveni. Americanii păreau a deveni o naţiune de indivizi egoişti şi 
insensibili. Rigorile vieţii moderne, în special cea din marile oraşe, îi înrăiau. 
Erau pe cale de a se transforma într-o „societate rece”, insensibilă şi 
indiferentă la nevoile concetatenilor. 

În sprijinul acestei interpretări, au început să apară cu regularitate noi 
relatări, în care erau prezentate detaliile a diferite alte cazuri de apatie publică. 
De asemenea, în sprijinul interpretării despre care vorbim veneau şi 
comentariile unor sociologi de studiou, o specie care pare a nu avea niciodată 
nedumeriri. Şi ei au considerat cazul Genovese ca prezentând o semnificaţie 
socială de mare amploare. Şi, cu toţii, au folosit cuvântul apatie. Care, trebuie 
menţionat acest lucru, a fost prezent în titlul articolului de pe prima pagină din 
New York Times — fiind însă folosit in cu totul alt sens. Cineva vorbea despre 
efectele violenţei la televiziune, altcineva despre refularea agresivitatii, însă 
cei mai mulţi comentatori implicau „depersonalizarea” vieţii urbane cu 
societăţile ei „megalopolice” şi cu „alienarea individului fata de grup”. Chiar 
şi Rosenthal, jurnalistul care a iniţiat întreaga poveste, şi care a transformat-o 
apoi într-un subiect de carte, era de acord cu teoria apatiei cauzate de viaţa 
citadină: 


Nimeni nu poate spune de ce cei 38 nu au dat telefon în timp de d-na 
Genovese era atacată, devreme ce ei înşişi nu-şi pot explica acest 
lucru. Se poate presupune însă că apatia lor a fost una de tip citadin. 
Dacă cineva, într-un oraş mare, este înconjurat şi înghesuit 
permanent de milioane de oameni, devine aproape o chestiune de 
supravieţuire psihologică actul de a-i împiedica pe toţi aceştia de a te 
invada, iar singura modalitate de a realiza acest lucru este aceea de 
a-i ignora cât mai des cu putinţă. În New York, la fel ca şi în alte mari 
oraşe, indiferența faţă de necazurile vecinului este un reflex 
condiţionat (A. M. Rosenthal, 1964, p. 82-83). 


Pe măsură ce povestea Genovese creştea — în afară de cartea lui 
Rosenthal ea devenise subiectul predilect a numeroase ziare şi reviste, al 
câtorva documentare de televiziune si al unui spectacol pe Broadway — a atras 
atenţia a doi psihologi profesionişti din New York, numiţi Bibb Latané şi John 
Darley (1968). Aceştia au analizat rapoartele referitoare la incidentul 
Genovese şi, bazându-se pe pregătirea lor de psihologi sociali, au descoperit 


ceea ce părea a fi cea mai puţin probabilă explicare dintre toate: faptul că au 
fost de fata 38 de oameni. Toate relatările precizau invariabil faptul că nimeni 
nu a intervenit cu toate că 38 de oameni au privit la cele întâmplate. Latané şi 
Darley veneau cu sugestia că nimeni nu a sărit în ajutor tocmai fiindcă de faţă 
erau atât de mulţi observatori. 

Psihologii respectivi speculau că, pentru cel puţin două motive, un 
martor întâmplător la o situaţie de urgenţă probabil că nu se va implica dacă 
de faţă mai sunt şi alţii. Primul motiv este foarte simplu şi direct: fiind de faţă 
atâţia oameni, se diminuează răspunderea personală a individului. „Poate că 
sună altcineva, sau poate că deja a sunat.” Astfel că, fiecare gândind că 
altcineva a ajutat deja sau va ajuta, nimeni nu îşi mai oferă ajutorul. Cel de al 
doilea motiv are o natură mai aparte. El se bazează pe principiul validării 
publice şi implică efectul ignoranței colective. Foarte adesea, o stare de 
urgenţă nu este, în realitate, o urgenţă. Omul care zace pe trotuar este victima 
unui atac de cord sau este doar mort de beat? Agitaţia din apartamentul 
vecinilor este cauzată de o faptă care necesită prezenţa poliţiei sau e o ceartă 
conjugală unde o intervenţie de acest fel ar fi nu numai nedorită ci şi 
nepotrivită? Ce anume se întâmplă, de fapt? În astfel de momente de 
incertitudine, tendinţa naturală este aceea de a arunca o privire în jur pentru a 
vedea şi reacţiile celorlalţi, în căutare de indicii. Şi aceasta pentru că astfel, 
văzând modul în care ceilalţi asistă la întâmplare, ne putem da seama dacă 
evenimentul este, sau nu, o urgenţă. 

Totuşi, lucru care poate fi trecut cu vederea cu uşurinţă, ceilalţi 
martori ai evenimentului se află de asemenea în căutarea indiciilor venite din 
partea mulţimii. lar din cauză că, de regulă, preferăm să afişăm în public o 
imagine sobră şi o ţinută demnă, probabil că vom căuta acele indicii de o 
manieră neutră, folosind pentru aceasta priviri scurte, discrete, aruncate 
celorlalţi. Însă, astfel, toată lumea din cadru are tendinţa de a apărea neutră şi 
inactivă. În consecinţă, în lumina principiului validării publice, evenimentul la 
care sunt cu toţii martori poate fi interpretat, de toată lumea, drept o situaţie 
neurgentă. Conform lui Latané şi Darley (1968), aceasta este starea de 
ignoranță colectivă, „în cadrul căreia fiecare persoană decide că, dacă nimeni 
nu se arată preocupat, totul este în regulă. Iar între timp, pericolul poate 
escalada până la punctul în care un singur individ, neinfluentat de calmul 
celorlalţi, va reactiona”.29 


Victimă, sau nu? 

În astfel de situaţii, când nu este clară nevoia de ajutor, chiar şi 
cei care au cu adevărat nevoie probabil că nu îl vor primi dacă 
de fata este multă lume. Imaginati-va cum v-ar fi influenţat 
primul trecător dacă dumneavoastră aţi fi fost al doilea 
personaj din imagine. 


Abordarea științifică 


Concluzia trasă de către Latané şi Darley este aceea că, pentru victima 
aflată într-o situaţie critică, ideea că „numărul dă siguranţă” se poate dovedi 
greşită. După cum se pare, cineva aflat într-o situaţie care necesită ajutor de 
urgenţă va avea mai multe şanse de supravieţuire dacă de fata ar fi doar un 
singur martor, decât o mulţime de oameni. Pentru a verifica această teză 
neaşteptată, Latané, Darley, studenţii lor şi colegii au întreprins un program de 
cercetare sistematic şi impresionant, care a produs un set bine definit de 
descoperiri (Latané&Nida, 1981). Procedura de bază a constat în a regiza 


situaţii de urgenţă observabile fie de către un individ, fie de către un grup de 
persoane. Apoi, înregistrau de câte ori victima a primit ajutor în 
circumstanţele corespunzătoare. În primul experiment (Darley& Latané, 
1968), în New York, un student care părea a avea o criză de epilepsie a primit 
ajutor în 85% din cazuri atunci când de faţă era o singură persoană, şi numai 
31% atunci când de fata erau mai multe persoane. Deci, în situaţia în care 
aproape toţi trecătorii singulari s-au oprit pentru a da ajutor, este dificil să 
sustii ideea unei „societăţi reci” în care nimănui nu-i pasă de ceilalţi. În mod 
evident, aici este vorba de altceva, în relaţie cu numărul de persoane care 
asistă la eveniment, şi care reduce nivelul de ajutor la cote ruşinoase. 

Alte studii au examinat rolul pe care îl joacă validarea publică în 
răspândirea „apatiei”. Echipa de cercetători a realizat acest lucru prin 
plantarea în interiorul unui grup care asista la o situaţie de urgenţă a unui 
număr de „martori” care să se comporte ca şi cum situaţia nu ar fi fost 
urgentă. De exemplu, într-un experiment (Latané&Darley, 1968) efectuat tot 
în New York, 75% dintre trecătorii singulari care au observat fum ieşind de 
sub o uşă au anunţat acest lucru. Însă, atunci când un eveniment similar a fost 
observat de grupuri de trei persoane, fumul nu a fost anunţat decât de 38%. 
Cel mai mic procent, de numai 10%, de atitudine civică s-a înregistrat atunci 
când grupul de trei includea doi membri ai echipei de cercetare care ignorau 
fumul. Într-un studiu similar (A. S. Ross, 1971) efectuat în Toronto, Canada, 
trecătorii singulari au produs un procent de 90%, în vreme ce grupul a produs 
16%. 

Astăzi, sociologii cunosc destul de bine condiţiile în care trecătorii 
vor acorda primul ajutor. Mai întâi, şi contrar viziunii conform căreia 
americanii au ajuns o naţiune nesimţitoare, atunci când martorii sunt convinşi 
în mod clar că situaţia de urgenţă este reală, ajutorul este foarte probabil. În 
aceste condiţii, numărul celor care fie intervin personal, fie cheamă ajutor, 
este liniştitor. De exemplu, patru experimente separate efectuate în Florida (R. 
D. Clarck&Word, 1972, 1974) au implicat accidente de maşină in care cineva 
era rănit şi avea nevoie de ajutor. În momentul în care a fost limpede că omul 
este rănit şi are nevoie de asistenţă medicală, el a fost ajutat în 100% din 
cazuri, în două dintre experimente. În cadrul celorlalte două, în care ajutorul 
necesar a fi acordat presupunea contactul cu fire electrice, victima a primit 
ajutor în 90% din cazuri. Remarcabil este că aceste niveluri extrem de ridicate 
de ajutor s-au înregistrat indiferent de faptul că martorii au observat 
evenimentul în grup, sau singuri. 

Situaţia este însă cu totul alta atunci când, aşa după cum se întâmplă 
în multe dintre cazuri, trecătorii nu pot fi siguri că evenimentul la care sunt 
martori este, sau nu, o urgenţă. În această situaţie, o victimă ar putea fi mai 


degrabă ajutată de către un trecător singur decât de un grup — cu atât mai mult 
dacă persoanele din grup nu se cunosc între ele (Latané&Rodin, 1969). Deci, 
după cum se pare, ignoranta colectivă are un efect mai puternic într-un grup 
de persoane care nu se cunosc între ele. Motivul ar fi acela că, plăcându-ne să 
arătăm în public amabili şi sofisticati, şi pentru că nu suntem familiarizați cu 
reacţiile celor pe care nu îi cunoaştem, suntem prea puţin dispuşi să ne arătăm 
preocuparea faţă de un subiect atunci când ne aflăm într-un grup de străini. 
Astfel, o posibilă urgenţă este văzută ca nonurgenta, în detrimentul victimei. 

O privire mai atentă către aceste rezultate ale unor cercetări ştiinţifice 
ne dezvăluie un pattern revelator. Toate condiţiile care concură la scăderea 
şanselor unei victime de a primi ajutor de la trecători există în mod natural, şi 
nevinovat totodată, în marile oraşe, în contrast cu zonele cu populaţie mai 
redusă: 


1. Oraşele mari, care sunt locuri zgomotoase, distractive şi cu un ritm de 
schimbare mult mai rapid, sunt locuri unde este greu să fii sigur de 
natura evenimentelor cu care te confrunti. 

2. Mediul urban este mai populat. În consecinţă, probabilitatea ca mai 
mulţi oameni să fie la un loc atunci când se întâmplă un eveniment este 
mai mare. 

3. Locuitorii marilor oraşe cunosc personal un procent mult mai mic de 
concetateni decât cei care locuiesc în oraşele mici. Astfel, şansele lor de 
a se afla la un moment dat în mijlocul unui grup de străini atunci când 
are loc un eveniment sunt mult mai mari. 


Aceşti trei factori naturali caracteristici mediului urban al marilor 
oraşe — confuzia, aglomeraţia şi necunoasterea reciprocă — se potrivesc foarte 
bine cu factorii pe care cercetătorii îi prezintă ca fiind responsabili de scăderea 
gradului de ajutor acordat în situaţii de urgenţă de către martorii întâmplători. 
Fără a fi necesar recursul la concepte sinistre precum „depersonalizare 
urbană” şi „alienare de tip megalopolis”, putem explica de ce există în oraşele 
americane atât de multe situaţii de inactiune a martorilor întâmplători. 


Devictimizarea 


Explicarea pericolelor vieţii urbane moderne în termeni mai puţin 
sumbri nu diminuează însă ponderea acestora. În plus, populaţia planetei 
mutându-se din ce în ce mai mult către oraşe — în circa 10 ani, jumătate din 
populaţia globului va fi citadină — va apărea o nevoie crescândă de reducere a 


acestor pericole. Din fericire, cunoştinţele dobândite recent cu privire la aşa 
zisa „apatie” a martorului ocazional ne oferă speranţe reale. Înarmată cu 
aceste cunoştinţe ştiinţifice, victima aflată în situaţie de urgenţă îşi poate mări 
semnificativ şansele de a primi ajutor de la alţii. Cheia întregii probleme este 
realizarea faptului că, într-o situaţie de urgenţă, grupul de martori întâmplători 
nu va ajuta nu pentru că oamenii ar fi răi, ci pentru că nu sunt siguri de ceea 
ce se întâmplă. Ei nu sar în ajutor doar pentru că nu au convingerea că există 
într-adevăr o situaţie de urgenţă şi că sunt datori a lua măsuri în consecinţă. 
Pentru că, atunci când sunt convinşi de datoria lor de a interveni, într-o 
situaţie de urgenţă, fără dubiu oamenii se dovedesc extrem de săritori! 

Din momentul în care s-a înţeles faptul că singurul inamic este starea 
de incertitudine, victimele însele pot reduce efectele acesteia protejându-se 
astfel pe sine. Să ne imaginăm, de exemplu, că stăm într-o după amiază de 
vară în parc ascultând muzică. Când concertul se termină şi oamenii încep să 
plece, va dati seama de o uşoară amorteala în brat, însă consideraţi că nu este 
nimic serios. Totuşi, în timp ce vă deplasati împreună cu mulţimea de oameni, 
simtiti cum amorteala se răspândeşte la tot braţul şi apoi in corp, până în zona 
feţei. Dezorientat, vă aşezaţi lângă un copac pentru o clipă de odihnă. Brusc 
vă daţi seama că se petrece ceva foarte rău. Momentul de odihnă a fost inutil. 
De fapt, coordonarea musculară s-a înrăutățit foarte tare şi aveţi mari 
probleme în a vă controla gura şi limba pentru a vorbi. Incercati să vă ridicaţi 
dar nu puteţi. În minte vă vine un gând îngrozitor: „Am un atac cerebral!”. Pe 
lângă dumneavoastră trec grupuri de oameni, însă cei mai mulţi nici nu vă 
bagă măcar în seamă. Cei câţiva care observă modul ciudat în care vă sprijiniți 
de copac sau privirea neobişnuită se uită împrejur la ceilalți pentru a vedea 
reacţia mulţimii şi, văzând faptul că nimeni nu reacţionează în vreun fel, 
pleacă mai departe convinşi că nu s-a întâmplat nimic. 

Dacă v-aţi găsi într-o astfel de situaţie, ce aţi face pentru a răsturna 
şansele defavorabile de a primi ajutor? Din cauza faptului că starea 
dumneavoastră generală se deteriorează rapid, timpul are o importanţă 
crucială. Dacă v-aţi pierdut deja capacitatea de a vorbi, sau mobilitatea ori 
cunoştinţa înainte de a putea cere ajutor, şansele dumneavoastră de a primi 
ajutor şi de recuperare s-ar diminua drastic. Ar fi esenţial să primiţi ajutorul 
imediat. În acest caz, care ar fi cea mai eficientă modalitate de a face cunoscut 
acest lucru? Gemetele sau strigătele probabil că nu ar ajuta prea mult. Poate că 
ar atrage ceva atenţie, însă nu ar putea furniza suficientă informaţie pentru a-i 
convinge pe trecători că există într-adevăr o situaţie de urgenţă. 

Iar daca gemetele nu ar aduce necesarul ajutor de la trecători, poate că 
ar trebui să încercaţi ceva mai specific. Pentru că dumneavoastră aveţi nevoie 
de mult mai mult decât atragerea atenţiei. Aveţi nevoie să vă exprimati în mod 


limpede nevoia de ajutor. În nici un caz nu trebuie să-i lăsaţi pe trecători să 
creadă că au de-a face cu o situaţie de 

nonurgenta. Astfel, pentru a da glas cât mai clar nevoii dumneavoastră, 
folosiţi cuvântul „ajutor” şi nu vă temeti că ati putea greşi. Jena, teama de 
greşeală sunt inamici care trebuie zdrobiţi. Dacă dumneavoastră credeţi că 
aveţi un atac cerebral, în nici un caz nu vă puteţi permite luxul de a crede că 
supraestimati problema. Practic, în ceea ce vă priveşte, diferenţa este între 
momentul de jenă şi posibila moarte sau paralizie. 

Şi nici chiar o chemare puternică de ajutor nu reprezintă cea mai bună 
tactică pe care o aveţi la îndemână. Deşi ea poate reduce dubiile trecătorilor 
privind starea de urgenţă în sine, nu va reuşi să înlăture celelalte câteva 
incertitudini prezente în mintea fiecăruia dintre cei care privesc scena. De ce 
fel de ajutor este nevoie? Îl poate acorda el sau necesită o persoană calificată? 
S-a dus cumva altcineva să caute ajutor de specialitate sau ar trebui să mă duc 
eu? lar în vreme ce martorii ocazionali stau şi se uită cugetând la aceste 
întrebări, timpul dumneavoastră vital se scurge. 

Sfatul meu, bazat pe rezultatele cercetărilor despre care am vorbit, 
este să izolaţi o persoană din grup, să vă uitaţi ţintă la aceasta, să o indicaţi cu 
mâna şi să-i strigati: „Dumneavoastră, domnule, cel cu haina albastră! Am 
nevoie de ajutor! Chemati salvarea!”. Cu acest tip de apel împrăștiați orice fel 
de dubiu care ar putea să întârzie venirea primului ajutor. Chemarea 
dumneavoastră îl va pune pe domnul respectiv în rolul de salvator. Din acel 
moment, el va înţelege că primul ajutor este urgent necesar. Îşi va da seama că 
el, şi nu altcineva, este răspunzător de furnizarea acestuia şi, în cele din urmă, 
va înțelege la fel de exact şi modul în care poate face acest lucru. Astfel, toate 
mărturiile ştiinţifice indică faptul că rezultatul va fi corespunzător, rapid şi 
eficient. 

În general, cea mai bună strategie de care vă puteţi folosi în caz de 
urgenţă este de a reduce incertitudinile celor care se află în jurul 
dumneavoastră cu privire la starea pe care o aveţi, precum şi la 
responsabilitatile lor fata de aceasta. Fiţi cât se poate de exact în acest sens. 
Nu lăsaţi martorii la eveniment să-şi facă propriile păreri, pentru că, în special 
dacă este vorba de o mulţime, principiul validării, la care se adaugă ignoranta 
publică, ar putea face ca părerea lor asupra situaţiei să fie de neurgenta. Dintre 
toate tehnicile cuprinse în această carte destinate să inducă conformarea cu o 
cerere, aceasta este cel mai imperios necesar a fi ţinută minte. În fond, eşecul 
cererii dumneavoastră de ajutor v-ar putea costa viaţa. 


RAPORTUL CITITORULUI 4.1 


Din partea unei femei din Wroclaw, Polonia 


Mergeam pe un drum bine luminat, când am băgat de seamă 
că cineva a căzut într-un sant lăsat de către muncitori. Santul fiind 
totuşi bine protejat, nu am fost sigură dacă am văzut bine, sau doar mi 
s-a părut. În urmă cu un an, mi-aş fi continuat drumul considerând că 
cei care erau mai aproape decât mine şi-ar fi dat seama dacă era ceva. 
Însă vă citisem cartea. Aşa că m-am oprit, şi m-am întors din drum să 
verific dacă ceea ce mi s-a părut era adevărat. Era. În gaură căzuse un 
bărbat care zăcea acolo în stare de şoc. Santul fiind destul de adânc, 
trecătorii nu puteau vedea ce se întâmplă în el. Încercând să fac ceva, 
doi tipi de pe trotuarul celălalt s-au oprit şi m-au ajutat să-l scoatem 
afară pe om. 

Astăzi, ziarele au scris că în ultimele trei săptămâni au murit 
în Polonia din cauza gerului 120 de oameni. Acest om ar fi putut fi al 
121-lea, în acea noapte temperatura coborând la minus 21*C. 

Pentru viata lui, trebuie să fie recunoscător cărţii 
dumneavoastră. 


Nota autorului: cu câţiva ani în urmă, am fost implicat într- 
un accident rutier destul de serios care a avut loc într-o intersecţie. 
Am fost răniţi atât eu, cât şi celălalt şofer. El căzuse în stare de 
inconstienta peste volan, în vreme ce eu sângeram abundent. 
Celelalte maşini treceau încet pe lângă noi, cu şoferii uitându-se, însă 
nimeni nu oprea. Însă, la fel ca şi doamna din Polonia, şi eu citisem 
cartea. Aşa că ştiam ce anume aveam de făcut. Am arătat direct către 
şoferul uneia dintre maşini strigându-i: „Cheamă politia!”. Altora 
doi le-am strigat: „Opriţi! Avem nevoie de ajutor!” Nu numai că toţi 
au reacţionat imediat, ci reacţia lor a fost de-a dreptul infecțioasă. 
Spontan, s-au mai oprit şi alţii, care au mers la cealaltă victimă. Din 
acel moment, principiul validării publice începuse să lucreze în 
favoarea noastră. Nu a trebuit decât să fac astfel încât lucrurile să se 
mişte în favoarea noastră. Odată acest lucru realizat, totul a mers de 
la sine. 


MAIMUTAREALA 


Ceva mai devreme, am declarat ca principiul validarii publice, la fel 
ca toate celelalte arme aflate în arsenalul persuasiunii, lucrează mai bine in 


anumite condiţii decât în altele. Am explorat deja una dintre aceste condiţii, şi 
anume incertitudinea. Fără nici o îndoială că, atunci când oamenii sunt 
nesiguri pe ceva, cresc foarte mult şansele ca ei să se bazeze pe acţiunile 
altora pentru a hotărî ce anume au de făcut ei înşişi. În plus, mai există şi o 
importantă condiţionare: similaritatea. Principiul validării publice operează cu 
cea mai mare forţă atunci când putem observa comportamentul unor oameni 
asemănători nouă (Festinger, 1954). Contactului cu aceşti oameni i se 
datorează informaţia cu privire la ceea ce avem de făcut noi înşine. De aceea, 
tindem mai mult să copiem ceea ce face cineva asemănător nouă decât cineva 
diferit de noi (Abrams, Wetherel, Cochrane, Hogg& Turner, 1990; Burn, 1991; 
Schultz, 1999). 

De aceea, consider eu, asistăm la creşterea numărului de marturii-TV- 
ale-omului-de pe-stradă. Oamenii din publicitate ştiu foarte bine că una dintre 
modalităţile de succes pentru a vinde un produs telespectatorilor obişnuiţi — 
care constituie masa de potential a pietii — este aceea de a demonstra faptul că 
şi alti oameni obişnuiţi fac acelaşi lucru. Indiferent că produsul este o marca 
de băutură răcoritoare sau un analgezic, ori un detergent, nu auzim decât 
cuvinte laudative venite din partea „oamenilor obişnuiţi”. 

Cercetarea ştiinţifică de specialitate ne pune la dispoziţie mărturii 
convingătoare privind importanţa asemănării în hotărârea noastră de a imita 
comportamentul altcuiva. O ilustrare deosebit de elocventă găsim în studiul 
efectuat de către psihologi de la Universitatea Columbia (Hornstein, 
Fisch&Holmes, 1968). Cercetătorii au plasat portofele în diferite locaţii din 
centrul Manhattanului pentru a observa ce anume se întâmplă atunci când sunt 
găsite. Fiecare portofel conţinea 2$ în numerar, un cec de 26,3$ şi suficiente 
informaţii privind numele şi adresa „proprietarului”. In plus faţă de toate 
acestea, portofelele conţineau şi o scrisoare din care reieşea faptul că fuseseră 
pierdute nu o dată, ci de două ori. Ea era scrisă de cineva care se adresa 
proprietarului portofelului, cu intenţia de a i-l returna. Presupusul găsitor 
anterior spunea că era bucuros să fie de ajutor şi că acest lucru îl făcea să se 
simtă bine. 

Era limpede pentru oricine găsea unul dintre portofele că respectivul 
om de bine pierduse la rândul lui portofelul în drum spre poştă, deoarece 
acesta era pus într-un plic adresat proprietarului. Cercetătorii doreau să afle 
câţi dintre cei care le găseau urmau intenţia iniţială a primului găsitor şi 
expediau portofelul, intact, proprietarului de drept. Trebuie menţionat însă că 
textele scrisorilor erau diferite. Unele păreau scrise de către un american 
obişnuit, în timp ce altele erau scrise într-o engleză stricată, lăsând impresia că 
aparţin unei persoane străine, recent sosită în ţară. Altfel spus, primul găsitor 
al portofelului era fie similar restului americanilor, fie diferit de aceştia. 


Interesul era acela de a vedea dacă cei care găseau portofelul cu 
scrisoarea erau influenţaţi să le expedieze de faptul că precedentul găsitor era, 
sau nu, similar lor. Iar răspunsul a fost fără echivoc. În situaţia în care primul 
găsitor a fost perceput ca neasemănător, nu au fost restituite decât 33%. Însă, 
atunci când s-a considerat că acesta era asemănător, procentul a fost de 70%. 
Rezultatele au relevat o importantă fateta a principiului validării publice. Ne 
vom folosi de acţiunile altora pentru a decide care va fi propriul nostru 
comportament în mod special atunci când îi percepem pe ceilalți ca 
asemănători nouă. 

Tendinţa aceasta se aplică nu numai adulţilor, ci şi copiilor. Cercetări 
din domeniul medical au arătat, de exemplu, faptul că programele şcolare 
antifumat au efecte de durată mai lungă atunci cand protagonistii lor au 
aceeaşi vârstă cu cei vizati (Murray, Leupker&Mittlemark, 1984). Un alt 
studiu a descoperit faptul că dacă copiii văd un film pozitiv despre vizita la 
dentist a unuia de vârsta lor, acest lucru scade propriile lor anxietati fata de 
acest lucru (Melamed, Yurcheson, Fleece, Hutcherson&Hawes, 1978). Mi-ar 
fi fost de folos să cunosc acest studiu atunci când, cu câţiva ani înainte de 
publicarea acestei cărţi, mă străduiam să reduc la fiul meu Chris efectele unui 
alt tip de anxietate. 

Trăiesc în Arizona, acolo unde în curţi abundă piscinele. Din păcate, 
în fiecare an un număr de copii se îneacă după ce cad într-o piscină 
nesupravegheată. De aceea, m-am văzut nevoit să-l învăţ pe Chris să înoate 
încă de la o vârstă fragedă. Problema lui nu era că i-ar fi fost frică de apă. 
Dimpotrivă, îi plăcea foarte mult. Nu vroia însă să intre în piscină fără colac, 
indiferent cât aş fi încercat eu să-l conving cu vorba, să-l păcălesc sau să-l fac 
să-i fie ruşine. După ce timp de două luni nu am ajuns nicăieri cu el, am 
angajat ca să mă ajute un fost student de-al meu. În ciuda experienţei lui de 
salvamar şi instructor de înot, şi el a dat greş la fel ca şi mine. Nu a reuşit să-l 
convingă pe Chris să dea nici măcar o dată din mâini fără colac. 

În aceeaşi perioadă, Chris mergea într-o tabără de zi care oferea 
copiilor diferite activităţi de grup, incluzând şi folosirea unei piscine pe care 
el o evita însă cu încăpățânare. Într-o zi, imediat după eşecul fostului meu 
student, m-am dus să-l iau pe Chris din tabără când am rămas cu gura căscată 
de uimire, privindu-l cum sărea de pe trambulină în zona cea mai adâncă a 
bazinului. Panicat, am început să mă descalt în grabă ca să-i sar în ajutor, când 
l-am văzut alunecând către suprafaţa apei şi înotând către siguranţa marginii 
bazinului — unde mi-am făcut apariţia cu pantofii în mână: 


— Chris, ştii să înoţi!, am strigat eu agitat. Chiar ştii să înoţi! 
— Da, mi-a răspuns el calm. Am învăţat azi. 


— E nemaipomenit! Chiar, nemaipomenit! — m-am entuziasmat eu 
gesticulând fericit. Dar cum de nu mai ai nevoie de colac? 

Privind cam stânjenit pentru că tatăl lui părea a dansa storcându-şi în 
acelaşi timp ciorapii şi fluturându-şi pantofii, Chris mi-a explicat: 

— Păi, am deja trei ani, iar Tommy are şi el tot trei ani şi poate să 
înoate fără colac. Aşa că pot şi eu la fel. 


Meritam să-mi trag singur una. Bineînţeles că de la Tommy şi nu de la 
un vlăjgan de peste doi metri putea Chris să ia informaţia cea mai relevantă 
pentru el privind ceea ce poate sau trebuie să facă. Dacă m-aş fi gândit mai 
bine la problema de înot a lui Chris, l-aş fi putut folosi exemplul lui Tommy, 
scutind câteva luni de frustrări. Dacă aş fi băgat de seamă în tabără că Tommy 
înoată atât de bine, aş fi putut vorbi cu părinţii lui ca să-l lase să petreacă o 
după amiază de weekend la noi în piscină. Sunt convins acum că colacul lui 
Chris ar fi fost aruncat la sfârşitul zilei. 


Moartea maimutarita 


Adevărul este că orice factor capabil să determine 70% dintre 
newyorkezi să restituie un portofel, cu conţinutul intact, trebuie apreciat la 
maximum. Mai există însă şi destule alte exemple. În opinia mea, cea mai 
exemplificativă ilustrare a acestui impact începe cu o statistică aparent lipsită 
de sens. După ce o sinucidere a ţinut prima pagină, au început să se 
prăbuşească avioane — private, de firmă, de linie. 

S-a arătat (Phillips, 1979) că imediat după publicarea anumitor 
relatări despre sinucideri, numărul persoanelor care mor în accidente de avion 
creşte cu 1000%! Încă şi mai alarmant, creşterea aceasta nu este limitată la 
avioane. Şi numărul accidentelor de automobil mortale creşte la fel de mult 
(Phillips, 1980). Ce anume se face răspunzător de acest lucru? 

O explicaţie se prezintă imediat. Aceleaşi condiţii sociale care îi 
determină pe unii să se sinucidă, îi fac şi pe alţii să moară în accidente. De 
exemplu, indivizii predispuşi la suicid pot reacţiona la evenimente sociale 
generatoare de tensiune (prăbuşiri financiare, creşterea ratei criminalităţii, 
tensiuni internaţionale) prin suprimarea vieţii. Alţi oameni vor reacţiona însă 
diferit la aceleaşi evenimente: vor fi agitati, nerăbdători, nervoşi sau neatenti. 
Şi, în măsura în care aceştia se ocupă cu întreţinerea şi reparația avioanelor si 
maşinilor, acestea vor fi mai puţin sigure şi, în consecinţă, vom asista la o 
creştere a accidentelor fatale. 


Conform acestui tip de interpretare prin „condiţionare”, aceiaşi factori 
sociali care provoacă moartea intenţionată provoacă şi accidentele mortale, 
motiv pentru care se constată o legătură între sinucidere şi prăbuşirea 
avioanelor. Însă o altă statistică, la fel de fascinantă, arată că această explicaţie 
nu este corectă. Accidentele de avion cunosc o creştere dramatică doar în 
acele zone unde actelor de sinucidere li s-a făcut o publicitate intensă. Alte 
locaţii, unde ziarele nu au publicat ştiri despre sinucideri, nu înregistrează 
astfel de creşteri. Mai mult, acolo unde există o astfel de publicitate, cu cât 
aceasta este mai mare, cu atât creşte şi rata accidentelor. Deci, nu poate fi 
vorba despre un set de evenimente sociale care stimulează sinuciderile pe de-o 
parte şi accidentele pe de alta. În realitate, ceea ce produce ambele genuri de 
accident este publicitatea făcută sinuciderilor. 

Pentru a se explica bizara asociere dintre publicitatea făcută 
sinuciderilor şi accidente, a fost sugerată ca verigă de legătură „mâhnirea”. S- 
a spus că, deoarece sinuciderile relatate în presă au ca protagonişti, în general, 
figuri publice, s-ar putea ca moartea lor atât de comentată să arunce oamenii 
într-o stare de tristeţe şi soc. Impietriti şi frământaţi, aceştia devin neglijenti 
cu maşinile şi avioanele. Consecința fiind o creştere abruptă a accidentelor 
mortale. Deşi teoria mâhnirii poate explica legătura dintre nivelul de 
publicitate al unei relatări şi accidentele fatale care urmează (cu cât este mai 
mare numărul celor care află despre sinucidere cu atât va fi mai crescut şi 
numărul celor care manifestă neglijenţă), ea nu poate explica un alt fapt 
uluitor. Relatările de presă care se referă la sinucigaşi care au murit singuri 
provoacă o creştere a frecvenţei accidentelor singulare, în vreme ce relatările 
despre incidente care implică sinucidere şi crimă provoacă o creştere a 
accidentelor multiple. Numai mâhnirea, singură, nu poate genera acest 
pattern. 


Tineret liber-cugetător 

Adesea ni-i imaginăm pe adolescenţi ca fiind rebeli şi dominați 
de o gândire independentă. Cu toate acestea, este important să 
recunoaştem faptul că, de cele mai multe ori, acest lucru este 
adevărat numai în relaţie cu adulţii. Între ei, aceştia se 
comportă în conformitate cu principiul validării publice. 


Influenţa relatărilor despre sinucideri asupra prăbuşirilor avioanelor 
prezintă aspecte extrem de specifice. Relatările despre sinucideri pure, în care 
moare o singură persoană, generează accidente în care moare numai o singură 
persoană. Relatările despre combinaţii sinucidere-crimă, în care apar mai 
multi morţi, generează accidente cu morţi multiple. Şi, dacă nici 
,conditionarea socială” şi nici „mâhnirea” nu pot lămuri uluitoarea realitate, 
atunci, ce o poate lămuri? La Universitatea din San Diego, California, există 
un psiholog care crede că a găsit răspunsul. El se numeşte David Phillips şi 
arată foarte convingător către ceva numit „Efectul Werther”. 

Povestea efectului Werther este nu numai cutremurătoare, ci şi 
curioasă. Cu mai mult de un secol în urmă, marea personalitate a literaturii 
germane Johann von Goethe a publicat un roman intitulat Die Leiden des 
jungen Werthers (Suferințele tânărului Werther). Cartea, în care personajul 
principal pe nume Werther se sinucide, a avut un impact remarcabil. Ea nu 


numai că i-a conferit lui Goethe un renume imediat, ci a provocat şi un val 
emulativ de sinucideri pe tot cuprinsul Europei. Efectul cărţii asupra ratei 
sinuciderilor a fost atât de mare, încât în câteva ţări aceasta a fost interzisă. 

Activitatea lui Phillips a evidenţiat prezenţa efectului Werther în zilele 
noastre (Phillips, 1974). Cercetările lui au demonstrat că, imediat după ce în 
ziar apare o relatare despre o sinucidere, în aria geografică de răspândire a 
ştirii rata sinuciderilor creşte dramatic. Phillips susţine că unele persoane care 
prezintă tulburări, citind articolul referitor la moartea auto-provocată, îşi iau, 
prin imitare, viaţa, singure. Într-o morbidă ilustrare a principiului validării 
publice, aceşti oameni tulburati îşi hotărăsc acţiunile în baza modului în care a 
acţionat o altă persoană tulburată. 

Dovezile privind prezenţa efectului Werther în vremurile noastre, 
utilizate de Phillips, au fost derivate din statisticile americane de specialitate 
dintre anii 1947-1968. Astfel, el a descoperit că, într-un interval de două luni 
de la orice relatare de primă pagină a unei sinucideri, s-au sinucis în medie 58 
de persoane mai mult decât de obicei. Altfel spus, fiecare relatare a luat viaţa 
a 58 de persoane care, altfel, ar fi trăit în continuare. Phillips şi-a mai dat 
seama şi că această tendinţă a sinuciderii de a naşte sinucidere se manifestă în 
principal în acele părţi ale ţării unde a fost făcută publică sinuciderea iniţială 
(fig. 4.1) 

Dacă realităţile care privesc efectul Werther vă par suspect de 
asemănătoare cu cele din jurul relatărilor privind sinuciderile şi accidentele de 
avion sau de trafic, ele chiar sunt astfel. De fapt, Phillips susţine că toate 
aceste morţi excedentare, care urmează unei relatări de primă pagină a unei 
sinucideri, pot fi explicate în mod unitar ca sinucideri la indigo. Practic, 
aflând despre sinuciderea cuiva, un număr deranjant de mare de oameni decid 
că sinuciderea este ceva potrivit şi pentru ei. Iar unii dintre aceştia, fără să stea 
prea mult pe gânduri, trec la fapte de o manieră directă, provocând astfel 
creşterea bruscă a ratei sinuciderilor. 

Fig. 4.1 Fluctuatia numarului de sinucideri inainte, in 
timpul si dupa publicarea unui reportaj despre o sinucidere 
Mărturiile existente ridică o importantă chestiune etică. 
Sinuciderile care urmează publicării unor astfel de articole 
reprezintă un număr de morţi în plus faţă de rata normală. 
După explozia iniţială, rata nu va scădea sub nivelul obişnuit, 
ci va reveni la acesta. Astfel de date statistice ar trebui să-i 
pună pe gânduri pe editorii de presă care accentuează 
senzationalul relatărilor despre sinucideri, deoarece acest lucru 
conduce la moartea foarte multor oameni. Date mai recente 
arată că, pe lângă editorii de presă, şi televiziunile ar trebui în 
egală măsură să fie preocupate de acest fenomen. Fie că sunt 
prezentate ca ştiri, informaţii sau filme de ficţiune, toate aceste 
poveşti generează o aglomerare de morţi auto-provocate în 
care victimele cele mai frecvente sunt adolescenții 
(Bolle& Phillips, 1982; Gould&Shaffer, 1986; 
Phillips&Cartensen, 1986, 1988; Schmidtke&Hafner, 1988) 


Alţii, însă, sunt mai puţin direcţi. Dintr-un motiv sau altul — protejarea 
reputației, ferirea familiei de ruşine sau durere, oferirea posibilităţii 
beneficiarilor politei de asigurare de a o încasa — această categorie nu vrea să 
pară că şi-a luat propria viaţă. Ei preferă să dea impresia că au avut un 
accident. Astfel, cu intenţie, dar fără să fie evident, ei produc pur şi simplu 
accidentul maşinii sau avionului pe care le conduc. Lucru care poate fi realizat 
printr-o mulţime de metode aflate la îndemână şi sigure. De exemplu, un pilot 


poate cobori botul avionului în momentul decolării, sau poate ateriza în mod 
inexplicabil pe o pistă ocupată deja de către un alt avion, nerespectând 
instrucţiunile primite din turnul de control. Sau, un şofer poate intra brusc 
într-un copac ori în traficul de pe celălalt sens de mers. Or, un pasager al unui 
automobil sau avion de corporație îl poate scoate din funcţie pe pilot sau şofer, 
provocând astfel accidentul mortal, sau pilotul unui avion privat poate, în 
ciuda tuturor avertismentelor primite prin radio, să intre într-un alt avion. 
Astfel, după părerea lui Phillips, creşterea alarmantă a accidentelor mortale pe 
care o observăm după apariţia unei relatări despre o sinucidere se datorează 
efectului Werther aplicat de o manieră discretă. 

Personal, apreciez această explicaţie ca excelentă. Mai întâi, 
lămureşte de o manieră perfectă totul. Dacă acest tip de „accidente” 
reprezintă, de fapt, sinucideri imitative mascate, este normal să vedem 
crescând numărul de accidente. De asemenea, este normal ca această creştere 
a accidentelor să apară după publicarea şi răspândirea relatărilor despre 
sinucideri. Tot de asemenea, este normal ca accidentele să apară în zonele de 
răspândire ale ziarelor care au făcut relatările. Ba, chiar, lămureşte şi motivul 
pentru care sinuciderile singulare duc la accidente cu o singură victimă, în 
vreme ce sinuciderile multiple duc la accidente cu victime multiple. Cheia 
este imitatia. 

Explicaţia lui Phillips mai prezintă un aspect interesant. Nu numai că 
ne oferă posibilitatea explicării unor lucruri concrete, ci cu ajutorul ei putem 
detecta lucruri care înainte nu puteau fi descoperite. De exemplu, dacă 
frecvenţa anormală a accidentelor de după publicarea sinuciderilor este cu 
adevărat rezultatul unor acţiuni imitative, atunci mortalitatea ar trebui să fie 
încă şi mai ridicată. Şi aceasta pentru că prezumtivii sinucigaşi probabil că vor 
face în aşa fel încât impactul să fie cât mai puternic şi mai eficient cu putinţă, 
astfel apăsând tare acceleraţia în loc de frână, sau coborând botul avionului în 
loc să-l ridice — consecinţa fiind o moarte rapidă şi sigură. Când Phillips şi-a 
examinat sursele pentru a-şi verifica ipoteza, a descoperit că media celor ucişi 
în accidente de avion este de trei ori mai mare dacă accidentul respectiv s-a 
produs la o săptămână după publicarea unei relatări de primă pagină a unei 
sinucideri, decât dacă s-a întâmplat cu o săptămână înainte. Fenomenul este 
similar şi în statisticile accidentelor de automobil, unde există de patru ori mai 
multe victime după, decât înainte (Phillips, 1980). 

Şi mai poate fi derivat încă un aspect din ideea lui Phillips. Dacă 
creşterea numărului de accidente după sinucideri reprezintă, de fapt, 
sinucideri la indigo, atunci este posibil ca imitatorii cu pricina să copieze 
sinuciderile unor persoane care le seamănă. Principiul validării publice afirmă 
că ne folosim de informaţiile cu privire la comportamentul altora pentru a 


putea determina propriul nostru comportament. După cum a relevat 
experimentul cu portofelele, suntem influenţaţi de acţiunile celor asemenea 
nouă. 

În consecinţă, gândeşte Phillips, dacă în spatele fenomenului 
sinuciderilor se află principiul validării publice, atunci ar trebui să existe o 
asemănare indubitabilă între victimele sinuciderilor publicate în ziar şi cele 
ale accidentelor care le urmează. Înţelegând că cele mai bune dovezi în acest 
sens le poate avea de la accidentele cu victimă singulară, Phillips a comparat 
vârstele protagoniştilor din relatările despre sinucideri cu cele ale victimelor 
singure implicate în accidente. Din nou, ipoteza s-a dovedit corectă. Astfel, 
dacă sinucigaşul era o persoană tânără, şi cei morţi în accidente erau tot tineri. 
lar dacă relatarea se referea la persoane mai în vârstă, atunci şi victimele 
accidentelor singulare erau mai în vârstă (Phillips, 1980). 

În ceea ce mă priveşte, această ultimă statistică este edificatoare. Sunt, 
deopotrivă, pe deplin convins şi uimit de datele ei. Este evident că principiul 
validării publice este într-atât de extins şi puternic încât aria lui cuprinde şi 
deciziile fundamentale privind viaţa şi moartea. Rezultatele lui Phillips 
demonstrează o tendinţă îngrijorătoare către sinuciderea motivată de 
publicitatea făcută sinuciderii, a unor persoane asemănătoare între ele, 
deoarece, astfel, actul în sine pare mai legitim. Însă datele care arată faptul că 
în cadrul acestui proces mor şi multe persoane nevinovate, este de-a dreptul 
înspăimântător (fig. 4.2). 

Fig. 4.2 Fluctuatia cotidiană a numărului de accidente 
mortale înainte, în timpul şi după publicarea unui reportaj 
despre o sinucidere 

După cum se poate observa în aceste grafice, cel mai mare 
pericol se manifestă la trei sau patru zile după publicare. După 
o scădere bruscă, urmează după aproximativ o săptămână un 
nou vârf. După unsprezece zile, nu se mai vede nici un efect. 
Acest pattern, prezent la mai multe tipuri de mass media, 
indică un lucru demn de luat în consideraţie despre sinuciderile 
ascunse. Cei care încearcă să-şi mascheze actul auto-distructiv 
sub forma accidentului aşteaptă timp de câteva zile mai înainte 
de a trece la acţiune — poate pentru a-şi face curaj, a plănui 
fapta sau a-şi pune la punct celelalte probleme. Indiferent însă 
care ar fi motivele regularităţii acestui pattern, ştim cu 
siguranţă un lucru: siguranţa celor care călătoresc la câteva zile 
după publicarea unui reportaj despre o sinucidere este serios 
pusă în pericol. În consecinţă, am face bine să fim ceva mai 
prevăzători atunci când trebuie să călătorim în aceste perioade. 

Şi, de parcă datele furnizate de el despre sinucidere nu ar fi fost de 
ajuns, o cercetare suplimentară a lui Phillips (Phillips, 1983) ne aduce şi mai 
multe motive de îngrijorare. În America, crimele la indigo respectă acelaşi 
model, copiind actele de violenţă intens mediatizate. De exemplu, difuzarea la 
ştirile de seară a luptelor din cadrul campionatelor de categorie grea produce 
rezultate măsurabile în rata omuciderilor. Analiza acestor campionate între 
1973-1978 reprezintă, probabil, cea mai convingătoare demonstraţie de 
agresiune imitativă. Atunci când un astfel de meci este pierdut de către un 
luptător de culoare, rata omuciderilor în rândul tinerilor de culoare va creşte 
considerabil în următoarele 10 zile, dar nu şi în rândurile albilor. Pe de altă 
parte, atunci când un meci este pierdut de către un luptător alb, vine rândul 
albilor să fie ucişi mai frecvent în următoarele 10 zile. Combinând aceste 
rezultate cu cele obţinute de Phillips în privinţa sinuciderilor, devine limpede 
că agresivitatea căreia i s-a făcut reclamă are tendinţa neplăcută de a se 
transmite victimelor care prezintă caractere similare, indiferent dacă se 
manifestă asupra propriei persoane sau asupra altora. 

Poate că nicăieri nu suntem puşi în contact cu aspectele alarmante ale 
principiului validării publice, de o manieră mai dramatică, decât în ceea ce 
priveşte crima la indigo. Prin anii 1970, am fost martorii fenomenului de 
deturnare a avioanelor, care părea a se răspândi precum un veritabil virus. În 
anii 1980, atenţia ne-a fost captată de contaminarea intenţionată a produselor, 
fiind de notorietate cazurile de medicamente capsulate injectate cu cianură, 
sau produsele alimentare pentru copii Gerber în care erau amestecate cioburi. 
Conform experţilor criminalişti ai FBI-ului, fiecare incident de acest fel căruia 
i s-a făcut publicitate a provocat în medie alte 30 de incidente similare 
(Toufexis, 1993). Ceva mai recent, am fost bantuiti de spectrul omorurilor in 
masă, petrecute mai întâi la locul de muncă, şi apoi, incredibil, în şcolile de pe 
cuprinsul întregii tari. De pildă, imediat după sângerosul masacru comis de 
doi liceeni din Littleton, Colorado, în 20 aprilie 199930, poliţia a trebuit să 
răspundă unui număr însemnat de ameninţări similare, comploturi şi tentative 
puse la cale de elevi cu probleme. Două dintre aceste tentative s-au dovedit a 
fi „reuşite”: doi elevi de 14 şi respectiv 15 ani din Conyers,31 Georgia, au ucis 
şi rănit un număr de opt colegi de clasă la numai 10 zile de la masacrul de la 
Littleton, amintit mai sus. 


Copiatorul defect 

Cu câteva minute înaintea începerii şcolii, pe 20 martie 1999, 
Thomas Solomon, zis şi TJ, în vârstă de 15 ani, a deschis focul 
asupra colegilor lui de clasă, împuşcându-i pe şase dintre 
aceştia, fiind apoi oprit de către un profesor. Încercând să 
înţelegem cauzele acestui incident, nu putem să nu 
recunoaştem aici efectele publicităţii acordate de-a lungul 
anilor unor incidente similare — primul petrecut la Jonesboro, 
Arkansas, apoi la Springfield, Oregon, la Littleton, Colorado 
şi, în sfârşit, cu numai două zile în urmă, la Taber, Alberta. 
După cum a declarat unul dintre prietenii lui, răspunzând unei 
întrebări despre motivele care îi determină pe unii dintre elevi 
să devină criminali, “Copiii ca TJ văd şi aud acum totul. Este 
pentru ei ca o evadare” (Cohen, 1999). 


Evenimente de o asemenea magnitudine pretind analiză şi explicaţii 
corespunzătoare. Pentru aceasta, însă, trebuie identificat un fir comun. În 
cazul crimelor de la locul de muncă, observatorii au remarcat că, adesea, 
scenele omorurilor sunt birourile oficiilor poştei americane. Aşa că degetul 


acuzator s-a îndreptat către „tensiunile intolerabile” din mediul poştal 
american. În ceea ce priveşte măcelurile din şcoli, comentatorii au remarcat 
un element comun neaşteptat. Toate şcolile implicate erau localizate în zone 
rurale sau în comunităţi suburbane, şi nu în veşnic înfierbântatele cartiere 
citadine. Aşa că, mijloacele de informare în masă ne-au atras atenţia asupra 
„tensiunilor intolerabile” generate de stresul de a creşte într-un orăşel din 
America suburbană. Conform acestor relatări, factorii stresanti prezenţi în 
oficiile poştale din U.S., precum şi în mediile sociale ale orăşelelor americane 
au creat reacţii explozive în rândurile celor care lucrează sau îşi duc traiul 
acolo. Explicaţia este una simplă: condiţii sociale similare generează 
răspunsuri similare. 

Însă, şi dumneavoastră şi eu ne-am mai întâlnit cu „condiţiile sociale 
similare” şi mai înainte, atunci când încercam să înţelegem anomaliile 
pattern-urilor accidentelor mortale. Ne amintim astfel că studiul lui Phillips 
(1979) are în vedere posibilitatea ca recrudescenta sinuciderilor într-un loc să 
se explice prin existenţa într-un mediu anume a unui set de condiţii sociale 
similare. Totuşi, explicaţia aceasta nu este satisfăcătoare pentru sinucideri şi, 
personal, cred că nu este nici pentru crimele în masă. Să vedem dacă, refăcând 
contactul cu realitatea, nu putem izola o alternativă mai bună. Vorbim despre 
„tensiunile intolerabile” ale serviciului la un oficiu poştal, sau ale traiului 
rural/suburban în America?! Să fim serioşi! Se compară cu lucrul în minele de 
cărbune sau cu viaţa într-un cartier controlat de bande dintr-un mare oraş? Să 
fim serioşi! Fără nici o îndoială că mediile în care s-au petrecut respectivele 
omoruri în masă îşi au propriile tensiuni. Însă, acestea nu sunt cu nimic mai 
grave (uneori, se pare că sunt chiar mai mici) decât mediile multor altor 
localităţi unde nu s-au manifestat astfel de evenimente. Nu, în nici un caz, 
teoria condiţionării sociale nu oferă o explicaţie plauzibilă evenimentelor 
criminale petrecute. 

Atunci, ce anume oferă? Eu înclin către principiul validării publice, 
care afirmă că oamenii, în mod special atunci când nu sunt siguri pe ei înşişi, 
urmează modelul altora. Astfel, cine poate fi mai asemănător unui funcţionar 
poştal dezamăgit de viaţă, decât un alt funcţionar poştal dezamăgit de viaţă? 
Şi, cine poate fi mai asemănător unor adolescenţi americani dintr-un mic 
orăşel, decât alţi adolescenţi americani dintr-un mic orăşel? Faptul că foarte 
mulţi oameni îşi duc traiul într-un chin psihologic este o constantă a vieţii. 
Felul în care fiecare dintre ei îşi rezolvă această problemă depinde de 
numeroşi factori, dintre care unul îl constituie recunoaşterea modului în care 
alţii şi-au rezolvat problema. După cum s-a putut vedea în datele lui Phillips, 
o sinucidere foarte mediatizată provoacă persoane asemănătoare să comită 
sinucideri copiate — subliniez, copiate. Consider că acelaşi lucru este valabil şi 


pentru crimele multiple. Astfel că, la fel ca şi în cazul sinuciderilor, 
responsabilii media trebuie să se gândească bine la cât şi cum să prezinte 
frenezia criminală. Pentru că astfel de relatări sunt nu numai captivante, 
senzaţionale şi de actualitate, ci mai sunt şi dăunătoare. 


Tara maimutelor 


Lucrări precum cea a lui Phillips ne ajută să apreciem extraordinara 
putere de influență pe care o are asupra unora comportamentul altora, 
asemănători. Din momentul în care este recunoscută dimensiunea uriaşă a 
acestei forţe, devine posibilă înţelegerea celui mai spectaculos act de 
conformare al zilelor noastre: sinuciderea în masă de la Jamestown, în 
Guyana. Câteva aspecte cruciale ale evenimentelor petrecute acolo merită cu 
siguranţă să fie reamintite.32 

Templul Poporului era o organizaţie de tip cultic cu baza în San 
Francisco, care şi-a atras adepţii dintre săracii acestui oraş. În 1977, 
reverendul Jim Jones — care era conducătorul necontestat din punct de vedere 
politic, social şi spiritual — a transferat masa de adepţi alături de el, într-o 
aşezare din jungla guyaneză, în nordul Americii de Sud. Acolo, Templul 
Poporului a funcţionat într-o relativă obscuritate până în 18 noiembrie 1978, 
când membrul Congresului SUA Leo R. Ryan, din California, care mersese în 
Guyana pentru a cerceta cultul, trei dintre membrii grupului de investigatori ai 
lui Ryan şi un dezertor din cadrul cultului au fost ucişi în momentul în care 
încercau să părăsească localitatea cu avionul. Convins de faptul că va fi 
arestat şi implicat în respectivele crime, ceea ce va avea ca rezultat 
desfiinţarea Templului Poporului, Jim Jones a hotărât să termine totul după 
voia lui. Astfel, a adunat în jurul lui întreaga comunitate şi a cerut, într-un act 
unitar de autodistrugere, moartea fiecăruia. 

Primul răspuns a venit din partea unei tinere femei care, cu calm, s-a 
apropiat de vestitul de-acum butoi cu otravă cu aromă de căpşune, a 
administrat o doză copilului ei, apoi una ei însăşi, după care s-a aşezat pe 
iarbă unde, împreună cu micuțul, a murit în convulsii peste câteva minute. 
După ea au urmat alţii, la fel de hotărâți. Şi, deşi câţiva au fugit, iar despre 
alţii se spune că s-au opus, supraviețuitorii afirmă că marea majoritate a celor 
910 persoane câte au murit acolo au făcut acest lucru de bună voie şi de o 
manieră ordonată. 

Vestea a ceea ce s-a întâmplat acolo ne-a şocat pe toţi. Întreaga media 
ne-a bombardat cu un baraj de reportaje, noutăţi şi analize. Zile întregi, 


nimeni nu vorbea decât despre subiecte precum „câţi morţi au mai gasit?”, 
„un tip care a fugit de-acolo spune că beau otrava de parcă erau hipnotizati”, 
„ce naiba făceau în America de Sud?”, „este incredibil — ce anume a provocat 
asta?”. 

Da. Întrebarea critică este „ce anume a provocat asta?”. Cum putem 
face să pricepem acest uluitor act de conformare? S-au dat diferite explicaţii. 
Unele, se concentrau pe carisma lui Jim Jones, un bărbat al cărui stil l-a făcut 
să fie adulat precum un mântuitor, demn de încredere precum un tată şi tratat 
ca un împărat. Alte explicaţii s-au referit la tipul de persoane care erau atrase 
de Templul Poporului. Cei mai multi erau săraci şi fără educaţie, dispuşi să 
renunţe la libertatea de gândire şi acţiune pentru siguranţa unui loc în care 
toate deciziile care îi privesc sunt luate în locul lor. În fine, alte explicaţii au 
avut în vedere natura cvasireligioasă a Templului Poporului, unde cea mai 
înaltă prioritate o avea cultul necondiţionat al liderului. 

Fără nici o îndoială că toate aceste explicaţii îşi au rolul lor în 
înţelegerea a ceea ce s-a petrecut la Jonestown, însă mie nu mi se par 
suficiente. În definitiv, lumea întreagă abundă de culte diferite, populate cu 
oameni dependenţi conduşi de figuri carismatice. Şi, în plus, niciodată în 
trecut lumea nu a dus lipsă de aşa ceva. Totuşi, nicăieri nu putem găsi dovezi 
care să ateste existența unui eveniment capabil să aproximeze măcar 
incidentul de la Jonestown. Trebuie, deci, să existe altceva critic. 

Există o întrebare interesantă, care ne poate furniza o cheie: „Dacă 
comunitatea ar fi rămas în San Francisco, ordinul de sinucidere al 
reverendului Jones ar mai fi fost ascultat?”. Cu siguranţă că este vorba de o 
întrebare foarte speculativă, totuşi experţii cei mai familiarizați cu 
problematica Templului Poporului nu au nici o îndoială asupra răspunsului. 
Dr. Louis Jolyon West, pe atunci conducător al catedrei de psihiatrie şi ştiinţe 
bio comportamentale de la UCLA şi director al secţiei de neuropsihiatrie, o 
autoritate în privinţa cultelor, supraveghease activitatea Templului Poporului 
cu opt ani înainte de evenimentul sinuciderii de la Jonestown. Intervievat 
imediat după incident, el a făcut o declaraţie care mie mi se pare extrem de 
instructivă: „Acest lucru nu s-ar fi întâmplat în California. Ei trăiau însă într-o 
alienare totală faţă de restul lumii, în junglă, într-o ţară ostilă”. 


Rânduri de trupuri căzute la pământ în Jonestown, ilustrare a 


celui mai spectaculos act de persuasiune al zilelor noastre. 


Cu toate că s-a pierdut în marea de comentarii care au urmat tragediei, 
observaţia lui West, laolaltă cu tot ceea ce ştim despre principiul validării 
publice, mi se pare a fi foarte importantă pentru înțelegerea adecvată a 
sinuciderilor persuadate. După părerea mea, cel mai important act din istoria 
Templului Poporului care a contribuit la actul necugetat de conformare al 
adepților s-a petrecut cu un mai înainte de eveniment, odată cu relocarea în 
junglă, într-o ţară cu obiceiuri nefamiliare şi oameni necunoscuţi. Dacă ar fi să 
luăm în considerare relatările despre geniul rău al lui Jim Jones, acesta trebuie 
să fi înţeles pe deplin impactul psihologic masiv pe care l-ar fi putut avea o 
astfel de mişcare asupra adepților lui. Dintr-o dată, aceştia s-au trezit într-un 
loc despre care nu ştiau absolut nimic. Nici America de Sud, şi cu atât mai 
puţin jungla guyaneză, nu semănau cu nimic din ceea ce constituia pentru 
aceşti oameni experienţa oraşului San Francisco. Mediul — atât fizic cât şi 
social — în care fuseseră azvarliti părea îngrozitor de nesigur. 

Apare, iată, incertitudinea, mâna dreaptă a principiului validării 
publice. Am văzut deja că atunci când oamenii se simt nesiguri caută către 
acţiunile altora pentru a şi le putea orienta pe ale lor proprii. Deci, în mediul 
alienant al Guyanei, adepţii cultului Templului erau pregătiţi să-i urmeze pe 


alţii. Tot după cum ştim deja, este vorba despre urmarea comportamentului 
altora de acelaşi fel. Lucru pe care se bazează extraordinara, şi oribila, 
strategie a reverendului Jones. Într-o locaţie precum Guyana, nu exista nimeni 
mai asemănător rezidentului de la Jonestown decât el însuşi. 

Ceea ce părea corect unui membru al comunităţii fusese determinat 
într-o măsură disproporționat de mare de ce anume făcuseră şi crezuseră alţi 
membri — influenţaţi de Jones. Văzute în această lumină, ordinea teribilă, lipsa 
panicii, calmul cu care aceşti oameni s-au aliniat în faţa butoiului cu otravă şi 
implicit a propriei morţi, par mai uşor de înţeles. Oamenii nu au fost 
hipnotizati de Jones. Ei au fost convinşi că sinuciderea este ceea ce trebuie 
făcut, parţial de către el însuşi, însă, mult mai important, de către principiul 
validării publice. Incertitudinea, nesiguranța pe care trebuie să o fi resimţit 
atunci când au auzit primul ordin de moarte, i-a făcut să se uite unul către 
celălalt pentru găsirea unui răspuns potrivit. 

Merită menţionat în mod deosebit faptul că oamenii au găsit două 
mostre de validare publică remarcabile, ambele arătând în aceeaşi direcţie. 
Prima a constituit-o grupul de compatrioți care, rapid şi de bună voie, au luat 
dozele de otravă — într-un grup dominat de un lider puternic, întotdeauna vor 
exista câţiva astfel de fanatici obedienti. Acum, este foarte greu de aflat daca 
aceştia au fost instruiți special de către Jones pentru a servi de exemple, sau 
dacă s-au conformat pur şi simplu, natural, dorinţei acestuia. Oricum, efectul 
psihologic al acţiunii acestor indivizi trebuie să fi fost foarte puternic. Ne dăm 
seama cât de enorm de convingător trebuie să fi fost un astfel de act exercitat 
fără ezitare de către vecinul de alături, într-un loc precum Jonestown, atâta 
vreme cât relatările despre sinucideri din media îşi pot exercita influenţa 
asupra unor persoane complet necunoscute. Cea de a doua sursă de validare 
publică a venit de la reacţia însăşi a mulţimii. În acest sens, date fiind 
condiţiile, presupun că a avut loc acolo un fenomen de ignoranță colectivă la 
scară mare. Fiecare persoană aflată la Jonestown a căutat reacţiile celorlalţi 
pentru a evalua situaţia şi, descoperind numai calm, deoarece toată lumea era 
preocupată în acel moment cu evaluarea şi nu cu reacţia, „a înţeles” că 
singurul comportament adecvat în acel moment era să-şi aştepte rândul la 
vasul cu otravă. O astfel de validare publică, greşită dar nu mai puţin 
convingătoare totuşi, poate conduce exact către acel tip de adunare sinistră 
care şi-a aşteptat moartea bine pusă la cale sub soarele tropical al Guyanei. 

Din punctul meu de vedere, cele mai multe dintre tentativele de 
analizare a incidentului de la Jonestown s-au concentrat prea mult asupra lui 
Jim Jones. Cu toate că nu poate fi nici o îndoială în ceea ce priveşte faptul că 
era un bărbat de un dinamism rar, forţa lui mie mi se pare a veni mai puţin din 
felul lui de a fi, cât dintr-o cunoaştere a principiilor fundamentale ale 


psihologiei. Geniul lui real în calitate de conducător a constat în înţelegerea 
limitelor conducerii individuale. Nici un lider nu poate spera să reuşească să 
convingă cu regularitate, şi de unul singur, pe toţi membrii grupului lui. 
Totuşi, este rezonabil ca un lider puternic să convingă o parte considerabilă a 
membrilor grupului. După care, informaţia brută privind faptul că o parte 
substanţială a grupului a fost convinsă poate, prin ea însăşi, să îi convingă şi 
pe ceilalţi. Astfel, cei mai influenţi lideri sunt aceia care ştiu cum să 
pregătească grupul astfel încât să poată folosi în favoarea lor principiul 
validării publice. 

Iar acesta se pare ca este aspectul în care Jim Jones a fost un inspirat. 
Lovitura sa de maestru a fost decizia de a muta comunitatea 'Templului 
Poporului din citadinul San Francisco în îndepărtata junglă sud americană, 
acolo unde condiţionările exercitate de incertitudine şi similaritate exclusiva 
au determinat principiul validării publice să lucreze pentru el ca nicăieri în 
altă parte. Acolo, o comunitate de o mie de persoane, mult prea mare a putea 
fi ţinută în frâu numai prin puterea personalităţii unui singur om, a putut fi 
trecută de la starea de grup entuziast la cea de turmă. După cum ştiu şi 
lucrătorii din abatoare, mentalitatea unei turme este cea care o face să fie uşor 
de mânuit. Se pun în mişcare pur şi simplu câţiva membri ai turmei în direcţia 
dorită, după care, fără a răspunde neapărat îndemnurilor unui lider, cât 
animalelor din preajmă, restul urmează calea. De aceea, puterile uimitorului 
reverend Jones se pot înţelege cel mai bine nu atât în termenii stilului său 
personal, dramatic, cât în profunda lui cunoaştere a artei jujitsu-lui social. 


APĂRAREA 


Am început acest capitol cu o relatare despre relativ inofensiva 
practică a râsului înregistrat, după care am trecut la relatări despre crime şi 
sinucideri, principiul validării publice oferind explicaţia tuturor. Apare 
întrebarea: cum ne putem apăra pe noi înşine în faţa arsenalului persuasiunii, 
dacă el favorizează o gamă atât de largă de comportamente? Dificultatea în 
acest sens constă în faptul că, de cele mai multe ori, avem nevoie de 
informaţia primită prin intermediul validării publice. Datele pe care ni le oferă 
aceasta în vederea orientării comportamentului nostru sunt, de obicei, corecte 
şi de folos (Hill, 1982; Laughlin, 1980; Warnik&Sanders, 1980). Cu ajutorul 
acestor informaţii, noi reuşim să luăm nenumărate decizii încrezători şi 
repede, fără a mai fi nevoie să cântărim îndelung, de fiecare dată, aspectele 
pozitive şi negative. În acest sens, putem spune că principiul validării publice 


ne echipează cu un minunat „pilot automat”, nu foarte diferit de cel aflat pe 
aeronave. 

Totuşi, pilotul acesta automat prezintă uneori reale probleme. Ele apar 
atunci când datele de zbor introduse în computerul lui sunt eronate, situaţie în 
care ne trezim deviati de la cursul aşteptat, cu consecinţe a căror severitate se 
măsoară în funcţie de mărimea erorii. Totuşi, pentru că acest pilot automat 
este, de cele mai multe ori, un aliat şi nu un duşman, nu vom putea să 
rezolvăm problemele deconectându-l pur şi simplu, astfel aflându-ne în faţa 
unei dileme clasice: cum să ne folosim de ceva care ne aduce în acelaşi timp 
beneficii şi neajunsuri? 

Există, din fericire, o cale de ieşire din această dilemă. Pentru că 
dezavantajele pilotului nostru automat apar doar atunci când el este alimentat 
cu date eronate, cea mai bună metodă de apărare ar fi aceea de a identifica la 
timp momentul în care acestea sunt introduse în computer. Astfel, dacă vom 
reuşi să ne dezvoltăm o anume sensibilitate care să ne permită să depistăm 
momentele în care pilotul automat este gata să funcţioneze cu informaţii 
greşite, atunci am putea decupla mecanismul şi prelua controlul manual al 
comenzilor de zbor, ori de câte ori ar fi necesar. 


Sabotajul 


Există două tipuri de situaţii care, introducând date eronate, determină 
principiul validării publice să ne dea îndrumări greşite. Primul tip se manifestă 
atunci când datele probabile venite din partea societăţii au fost falsificate în 
mod intenţionat. Invariabil, aceste circumstanţe sunt fabricate de către 
persoane care au interesul de a crea impresia — realitatea ne mai contând — că 
o mulţime de oameni acţionează în sensul dorit de ei. O varietate a acestui tip 
general de situaţie o constituie râsul artificial din emisiunile de televiziune. 
Există însă mult mai multe varietăţi, în cea mai mare parte aceste falsuri fiind 
izbitor de evidente. 

De exemplu, reacţiile artificiale, fabricate, nu aparţin numai mediei 
electronice, şi nici măcar veacului electronic. De fapt, cea mai serioasă şi bine 
pusă la cale metodă de exploatare în acest sens a principiului validării publice 
poate fi identificat pe firul istoriei până la una dintre cele mai venerabile 
forme de artă, şi anume spectacolul de operă. Mă refer la fenomenul 
aplauzelor la comandă numit claque, despre care se spune că ar fi apărut prin 
1820 datorită unor obişnuiţi ai operei pariziene pe numele lor Sauton şi 
Porcher. Cei doi se pare că erau ceva mai mult decât simpli amatori de operă. 


Ei erau oameni de afaceri a căror activitate era să aplaude. 

Reuniţi sub denumirea de Societatea de Asigurare a Succeselor 
Dramatice, cei doi se închiriau pe ei înşişi şi pe angajaţii lor artiştilor sau 
directorilor de operă care doreau să fie siguri de o primire laudativă din partea 
publicului. Sauton şi Porcher erau atât de eficienţi în stimularea reacției 
audienței genuine prin manifestările lor bine puse la cale, încât, nu peste mult 
timp, aplauzele la comandă — realizate de o serie de executanti numiţi 
claqueurs sub comanda unui lider, numit chef de claque — deveniseră o 
instituţie bine stabilită şi răspândită în întreaga lume a spectacolului de operă. 
După cum ne spune istoricul muzical Robert Sabin (1964), „Prin 1830 
aplauzele comandate deveniseră o instituţie înfloritoare, care ziua colecta bani 
şi noaptea aplauda, totul pe faţă... Însă nici Santon şi nici Porcher nu bănuiau 
ce răspândire va cunoaşte schema inventată de ei, cât de folosită va fi aceasta 
oriunde se cânta operă”. 

Pe măsură ce aplauzele comandate se răspândeau, profesioniştii 
ofereau o gamă tot mai largă de stiluri şi intensitati. În exact acelaşi mod în 
care producătorii de emisiuni de televiziune angajează astăzi persoane care 
excelează în arta chicotelilor, râsetelor şi hohotelor, şi pe atunci erau angajaţi 
specialişti în plâns (pleureuse), în cererea frenetică şi pe diferite tonuri de 
bisuri (bisseur), şi, în legătură directă cu performerii de acum ai înregistrărilor 
de râsete, specialişti în râs (rieur), aleşi pentru calitatea lor de a fi posedat un 
râs contaminant. 

Ceea ce ne interesează însă pe noi este paralela în ceea ce priveşte 
caracterul evident al falsului cu modalităţile moderne de furnizare a reacţiilor 
artificiale. Nu se simţea deloc nevoia disimulării sau variaţiei personalului 
angajat să aplaude, care adesea ocupa aceleaşi locuri în sală, spectacol după 
spectacol, an după an, condus fiind de un chef de claque aflat de peste două 
decenii în funcţie. Nu erau ascunse de public nici măcar tranzacţiile băneşti 
ale acestei afaceri. La o sută de ani de la naşterea aplauzelor comandate, 
cititorul revistei londoneze Musical Times putea consulta cotaţiile claqueur- 
ilor italieni: 

% Aplauze la intrarea în scenă. domn 25 lire & 
% Aplauze la intrarea în scenă. doamnă 15 lire % 
© Aplauze obișnuite in timpul spectacolului, fiecare 10 lire % 
% Aplauze insistente in timpul spectacolului. fiecare 15 lire % 
% Aplauze insistente, extra 17 lire & 
Pentru întreruperi cu ,,Bine!” sau „Bravo!” 5 lire & 
50 lire & 

& 

Fig. 4.3 Costurile unei echipe de claqueur-i italieni 
Pomind de la „aplauze obişnuite” până la „entuziasm 
dezlănţuit”, claqueur-ii italieni îşi ofereau cu îndrăzneală 
serviciile în mod deschis — în acest caz, într-un ziar citit de 
mulţi dintre cei care constituiau publicul spectacolelor. 


Indiferent că este vorba de lumea lui Rigoletto sau de cea a show- 
urilor de comedie televizate, audientele au fost şi sunt manipulate cu succes 
de către cei care se folosesc de puterea validării publice chiar şi atunci când 
probele sunt falsificate în mod deschis. 

Ceea ce înţeleseseră Sauton şi Porcher despre modul mecanic prin 
care ne conformăm principiului validării publice este înţeles şi în zilele 
noastre de către o mulţime de profitori. Aceştia nu simt nici o nevoie de a 
disimula natura fabricată a mărturiei publice pe care o oferă, lucru pentru care 
este suficient să urmărim nivelul de amatorism mediocru al înregistrărilor 
folosite în televiziune. Mai mult, ei par aproape mândri de situaţia fără ieşire 
în care ne pun: ori îi lăsăm să ne prostească, ori închidem pilotul automat care 
ne expune trucurilor lor. Cu toate acestea, în certitudinea pe care o au cu 
privire la faptul că ne-au prins, ei comit o greşeală crucială. Laxitatea cu care 
îşi construiesc mărturia publică falsă ne oferă o cale de contraatac. 

Deoarece pilotul nostru automat poate fi activat şi dezactivat după 
voinţă, putem scana informaţiile pe care le primim până când le recunoaştem 
pe cele false. Preluăm apoi controlul, facem corecţiile necesare pentru a le 
înlătura şi resetăm pilotul automat. Transparenţa elementelor de validare 
publică de astăzi ne furnizează exact indiciile de care avem nevoie pentru a 
efectua această mică manevră. Fără alt cost decât puţină atenţie faţă de 
probele măsluite, ne putem proteja destul de bine. 

Să luăm un exemplu. Am remarcat ceva mai devreme proliferarea 
reclamelor de tip omul-de-pe-stradă, în care o serie de persoane obişnuite 
vorbesc elogios despre un produs, fără ca să ştie măcar, uneori, că sunt 


înregistraţi. După cum este de aşteptat din partea principiului validării publice, 
acest fel de mărturii venite din partea unor „oameni obişnuiţi, ca mine şi ca 
tine” realizează campanii publicitare remarcabil de eficiente. Mai ales că cei 
interesaţi folosesc o distorsionare destul de subtilă: nu auzim decât mărturiile 
celor cărora le place produsul. Ca urmare, obţinem o reprezentare 
tendentioasa a nivelului de interes social fata de produs. Recent s-a introdus o 
modalitate de falsificare mai brută şi mai lipsită de etică. Producătorii nici 
măcar nu se mai deranjează să obţină mărturii autentice. Ei au început să 
angajeze actori care să interpreteze rolul omului de pe stradă, debitându-şi 
mărturia de o manieră nerepetată anterior, în faţa unui reporter. Este însă 
uimitor cât de străvezii pot fi aceste reclame cu „interviuri spontane”. 
Circumstantele în care au loc sunt în mod evident aranjate, participanţii sunt, 
fără nici o îndoială, actori, iar dialogurile fac în mod clar parte dintr-un 
scenariu scris. 

În ceea ce mă priveşte, de câte ori am de-a face cu o tentativă de 
influențare de felul acesta, în interiorul meu se declanşează un semnal de 
alarmă: Atenţie! Validare publică eronată! Deconectati temporar pilotul 
automat! Este, 
într-adevăr, uşor. Trebuie doar să luăm hotărârea fermă de a ne alarma atunci 
când apare mărturia publică falsă. Ne putem relaxa până când este detectat 
falsul, dar, atunci când trebuie, atacăm. 

Iar atacul trebuie să fie foarte dur. Vreau să spun că trebuie făcut mai 
mult decât să ignorăm informaţia greşită, cu toate că şi acest lucru este bine 
venit. Eu mă refer însă la un contraatac masiv. Oricând avem ocazia suntem 
datori să-i „altoim” pe cei care se fac responsabili de manipularea mărturiei 
publice. Ar trebui să nu mai cumpărăm produse cărora li s-a făcut falsa 
reclamă de tip „interviu nearanjat”. Încă şi mai mult, fiecare producător al 
acestor produse ar trebui să primească câte o scrisoare de la fiecare dintre noi, 
care să explice gestul nostru şi să-i recomande întreruperea colaborării cu 
respectiva agenţie de publicitate, care şi-a permis să vină cu o astfel de 
prezentare a unui produs. 

Bineînţeles că nu ne putem baza întotdeauna pe cea ce fac alţii pentru 
a afla ce anume avem noi înşine de făcut. În mod special într-o situaţie 
importantă, care are nevoie de propria noastră apreciere şi analiză a factorilor 
favorabili şi nefavorabili sau într-o situaţie în care cunoaştem foarte bine 
problemele. Pe de altă parte, suntem dispuşi să ne bazăm pe experienţa şi 
comportamentul altora ca sursă de informaţii într-o serie întreagă de situaţii. 
Iar dacă în astfel de situaţii descoperim că informaţia nu prezintă încredere 
pentru că cineva a măsluit probele, atunci trebuie să fim gata de contraatac. 
Personal, resimt mai mult decât doar aversiune faţă de tentativele de a fi tras 


pe sfoară. Mă înfior numai la gândul că aş putea fi înghesuit într-un colţ de 
către cei care vor să se folosească în avantajul lor de vreuna dintre pârghiile 
care acţionează asupra aparatului meu decizional, supraîncărcat de viaţa 
modemă. Şi, în plus, atunci când încearcă, trăiesc un autentic sentiment al 
dreptăţii atunci când mă dezlantui împotriva lor. Dacă simtiti cum simt eu, 
merită să încercaţi. 


Ramaneti la aparat. Urmează, Consumatorii de pe Marte 
De Dave Barry 


Recehonmăşattărh alasttaley izate, brân Buffașiaul? Aredhmisad aarp pizentatorul 
anuanuendi păceagravă de jparedlenefilpneadetairy bidebeds ipaxtin Gier ihini 
conkumhaliv ii îşie pot adresa întrebările pe care le au despre aspirina Bufferin 
Angeteilbanstaxtyétn de presantă a lămuririi chestiunii Bufferinului cu Angela 
Ca brinebumy normal, am reacţionat la auzul acestui îndemn întrebândumă: „Oare, 
ce Asvetide-ddtice aicigettiri ans curBefferiphl?privind o problemă care ia 
Rediamphoarăt ârcâţieastă rţauăn iioriacare, fostitrenpa suh se paredel aniti pole nea pe 
stradăppaveste fiateredetprpusvazia coriatnelaaveil ânyehiji HenpbupyariatapNfirtța 
Bufferătăul aa —-Gamesniiţă tiistrebaree loofiipdrta ca noi — şi sunt pregătiţi să ne 
cucerească! 

Fig. 4.4 Marţianul obişnuit, printre noi 

După cum s-ar părea, nu sunt chiar singurul care bagă de 

seamă în acest moment reclamele extraordinar de false de tip 

mărturie, „nerepetate”. Umoristul Dave Barry le-a observat şi 

el, de asemenea, şi le-a identificat protagoniştii ca fiind 

consumatori de pe planeta Marte. Un termen care îmi place şi 

pe care l-am folosit şi eu, şi care îmi aminteşte mereu că, în 

ceea ce priveşte obiceiurile mele de cumpărături, trebuie să mă 

feresc de produsele preferate de ei — în definitiv, sunt de pe o 

altă planetă decât mine. 


Urmarea modelului 


Pe lângă momentele când se foloseşte de mărturii în mod evident 
false, mai există şi alte situaţii în care principiul validării publice ne 
direcţionează greşit. Este vorba despre cazurile in care o mică greşeală 
nevinovată, firească, produce un efect de bulgăre de zăpadă care ne va 
împinge către o decizie eronată. Fenomenul ignoranței colective, care, în sine, 
nu constituie un motiv de alarmare, poate fi un astfel de caz. 


= = 


“Well, so much for the safety-in-numbers. theory.” 


Ideea că numărul mare conferă siguranţă individuală se poate 
dovedi foarte greşită odată instalată mentalitatea de turmă. 
Cu permisiunea Leigh Rubin şi Creators Syndicate 


Cea mai bună ilustrare în acest sens pe care o cunosc vine din 
Singapore, unde, acum câţiva ani, fără un motiv aparent, clienţii unei bănci 
locale au început să-şi retragă în mare grabă banii. Ce se întâmplase la această 
prestigioasă bancă a rămas pentru o vreme un mister, până când cercetătorii 
care intervievau clienţii şi-au dat seama despre ce fusese vorba. O grevă 
spontană a transportului în comun făcuse ca în staţia de autobuz din faţa 
băncii cu pricina să se adune o mare mulţime de oameni. Luând aglomeraţia 
drept coadă la bancă pentru retragerea fondurilor depuse, trecătorii au intrat în 
panică şi s-au aşezat la rând ca să-şi scoată banii. La scurt timp după ce şi-a 
deschis porţile, banca a trebuit să le închidă din nou pentru a evita prăbuşirea. 

Această poveste ne oferă ocazia unei perspective asupra modului în 
care răspundem validării publice. Mai întâi, se pare că avem tendinţa de a 
presupune că, dacă mulţi oameni fac acelaşi lucru, probabil că ei ştiu mai bine 
decât noi despre ce este vorba. În special, atunci când nu suntem siguri de 


ceva, suntem gata să acordăm foarte mare încredere cunoştinţelor colective 
ale majorităţii. În cel de al doilea rând, erorile majorităţii, destul de frecvente, 
apar pentru că membrii ei nu acţionează în baza unui tip superior de 
informaţie ci, de fapt, reacţionează la principiul validării publice. 

Putem astfel reţine că niciodată nu trebuie să ne bazăm exclusiv pe 
„pilotul automat” al validării publice. El poate da eroare chiar şi atunci cand 
nu este măsluit de către cineva rău intenţionat. Acesta trebuie verificat din 
când în când, pentru a ne asigura că nu a pierdut contactul cu celelalte surse 
de informare asupra situaţiei — respectiv faptele obiective, experienţele 
anterioare şi propria judecată. Din fericire, această precauţie necesară nu 
necesită nici efort şi nici timp. Tot ceea ce trebuie făcut este să aruncăm o 
privire împrejur. Atât, şi merită din plin. Pentru că urmările încrederii unice în 
mărturia colectivă pot fi înspăimântătoare. De pildă, în 1983, a avut loc un 
incident internaţional serios atunci când un avion de linie al companiei 
Korean Airlines a deviat de la traseul de zbor adânc în spaţiul aerian al 
Uniunii Sovietice şi a fost doborât de un avion de vânătoare rusesc. Analiza 
ulterioară a circumstanțelor a arătat că, în tot acest timp, piloţii coreeni nu au 
verificat niciodată manual progresul zborului, bazându-se permanent pe 
pilotul automat — căruia, de la bun început, i se introduseseră date de zbor 
greşite (Staff, 1993). 

Chiar dacă zboară pe pilot automat, un pilot trebuie să verifice din 
când în când datele de zbor direct pe tabloul de bord şi, eventual, să se uite pe 
fereastră. La fel şi noi, ar trebui, periodic, să ne uităm împrejurul nostru şi să 
privim înainte, către un model, ori de câte ori acţiunile noastre sunt blocate pe 
semnalele venite din partea majorităţii. Fără această măsură de siguranţă faţă 
de folosirea cu rea intenţie a principiului validării publice, rezultatele 
demersurilor noastre ar putea ajunge acolo unde a ajuns avionul sud coreean, 
sau banca din Singapore. 


RAPORTUL CITITORULUI 4.2 
Din partea unui angajat la un hipodrom 


Am băgat de seamă o metodă de folosire a validării publice în 
propriul avantaj în vreme ce lucram la un hipodrom. Pentru a micşora 
cotele cailor lor şi a câştiga astfel mai mulţi bani, unii pariori reuşeau 
să păcălească publicul să parieze pe alţi cai, slabi. 

La o cursă de cai, cotele depind de plasarea banilor. Cu cât 
sunt mai mulţi bani pe un cal, cu atât cota este mai mare. Foarte mulţi 
oameni care joacă la curse nu ştiu mai nimic despre curse în sine sau 


despre strategiile de pariu. Aşa că, necunoscând prea multe despre 
caii participanţi la o cursă, ei vor paria în general pe favorit. Şi, pentru 
că tabelele afişează cotele instantaneu, publicul este permanent la 
curent cu acesta. Sistemul pe care îl poate folosi un parior versat 
pentru a manipula cotele este foarte simplu. Omul are în minte un cal 
despre care crede că are şanse bune de a câştiga. Însă iniţial alege un 
alt cal, cu o cotă „lungă” (să zicem, 15 la 1), care nu are şanse reale de 
a învinge, pe care, în clipa în care se deschid pariurile, pune 100$, 
creând astfel, pe loc, un favorit — cota respectivului cal scăzând brusc 
la aproximativ 2 lal. 

Acum, intră în acţiune elementele validării publice. Cei care 
nu sunt hotărâți pe ce cal să joace consultă tabelul, alegând astfel 
favoritul în baza alegerilor făcute de către majoritatea pariorilor şi 
apoi pariază pe acesta. Şi, pe măsură ce tot mai mulţi oameni îşi pun 
banii pe acelaşi cal, se creează un efect de bulgăre de zăpadă. Este 
momentul în care jucătorul versat merge la ghişeu şi plasează din greu 
bani pe calul lui, care va avea acum o cotă mai bună pentru că „noul 
favorit” a fost împins în jos pe tabelă. Dacă va câştiga, investiţia 
iniţială de 100$ îşi va merita de câteva ori valoarea. 

Am văzut eu însumi aceste lucruri. Îmi amintesc că, odată, 
cineva a pus 100$ pe un cal cu o cotă de 10 la 1, făcând din el un 
favorit. Prin tribune au început să circule zvonurile — se părea că cei 
care pariaseră mai devreme „ştiau ceva”. Pe loc, toată lumea a dat 
năvală să parieze pe acest cal, inclusiv eu. În final, a ieşit ultimul 
având o problemă la un picior. Mulţi oameni au pierdut o grămadă de 
bani atunci. Cineva a câştigat însă. Nu vom şti niciodată cine, dar acel 
om a luat toţi banii. Era cel care intelesese teoria validării publice. 


Nota autorului: Încă odată vedem că validarea publică 
lucrează cel mai eficient cu acele persoane care nu sunt familiarizate 
cu o anume situaţie, şi care, în consecinţă, trebuie să caute indicii 
comportamentale în afara lor. 


SUMAR 


e Principiul validării publice spune că unul dintre mijloacele importante 
folosite de oameni pentru a decide ce anume să creadă sau să facă, într- 
o situaţie dată, este de a observa ce fac sau cred, ceilalţi oameni. 


Imitatia a fost observată atât la copii cât şi la adulţi, în diverse 
circumstanţe, de la decizia de a cumpăra ceva, la acte caritabile şi până 
la tratamentul fobiilor. Principiul validării publice poate fi folosit pentru 
a stimula conformarea cuiva cu o cerere anume, prin informarea 
respectivei persoane că mulţi alţii (cu cât mai mulţi cu atât mai bine) fac 
sau au făcut deja, acelaşi lucru. 

e Validarea publică are cea mai mare putere de influențare în două cazuri. 
Primul este incertitudinea. Atunci când oamenii sunt nesiguri de ceva, 
când situaţia este ambiguă, ei sunt mai predispuşi să fie atenţi la 
acţiunile altora, precum şi la aprecierea acestora ca fiind corecte. De 
pildă, într-o situaţie de urgenţă ambiguă, deciziile luate de către martorii 
evenimentului sunt influențate în foarte mare măsură de acţiunile 
celorlalţi martori — spre deosebire de o situaţie de urgenţă clară, 
indubitabilă. Cel de al doilea caz în care validarea publică are o foarte 
mare influenţă este asemănarea/similaritatea. Oamenii sunt mult mai 
înclinați să-i urmeze pe alţii cu care se identifică. Dovezile despre 
influenţa exercitată de acţiunile persoanelor asemănătoare nouă se poate 
observa în statisticile analizate de către psihologul David Phillips. 
Aceste date arată că, de fiecare dată după apariţia în media a unor 
relatări privind sinuciderea unor persoane, alte persoane, asemănătoare 
acestora, vor decide să-şi ia singure viata. O analiză a sinuciderii în 
masă de la Jonestown, in Guyana, arată că liderul grupului, reverendul 
Jim Jones, a făcut uz de ambii factori de influențare, respectiv 
incertitudinea şi similaritatea, pentru a induce un comportament de 
turmă majorităţii celor aflaţi la Jonestown. 

e Recomandările privind reducerea predispozitiei noastre de a accepta 
dovezile publice eronate se referă la falsele mărturii ale celor cu care ne 
identificăm, precum şi la recunoaşterea faptului că acestea nu constituie 
singura bază de decizie pe care o avem la dispoziţie. 


TEME DE STUDIU 


1. Descrieti principiul validării publice precum şi modul în 
care acesta poate explica efectul râsului artificial asupra publicului 
unui spectacol de comedie. 

2. În cadrul studiului lui Festinger, Riecken&Schachter 
privind cultele catastrofice, se relevă faptul că membrii grupului au 
început să facă prozelitism numai după ce profeția privind ziua 


dezastrului s-a dovedit a fi falsă. De ce? 

3. Care sunt cei doi factori care maximalizează influenţa 
principiului validării publice asupra unei persoane? Care a fost 
elementul favorizant al celor doi factori în ceea ce priveşte incidentul 
de la Jonestown, din Guyana? 

4. Ce este ignoranta colectivă? Cum influenţează aceasta 
intervenţia celor care asistă la o situaţie de urgenţă? 

5. Care dintre condiţiile naturale prezente într-un mare oraş 
urgenţă să intervină? 

6. Ce este „efectul Werther”? Cum explică acesta ciudatele 
legături dintre sinuciderile cărora li s-a făcut o largă publicitate şi 
creşterea numărului de accidente de avion şi maşină care urmează 
apariţiei în media a respectivelor relatări? 


Gândire critică 


1. Dacă ar fi să sustineti o informare în fata unor bolnavi de inimă cu 
privire la cea mai bună cale de a se asigura în privinţa ajutorului într-un 
loc public în caz de urgenţă, care sunt paşii pe care i-ati recomanda? 

2. La începutul anului 1986, cineva a injectat cianură în capsule de 
Tylenol aflate pe rafturile magazinelor, creând astfel o imensă 
publicitate şi indignare naţională după ce la New York a murit o femeie 
care inghitise o astfel de capsulă. Săptămânile care au urmat au fost 
martore ale unui val de incidente privind alterarea conţinutului unor 
produse. Alte trei medicamente populare fără reţetă au fost descoperite 
că sunt otrăvite; au fost introduse cioburi în pachetele cu cereale şi 
îngheţată, şi nici chiar prosoapele de hârtie nu au fost crutate: într-o 
clădire de birouri rolele de prosoape de la toalete au fost pulverizate cu 
gaz lacrimogen. Deşi incidentul cu capsulele de Tylenol nu putea fi în 
nici un caz prevăzut, explicati de ce, după citirea conţinutului acestui 
capitol, ati fi putut să-i preziceti totuşi urmările. 

3. Să presupunem că sunteţi producător de programe de televiziune 
destinate reducerii ratei sinuciderilor în rândul tinerilor. Ştiind faptul că 
cercetările arată că, din cauza acţiunii principiului validării publice, 
programele de televiziune pot creşte numărul sinuciderilor, ce fel de 
măsuri aţi lua astfel încât, folosind influenţa aceluiaşi principiu, să 
reduceti problema printre cei cărora vă adresati? Pe cine ati invita în 
faţa camerei de luat vederi? Printre aceste persoane ar fi şi tineri cu 


probleme? Ce întrebări le-aţi adresa? 

4. Descrieti o situaţie în care ati fost păcălit de cineva care a falsificat 
datele principiului validării publice. Cum credeţi că v-aţi descurca 
astăzi într-o situaţie similară? 

5. Cum reflectă reclama de la începutul acestui capitol tema acestuia? 


23 Un program de investigaţii condus de Kenneth Craig şi asociaţii lui demonstrează modul 
cum experienţa durerii poate fi afectată de acest principiu. În cadrul unui studiu 
(Craig&Prkachin, 1978), subiecţii cărora li se administrau şocuri electrice au simţit mai puţină 
durere atunci când se aflau în prezenţa unui alt subiect care suporta şocurile ca şi cum acestea 
nu ar fi fost dureroase — durerea fiind evaluată prin declaraţiile subiecţilor, măsurători 
psihofizice ale activităţii senzoriale şi feedback fiziologic măsurat la nivelul inimii şi pielii. 

24 Cercetările vorbesc şi despre o altă faţă a acestei chestiuni. Efectul pe care îl au imaginile 
asupra comportamentului copiilor este o sursă de preocupare pentru cercetătorii interesaţi de 
prezenţa în programele de televiziune a violenţei şi agresiunii (Eron&Huesmann, 1985). Deşi 
influenţa violenţei televizate asupra agresivitatii copiilor este o temă complexă (Freedman, 
1984), datele provenite de la un experiment foarte bine controlat realizat de către psihologii 
Robert Liebert şi Robert Baron (1972) sunt destul de sumbre. Unui grup de copii le-au fost 
prezentate scene de violenţă intenţionată extrase din programe de televiziune. După care, s-a 
constatat faptul că aceşti copii aveau un comportament mult mai violent faţă de ceilalţi copii 
decât cei dintr-un grup cărora le fuseseră prezentate scene din programe nonviolente (curse de 
cai). Constatarea faptului că copiii se comportă mult mai agresiv unii cu ceilalţi din cauza 
televiziunii a fost făcută pe două grupe de vârstă, 5-8 ani şi 8-9 ani, atât la băieţi, cât şi la fete. 

25 http://thenewagefiles.memegate.com/biogsinfo/ martin_dorothy.php,  http://drvitelli.typepad.com/ 
providentia /2008/07/after-the-prophecy.html (n. trad.) 

26 Probabil că din cauza disperării cu care au abordat activitatea de prozelitism, credincioşii 
acestui cult nu au reuşit în cele din urmă să-şi facă nici un adept nou. Practic, nu s-a convertit 
nimeni. Moment în care, în fata dublului eşec — cel al realităţii concrete şi cel al validării 
publice — cultul s-a dezintegrat imediat. La mai putin de trei săptămâni de la presupusa dată a 
potopului, membrii grupului s-au împrăştiat, menţinând doar o comunicare sporadică unii cu 
ceilalţi. Ca o ironie a soartei, potopul, în loc să distrugă lumea, a distrus mişcarea însăşi. Însă 
soarta grupărilor catastrofiste ale căror profeţii nu s-au împlinit nu a fost întotdeauna ruina. 
Atunci când astfel de grupuri au reuşit să-şi clădească validarea publică prin intermediul 
prozelitilor, ele au crescut şi au prosperat. De exemplu, atunci când anabaptiştii olandezi au 
constatat că anul distrugerii Pământului 1533 a trecut fără nici un eveniment notabil, au 
început să caute cu aviditate noi adepţi, învestind în această acţiune cantităţi imense de 
energie. Despre un misionar extrem de elocvent, pe nume Jakob Kampen, se spune că ar fi 
(rebotezat într-o singură zi nu mai putin de 100 de convertiți. Volumul de validare publică a 
sectei anabaptiste a crescut atât de mult încât a copleşit mărturia realităţii concrete a eşecului 
şi a făcut ca două treimi din populaţia Olandei să se convertească la anabaptism. 

27 http://en.wikipedia.org/wiki/Kitty_Genovese . (n. trad.) 

28 Vezi: catherine genovese — ny times.com. (n. trad.) 

29 Potenţialele consecinţe tragice ale fenomenului ignoranței colective sunt ilustrate cu 
pregnanta într-un comunicat de presă al agenţiei UPI, din Chicago: 

O studentă a fost bătută şi strangulată în plină zi lângă una dintre cele mai populare atracţii 
turistice ale oraşului, ne-a informat, sâmbătă poliţia. 

Corpul dezbrăcat al tinerei Lee Alexis Wilson, în vârstă de 23 de ani, a fost găsit în tufişurile 
de pe lângă zidurile Institutului de Arte de către un băiat de 12 ani care se juca acolo. 

Poliţia crede că, atunci când a fost atacată, ea stătea la fântâna din scuarul sudic al 
institutului. Probabil că atacatorul a tras-o în tufişuri unde, după cum se pare, a violat-o. 


Poliţia spune că pe acolo trebuie să fi trecut în acest răstimp mii de persoane, iar un bărbat 
le-a declarat că a auzit un țipăt în jurul orei două după amiază dar nu s-a uitat să vadă 
despre ce este vorba pentru că nimeni altcineva nu a mai dat atenţie acestui lucru. 

30 http://www.boundless.org/1999/features/a0000120.html (n. trad.) 

31 http://www.cnn.com/SPECIALS/2007/virginiatech.shootings/ (n. trad.) 

32 http://www.guyana.org/features/jonestown.html (n. trad.) 


CAPITOLUL 5 
A fi simpatic 
Hoţul prietenos 


Cea mai importantă sarcină a unui avocat este să 
determine juriul să-l placă pe clientul lui. 
CLARENCE DARROW 


Puţini dintre noi ar fi surprinşi să afle că, de regulă, preferăm să fim 
de acord cu cererile persoanelor care ne plac şi pe care le cunoaştem. Ceea ce 
poate surprinde însă, este faptul că această modestă regulă este folosită în sute 
de feluri de către tot felul de persoane necunoscute pentru a ne determina să 
ne conformăm cererilor lor. 

Cea mai bună ilustrare a acestui lucru, pe care o cunosc, este 
exploatarea profesionistă a regulii în cadrul adunărilor Tupperware, pe care le 
consider o punere în scenă clasică pentru determinarea conformării clientului. 
Oricine este familiarizat cu modul de desfăşurarea al adunărilor Tupperware 
va recunoaşte imediat folosirea în cadrul acestora a diferitelor tipuri de 
persuasiune pe care le-am examinat până acum: 


e Reciprocitatea. Pentru început, participanţii joacă un joc 
dotat cu premii. Cei care nu câştigă au ocazia de a alege un pachet, 
astfel încât toată lumea primeşte câte un cadou înainte de începerea 
vânzării propriu zise. 

e Angajamentul. Participanţii sunt îndemnați să descrie tuturor 
modul cum folosesc şi beneficiile pe care le au de la produsele 
Tupperware pe care le deţin deja. 

e Validarea. Din momentul în care începe vânzarea, fiecare 
produs cumpărat contribuie la ideea că toată lumea doreşte produsul 
respectiv şi, ca atare, el trebuie să fie de calitate. 


Pentru a susţine ceea ce se întâmplă la aceste adunări sunt prezente 
toate mijloacele de persuasiune. Însă adevărata forţă a adunărilor Tupperware 
stă într-o anume regie care se bazează pe regula simpatiei. În ciuda calităţilor 
deosebite ale agentului de vânzări Tupperware, adevărata ofertă de vânzare nu 
vine de la această persoană complet străină. Ea vine de la un prieten al 
fiecăruia dintre cei prezenţi în încăpere. Desigur că reprezentatul firmei 
solicită celor prezenţi să cumpere produsele, însă persoana care determină din 
punct de vedere psihologic vânzarea este cea de alături, care zâmbeşte, 
sporovăieşte şi serveşte răcoritoare. Este vorba despre gazda adunării, cea care 
şi-a adunat la un loc prietenele pentru o demonstraţie în propria locuinţă, şi 
care, după cum ştie toată lumea, obţine un profit din fiecare produs vândut în 


cadrul adunării. 

Oferind gazdei întâlnirii un procent din vânzare, Tupperware Home 
Parties Corporation face în aşa fel încât clienţii săi să cumpere produsele de la 
un prieten şi nu de la un agent de vânzări necunoscut. Astfel, atractivitatea, 
căldura, siguranţa şi obligaţiile inerente unei legături de prietenie devin 
ponderea principală a regiei vânzării (Taylor, 1978). Cercetătorii din domeniul 
consumului care au examinat legăturile sociale dintre gazdă şi participanţii la 
astfel de întâlniri casnice au remarcat forța abordării companiei. Tăria unei 
astfel de legături sociale este de două ori mai puternică în determinarea unei 
vânzări decât simpla preferinţă a cuiva pentru produs (Frenzen& Davies, 
1990). Iar rezultatele sunt remarcabile. Recent, s-a estimat că vânzările 
Tupperware depăşesc cifra de 2,5 milioane de dolari zilnic! Succesul 
Tupperware s-a răspândit în întreaga lume, în Europa, America Latină şi Asia, 
în locuri unde căminul, într-o adevărată reţea de prieteni, este mult mai 
semnificativ decât în Statele Unite (Markus&Kitayama, 1991; Triandis, 
1995). Rezultatul este că, în momentul de faţă, mai puţin de un sfert din 
vânzările Tupperware se fac în America de Nord. 

Este interesant faptul că clienţii par a fi pe deplin conştienţi de 
prezenţa presiunii din cadrul unei adunări Tupperware. Unora nu le pasă, însă 
altora da, şi aceştia par a nu şti cum să o evite. O doamnă cu care am vorbit îşi 
descria reacţiile cu o voce în care se putea sesiza ceva mai mult decât 
frustrare: 


Ajunsesem să detest invitaţiile la adunările Tupperware. Aveam toate 
cutiile lor de care aveam nevoie, şi, dacă mi-aş mai fi dorit câteva 
puteam să cumpăr unele mai ieftine de la un alt producător, de la 
magazin. Însă, atunci când te invită un prieten, trebuie să te duci. Iar 
când ajung acolo, simt că trebuie să cumpăr ceva. Ce pot face? O fac 
pentru o prietenă. 


Întrunirea Tupperware 
Compania Tupperware Home Party se laudă cu siguranţa 


sistemului de închidere al containerelor sale etanşe. Iar 
vânzările lor sunt la fel de sigure. Adevărata siguranţă este însă 
conferită de legăturile strânse existente între participantele la 
întruniri şi gazdele acestora. 


Cu o aliată atât de puternică cum este prietenia, nu e de mirare că 
Tupperware Corporation a renunţat la magazine, preferând vânzarea la 
domiciliu. Statisticile arată că la fiecare 2,7 secunde, undeva, începe o 
adunare Tupperware. Fără îndoială că şi alti profesionişti ai persuasiunii 
cunosc potenţialul pe care îl avem de a spune da unei persoane pe care o 
cunoaştem şi o simpatizăm. Să luăm de exemplu numărul din ce în ce mai 
mare de organizaţii de caritate care recrutează voluntari pentru colectarea de 
fonduri în zonele unde locuiesc. Acestea cunosc foarte bine că ne este greu să 
refuzăm o cerere atunci când aceasta vine de la un prieten sau vecin. 

Alţi profesionişti ai persuasiunii şi-au dat seama că un prieten nici 
măcar nu are nevoie să fie de faţă pentru a fi eficient. Adesea, este suficientă 
doar menţionarea numelui unui prieten. Shaklee Corporation, specializată şi 
ea în vânzarea la domiciliu a diferite produse casnice, îşi instruieşte agenţii de 
vânzare să folosească metoda „lanţului fără sfârşit” pentru a găsi noi clienţi. 
Când un client admite că îi place un produs, aceasta trebuie determinat să 
ofere nume de prieteni care ar putea fi interesaţi de asemenea de produs. După 
care, persoanele de pe respectiva listă pot fi la rândul lor abordate în vederea 
efectuării de vânzări şi oferirea de noi nume de prieteni, care, la rândul lor, 
vor fi surse pentru alţi potenţiali clienţi, şi aşa mai departe, într-un lanţ 


nesfârşit. 


“Laaize, theres a peatleman here who save thor vow 
ami he were iA love in | O62 hui vow drifted apart 
and now he's come back in the hopr that we echt 

anier a sei ai encyclopedias’ 


= = 


Regula simpatiei 

Iubirea şi agentul de vânzări 

© The New Yorker Collection 1982, J. B. Handelsman, 
cartoonbank.com. 

Toate drepturile rezervate. 


Cheia succesului acestei metode sta in faptul ca fiecare potential 
client primeste vizita unui agent de vanzare inarmat cu numele unui prieten 
care „mi-a sugerat să va caut”. A-l refuza pe vânzător în aceste condiţii devine 
dificil, fiind un gest aproape asemănător cu refuzul unui prieten. Manualul de 
vânzări Shaklee insistă asupra folosirii de către angajaţii săi a acestui sistem. 
„Ar fi greu să i se supraestimeze valoarea. Practic, o vânzare este deja pe 
jumătate făcută dacă ajungeţi să-i telefonati sau să vizitaţi un potential client 
şi să-i spuneţi că prietenul său, d-na/d-nul cutare, s-a gândit că va avea de 
câştigat dacă vă acordă câteva minute.” 


RAPORTUL CITITORULUI 5.1 
Din partea unui barbat din Chicago 


Cu toate că nu am fost niciodată la o adunare Tupperware, am 
recunoscut acelasi tip de determinare prin prietenie recent, cand am 
primit un telefon de la o agentă de vânzări a unei companii de 
telefonie. Femeia mi-a spus că unul dintre amicii mei mi-a introdus 
numele în aşa numitul „cerc de numere favorite pentru familie şi 
prieteni, MCI”. 

Acest prieten este un tip cu care am crescut, dar care s-a 
mutat cu serviciul anul trecut în New Jersey. Mă mai sună destul de 
des, ca să-l pun la curent cu ce mai fac ceilalți prieteni. Vânzătoarea 
m-a informat că tipul economiseşte 20% la toate convorbirile 
efectuate în cadrul „cercului de numere favorite”, cu condiţia ca 
aceştia să fie abonaţi ai companiei telefonice MCI. Apoi m-a întrebat 
dacă doresc să trec la MCI pentru a beneficia de tot bla-bla-ul lor, iar 
prietenul meu să economisească 20% la convorbirile cu mine. 

Ideea este că nu mă interesau deloc beneficiile oferite de 
MCI, deoarece eram mulţumit de serviciile pe care le primeam deja 
de la o altă companie. Însă partea cu economia la telefoanele pe care 
mi le dădea prietenul meu m-a prins. Să refuz oferta de a figura pe 
lista lui şi astfel să-l ajut să-şi economisească banii ar fi reprezentat, 
când ar fi aflat acest lucru, o ofensă adusă prieteniei noastre. Astfel 
că, pentru a evita să-l insult, i-am spus femeii să mă treacă pe MCI. 

Înainte mă întrebam de ce femeile se duc la adunările 
Tupperware numai pentru că sunt găzduite de o prietenă, pentru a 
cumpăra acolo lucruri pe care nu şi le doresc de fapt. Acum, nu mă 
mai întreb acest lucru. 


Nota autorului: Acest cititor nu este singurul care poate da 
mărturie despre forța pe care o deţine ideea „cercului de numere 
favorite” al companiei MCI. Când revista Consumer Reports a 
investigat practicile acesteia, agentul de vânzări MCI chestionat a 
răspuns foarte succint: „Merge de nouă ori din zece”. 


A-ŢI FACE PRIETENI PENTRU A INFLUENŢA 
OAMENII 


Folosirea pe scară largă a legăturii între prieteni de către cei care 


practică tehnicile de persuasiune ne dezvăluie foarte mult despre capacitatea 
pe care o are regula simpatiei de a genera un acord. Putem observa că aceşti 
profesionişti caută să extragă beneficii chiar şi atunci când nu sunt prezente 
legături de prietenie propriu zise. Situaţie în care aceştia se folosesc de regula 
simpatiei într-un mod foarte direct: ne determină să-i plăcem pe ei. 

În Detroit există cineva pe nume Joe Girard, specializat în folosirea 
regulii simpatiei pentru a vinde maşini Chevrolet. Folosind regula, omul a 
devenit bogat, având un câştig de peste 200.000$ pe an. Cu un astfel de venit, 
am putea crede că este vreun director al companiei GM, sau proprietar de 
reprezentanta Chevrolet. Nu este aşa însă. Şi-a câştigat banii ca vânzător in 
showroom. A avut un succes fenomenal. Doisprezece ani la rând a câştigat 
titlul de „Vânzătorul Numărul Unu”, cu o medie de cinci automobile sau 
camioane pe zi. A fost numit de către prestigioasa Guiness Book of World 
Records „Cel mai mare vânzător din lume”. 

Formula folosită de el este destul de simplă. Ea constă în oferta a doar 
două lucruri: un preţ corect şi pe cineva simpatic de la care să cumperi. „Asta 
e tot!”, afirmă el într-un interviu. „Să găseşti vânzătorul care iti place, plus 
prețul. Puneti-le la un loc şi aveţi o vânzare”. 

În regulă. Formula Joe Girard arată cât de fundamentală este regula 
simpatiei pentru businessul lui, însă nu ne spune suficient. În primul rând că 
nu aflăm de ce anume clienţii îl plac pe el mai mult decât pe alţi vânzători 
care, şi ei, oferă un preţ bun. Există o chestiune crucială, şi fascinantă 
totodată, la care formula de succes a lui Girard nu dă un răspuns. Care sunt 
factorii care determină o persoană să o placă pe alta? Dacă am cunoaşte acest 
răspuns, am avansa mult pe calea înţelegerii modului în care oameni precum 
Joe Girard ne fac să-i placem, şi invers, cum putem face noi pentru a fi placuti 
altora. Din fericire, oamenii de ştiinţă din domeniul ştiinţelor sociale se 
întreabă acelaşi lucru de decenii întregi deja. Ei au adunat mărturii care le-au 
permis să identifice un număr de factori care provoacă simpatia. Şi, după cum 
vom vedea, fiecare dintre aceşti factori este folosit cu măiestrie de către 
profesioniştii persuasiunii pentru a ne mâna pe drumul către „da”. 


DE CE TE PLAC? DĂ-MI VOIE SĂ-ŢI ÎNŞIR MOTIVELE 


Atracția fizică 


Deşi este general recunoscut faptul că persoanele atrăgătoare posedă 


un avantaj în cadrul interacțiunii sociale, descoperiri recente arată ca 
subestimăm amploarea acestui avantaj. Se pare că posedăm cu toţii un 
mecanism care reacţionează automat la persoanele atrăgătoare. lar reacţia 
noastră întră în categoria a ceea ce oamenii de ştiinţă de specialitate numesc 
efect de halo. Acesta se produce atunci când o trăsătură pozitivă caracteristică 
a unei persoane domină prin prezenţa ei modul în care respectiva persoană 
este percepută de către ceilalți. Astăzi, este un lucru cert faptul că 
atractivitatea este reprezentată de o astfel de trăsătură caracteristică. 

Cercetările arată că atribuim în mod automat unei persoane 
atrăgătoare trăsături pozitive precum talentul, bunătatea, onestitatea şi 
inteligența (Eagly, Ashmore, Makhijani&Longo, 1991). Mai mult, facem 
aceste judecăţi de valoare fără să fim conştienţi de rolul pe care îl joacă în 
acest proces atractivitatea. Personal, pe mine mă sperie unele dintre 
consecinţele presupunerii inconştiente că „frumos egal bun”. De exemplu, un 
studiu din 1974 efectuat asupra alegerilor federale din Canada a descoperit că 
acei candidaţi care erau atrăgători au primit de două ori şi jumătate mai multe 
voturi decât candidaţii consideraţi neatrăgători (Efran&Patterson, 1976). În 
ciuda acestor dovezi clare de favorizare a candidaţilor arătoşi, cercetări 
ulterioare au demonstrat că votantii nici măcar nu şi-au dat seama de 
atitudinea lor părtinitoare. În fapt, 73% dintre votantii canadieni care au fost 
sondati au negat în cei mai vehementi termeni cu putinţă faptul că votul lor a 
fost influenţat de aparenţa fizică a candidatului, numai 14% acceptând 
posibilitatea unei astfel de influenţe (Efran&Patterson, 1976). Desigur că 
votantii pot nega oricât doresc impactul atractivitatii fizice asupra eligibilitatii 
unui candidat, însă dovezile în acest sens îi confirmă indubitabil prezenţa 
îngrijorătoare (Budesheim&DePaola, 1994). 

Un efect similar a fost observat la interviurile în vederea angajării. Un 
studiu relevă faptul că, în cadrul unui interviu simulat, aspectul bine îngrijit al 
candidaţilor a acumulat mai multe decizii pozitive decât calificarea 
profesională — şi aceasta cu toate că „angajatorii” au afirmat că aparenţa 
candidatului nu a jucat decât un rol foarte mic în deciziile lor (Mack&Rainey, 
1990). Avantajul oferit angajaţilor atrăgători se reflectă nu numai la semnarea 
contractului, ci şi la salariu. Studiile economiştilor asupra unor eşantioane de 
angajaţi din SUA şi Canada au relevat că persoanele atrăgătoare primesc 
salarii cu circa 12-14% mai mari decât colegii lor mai puţin arătoşi 
(Hammerish&Biddle, 1994). 

O cercetare la fel de neliniştitoare arată că până şi sistemul judiciar 
este şi el susceptibil de influenţa aspectului atrăgător. După cum se pare, 
persoanele care arată bine au şansa de a primi un tratament mai favorabil în 
cadrul sistemului (Castellow, Wuensch& Moore, 1991; Downs&Lyons, 1990). 


De exemplu, în cadrul unui studiu efectuat în Pennsylvania (Stewart, 1980), 
cercetătorii au clasificat atractivitatea fizică a 74 de acuzaţi, bărbaţi, la 
începutul proceselor lor. Când, mai târziu, cercetătorii au verificat evidenţele 
proceselor pentru a vedea rezultatele, au descoperit că bărbaţii mai arătoşi 
primiseră sentinţe în mod semnificativ mai uşoare. De fapt, acuzaţii atrăgători 
aveau de două ori mai multe şanse de a evita condamnarea la închisoare decât 
acuzaţii neatrăgători.33 Un alt studiu, efectuat de această dată în cadrul unui 
proces simulat de despăgubiri, acuzaţii cu aspect mai atrăgător decât victimele 
lor au realizat o medie de 5.623$. Atunci însă când victimele arătau mai bine, 
media compensatiilor a crescut la 10.051$. Atât femeile cât şi bărbaţii din 
juriu au dovedit că s-au lăsat influenţaţi de aspectul fizic (Kulka&Kessler, 
1978). 

Au existat şi experimente care au demonstrat faptul că persoanele 
atrăgătoare au mai multe şanse de a primi ajutor la nevoie (Benson, 
Karabenic& Lerner, 1976), şi sunt mai convingătoare atunci cand este necesară 
schimbarea opiniilor unui public (Chaiken, 1979). Şi aici, rezultatele sunt 
identice la ambele sexe. De exemplu, în studiul Benson privind ajutorul, 
persoanele atrăgătoare, atât bărbaţi cât şi femei, au primit ajutor mult mai des, 
inclusiv de la cei de acelaşi sex. Apare însă o excepţie, şi anume atunci când 
persoana este percepută drept competitoare, în mod special dacă este vorba de 
o rivalitate de tip romantic. Lăsând însă la o parte acest aspect, este limpede 
că persoanele care arată bine se bucură în cadrul societăţii de un enorm 
avantaj. Acestea sunt mai plăcute, au mai multă putere de convingere, primesc 
mai des ajutor şi sunt percepute ca având trăsături de caracter mai bune şi o 
capacitate intelectuală superioară. După cum se pare, beneficiile unui aspect 
fizic plăcut încep să se acumuleze încă de timpuriu. Cercetări efectuate asupra 
copiilor din cursul primar arată faptul că adulţii percep actele de agresiune 
efectuate de copiii atrăgători cu mai multă ingaduinta (Dion, 1972), iar 
profesorii îi consideră pe aceştia mai inteligenţi decât pe colegii lor mai puţin 
aspectuosi (Ritts, Patterson&Tubbs, 1992). 

Nu mai este de mirare, deci, că haloul atractivitatii fizice este 
exploatat cu regularitate de catre profesionistii persuasiunii. Pentru ca ne plac 
oamenii frumosi si pentru ca avem tendinta de a ne conforma cererilor celor 
pe care îi placem, pare firesc ca programele de instruire profesională să 
includă şi referiri la îngrijirea personală, angajatorii din domeniul 
vestimentaţiei să-şi aleagă personalul de vânzare dintre candidaţii mai 
atrăgători, iar escrocii de ambele sexe să arate bine.34 


Asemanarea 


Şi, dacă nu este cazul unei aparente fizice deosebite? În definitiv, cei 
mai multi dintre noi posedă un aspect mediu. Mai există şi alti factori care pot 
induce simpatia? După cum ştiu cei mai mulţi dintre profesioniştii 
persuasiunii, există, unul dintre ei fiind asemănarea. 

Ne plac persoanele asemănătoare cu noi (Byrne, 1971). Lucrul acesta 
este adevărat indiferent dacă asemănarea se manifestă la nivelul opiniilor, al 
trăsăturilor de caracter, al fondului sau al stilului de viaţă. Ca urmare, cei care 
vor să se facă placuti, pentru a ne putea convinge să ne conformăm dorințelor 
lor, pot realiza acest lucru pretinzând asemănarea cu noi prin intermediul unei 
întregi varietăţi de mijloace. 

Un bun exemplu îl constituie îmbrăcămintea. O serie de studii au 
arătat că suntem înclinați să-i ajutăm pe cei îmbrăcaţi asemănător cu noi. Într- 
unul dintre acestea, făcut la începutul anilor 1970, când oamenii se îmbrăcau 
fie „hippie” fie „normal”, cercetătorii s-au îmbrăcat hippie şi normal şi au 
umblat prin campus cerând o monedă pentru a da un telefon. Atunci când a 
fost vorba de o îmbrăcăminte similară celei purtate de către majoritatea 
studenţilor, cererea a fost onorată în mai mult de două treimi din cazuri. Însă, 
atunci când a fost diferită, înţelegerea s-a manifestat în mai puţin de jumătate 
din cazuri (Emswiller, Deaux&Willits, 1971). Un alt experiment a pus în 
evidenţă automatismul răspunsului nostru. Participanţii la un marş împotriva 
războiului au fost mai dispuşi să semneze o petiție atunci când persoana care o 
prezenta era îmbrăcată în acelaşi la fel, făcând acest lucru chiar fără să 
citească despre ce anume este vorba (Suedfeld, Bochner&Matas, 1971). 
Declic automat! 

O altă modalitate de manipulare a asemănării este aceea de a pretinde 
existenţa unui fundal şi a unor preocupări comune. De exemplu, vânzătorii de 
maşini sunt instruiți să depisteze astfel de elemente de asemănare la un client. 
Dacă în portbagaj există un echipament de camping, vânzătorul poate aduce 
vorba despre cât de mult îi place să evadeze din oraş ori de câte ori are ocazia. 
Dacă observă o trusă de golf, va face o remarcă privitoare la partida pe care o 
va avea după amiază, dacă nu plouă. lar dacă maşina cu care a venit clientul 
provine din altă localitate, va menţiona, cu un aer surprins, faptul că el sau 
soţia, s-au născut acolo. 

Oricât ar părea de caraghios, aceste elemente de asemănare 
funcţionează (Brewer, 1979). Un cercetător care a examinat evidenţele unor 
companii de asigurări a evidenţiat faptul că un client este mai dispus să 
cumpere o asigurare dacă agentul respectiv are vârstă, religie, opţiuni politice 


sau obiceiuri privind fumatul similare cu ale sale (Evans, 1963). Un alt 
cercetător a reuşit să crească în mod semnificativ numărul celor care au 
răspuns la un sondaj prin poştă atunci când a schimbat un detaliu al cererii 
sale: a făcut astfel încât numele persoanei care solicita participarea la sondaj 
să fie asemănător cu cel al adresantului. Astfel, Robert Greer a primit un 
formular de sondaj de la Bob Gregar, iar Cynthia Johnston de la Cindy 
Johanson. Aceste aparent mărunte coincidente pot afecta decizii care le 
depăşesc pe cele privind alegerea agentului de asigurare sau al cui sondaj îl 
completezi. Ele pot afecta, de pildă, deciziile privind a cui viaţă o salvezi. 
Atunci când au fost solicitati să facă o listă de aşteptare bazată pe merit cu 
pacienţii care au nevoie de tratament urgent la rinichi, oamenii au ales în 
funcţie de apartenenţa la partidul politic propriu (Furnham, 1996). 

Pentru că până şi cele mai mici asemănări pot influenţa un răspuns 
pozitiv din partea celuilalt, şi pentru că o spoială de asemănare nu este deloc 
greu de fabricat, atrag atenţia asupra faptului că este necesară o precauţie 
extremă în prezenţa celor care, dorind ceva de la dumneavoastră, pretind a fi 
„exact la fel”.35 În zilele noastre, este recomandabil să fim precauti în preajma 
vânzătorilor care par a semăna cu noi. Şi aceasta pentru că multe programe de 
instruire îşi îndeamnă participanţii să „reflecte şi să adopte” postura corporală 
a clientului, starea de spirit şi stilul verbal ale acestuia, pentru că aceste 
elemente de asemănare şi-au dovedit eficienţa, conducând la rezultate pozitive 
(Chartrand&Bargh, 1999; Locke&Horowitz, 1990; Woodside&Davenport, 
1974). 


Complimentele 


Actorul McLean Stevenson descria cândva modul în care soţia lui l-a 
păcălit să se căsătorească: „Mi-a spus că mă place”. Deşi destinată ca glumă, 
remarca lui are şi un aspect instructiv. Informaţia privind faptul că cineva ne 
place poate fi un mijloc extraordinar de eficient de producere a unui sentiment 
reciproc şi a dorinţei de conformare (Berscheid&Walster, 1978; Howard, 
Gengler&Jain, 1995, 1997). De aceea, de obicei, atunci când cineva ne 
flatează sau afirmă că are afinități similare cu ale noastre, probabil că va dori 
ceva de la noi. 

Să ne aducem aminte de Joe Girard, „cel mai mare vânzător de 
maşini”, care spunea că secretul succesului său stă în faptul că îi determină pe 
clienţi să-l placă. În acest sens, el făcea un lucru care poate părea deopotrivă 
aiurea şi costisitor. În fiecare lună, trimitea fiecăruia dintre cei 13.000 de foşti 


clienţi o felicitare care conţinea un mesaj tipărit care se schimba de fiecare 
dată (Happy New Year, Happy Valentine's Day, Happy Thanksgiving, şi aşa 
mai departe), şi un altul care era mereu acelaşi: „Îmi placi”. După cum spunea 
Joe însuşi, „Pe felicitare nu era nimic altceva decât numele meu. Le spuneam 
că îmi place de ei”. 

„Îmi placi.” Venea prin poştă în fiecare lună, de 12 ori pe an, în 
fiecare an, cu precizie de ceasornic. „Îmi placi”, pe o felicitare care ajungea la 
13.000 de persoane. Cum ar putea să funcţioneze eficient o declaraţie atât de 
impersonală, atât de evident creată pentru a vinde maşini? Joe Girardi ştia 
cum şi o persoană care a avut un asemenea succes în carieră precum el merită 
atenţia noastră. Joe a înţeles un lucru important despre natura umană, şi 
anume faptul că ne place la nebunie să fim flatati. Cu toate că naivitatea 
noastră îşi are şi ea limitele ei, în special în situaţia când suntem siguri că 
persoana care ne flatează încearcă să ne manipuleze (JonesWortman, 1973), 
avem de regulă tendinţa de a crede lauda şi de a ne plăcea de persoana care 
ne-o adresează — cel mai adesea atunci când nu este adevărată (Byrne, 
Rasche&Kelley, 1974). 

Un experiment efectuat în Carolina de Nord asupra unui grup de 
subiecţi bărbaţi, dezvăluie cât suntem de neajutorati în fata laudei. 
Participanţii la acest studiu, împărţiţi în trei grupe, au primit comentarii la 
adresa persoanei lor din partea cuiva care avea nevoie de o favoare. Unii au 
primit doar comentarii pozitive, alţii doar negative, şi alţii mixte. Au apărut 
trei rezultate. Primul rezultat arăta că evaluatorul care oferise numai 
comentarii pozitive a fost cel mai simpatizat. Cel de al doilea arăta faptul că 
tendinţa s-a menţinut chiar şi atunci când subiecţii şi-au dat seama că cel care 
îi flata o făcea din interes. În fine, cel de al treilea rezultat, a arătat faptul că 
flatarea, spre deosebire de celelalte două tipuri de comentariu, nu trebuie să 
fie neapărat corectă pentru a avea efect. Comentariile pur pozitive, flatante, au 
produs la fel de multă simpatie şi când au fost adevărate şi când au fost 
neadevărate (Drachman, deCarufel&Insko, 1978). 


„RT? ig 
BEAL LIAN A 


BIRDS 


Cercul de vanzare 

Vanzarile in domeniul imobiliar folosesc de mult timp tehnica 
influentarii prin asemănare. 

The Penguin Leunig O 1983, Michael leunig, Penguin Books 
Australia Ltd. 


După cum se pare, avem o reacţie automată atât de pozitivă la 
complimente încât putem cădea victime oricui se foloseşte de ele pentru a ne 
câştiga favoarea, chiar şi într-un mod evident. Declic automat! Văzut din 
această perspectivă, întregul efort de a tipări şi expedia un total de peste 
150.000 de felicitări cu „Îmi placi”, în fiecare an, nu mai pare chiar nebunesc 
şi nici costisitor. 


Contact și cooperare 


De cele mai multe ori, ne plac lucrurile care ne sunt familiare (Zajonc, 
1968). Pentru a vă convinge singuri de acest lucru, încercaţi un mic 
experiment. Printaţi o fotografie care înfăţişează figura dumneavoastră în 


poziţia normală şi una invers, astfel încât stânga şi dreapta să fie inversate. 
Hotărâţi apoi care dintre cele două arată mai bine şi rugaţi apoi un prieten să 
facă acelaşi lucru. Dacă sunteţi ca grupul de femei din Milwakee cu care acest 
experiment a fost deja efectuat, veţi băga de seamă ceva ciudat: prietenul va 
prefera originalul, în timp ce dumneavoastră imaginea inversată. De ce? 
Pentru că amândoi veţi răspunde favorabil figurii celei mai familiare. 
Prietenul celei pe care o vede întreaga lume, iar dumneavoastră celei pe care o 
vedeţi zilnic reflectată în oglindă (Mita, Dermer&Knight, 1977). 

Datorită efectului pe care îl are asupra simpatiei fata de cineva, 
familiaritatea joacă un rol important în deciziile pe care le luăm cu privire la 
tot felul de lucruri, inclusiv la politicienii pe care îi alegem (Grush, 1980; 
Grush, McKeough&Ahlering, 1978). Se pare că în cursul scrutinului secret, 
votantii pot alege un candidat anume în baza familiaritatii numelui acestuia. În 
timpul unor controversate alegeri din Ohio, în urmă cu câţiva ani, cineva care 
avea şanse foarte mici de a câştiga cursa electorală pentru ocuparea funcţiei de 
procuror general şi-a atras victoria de partea lui schimbându-şi numele, 
imediat înaintea scrutinului, în Brown — un nume cu mare rezonanţă în tradiţia 
politică a statului Ohio. 

Despre ce este vorba? Răspunsul rezidă parţial în faptul că 
familiaritatea influenţează în mod inconştient simpatia. Cel mai adesea nu ne 
dăm seama de faptul că numărul de expuneri la un lucru ne influenţează 
atitudinea faţă de acel lucru. De exemplu, în cadrul unui experiment, feţele 
câtorva persoane au fost proiectate pe un ecran cu suficientă viteză astfel încât 
subiecţii să nu le poată recunoaşte ulterior. Şi, cu toate acestea, cu cât o figură 
a fost proiectată mai des, cu atât ea a devenit mai plăcută în cadrul întâlnirii 
fata în faţă care a urmat. lar pentru că gradul de influenţă socială depinde de 
nivelul de simpatie al persoanei, subiecţii s-au dovedit a fi mai influenţaţi de 
opiniile celor ale căror figuri apăruseră pe ecran mai des (Bornstein, 
Leone&Galley, 1987). 

Bazându-se pe dovezile care arată că avem o înclinaţie mai mare către 
lucrurile cu care am avut deja contact, există opinia că pentru îmbunătăţirea 
relaţiilor interrasiale este recomandabilă o abordare de tip „contact”. 
Argumentul ar fi acela că prin simpla expunere reciprocă, la nivel de egalitate, 
a persoanelor de etnii diferite, acestea vor ajunge în mod natural să se 
simpatizeze reciproc. Cu toate acestea, atunci când a fost verificată integrarea 
în cadrul şcolilor, o zonă care oferă cel mai bun teren de testare a acestui tip 
de abordare, s-a descoperit un model complet opus. Desegregarea şcolară pare 
a spori nivelul prejudecatilor, în acest caz între albi şi negri, în loc să le reducă 
(Stephan, 1978). 

Să zăbovim puţin asupra acestui subiect, al desegregării şcolare. 


Oricât de bine intenţionaţi ar fi promotorii armoniei interrasiale prin 
intermediul contactului simplu, direct, abordarea lor nu pare a fi rodnică din 
cauza faptului că argumentul pe care se bazează este extrem de prost 
interpretat (Gerard, 1983; Maruyama, Miller&Holtz, 1986). Mai întâi, 
cercetătorii au relevat faptul că ambientul şcolar nu este un creuzet în care 
colegii interacționează la fel precum membrii grupului etnic. După atâţia ani 
de integrare rasială la nivelul şcolii, integrarea socială este, iată, extrem de 
redusă. Elevii continuă să se adune pe afinități etnice, separați de cele mai 
multe ori de restul grupurilor (Rogers, Hennigan, Bowman&Miller, 1984; 
Oskamp&Schultz, 1998). Apoi, chiar şi dacă ar exista un nivel mai ridicat de 
interacţiune interetnică, cercetările arată limpede că familiarizarea prin contact 
repetat cu ceva nu conduce neapărat la simpatie fata de respectivul lucru 
(Gaertner, 1999). În realitate, expunerea continuă la condiţii dificile precum 
frustrarea, conflictul sau competiţia, sau la obiecte ori persoane neagreabile, 
conduce la un efect contrar (Burgess&Sales, 1971; Swap, 1977; Zajonc, 
Markus& Wilson, 1974). Iar sala de clasă tipică a Americii nu face altceva 
decât să întreţină aceste condiţii neprielnice. 

Să vedem lămuririle pe care le aduce raportul psihologului Elliot 
Aronson, consultant al autorităţilor şcolare din Austin, Texas. Descrierea pe 
care o face acesta procedurilor educaţionale în clasele standard se poate 
extinde la aproape toate şcolile publice din Statele Unite: 


În general, sistemul lucrează astfel: profesorul stă în faţa clasei şi 
pune întrebări. Şase, şapte copii se frământă în scaune şi îşi agită 
mâinile în fata lui, dornici să fie ascultați pentru a demonstra cât sunt 
de deştepţi. Alţi câţiva stau tăcuţi cu privirea aţintită într-o parte, 
încercând să pară invizibili. În momentul în care profesorul numeşte 
un copil, se pot vedea expresii de dezamăgire pe feţele elevilor 
conştiincioşi, care ratează astfel ocazia de a fi apreciaţi de către 
profesor. Pe feţele celorlalţi, care nu cunoşteau răspunsul, veţi citi 
uşurare. ... Jocul acesta este foarte competitiv şi are o miză 
importantă, deoarece copiii se întrec pentru dragostea şi aprobarea 
unuia dintre cei doi, sau trei, cei mai importanţi oameni din întreaga 
lor lume. 

În realitate, acest proces de învăţare garantează faptul că elevii nu 
vor deprinde de loc simpatia şi înțelegerea reciprocă. Raportaţi-vă la 
propria dumneavoastră experienţă şcolară. Dacă stiati răspunsul şi 
profesorul ridica pe altcineva, vă doreati, probabil, ca acel copil să 
facă o greşeală pentru ca dumneavoastră să aveţi o nouă şansă de a 
vă etala cunoştinţele. Dacă ridicaţi mâna să rdspundeti şi greseati, 


sau chiar nu ridicaţi deloc mâna, probabil că îi invidiati pe colegii de 
clasă care ştiau răspunsul. Copiii care nu reuşesc în cadrul acestui 
sistem devin invidiosi si ranchiunoşi pe succesul celorlalţi, 
considerându-i preferaţi de către profesor sau recurgând chiar la 
violenţă faţă de ei. La rândul lor, elevii studioşi dezvoltă adesea un 
dispreţ faţă de cei lipsiţi de merite, numindu-i tâmpiţi sau proşti 
(Aronson, 1975, pp. 44, 47). 


Ne mai mirăm, atunci, de ce desegregarea şcolară strictă conduce de 
multe ori la prejudecăţi şi mai mari, în loc să le reducă? — fie că se aplică la 
transportul şcolar, la arondarea şcolilor sau la închiderea acestora. Nici nu ne 
putem aştepta la altceva atunci când copiii noştri îşi găsesc prieteniile şi 
contactele sociale în interiorul grupului etnic, venind în contact repetat cu alte 
grupuri doar în cazanul competiţional al sălii de clasă. 

Avem la îndemână soluţii pentru aceste probleme? O posibilitate ar 
reprezenta-o renunţarea la tentativele de integrare la nivelul şcolii — însă acest 
lucru pare foarte puţin probabil. Chiar dacă ar fi să ignorăm inevitabilele 
probleme legale şi constituţionale, precum şi disputele sociale pe care le-ar 
provoca o astfel de măsură, mai există, totuşi, şi motive care susţin 
continuarea integrării la nivelul sălii de clasă. De exemplu, după desegregare, 
în vreme ce realizările şcolare ale elevilor albi rămân constante, performanţele 
şcolare ale elevilor minoritari cresc chiar şi de zece ori (Stephan, 1978). 

Trebuie să fim precauti în abordarea desegregării şcolilor, pentru a nu 
strica totul. Ideal ar fi să putem abandona complet segregarea obţinând o 
societate integrată. Deocamdată, însă, societatea se bălăceşte într-o mare de 
ostilitate rasială. Din fericire, există, totuşi, o rază de speranţă reală, venită din 
partea specialiştilor în ştiinţele educaţiei sub forma conceptului de „învăţare 
cooperativă”, care ar putea conduce la drenarea ostilitatii din societatea 
noastră. Bazându-se pe faptul că cea mai mare parte a prejudecatilor acute 
existente la nivelul clasei pare a emerge din expunerea prelungită la ideea de 
rivalitate între grupuri, educatorii despre care vorbim au experimentat formule 
de învăţare în care se promovează, în locul spiritului competitiv, cooperarea 
între colegi. 


În tabără 


Pentru a înţelege logica abordării cooperative, să ne uităm puţin la 
fascinantul program de cercetare şcolară realizat de omul de ştiinţă de origine 
turcă Muzafer Sherif împreună cu un colectiv (Sherif, Harvey, White, 
Hood&Sherif, 1961). Pornind de la tema conflictului inter-grup, echipa de 


cercetare a hotărât să investigheze problema la nivelul taberelor de vară 
pentru băieţi. Fără ca băieţii să sesizeze vreodată faptul că sunt subiecte ale 
unui experiment, Sherif şi echipa lui au modificat în mod consistent mediul 
din tabără astfel încât să poată observa efectele asupra relaţiilor de grup. 

Ceea ce au aflat imediat din experimentul lor a fost faptul că nu 
trebuie prea mult pentru a provoca diferite feluri de ostilitate. De exemplu, 
simpla separare în două cabane dormitor a fost suficientă pentru a induce un 
sentiment de rivalitate de tip „noi contra lor”. Procesul de rivalitate a fost 
accelerat când cele două grupuri şi-au luat nume (Vulturii şi Şerpii cu 
clopoței). Curând, băieţii au început să minimalizeze calităţile şi realizările 
celorlalţi. Aceste manifestări de ostilitate au fost, însă, minore în comparaţie 
cu ce s-a petrecut atunci când experimentatorii au introdus în cadrul 
întâlnirilor dintre cele două grupuri activităţi competitionale. Căutarea de 
comori, trasul frânghiei şi concursurile atletice au generat confruntări deschise 
şi porecle, în timpul concursurilor membrii echipei adverse fiind numiţi 
trişori, spioni şi rable. Mai apoi au avut loc raiduri împotriva dormitorului 
advers, au fost furate şi arse steagurile adversarilor, au fost scrise cuvinte de 
ameninţare, iar încăierările din sala de mese deveniseră ceva obişnuit. 

În această etapă, cercetătorilor le-a fost cât se poate de limpede că 
reţeta discordiei este simplă şi rapidă: separă participanţii în grupuri şi lasă-i 
să zacă o vreme în suc propriu. Apoi amestecă cele două grupuri în focul unei 
competiţii continue. Rezultatul este imediat: adversitate şi ură între grupuri. 

Mai dificilă s-a dovedit însă găsirea modului de eliminare a ostilitatii 
accentuate. Pentru început, au încercat întâlnirile dese între cele două bande 
rivale. Însă chiar şi atunci când activităţile erau plăcute, ca de exemplu 
vizionarea de filme sau participarea la evenimente sociale, rezultatele se 
dovedeau dezastruoase. Picnicurile generau bătăi cu mâncare, programele 
distractive dădeau ocazia etalării talentelor la fluierat, iar rândul comun la 
masă a degenerat în concursuri de împins. În acest moment, Sherif şi echipa 
lui au început să creadă că, precum Dr. Frankenstein, au creat un monstru pe 
care nu îl mai pot ţine sub control. După care, în momentul de maximă 
tensiune al demersului lor, au încercat o strategie nouă, deopotrivă simplă şi 
eficientă. 

Au elaborat o serie de situaţii în care competiţia între grupuri i-ar fi 
afectat pe toţi deopotrivă. Astfel că, pentru binele comun, era necesară 
colaborarea. De exemplu, după o zi întreagă de excursie, singura maşină 
disponibilă pentru a merge în oraş după hrană a „rămas” blocată. În 
consecinţă, băieţii s-au adunat la un loc şi au împins-o până când a luat-o din 
loc. Cu altă ocazie, cercetătorii au aranjat o întrerupere a alimentării cu apă a 
taberei. În fata unei crize care îi afecta pe toţi şi înțelegând necesitatea unei 


acţiuni comune, băieţii s-au organizat în deplină armonie astfel încât să 
rezolve problema până la lăsarea serii. Într-o altă ocazie care necesita 
cooperarea, băieţii au fost informaţi că se putea închiria şi proiecta un film 
dorit de toată lumea, însă preţul era prea mare pentru bugetul taberei. 
Înţelegând faptul că nu exista altă soluţie decât combinarea resurselor, băieţii 
şi-au pus la un loc banii, după care au petrecut o seară foarte plăcută de 
vizionare. 

Deşi nu au fost imediate, consecinţele acestor iniţiative în direcţia 
cooperării s-au dovedit remarcabile. Succesul eforturilor conjugate în vederea 
atingerii unui tel comun au creat punți stabile peste falia care separa cele două 
grupuri. Nu peste mult timp, atacurile verbale au încetat, la fel şi hârjoneala la 
rândul de la sala de mese, iar băieţii au început să se aşeze la masă fără să mai 
tind cont de grup. În plus, atunci când li s-a cerut să scrie care sunt cei mai 
buni prieteni ai lor, pe listă nu au mai fost trecute doar nume din propriul 
grup. Unii au fost chiar recunoscători pentru faptul că li s-a dat ocazia de a-şi 
modifica preferinţele, pentru că între timp, de la ultima solicitare în acest sens, 
se răzgândiseră. La un moment dat, băieţii au cerut să revină în tabără de la 
activităţi într-un singur autobuz — lucru care, nu cu mult timp înainte, ar fi 
provocat o adevărată isterie. Când autobuzul a făcut o oprire la un chioşc cu 
răcoritoare, băieţii dintr-un grup, având asupra lor un total de doar 5$, au 
hotărât să-şi trateze foştii adversari cu câte un milk shake! 

Putem, desigur, identifica sursa acestei surprinzătoare răsturnări de 
situaţie în momentele în care băieţii au fost nevoiţi să se vadă unii pe ceilalţi 
ca aliaţi şi nu ca adversari. Procedura cea mai dificilă în acest sens pentru 
experimentatori fiind aceea de a impune grupurilor țeluri comune. Iar ceea ce 
i-a determinat pe membrii celor două grupuri rivale să se considere reciproc 
tipi cumsecade, ajutoare de încredere, prieteni şi prieteni ai prietenilor, a fost 
necesitatea de a coopera pentru atingerea acestor țeluri comune (Wright, 
Aaron, McLaughlin-Volpe&Ropp, 1997). Din clipa in care din eforturile 
comune a izvorât succesul, nu a mai fost posibilă menţinerea sentimentelor de 
ostilitate fata de nişte oameni care ti-au fost alături, în aceeaşi echipă.36 


Înapoi, la şcoală 


În confuzia generată de tensiunile rasiale care au urmat desegregării 
şcolilor, unii psihologi educationali au început să descopere relevanta 
studiului lui Sherif şi al echipei sale de cercetare pentru organizarea şi 
activitatea la clasă. Dacă ar putea fi introduse modificări care să prevadă 
reuniuni interetnice ocazionale, de cooperare, în vederea obţinerii unui succes 
mutual, fie şi numai la nivelul învăţării propriu zise, poate că acest lucru va da 


ocazia legării unor relaţii de prietenie dincolo de bariera grupului. Deşi în 
acest sens au fost dezvoltate proiecte în diferite state americane (S.W. Cook, 
1990;  DeVries&Slavin, 1978; D.W. Johnson&R.T. Johnson, 1983; 
Oskamp&Schultz, 1998), un demers foarte interesant — numit clasă intercalata 
— a fost efectuat de Elliot Aronson împreună cu echipa sa în Texas si 
California (Aronson, Stephan, Sikes, Blaney&Snapp, 1978). 

Esenţa intercalării în vederea studiului rezidă in cerinta ca elevii să 
înveţe împreună pentru pregătirea unei testări. Acest scop poate fi atins 
grupându-se elevii în echipe care să lucreze în comun, fiecărui elev oferindu- 
i-se numai o parte din informaţia necesară trecerii testului — ca o piesă dintr- 
un puzzle. În acest cadru, elevii sunt nevoiţi să se înveţe şi să se ajute unii pe 
ceilalţi. Altfel spus, pentru a reuşi, fiecare are nevoie de celălalt. La fel cum 
băieţii din tabăra lui Sherif efectuau sarcini care nu puteau fi duse la bun 
sfârşit decât printr-un efort comun, şi elevii vor deveni aliaţi şi nu inamici. 


După cum relevă studiile efectuate, metoda învăţării intercalate 
nu este numai un mijloc eficient de promovare a prieteniei şi 
cooperării între grupurile etnice, ci dezvoltă şi respectul de sine 
al elevilor, plăcerea de a veni la şcoală, precum şi nivelul 
notelor. 


Verificat în noile clase desegregate, modul intercalat de învăţare a 
produs rezultate impresionante. Studiile au arătat că, în comparaţie cu alte 
clase din aceeaşi şcoală, în care se folosea metoda tradiţională, învăţarea prin 
metoda intercalării a stimulat în mod semnificativ atât legarea de prietenii cât 
şi reducerea prejudecatilor între grupurile etnice. În afară de diminuarea 


ostilitatii, au mai existat si alte avantaje. S-au îmbunătăţit astfel respectul de 
sine al minoritarilor, ataşamentul lor fata de şcoală şi rezultatele testărilor. Au 
avut de câştigat şi elevii albi. Şi la ei au crescut respectul de sine şi 
ataşamentul fata de şcoală, iar în ceea ce priveşte rezultatele la învăţătură, 
testele lor au fost cel puţin la fel de bune ca şi cele ale albilor din clasele 
tradiţionale (Aronson, Bridgeman&Geffiner, 1978). 

Atunci când există rezultate pozitive precum cele obţinute cu clasele 
intercalate, apare tendinţa de exagerare a entuziasmului fata de aflarea unei 
soluţii simple la o problemă dificilă. Aceasta, în ciuda faptului că ar trebui să 
se cunoască din experienţă că astfel de probleme cedează foarte rar în fata 
unui remediu simplu. Lucru adeverit şi în acest caz. Problemele sunt 
complexe chiar şi în interiorul procedurilor de învăţare folosite de metoda 
intercalării (Rosenfield&Stephan, 1981; Slavin, 1983). Mai înainte de a ne 
simţi pe deplin mulţumiţi cu această metodă, sau cu orice altă metodă similară 
de învăţare şi deprindere a simpatiei, este necesară mult mai multă muncă de 
cercetare pentru a se determina cât de frecvent, în ce doze, la ce vârste şi în ce 
tip de grupuri pot fi eficiente strategiile cooperative. De asemenea, mai 
trebuie determinate şi cele mai bune modalităţi prin care profesorii pot institui 
la clasă noile metode — aceasta, dacă vor ajunge să le instituie vreodată. 
Tehnicile cooperative de învăţare nu numai că reprezintă o îndepărtare 
radicală de la rutina tradiţională, cu care sunt familiarizați multi dintre 
profesori, ci pot pune chiar în pericol importanţa rolului acestuia în sala de 
clasă, prin alocarea unei părţi din actul predării elevilor înşişi. În cele din 
urmă, trebuie să admitem faptul că şi competiţia îşi are rolul ei, ea putând 
servi ca factor motor al acţiunilor care se doresc a fi exercitate de către elevi, 
precum şi ca element important în construcţia respectului de sine. Astfel că, în 
cele din urmă, sarcina principală nu va fi aceea de eliminare a competiţiei din 
cadrul activităţilor şcolare ci, prin normalizarea tehnicilor de cooperare, care 
aduc laolaltă membrii grupurilor etnice şi conduc la remarcabile rezultate 
pozitive în direcţia integrării, de spargere a monopolului pe care aceasta îl 
deţine în sălile de clasă. 

În ceea ce mă priveşte, nu pot în acest sens decât să mă simt încurajat 
de dovezile prezente. Vorbind cu studenţii mei, sau chiar cu prietenii şi 
cunoscutii, despre perspectivele metodei cooperării în actul didactic, mă simt 
optimist. De prea mult timp şcolile publice au devenit surse numai de ştiri 
sumbre cu privire la nivelul scăzut al cunoştinţelor, al uzurii profesorilor, 
criminalitatea crescândă şi, desigur, conflictul rasial. Cel puţin, acum, a apărut 
o fisură în acest tablou întunecat, lucru care nu poate decât să mă bucure 
sincer. 

Care a fost scopul acestei digresiuni privind efectele desegregării 


şcolare în cadrul relaţiilor interrasiale? Scopul a fost, de fapt, dublu. Mai întâi, 
reliefarea faptului că, deşi familiarizarea prin contact duce, de regulă, către o 
creştere a simpatiei reciproce, dacă contactul implică experienţe neplăcute 
rezultatul va fi exact opus. Astfel, atunci când copii din diferite grupuri rasiale 
sunt azvarliti în competiţia aspră şi neîncetată prezentă în sălile de clasă 
americane, ne putem aştepta la o inrautatire a stării de ostilitate — lucru care se 
şi întâmplă. În al doilea rând, dovezile care arată că învăţarea în echipă 
reprezintă un antidot al acestei probleme ne vorbesc despre impactul masiv al 
cooperării asupra procesului de câştigare a simpatiei. 

Mai înainte de a accepta ideea cooperării în calitate de factor 
generator de simpatie, trebuie să o supunem unui test de verificare. Se 
folosesc de ea practicantii tehnicilor de persuasiune, de o manieră sistematică, 
pentru a ne determina să-i simpatizăm şi, în consecinţă, să ne conformăm 
cererilor lor? Atunci când ea se manifestă în mod firesc într-o situaţie dată, 
este scoasă în mod deliberat în evidență? Este amplificată atunci când 
prezenţa ei este modestă? Şi, cea mai instructivă întrebare, o fabrică aceştia în 
situaţiile când ea lipseşte cu totul? 

După cum se pare, cooperarea trece testul cu brio. Profesioniştii 
persuasiunii se străduiesc în mod constant să ne convingă că noi şi ei lucrăm 
împreună pentru acelaşi scop, că trebuie să „tragem laolaltă” pentru beneficiul 
reciproc, şi că ei, în esenţă, nu sunt altceva decât coechipierii noştri. Se pot da 
în acest sens o mulţime de exemple. Cele mai multe ne sunt familiare, cum ar 
fi vânzătorii de maşini care ne tin partea „luptându-se” cu şefii lor pentru a ne 
asigura o înţelegere convenabilă.37 Însă, o ilustrare spectaculoasă vine dintr- 
un loc pe care puţini dintre noi l-au cunoscut nemijlocit, şi aceasta pentru că 
profesioniştii de acolo nu sunt alţii decât anchetatorii poliţiei, a căror misiune 
este aceea de a determina suspectii să mărturisească fapta comisă. 

În ultima vreme, tribunalele americane au impus o serie de restricţii 
privind modalitatea de prelucrare a suspectilor, în mod special în ceea ce 
priveşte extragerea mărturisirilor. Astfel că, din cauza temerilor că dosarele de 
anchetă vor fi respinse, multe dintre procedurile folosite în trecut nu mai sunt 
utilizate azi. Însă, tribunalele nu au considerat că există nimic inadmisibil în 
ceea ce priveşte folosirea în cadrul anchetei a psihologiei subtile. În 
consecinţă, anchetatorii criminalişti recurg din ce în ce mai mult la metode în 
genul celei numite „poliţist bun/politist rău”. 

Metoda aceasta funcţionează după cum urmează: de exemplu, un 
tânăr suspect de jaf, căruia i-au fost aduse la cunoştinţă drepturile şi care îşi 
susține nevinovăția, este introdus într-o cameră pentru a fi interogat de o 
pereche de poliţişti. Unul dintre aceştia, fie pentru că i se potriveşte mai bine 
rolul, fie pentru că pur şi simplu i-a venit lui rândul, joacă rolul politistului 


rău. Încă înainte ca suspectul să ia loc, el începe să-l înjure pe „nenorocit” 
pentru jaf. Până la încheierea sesiunii, fiecare vorbă a lui va fi acompaniată de 
sunete amenințătoare. Pentru a-şi întări punctul de vedere, el va lovi scaunul 
pe care este aşezat suspectul. Iar atunci când îl priveşte, dă senzaţia că se uită 
la un morman de gunoi. Dacă suspectul replică fata de acuzaţiile aduse de 
polițistul rău, sau pur şi simplu nu îl ignoră, acesta devine livid. Furia lui 
atinge paroxismul. Se jură că va face tot posibilul pentru a obţine sentinţa 
maximă, şi ameninţă că prietenii lui de la procuratură vor afla despre 
atitudinea lui necooperantă şi vor acţiona în consecinţă. 

Pentru început, polițistul bun, colegul politistului rău, stă undeva 
deoparte. Apoi, încet, începe să-şi facă simțită prezenţa. Mai întâi vorbeşte 
numai cu polițistul cel rău, încercând să-i mai tempereze furia. „Calmează- 
te... calmează-te.” Polițistul rău reacţionează însă: „Nu-mi spune mie să mă 
calmez, da, când ăsta mă minte în fata! Îi urăsc pe nenorocitii ăştia!”. Putin 
mai târziu, polițistul bun va spune ceva în beneficiul suspectului: „Mai uşor, 
nu vezi că e un pusti?”. Desi nu îl ajută prea mult, în comparaţie cu 
calificativele pe care i le adresează polițistul cel rău, cuvintele acestea îi sună 
ca o muzică. Polițistul rău nu se lasă convins: „Ce puşti?! Care puşti?! Ăsta e 
un derbedeu! Nimic altceva. Are peste 18 ani, şi pot să-l ascund în pârnaie de 
o să-l caute pe-acolo cu lanterna”. 

Acum, polițistul bun începe să vorbească direct cu suspectul. Îi spune 
pe nume şi scoate în relief aspectele convenabile ale cazului. „Îţi spun eu că e 
bine că nu a fost nimeni rănit şi că nu ai fost înarmat. La sentinţă, chestia asta 
o să dea bine.” Dacă suspectul persită în a-şi afirma nevinovăția, intervine din 
nou în forţă polițistul rău, cu înjurături şi ameninţări. In acest moment, 
polițistul bun îl opreşte, dându-i nişte bani: „Gata. Cred că avem nevoie cu 
toţii de o cafea. Te duci tu să aduci trei pahare de la automat?”. 

După ce polițistul cel rău iese, întră în scenă polițistul cel bun: „Fii 
atent la mine. Nu ştiu de ce, dar colegul meu nu te place deloc şi o să te agate 
cu ceva. Poate, pentru că deja avem destule dovezi. Să ştii că nu minte cu 
procuratura care are grijă de cei care nu cooperează în anchetă. O să iei cinci 
ani. Cinci ani! Eu nu vreau să te văd în situaţia asta. Dacă recunosti că ai 
comis jaful, până se întoarce el, pot să preiau eu cazul şi te ajut la procuratură. 
Dacă cooperezi cu mine, poţi să iei un an, sau cel mult doi. Fă-ţi şi ţie şi mie o 
favoare şi spune cum ai procedat, şi hai să trecem de faza asta mai departe”. 
De destule ori, urmează mărturisirea. 

Tehnica poliţist bun/politist rău funcţionează din mai multe motive. 
Este instalată de către polițistul rău frica de o sentinţă lungă. Prin intermediul 
principiului contrastului (cap. 1), în comparaţie cu fiorosul poliţist rău, 
anchetatorul care joacă rolul politistului bun va părea o persoană deosebit de 


intelegatoare şi cumsecade (Kamisar, 1980). Şi pentru că polițistul cel bun a 
intervenit de mai multe ori în ajutorul suspectului, ba chiar i-a făcut cinste cu 
o cafea, regula reciprocităţii presează în sensul unui contraserviciu 
(Rafaeli&Sutton, 1991). Totuşi, principalul motiv de eficienţă al acestei 
tehnici stă în faptul că ea oferă suspectului ideea că cineva este de partea lui, 
care se gândeşte la binele lui şi care îl ajută. Fără îndoială că în majoritatea 
situaţiilor o astfel de persoană va fi apreciată pozitiv, însă în necazul în care a 
intrat infractorul nostru respectiva persoană capătă alura unui salvator. Iar de 
la poziţia de salvator până la cea de părinte de încredere nu este decât un pas. 


CONDITIONARE ŞI ASOCIERE 


„De ce dau vina pe mine, doctore?” Aşa suna în receptor vocea 
tremurătoare a unui meteorolog de la un post local de televiziune. Omul 
primise numărul meu de telefon după ce sunase la departamentul de 
psihologie al universităţii mele pentru a găsi pe cineva care să-i poată 
răspunde la o întrebare. O întrebare care l-a nedumerit întotdeauna şi care, de 
la o vreme, începuse să îl deranjeze şi să îl deprime. 

„Cred că e o nebunie, nu? Oricine ştie că eu nu fac decât să prezint 
vremea, pe care nu am comandat-o eu, nu-i aşa? Aşa că, de ce primesc atâtea 
critici dacă vremea e proastă? Data trecută, când au fost inundaţii, am primit 
scrisori de ameninţare! Un tip m-a ameninţat că mă împuşcă dacă nu se 
opreşte ploaia. Pentru Dumnezeu, de-atunci sunt atent să nu patesc ceva. La 
fel fac şi oamenii cu care lucrez pe post! Câteodată, chiar când sunt în emisie, 
îmi atrag atenţia asupra câte unui val de caniculă, sau altceva. Ei ştiu doar că 
nu eu sunt răspunzător, dar se pare că asta nu-i opreşte. Mă puteţi ajuta să 
pricep ce anume se întâmplă, doctore? Chestia asta mă pune la pământ.” 

Am stabilit o întâlnire în biroul meu ca să stăm de vorbă. Am încercat 
să-i explic faptul că era victima unui tip de raţionament automat care apare 
atunci când oamenii percep lucruri vag legate unul de celălalt. În viaţa 
modernă astfel de situaţii abundă. Am considerat că cel mai potrivit exemplu 
menit să-l ajute pe meteorologul nostru este unul care face apel la puţină 
istorie antică. L-am rugat să se gândească la soarta precară pe care o aveau 
mesagerii în vechea Persie. Oricine era însărcinat cu rolul de curier militar 
avea toate motivele posibile pentru a spera din tot sufletul la victoria pe 
câmpul de luptă a armatei persane. Purtător al veştii celei bune, era tratat la 
sosirea la palat ca un adevărat erou. I se ofereau după pofta inimii mâncare, 
băutură şi femei pe alese. Dacă, însă, mesajul lui vestea un dezastru militar, 


primirea era complet diferită: era ucis pe loc. 

Am sperat ca ideea centrală a povestirii mele să fie înţeleasă. Am vrut 
ca meteorologul să fie conştient de faptul că ea este la fel de valabilă azi, ca şi 
pe timpul anticei Persii. Natura proprie veştii proaste se reflectă asupra celui 
care o anunţă. Există o înclinaţie umană naturală ca o persoană care aduce o 
veste rea să nu fie plăcută, chiar dacă nu ea este responsabilă pentru vestea în 
sine. Simpla asociere, însă, între veste şi mesager este suficientă pentru a ne 
produce senzaţia de neplăcere şi fata de cel din urmă (Manis, Cornell& Moore, 
1974). 

Şi mai există ceva ce am dorit ca meteorologul să înţeleagă din 
exemplul pe care i l-am dat. Deşi era legat prin caracterul meseriei sale de 
secole întregi de prezicători şi mesageri, spre deosebire de unii dintre aceştia, 
care îşi puteau pierde capul, el era bine situat. La sfârşitul întâlnirii noastre, 
omul a spus ceva menit să mă convingă de faptul că intelesese bine acest 
lucru. „Doctore, am un sentiment mult mai bun acum faţă de meseria mea. 
Vreau să spun că lucrez în Phoenix, Arizona, unde soarele străluceşte 300 de 
zile pe an. Nu-i aşa? Slavă Domnului că nu sunt meteorolog în Buffalo, unde 
este mai mereu vreme rea.” 

Comentariul lui, în drum spre ieşire, mi-a arătat că reuşise să 
înţeleagă ceva mai mult decât îi spusesem eu despre principiul care 
guvernează sentimentele spectatorilor faţă de el. În ceea ce privea 
popularitatea lui, deşi vremea rea avea un efect negativ, vremea frumoasă 
făcea adevărate minuni. Şi pe bună dreptate. Principiul asocierii este de ordin 
general, guvernând atât conexiunile pozitive, cât şi pe cele negative. Astfel că, 
ceea ce influenţează sentimentele oamenilor faţă de noi, fie bune, fie rele, este 
asocierea in sine (Lott&Lott, 1965). 


Meteorolog invinovatit pentru vremea neaşteptată 
De David L. Langford 
Associated Press 

Fig. 3.1 Vreme grea 

Observati asemănările dintre relatările meteorologului care a 

venit la mine la birou şi cei ai altor posturi de televiziune 


Se pare că de instructia noastră în privinţa asocierii negative s-au 
ocupat la început părinţii noştri. Vă aduceţi aminte de avertismentele pe care 
le primeam să nu ne jucăm cu copiii răi? Vă amintiţi că ne spuneau că nu 
contează că noi nu am făcut nimic; vecinii ne vor cunoaşte drept cei care 
umblă într-o companie proastă. Ceea ce ne învățau părinţii noştri era vina prin 
asociere, dându-ne în acest sens o lecţie despre aspectul negativ al principiului 
asocierii. Şi aveau dreptate. Oamenii ne apreciază în funcţie de trăsăturile de 
caracter ale prietenilor noştri (Miller, Campbell, Twedt&O’Connell, 1966). 

În ceea ce priveşte asocierea pozitivă, lecţia ne-o dau profesionistii 
persuasiunii. Ei sunt cei care încearcă cu insistenţă să se asocieze pe ei înşişi 
cu lucrurile care ne plac. V-aţi întrebat vreodată ce caută acele fete frumoase 
în reclamele pentru maşini? Producătorul speră ca ele să transfere ceva din 
calităţile lor pozitive — frumuseţe şi atractivitate — maşinii. El mizează pe 
faptul că vom reacţiona fata de produs în acelaşi fel în care reactionam în fata 
frumoaselor de lângă ele. Ceea ce şi facem. 

Rezultatele unui studiu arată că bărbaţii care au văzut o reclamă 
pentru o maşină căreia îi era asociată o femeie frumoasă au apreciat maşina ca 
fiind mai rapidă, mai atrăgătoare, mai bine proiectată şi mai scumpă decât cei 
care văzuseră aceeaşi maşină fără modelul feminin. Şi, cu toate acestea, au 
refuzat să creadă că prezenţa femeii a fost cea care le-a influenţat judecata 
(Smith&Engel, 1968). 

Si, desi mai există şi alte exemple (Bierley, 
McSweeney& Vannieuwkerk, 1985; Gorn, 1982), probabil că mărturia cea mai 
neobişnuită în ceea ce priveşte modul prin care principiul asocierii ne 
stimulează inconştient să ne despartim de banii noştri ne-o oferă o serie de 
cercetări asupra cardurilor de credit şi a cheltuielilor (Feinberg, 1986). În viaţa 


modernă, cărţile de credit reprezintă un mijloc de plată relativ nou, care 
posedă o remarcabilă caracteristică psihologică. Ele ne permit să beneficiem 
imediat de bunuri şi servicii, amânând plata în viitor. În consecinţă, avem 
tendinţa de a asocia cardurile în sine, emblemele, simbolurile şi logo-urile pe 
care le reprezintă cu un caracter mai degrabă pozitiv decât negativ privind 
cheltuielile. 

Richard Feinberg, care cercetează obiceiurile consumatorilor, se 
întreba ce anume din cardurile de credit şi materialele asociate lor ne 
stimulează tendinţa de a cheltui. În cadrul unei serii de studii efectuate în West 
Lafayette, Indiana, el a obţinut rezultate fascinante şi îngrijorătoare totodată. 
Mai întâi, clienţii restaurantelor oferă bacşişuri mai mari atunci când folosesc 
cardul decât atunci când plătesc în numerar. Un alt studiu arată că studenţii au 
avut tendinţa de a cheltui cu 29% mai mult atunci când au consultat un catalog 
cu produse într-o cameră decorată cu embleme MasterCard. Mai mult, nici 
măcar nu au sesizat faptul că emblemele respective făceau parte din 
experiment. Un studiu final a relevat că, fiind solicitati să contribuie la o 
acţiune de caritate a asociaţiei United Way, studenţii au fost mai dispuşi să 
ofere bani dacă se aflau în camera cu însemnele MasterCard (87%) decât dacă 
erau în afara ei (33%). Această din urmă descoperire este cea mai instructivă 
şi totodată cea mai îngrijorătoare în privinţa forţei de persuasiune a 
principiului asocierii. Chiar dacă pentru donațiile respective nu fuseseră 
folosite cardurile de credit, simpla prezenţă a însemnelor lor, cu toate 
asocierile pozitive insotitoare, i-a îndemnat pe oameni să cheltuiască mai mult 
numerar. Acest fenomen a fost obţinut şi în cadrul a două studii efectuate la 
restaurante, unde clienţilor le-au fost oferite notele de plată pe tăvi care, unele 
aveau, iar altele nu, imprimate, emblema unui card de credit. În prezenţa 
emblemei, clienţii au plătit bacşişuri mai mari chiar şi atunci când au folosit 
numerar (McCall& Belmont, 1996).38 

Bazându-se pe faptul că principiul asocierii funcţionează atât de bine 
şi de subtil, producătorii se grăbesc întotdeauna să-şi relationeze produsele cu 
ultima tendinţă culturală populară. În perioada primelor zboruri spaţiale 
americane spre Lună, totul, de la băutura de la micul dejun şi până la 
deodorante, era pus pe piaţă cu aluzii la programul spaţial naţional. În anii 
olimpiadelor, ni se comunică exact ce produse cosmetice folosesc echipele 
olimpice din delegaţia americană.39 În anii 1970, atunci când cuvântul de 
ordine magic era „naturalitatea”, căruţa „naturalului” era plină până la refuz. 
Uneori, legătura cu naturalul nici măcar nu avea vreun sens: ,,Schimba-ti 
culoarea părului în mod natural”, ne îndemna o cunoscută reclamă TV. La fel, 
cu toate că stimularea vânzării de jucării Mars Rover după ce vehiculul 
original fusese plasat în 1977 pe planeta Marte de către o rachetă purtătoare 


U.S. Pathfinder era firească, nu acelaşi lucru se poate spune şi despre 
vânzarea batoanelor de ciocolată Mars — care nu au absolut nimic de-a face cu 
planeta sau cu proiectul spaţial, fiind numite după fondatorul companiei, 
Franklin Mars (White, 1997). 

O altă metodă prin care publicitatea încasează bani folosindu-se de 
principiul asocierii este legătura dintre celebrităţi şi produse. Sportivii 
profesionişti sunt plătiţi pentru a se asocia cu produse care au relevanţă directă 
cu domeniul lor de activitate (încălțăminte sport, rachete de tenis, mingi de 
golf etc.), sau nu au deloc (sucuri, popcorn, ciorapi colanti etc.). Ceea ce îl 
interesează pe producător nu este altceva decât să stabilească conexiunea — iar 
aceasta nu trebuie neapărat să fie şi logică, fiind suficient să fie pozitivă. 

Desigur că şi asocierea cu artiştii de renume oferă notorietate, 
producătorii de bunuri plătind întotdeauna scump dreptul de a-şi lega 
produsele de numele lor. Recent, politicienii şi-au dat seama de capacitatea 
celebrităților de a aduna votanti. Conform consultantului Partidului Democrat 
Tom Yamuda, care a pregătit un raport intitulat „Celebrităţi= Vânzare”, 
susținerea din partea vedetelor de film reprezintă „cea mai bună cale de a-ţi 
împlini dorinţa de a deveni legiuitor” (Glass, 1997). Candidaţii prezidentiali 
adună în campanie cohorte de figuri non politice bine cunoscute. Jocuri 
similare se joacă chiar şi la nivelul alegerilor locale şi statale. Avem între 
mărturii declaraţia unei femei din Los Angeles, pe care am auzit-o dând 
expresie sentimentelor ei contradictorii dintr-un referendum al statului 
California privind limitarea fumatului în locurile publice. „E o decizie cu 
adevărat grea. Au adus mari vedete să vorbească despre asta, şi mari vedete să 
vorbească împotrivă. Nici nu mai ştii cum să votezi.” 


Glume patriotice 

Aflat în plină campanie, candidatul Al Gore pare mulţumit de 
asocierea cu Jay Leno, gazda emisiunii Tonight Show — aceasta 
indiferent de felul cum este îmbrăcat Leno. 


Însă, dacă politicienii au descoperit de relativ puţin timp utilitatea 
susținerii din partea celebrităților, ei sunt versati în exploatarea principiului 
asocierii în alte moduri. De exemplu, reprezentanţii Congresului anunţă 
invariabil presei starea proiectelor federale care aduc noi locuri de muncă în 
statele lor de reşedinţă. Această tradiţie continuând şi atunci când respectivii 
nu au avut nimic de-a face cu respectivul proiect sau chiar au votat împotriva 
lui. 


Numele de Pavlov vă spune ceva? 


Cu toate că politicienii se străduiesc de mult să îşi asocieze numele cu 


valorile maternității, patriei si plăcintei cu mere, se pare că cea mai bună 
alegere au făcut-o cu aceasta din urmă — cu hrana adică. De pildă, tradiţia 
Casei Albe de a încerca să adune voturile legislatorilor în cadrul unei mese. 
Poate fi vorba despre un picnic, un mic dejun somptuos, sau o cină elegantă — 
însă, atunci când este vorba despre o lege importantă, se pune masă mare. 
Colecta de fonduri implică astăzi masa. De remarcat şi faptul că la dineurile 
destinate colectării de fonduri discursurile şi apelurile pentru contribuţii şi o 
mai mare mobilizare nu vin decât după ce se încheie masa ori în timpul 
acesteia. Tehnica aceasta prezintă câteva avantaje. De exemplu, se 
economiseşte astfel timpul şi se pune în acţiune regula reciprocitatii. Însă, cel 
mai greu de recunoscut beneficiu se pare că este unul descoperit în cadrul unei 
cercetări efectuate în anii 1930 de către distinsul psiholog Gregory Razran 
(1938). 

Folosind ceea ce el a numit „tehnica prânzului”, Razran a descoperit 
că subiecţii se ataşau mai profund de oamenii şi lucrurile cunoscute în timpul 
mesei. În cel mai relevant, pentru noi, exemplu (Razran, 1940), subiecţilor le- 
au fost prezentate o serie de declaraţii politice asupra cărora se exprimaseră 
deja. La încheierea experimentului, după prezentarea tuturor declaraţiilor, 
Razran a observat că numai unele dintre acestea fuseseră acceptate, respectiv 
acelea prezentate în timpul mesei. Aceste schimbări se părea că surveniseră 
inconştient, devreme ce subiecţii nu îşi puteau aminti pe care anume le 
văzuseră în timp ce le era servită masa.40 

Cum i-a venit lui Razan ideea tehnicii prânzului? Ce anume l-a făcut 
să creadă că aceasta va funcţiona? Răspunsul l-am putea afla în dubla sa 
pregătire. Pe lângă faptul că era un cercetător independent respectat, mai era şi 
unul dintre primii traducători ai pionierilor literaturii de specialitate ruseşti din 
domeniul psihologiei. Era o literatură dedicată studiului principiului asocierii 
şi dominată de gândirea unui om remarcabil: Ivan Pavlov. 

Cercetător de mare talent în domenii multiple — câştigase de exemplu, 
cu câţiva ani mai înainte Premiul Nobel pentru lucrările sale din domeniul 
sistemului digestiv — cea mai importantă demonstraţie experimentală a lui 
Pavlov era chintesenta simplităţii. El a arătat că putea manipula reacţia tipică 
a unui animal la hrană, este vorba despre salivatie, către ceva fără nici o 
legătură cu hrana, de exemplu o sonerie, conectând pur şi simplu două lucruri 
aparţinând experienţei proprii animalului respectiv. Astfel, dacă hrana oferită 
unui câine este însoţită de un semnal sonor, foarte curând animalul va saliva 
doar la auzul sunetului respectiv, în lipsa hranei propriu zise. 

Iar de la demonstraţia lui Pavlov şi până la „tehnica prânzului”, a lui 
Razran, nu este decât un pas. Este evident că reacţia normală fata de hrană 
poate fi transferată altui stimul printr-un proces rudimentar de asociere. Marea 


realizare a lui Razran a constat în faptul că a înţeles că există mai multe tipuri 
de răspunsuri naturale la stimulul hrană, în afara salivaţiei, unul dintre acestea 
fiind un sentiment de confort şi acceptare. Astfel, devine posibilă ataşarea 
acestui sentiment, acestei atitudini pozitive, la orice poate fi asociat unei mese 
bune — un exemplu fiind declaraţiile politice. 

Şi tot un pas este şi de la aceeaşi „tehnică a prânzului” la realizarea de 
către profesioniştii persuasiunii a faptului că hranei i se pot substitui tot felul 
de lucruri atrăgătoare menite a-şi împrumuta calităţile pozitive ideilor, 
produselor şi oamenilor care le sunt atașați în mod cu totul artificial. Într-o 
ultimă analiză, acesta este şi motivul pentru care găsim între copertele 
revistelor reclame cu fete frumoase. De aceea, producătorii de emisiuni radio 
sunt instruiți să insereze jingle-ul cu numele postului imediat înaintea difuzării 
unei melodii de mare succes. Şi tot de aceea, femeia care joacă Bingo la o 
întrunire Tupperware trebuie să strige Tupperware în loc de Bingo înainte de a 
se repezi în mijlocul camerei pentru a-şi lua premiul. Pentru jucătoare poate fi 
„Tupperware”, însă pentru companie este Bingo! toată ziua. 

Însă, chiar dacă, adesea, suntem victime ale folosirii principiului 
asocierii de către profesioniştii persuasiunii, acest lucru nu înseamnă că nu 
ştim cum funcţionează sau că nu îl folosim noi înşine. Există, de pildă, o 
mulţime de dovezi care indică faptul că înţelegem foarte bine problemele 
mesagerilor persani sau a prezentatorilor meteo de azi la anunţarea veştilor 
rele. De fapt, chiar luăm măsuri de evitare a unor astfel de situaţii în ceea ce 
ne priveşte. O cercetare întreprinsă la Universitatea din Georgia, 
demonstrează modul în care procedăm atunci când suntem puşi în situaţia de a 
comunica veşti bune sau rele (Rosen&Tesser, 1970). Unor studenţi aflaţi în 
aşteptarea începerii unui experiment li s-a dat sarcina de a-şi informa câte un 
coleg că s-a primit un telefon important pentru el. În jumătate din cazuri, era 
vorba despre veşti bune, iar în cealaltă, de veşti proaste. Cercetătorii au 
observat că informaţia era transmisă de o manieră foarte diferită, în funcţie de 
conţinutul ei. Atunci când vestea era pozitivă, cel care o anunţa avea grijă să 
menţioneze acest lucru: „Ai primit un telefon de bine. Vorbeşte cu 
conducătorul experimentului”. Însă, când vestea era proastă, se distantau: „Ai 
primit un telefon. Vorbeşte cu conducătorul experimentului”. Era evident că 
învăţaseră de mult lecţia. Pentru a fi plăcut trebuie să te conectezi veştilor 
bune, nu şi celor rele. 


De la Știri și Vreme, la Sport 


Foarte multe comportamente ciudate pot fi explicate prin faptul că, 
până la urmă, oamenii înţeleg principiul asocierii suficient de bine pentru a se 
asocia evenimentelor plăcute şi a se detaşa de cele neplăcute. Chiar şi atunci 
când nu ei înşişi sunt cauza lor. lar unele dintre aceste comportamente ciudate 
se petrec pe terenurile de sport. Însă nu acţiunile sportivilor ne privesc, pentru 
că în toiul competiţiei ieşirile excentrice sunt adesea de aşteptat. Uimitoare 
este fervoarea dezlantuita, iraţională, nelimitată a suporterilor. Cum putem 
considera ceea ce se întâmplă cu agitaţiile de stradă ale suporterilor de fotbal 
din Europa, sau uciderile de jucători ori arbitri de către mulţimi de suporteri 
ieşiţi din minţi în America de Sud, ori inutila ofertă de cadouri scumpe 
acordate de către admiratorii locali americani unor jucători favoriţi şi aşa 
bogaţi, în ziua specială dedicată onorării lor? Parcă nu era decât un joc, nu-i 
aşa? 

Deloc. Relaţia dintre sport şi suporterul înrăit nu are nimic de-a face 
cu jocul. Este o legătură serioasă, intensă şi foarte personală. O bună ilustrare 
în acest sens vine de la una dintre povestioarele mele preferate. Este vorba 
despre un soldat din cel de al doilea război mondial care, revenit acasă, a 
încetat să mai vorbească. Medicii nu au găsit nici o cauză fizică a problemei. 
Nu era rănit, nu avea creierul afectat şi nici vreo problemă vocală. Putea citi, 
scrie, înţelege o conversaţie şi îndeplini comenzi. Cu toate acestea, nu vorbea. 
Nici doctorilor, nici prietenilor, şi nici măcar familiei îndurerate. 

Perplecşi şi exasperati, doctorii l-au transferat în alt oraş şi l-au 
internat într-un spital pentru veteranii de război unde a stat timp de 30 de ani 
fără a scoate nici un cuvânt, închis în tăcerea lui şi cufundat într-o viata izolată 
din punct de vedere social. Până când, într-o zi, un aparat de radio din salon 
era din întâmplare pus pe transmisia unui meci de fotbal între echipa oraşului 
lui şi o echipă rivală tradiţională. Atunci când, într-un moment cheie al 
meciului, arbitrul a dictat un fault împotriva echipei lui, omul a sărit de pe 
scaun, a fixat cu privirea aparatul de radio şi a pronunţat primele lui cuvinte 
după 30 de ani de tăcere: „Tâmpitule! Vrei să le dai meciul?” după care s-a 
aşezat din nou pe scaun, revenind la tăcerea pe care nu a mai rupt-o de atunci 
niciodată. 

Din această poveste reală se pot deduce două invataminte importante. 
Primul se referă la forţa uriaşă a fenomenului în sine. Dorinţa veteranului de 
război ca echipa lui să câştige a fost atât de puternică încât a fost în stare, 
singură, să provoace o abatere de la stilul lui consacrat de viaţă. Cel de al 
doilea ne dezvăluie ceva crucial despre natura legăturii dintre sport şi 
suporter: este o chestiune personală. Indiferent cât din identitatea omului 
acesta era afectată, el a fost prins de jocul de fotbal. Indiferent cât de slăbit 
trebuie să fi fost ego-ul lui după 30 de ani de stat degeaba într-un salon de 


spital, el a fost, totuşi, implicat în desfăşurarea meciului. De ce? Pentru că, 
personal, s-ar fi simţit înjosit de o înfrângere pe teren propriu şi evidenţiat în 
cazul unei victorii acasă. Cum? Prin intermediul principiului asocierii. În 
perspectiva unui triumf sau a unei înfrângeri pe teren propriu, omul a fost 
prins, învăluit şi furat de conexiunea meciului cu locul natal. 

Fenomenul acesta poate explica şi tragica întâmplare a marii 
tenismene Monica Seles, petrecută în aprilie 1993. În timpul desfăşurării unui 
meci din cadrul turneului Citizen Cup, care avea loc în Germania, la 
Hamburg, un spectator i-a înfipt în spate un cuţit de bucătărie. Dintr-un punct 
de vedere, Seles şi cei care asigurau securitatea turneului se temeau de 
probleme de acest gen. Era perioada brutalului război civil din Bosnia, între 
sârbi şi croaţi, când acuzaţiile privind atrocitățile comise de către sârbi erau pe 
prima pagină a ziarelor din întreaga lume. Seles, de naţionalitate sârbă prin 
naştere, fusese deja victima unor ameninţări cu moartea şi a unor atacuri 
politice cu câteva luni înaintea acestui incident, ceea ce o determinase să 
călătorească sub alt nume, să-şi facă rezervări multiple de bilete de avion şi 
chiar să se deghizeze. Atunci când a fost lovită de către atacatorul ei, toată 
lumea a presupus că gestul era legat de evenimentele sângeroase care se 
petreceau în patria lui Seles. Însă realitatea era alta. Atacatorul era un frezor 
rămas somer, originar din estul Germaniei, care nu era nici terorist politic şi 
nici etnic. Era suporter sportiv. El nu a intenţionat să o omoare pe Seles, ci 
numai să o rănească, astfel încât rivala ei, şi totodată compatrioata lui, Steffi 
Graf, să redevină numărul unu mondial — poziţie pe care o deținuse, dar o 
pierduse în favoarea lui Seles. Pe scurt, ceea ce nu au reuşit să-i facă Monicăi 
Seles acumularea a secole întregi de ură etnică şi un război, a reuşit sportul. 

După cum spunea reputatul scriitor Isaac Asimov (1975) referindu-se 
la reacţiile noastre atunci când urmărim concursuri, „Toate lucrurile fiind 
egale, te fixezi în propriul sex, propria cultură, propria localitate... vrând să 
dovedeşti că eşti mai bun decât cealaltă persoană. Pe oricine te fixezi, te 
reprezintă. lar atunci când el [sau ea] câştigă, tu câştigi”. Privită din această 
perspectivă, pasiunea pentru sport a unui suporter începe să capete un sens. 
Jocul nu constituie un divertisment uşor menit să facă plăcere prin intermediul 
formei şi măiestriei pe care, inerent, le posedă. Miza este sinele propriu. De 
aceea, mulțimile de suporteri locali sunt atât de înflăcărate şi recunoscătoare 
faţă de cei care sunt responsabili de aducerea victoriei acasă. Şi tot de aceea, 
aceleaşi mulţimi de oameni devin feroce în tratamentul aplicat jucătorilor, 
antrenorilor sau oficialilor implicaţi în eşecuri.41 

Deci, dorim ca echipele noastre favorite să câştige pentru a ne dovedi 
superioritatea. Însă, faţă de cine dorim să o dovedim? Cu siguranţă că faţă de 
noi înşine, dar şi în faţa tuturor celorlalţi. În acord cu principiul asocierii, dacă 


ne-am putea înconjura numai cu succese de care să fim legaţi cumva, fie şi 
superficial, ca de exemplu prin locul de reşedinţă, prestigiul nostru public va 
creşte. 

Toate acestea mă fac să înţeleg că noi manipulăm cu intenţie 
vizibilitatea legăturilor noastre cu învingătorii sau perdantii, pentru a da bine 
în fata oricui vede aceste legături. Arătând asocierile pozitive şi îngropându-le 
pe cele negative, încercăm să-i determinăm pe cei care ne observă să ne 
stimeze şi să ne placă mai mult. În acest sens există multe mijloace, însă unul 
dintre cele mai simple şi mai convingătoare este pronumele pe care îl folosim. 
Aţi observat, de exemplu, că după o victorie suporterii echipei câştigătoare se 
adună în fata camerelor TV şi strigă ridicând indexul „Suntem numărul unu! 
Suntem numărul unu!”? de remarcat faptul că nu se strigă niciodată „Ei sunt 
numărul unu”, sau măcar „Echipa este numărul unu”. Pentru a induce ideea 
celei mai strânse identificări cu echipa, pronumele implicit este noi. 


Agonia victoriei 

Grimasa reţinută de durere a Monicăi Seles în urma rănii 
pricinuite prin înjunghere de Guenther Parche. Acesta a 
declarat că motivul actului său nu a fost politic, ci simbolic: nu 
a vrut decât să o ajute în carieră pe rivala de atunci a lui Seles, 
compatrioata acesteia, Steffi Graf. Probabil ca o recunoaştere a 
faptului că în sport fanatismul poate provoca instabilitate 
mentală, un tribunal din Hamburg i-a dat lui Parche o sentinţă 
de doi ani cu suspendare, lăsându-l, practic, liber 


Fan(atic)i sportivi 
Spiritul de echipă trece uneori dincolo de tricoul echipei 


favorite. 


De remarcat că acelaşi lucru se întâmplă şi în cazul eşecului. 
Niciodată nu o să auziti la televizor scandându-se „Suntem pe ultimul loc!”. 
Înfrângerile sunt momente de distantare personală, când noi este înlocuit de 
ei. Pentru a demonstra că aşa este, am făcut cândva un mic experiment. O 
serie de studenţi de la Universitatea din Arizona au primit un telefon prin care 
li se cerea să descrie rezultatul unui meci de fotbal american pe care îl jucase 
echipa universităţii cu câteva săptămâni mai înainte (Cialdini, 1976). Unora 
dintre ei li s-a cerut să descrie rezultatul unui meci pierdut, în vreme ce altora 
să descrie rezultatul altui meci, câştigat. Eu, împreună cu colega mea Avril 
Thorne, nu am făcut altceva decât să ascultăm ceea ce spunea şi să înregistrăm 
numărul celor care folosesc noi în descrierile lor. După ce am centralizat 
rezultatele, a devenit evident faptul că studenţii încercaseră să se conecteze pe 
ei înşişi la succes, folosind noi în descrierea pe care o făceau victoriei echipei 
lor: „I-am bătut pe Houston cu 17 la 14”, sau „Am câştigat”. În cazul meciului 
pierdut însă, noi a fost folosit extrem de rar. În loc, au fost folosiţi termeni 
care aveau menirea de a crea o distanţă între ei şi echipa învinsă: „Au pierdut 
la Missouri cu 30 la 20”, sau „nu ştiu scorul, dar Arizona a luat bătaie”. 
Perechea de tendinţe, de conectare si de distantare, a fost exprimată cel mai 
bine, probabil, de către un anume student. După ce a amintit cu o voce plată 
scorul înfrângerii, „Arizona a pierdut cu 30 la 20”, a izbucnit: „Ei ne-au 
spulberat şansele ca să intrăm în campionatul national!”. 

Deşi dorinţa de a ne lăfăi în gloria altora există într-o anumită măsură 
în fiecare dintre noi, se pare că la cei care au tendinţa de a exagera se 
manifestă ceva aparte. Ce fel de oameni sunt aceştia? Dacă nu cumva greşesc, 
ei nu sunt mari pasionaţi de sport, ci prezintă defecte ascunse de personalitate, 
mai precis o reprezentare deficitară a sinelui propriu. Undeva, în adâncul lor, 
există un nivel scăzut de apreciere şi încredere fata de propria persoană. Lucru 
care îi îndeamnă să-şi caute afirmarea nu în rândurile generaţiei lor, în 
realizările proprii, ci din asocierea şi promovarea calităţilor şi realizărilor 
altora. În cultura noastră înfloresc câteva astfel de specii. Un exemplu clasic îl 
reprezintă impostorul. La fel şi admiratoarea sau admiratorul devotat, care îşi 
oferă serviciile sexuale pentru dreptul de a spune prietenilor că a fost o vreme 
împreună cu un muzician renumit. Indiferent de forma pe care o ia, 
comportamentul tuturor acestor indivizi prezintă o trăsătură comună: 
perspectiva tragică a unei împliniri derivate dintr-un sine exterior lor. 

Unii dintre aceştia se folosesc de principiul asocierii într-o manieră 
uşor diferită. În loc să se străduiască să-şi gonfleze conexiunile aparente cu 
succesul altora, fac în aşa fel încât să scoată în relief succesul celor cu care 


sunt în mod evident legaţi. Cel mai notoriu exemplu este cel al aşa numitei 
„mame de scenă”. Este vorba despre acea mamă obsedată de asigurarea unui 
viitor de vedetă copilului ei. Desigur, însă, că femeile nu sunt singurele care 
fac acest lucru. În 1991, un medic obstetrician din Davenport, lowa, a scos din 
evidenţele sale soțiile a trei dintre oficialii şcolii unde învăţa fiul lui deoarece 
acestuia nu i se acordase destul timp de joc în echipa de baschet a şcolii. La 
momentul respectiv, una dintre femei era gravidă în luna a opta. 


RAPORTUL CITITORULUI 5.2 
Din partea unui angajat al unui studio cinematografic din 
Los Angeles 


Datorită faptului că lucrez în cadrul acestei industrii, sunt un 
mare pasionat de film. Pentru mine, cea mai importantă noapte dintre 
toate este cea a acordării Premiilor Oscar. Chiar inregistrez 
spectacolul pentru a putea să mă delectez cu discursurile actorilor pe 
care îi admir cu adevărat. Unul dintre discursurile mele preferate a 
fost cel al lui Kevin Costner după ce filmul lui Dances with Wolves a 
luat premiul pentru cel mai bun film, în 1991. Mi-a plăcut în mod 
special pentru faptul că a răspuns criticilor care susţin faptul că 
filmele nu sunt importante. Mi-a plăcut atât de mult, încât l-am şi 
transcris. Însă, în discurs există un lucru pe care nu l-am înţeles 
atunci. lată ce spune el despre câştigarea premiului pentru cel mai bun 
film: 


„Cu toate că nu este, probabil, un lucru la fel de important 
precum Situaţia mondială, el va fi mereu important pentru noi. Familia 
mea nu va uita niciodată ce anume s-a întâmplat aici; fraţii şi surorile 
mele nativi americani, în mod special tribul sioux Lakota, nu vor 
putea uita nicicând; la fel, nici oamenii cu care am fost la şcoală nu 
vor uita.” 

OK, înţeleg de ce Kevin Costner nu va putea uita niciodată 
această onoare deosebită. De asemenea, înţeleg şi de ce nici familia 
lui nu va uita. Ba chiar şi de ce nu vor uita nici nativii americani, 
devreme ce filmul este despre ei. Dar nu am reuşit niciodată să înţeleg 
de ce nu vor putea uita cei cu care a mers el la şcoală. Apoi am citit 
despre cum cred suporterii sportivi că se pot „lăfăi în gloria altora”. Şi 
am înţeles că este vorba despre acelaşi lucru. Oricine a fost la şcoală 
cu Kevin Costner va povesti despre legătura lui cu el, imediat ce a 
câştigat Oscarul, gândindu-se că astfel prestigiul lui va creşte, chiar 


dacă contribuţia respectivului la film a fost zero. Şi vor avea dreptate, 
pentru că aşa merg lucrurile. Nu trebuie să fii neapărat o vedetă pentru 
a beneficia de glorie. Uneori, este pur şi simplu suficient să fii cumva 
asociat unei vedete. Foarte interesant lucru. 


Nota autorului: Am observat cum merge acest gen de lucruri 
în propria mea experienţă de viaţă, atunci când i-am spus unui prieten 
arhitect că sunt născut în aceeaşi zi cu marele Frank Lloyd Wright. Vă 
rog să mă credeţi pe cuvânt că nu sunt capabil nici măcar să trag o 
linie dreaptă. Însă reacţia pe care am citit-o în ochii lui părea să 
spună: „Uau! Tu si Frank Lloyd Wright?”. 


APARAREA 


Deoarece nivelul simpatiei poate fi crescut artificial prin intermediul 
foarte multor mijloace, o listă cu cele necesare apărării în fata profesioniştilor 
persuasiunii care se folosesc de regula simpatiei este, oricât ar părea de ciudat, 
una scurtă. Elaborarea unei liste conţinând o mulţime de variante de 
contraatac împotriva unei alte mulţimi de atacuri ar fi inutilă. Pur şi simplu, 
sunt mult prea multe căi care trebuie blocate pentru ca o strategie de unu la 
unu să poată fi eficientă. Pe lângă toate acestea, o serie întreagă de factori care 
induc simpatia, cum ar fi atractivitatea, familiaritatea, asocierea, s-au dovedit 
a opera la nivelul subconştientului, ceea ce face imposibilă protecţia fata de ei. 

În schimb, pentru a-i neutraliza influenţa inoportună asupra deciziilor 
de conformare pe care le luăm, putem lua în considerare o abordare generală, 
care să poată fi aplicată oricărui factor inductor de simpatie. Secretul unei 
astfel de abordări stă în sincronizare. În loc să identificăm şi să blocăm 
factorii care generează simpatia înainte ca ei să înceapă să lucreze asupra 
noastră, este mai indicat să-i lăsăm să lucreze nestingheriti. Atenţia noastră 
vigilentă nu mai trebuie, atunci, îndreptată către lucrurile care generează 
simpatie, ci către simpatia propriu zisă. lar momentul de apărare intervine 
numai când simţim că îl simpatizăm pe cel din faţa noastră mai mult decât ar 
fi cazul în circumstanţele respective. 

Concentrându-ne întreaga atenţie pe efect, şi nu pe cauză, putem 
eluda sarcina laborioasă şi aproape imposibilă de a detecta şi abate multele 
influenţe pe care simpatia le are asupra psihicului nostru. Astfel, nu trebuie 
decât să ne concentrăm sensibilitatea asupra singurului factor care ne 
conectează cu profesioniştii persuasiunii, şi anume impresia că simpatia fata 


de persoana respectivă s-a instalat prea repede şi este mai profundă decât ne- 
am fi aşteptat. În momentul în care am depistat acest sentiment, înseamnă că 
am fost avertizaţi de faptul că este posibil ca la mijloc să nu fie decât o tactică 
— iar acest lucru cere luarea de măsuri potrivite de contracarare. Trebuie 
observat faptul că strategia pe care v-o propun împrumută mult din tehnica de 
luptă jujitsu, preferata profesioniştilor persuasiunii înşişi. Nu încercăm să 
restrictionam factorii care induc simpatia ci, dimpotrivă, le permitem să-şi 
dezvolte energia, pe care o vom folosi apoi împotriva celor care i-au generat. 
Cu cât energia este mai puternică, cu atât factorii devin mai vizibili, ceea ce 
ne oferă şi mai mult material defensiv. 

Să presupunem, de exemplu, că ne găsim în situaţia de a negocia 
preţul unei masini cu, să-i spunem, Dealin’ Dan, candidat la titlul de „Cel mai 
mare vânzător” vacantat de Joe Girard. După puţină vorbărie şi nitica 
negociere, Dealin’ Dan ar vrea să încheie vânzarea, ceea ce înseamnă că mai 
întâi noi trebuie să ne hotărâm să cumpărăm. Înainte de a lua această hotărâre 
însă, trebuie să ne punem întrebarea cheie: „În aceste 25 de minute de când îl 
ştiu pe omul acesta, am ajuns să-mi fie mai simpatic decât ar fi cazul?”. Dacă 
răspunsul este afirmativ, ar fi mai bine să ne gândim un pic asupra modului în 
care s-a comportat Dealin’ Dan în acest răstimp de când l-am cunoscut. Să ne 
amintim că ne-a oferit cafea şi gogoşi, ne-a complimentat asupra alegerii 
culorii şi opţiunilor, ne-a făcut să râdem şi a cooperat cu noi împotriva 
directorului de vânzări pentru a ne obţine un preţ mai bun. 

O astfel de trecere în revistă nu reprezintă însă un pas obligatoriu în 
demersul nostru de protejare faţă de influenţa exercitată de simpatie, deşi ea 
ne poate oferi o serie de informaţii. În fond, dacă descoperim că ne-a plăcut de 
Dealin’ Dan mai mult decât este cazul, nu mai trebuie neapărat să aflăm şi de 
ce. Simpla recunoaştere a prezenţei unei simpatii fără acoperire trebuie să fie 
suficientă pentru a ne determina să reacţionăm. lar o posibilă reacţie ar fi 
aceea de a da înapoi şi a-l displace pe Dealin’ Dan, însă gestul ar putea fi 
incorect faţă de el şi contrar intereselor noastre. În definitiv, există persoane 
care sunt simpatice în mod natural, omul nostru putând fi unul dintre acestea. 
Nu ar fi corect să întoarcem foaia cu cei care, din întâmplare, sunt simpatici 
din firea lor. Şi, în afară de aceasta, nici nu dorim să blocăm relaţia cu 
persoane agreabile atunci cînd ni se face o ofertă comercială convenabilă. 

Eu aş recomanda un alt tip de reacţie. În cazul în care răspunsul la 
întrebarea cheie este „Da, ţinând cont de situaţie, îmi place ciudat de mult 
omul ăsta”, lucrul acesta constituie un semnal de avertizare că a sosit 
momentul contracarării. Deci, e timpul să îl separați mental pe Dealin’ Dan de 
acea Toyota sau Chevrolet pe care vrea să v-o vândă. În acest sens, este 
esenţial să ţineţi minte faptul că, alegând maşina pe care v-o propune el, cel 


care o va conduce acasă veţi fi dumneavoastră. Faptul că omul este arătos, 
interesat de acelaşi hobby ca şi dumneavoastră, este amuzant sau are rude în 
locul dumneavoastră natal, este irelevant într-o achiziţie înţeleaptă. 

Răspunsul potrivit ar trebui să fie concentrarea exclusivă asupra 
prețului şi a maşinii pe care ne-o propune Dealin’ Dan. Desigur că separarea 
sentimentelor fata de vânzător de obiectul vânzării este de dorit întotdeauna 
atunci când vrem să luăm o decizie de conformare. Atenţie, deoarece chiar şi 
un singur contact de natură personală sau socială cu vânzătorul ne poate face 
cu uşurinţă să uităm de necesara distincţie. În situaţiile în care vânzătorul ne 
este indiferent însă, absenţa distinctiei nu ne poate devia prea mult, pentru ca 
marile greşeli se fac doar atunci când omul ne este cu adevărat simpatic. 

De aceea, este important să fiţi alerti la apariţia sentimentelor de 
simpatie nefondate fata de profesioniştii persuasiunii. Recunoaşterea acestui 
lucru poate servi drept indicator al necesităţii de a face o distincţie între 
vânzător şi obiectul vânzării, precum şi la luarea unei decizii bazate pe 
aprecieri referitoare doar la obiectul pe care dorim să-l cumpărăm. Dacă 
această procedură ar fi urmată de toată lumea, sunt sigur că am fi mult mai 
mulţumiţi de schimburile pe care le facem cu profesioniştii persuasiunii — 
deşi, presupun, că ei nu prea. 


SUMAR 


e Oamenii au tendinţa de a spune da persoanelor pe care le cunosc şi le 
plac. Cunoscând această regulă, profesioniştii persuasiunii îşi măresc 
eficienţa punându-şi în valoare atractivitatea şi farmecul personal. 

e Atractivitatea fizică este un factor personal general care influenţează 
simpatia. Se cunoaşte de mult timp faptul că frumuseţea fizică oferă un 
avantaj interacțiunilor sociale, însă cercetările arată că acest avantaj 
poate fi mult mai mare decât se credea. Atractivitatea fizică pare a 
genera un efect de halo, care se extinde şi asupra unor trăsături de 
caracter precum talentul, bunătatea şi inteligenţa. În consecinţă, 
persoanele atrăgătoare sunt mult mai influente atât la obţinerea a ceea 
ce doresc, cât şi în ceea ce priveşte manipularea atitudinilor celorlalţi. 

e Un alt factor care induce simpatia şi determină conformarea este 
asemănarea. Ne plac oamenii care sunt ca noi, şi suntem mai dispuşi să 
le acceptăm cererile, adesea chiar de o manieră necugetată. Alt factor 
care induce simpatia este lauda. Cu toate că, atunci când sunt străvezii, 
complimentele pot da rateuri, ele sporesc în general simpatia şi, astfel, 


conformarea. 

* Încă un factor care facilitează instalarea sentimentului de simpatie îl 
reprezintă familiaritatea, realizată prin contact repetat cu o persoană sau 
cu un lucru. Relaţia aceasta este valabilă în mod special atunci când 
contactul are loc în circumstanțe pozitive. Una dintre aceste 
circumstanţe, care funcţionează deosebit de bine, este reprezentată de 
cooperarea mutuală. Al cincilea factor care induce simpatia este 
asocierea. Făcând o conexiune între ei înşişi, sau produsele lor, şi 
lucruri pozitive, producătorii, politicienii şi comercianții caută adesea să 
beneficieze de acestea prin procesul de asociere. Şi alţii, ca de exemplu 
suporterii sportivi, se pare că recunosc acest efect al asocierii şi 
încearcă să se conecteze cu rezultatele bune distantdndu-se de cele 
slabe. 

e O strategie eficientă de reducere a influenţei exercitate de simpatie 
asupra actului de conformare necesită o sensibilizare a recipientului la 
simpatia nefondată. Realizând faptul că îl simpatizăm pe solicitant 
neobişnuit de mult, date fiind circumstanţele, putem să ne distantam de 
interacţiunea cu acesta în plan social separându-l mental de oferta lui. 
Astfel, vom lua toate deciziile de conformare doar în baza calităţilor 
ofertei şi nu ale ofertantului. 

e O strategie care poate fi eficientă în reducerea influenţei asupra 
procesului decizional prin intermediul simpatiei faţă de persoana 
solicitantului necesită o sensibilitate specială pentru detectarea 
simpatiei nefondate faţă de acesta. În momentul în care ne dăm seama 
că avem o simpatie nelalocul ei faţă de solicitant, trebuie să ne ferim de 
interacţiunea in plan social cu acesta şi, mintal, să facem o separație 
între solicitant şi oferta lui, având grijă ca deciziile noastre de 
conformitate să fie bazate numai pe calitatea ofertei. 


TEME DE STUDIU 


Stăpânirea conţinutului 


1. La ce anume se referă termenul efect de halo? Cum poate 
acesta să explice relaţia dintre atractivitatea naturală a unei persoane 
şi efectul acesteia asupra celorlalţi? 

2. Avem tendinţa de a-i simpatiza pe acei oameni care ne 
declară deschis că ne plac, respectiv, care ne fac un compliment. De 


asemenea, ne plac acei oameni care afirmă că seamănă cu noi în 
diferite privinţe. În acest al doilea caz, care sunt dovezile care arată că 
suntem înclinați să fim de acord cu cei asemănători nouă în mod 
automat? 

3. La o tabără de vară pentru băieţi, au fost efectuate o serie 
de studii privind generarea şi reducerea ostilitatii între grupuri. După 
ce a fost generată starea de ostilitate, care au fost procedurile de 
succes folosite pentru reducerea ostilitatii? Care au fost cele nu au dat 
rezultate? 

4. La ce anume se referă ideea de „tolănire în gloria altuia”? 
În ce condiţii şi la ce fel de persoane există predispoziția apariţiei 
acesteia? 


Gândire critică 


1. Într-o scrisoare adresată surorii ei, Jane Austen scria: „Nu vreau ca 
oamenii să fie foarte agreabili, pentru că acest lucru mă scuteşte de 
deranjul de a-mi plăcea de ei”. La ce fel de deranj asociat simpatiei se 
referea ea? 

2. Will Rogers, cel care a afirmat că „Nu am întâlnit în viaţa mea un 
bărbat care să nu-mi placă”, s-a gândit, evident diferit de Austen, la 
avantajele simpatiei. Care sunt consecinţele abordării mult mai 
expansive a relaţiilor interpersonale de către Rogers? Reflectaţi asupra 
propriului dumneavoastră stil de abordare a relaţiilor interpersonale. 
Este mai apropiat de cel al lui Rogers, sau de cel al lui Austen? De ce? 

3. Ce paralele găsiţi între studiul cu tabăra, cel privind desegregarea în 
şcoli şi învăţarea prin cooperare? 

4. Să presupunem că v-aţi dori ca persoana care stă alături de 
dumneavoastră în clasă să vă placă mai mult. Descrieti felul cum ati 
aranja lucrurile astfel încât să reusiti să vă indepliniti visul. 

5. Cum reflectă afişul de la începutul capitolului tema acestuia? 


33 Această descoperire, respectiv că acuzaţii atrăgători, chiar şi atunci când sunt găsiţi 
vinovaţi, au mai puţine şanse de a fi trimişi la închisoare, ne ajută să înţelegem rezultatele 
unui fascinant experiment de criminologie (Kutzburg, Safan&Cavior, 1968). Câţiva 
condamnaţi dintr-o închisoare newyorkeză cu desfigurări faciale au făcut operaţii estetice în 
timpul efectuării sentinţei. Alţi condamnaţi, cu probleme estetice similare, nu au făcut. În 
continuare, o parte dintre membrii fiecărui grup au beneficiat de servicii de reabilitare socială 
(consiliere, pregătire, etc.). La un an după ce au fost eliberaţi cu toţii, o verificare a 
evidenţelor a arătat că (exceptându-i pe dependentii de heroină) infractorii care beneficiaseră 
de operaţie estetică erau mai puţin predispuşi să revină în închisoare. Cel mai interesant aspect 


al acestei descoperiri a fost acela că ea era valabilă atât pentru cei care urmaseră cursurile de 
reabilitare cât şi pentru cei care nu le urmaseră. În consecinţă, au existat criminologi care au 
afirmat că, în ceea ce îi priveşte pe deţinuţii urâţi, se poate renunţa la costisitoarele programe 
de reabilitare, acestea putând fi înlocuite cu o operaţie estetică — la fel de eficientă şi mult mai 
ieftină.Importanţa informaţiilor studiului din Pennsylvania (Stewart, 1980) stă în relevarea 
faptului că argumentul operaţiei estetice ca mijloc de reabilitare este greşit. Transformarea 
estetică a infractorilor urâţi nu reduce şansele lor de a comite alte infracţiuni, ci doar şansele 
de a fi condamnat pentru ele. 

34 Aţi observat că, în ciuda aspectului lor atrăgător, multe persoane care arată bine par a nu 
împărtăşi aceleaşi păreri pozitive despre propria personalitate şi abilităţi cu cei care îi 
observă? Cercetările nu numai că au confirmat legătura fragilă şi inconsistentă între 
atractivitate şi opinia despre sine (Adams, 1977), ci a oferit şi explicaţiile posibile pentru 
aceasta. O parte dintre autori au venit cu mărturii care atestă faptul că persoanele care posedă 
un aspect plăcut sunt conştiente că evaluarea pozitivă pe care le-o fac ceilalţi nu este bazată pe 
adevăratul lor caracter şi abilităţi, ci provine din „haloul” propriu atractivitatii (Major, 
Carrington&Carnevale, 1984). În consecinţă, multe persoane atrăgătoare, expuse acestor 
informaţii confuze, pot dezvolta o imagine de sine destul de nesigură. 

35 Încă o recomandare de atenţie deosebită în astfel de situaţii: de regulă, subestimăm măsura 
în care asemănarea influenţează simpatia fata de cineva (Gonzales, Davis, Loney, 
Lukens&Junghans, 1983). 

36 Nu trebuie să credeţi că această cooperare funcţionează doar pentru reducerea ostilitatii în 
rândurile copiilor de vârstă şcolară. Cercetări ulterioare au arătat rezultate similare, provenind 
din proceduri similare, şi la nivel de colegiu (Worchel, 1979) sau societăţi comerciale 
(Blake&Mouton, 1979). În toate aceste grupuri, ca şi în altele, cooperarea conduce nu numai 
la un nivel mai mare de simpatie, ci chiar şi la un mai mare succes de grup (Stanne, D.W. 
Johnson&R.T. Johnson, 1999). 

37 În realitate, în aceste situaţii nu se declanşează nici o luptă atunci cand vanzatorul intră în 
biroul şefului lui. Pentru că el cunoaşte foarte bine limita sub care nu mai poate coborî preţul, 
adesea ei nici măcar nu discută problema. În timp ce lucram sub acoperire, pentru 
documentare, la un showroom auto, am observat că, de obicei, vânzătorul bea în acest timp o 
răcoritoare, sau fuma o ţigară, în linişte, în vreme ce şeful lui îşi vedea de treabă mai departe. 
După ce trecea un timp rezonabil, vânzătorul îşi slăbea nodul cravatei, lua o mină extenuată şi 
îşi făcea apariţia anunțând înţelegerea pe care tocmai o ,,obtinuse” — de fapt, nimic altceva 
decât ceea ce avea deja în minte încă de la intrarea în biroul şefului. 

38 O cercetare ulterioară efectuată de Feinberg (1990) a completat asocierea ca explicaţie a 
acestui rezultat. El a aflat că prezenţa emblemelor cărţilor de credit stimulează cheltuiala la 
persoanele care au o istorie pozitivă cu cardurile. Cei care au avut experienţe negative — 
pentru că au plătit dobânzi mai mari decât se aşteptau — nu reacţionează la fel. În ultimă 
instanţă, aceştia sunt chiar mai rezervaţi în privinţa cheltuielilor atunci când se află în prezenţa 
logo-urilor respective. 

39 Drepturile acestei asocieri nu sunt deloc ieftine. Corporatiile cheltuiesc milioane în vederea 
câştigării dreptului de a sponsoriza Jocurile Olimpice. Însă aceste sume pălesc pe lângă 
cheltuielile de multe milioane pentru publicitatea privind legătura cu acest eveniment. Şi, cu 
toate acestea, chiar şi cele mai mari astfel de cheltuieli de sponsorizare par a fi profitabile. Un 
sondaj efectuat de revista Advertising Age a descoperit faptul că o treime dintre consumatori s- 
au declarat dispuşi să cumpere un produs legat de Jocurile Olimpice. 

40 Pentru a demonstra faptul că principiul asocierii funcţionează şi în ceea ce priveşte 
experienţele neplăcute, Razran (1940) a inclus în experiment o condiţie în care unora dintre 
participanţi li se introduceau în încăpere mirosuri de descompunere în timp ce li se prezentau 
sloganurile politice. În acest caz, rata de aprobare a scăzut. 

41 Să luăm, de pildă, cazul fotbalistului Andres Escobar, jucător în echipa naţională a 
Columbiei, care a scăpat o minge în propria poartă în timpul unui meci de la cupa mondială 
din 1994. Autogolul a condus la victoria echipei Statelor Unite şi eliminarea din competiţie a 


favoritei Columbia. Inapoi acasă, peste două săptămâni, Escobar a fost executat într-un 
restaurant de doi bărbaţi înarmaţi, care, pentru eroarea comisă, au tras în el 12 gloanţe. 


CAPITOLUL 6 
Autoritatea 


Politeţea controlată 


Woke EHO may be in jeopardy 


Urmati expertul 
VIRGILIU 


Să presupunem că, în timp ce răsfoiţi ziarul, observați un anunţ pentru 
voluntari care să participe la un „studiu de memorie”, efectuat de 
departamentul de psihologie al universităţii. Să mai presupunem că, găsind 
ideea interesantă, îi telefonati conducătorului experimentului, Prof. Stanley 
Miller, şi aranjaţi să luaţi parte la o sesiune de o oră. Când ajungeţi la 
laborator, întâlniți doi bărbaţi. Unul este cercetătorul însărcinat cu 
experimentul, vizibil în această calitate prin halatul gri şi clip-board-ul pe care 
le poartă. Celălalt este un voluntar, ca şi dumneavoastră, care arată cât se 
poate de obişnuit. 

După politeturile de rigoare, cercetătorul începe să explice procedura 
de urmat. El vă spune că experimentul este în cadrul unui studiu privind 
modul în care pedeapsa afectează învăţarea şi memoria. De aceea, unul dintre 
subiecţi va avea sarcina de a învăţa perechi de cuvinte dintr-o lungă listă, până 
când le va putea reda pe toate în mod corect. Această persoană va fi numită 
„elevul”. Sarcina celuilalt participant va fi aceea de a verifica memoria 
elevului şi de a-i aplica şocuri electrice pentru fiecare greşeală comisă. Acesta 
va fi numit „profesorul”. 

Fireşte că, la aflarea acestor lucruri deveniți putin agitati. Ingrijorarea 
creşte după ce, urmând tragerii la sorţi, aflaţi că vă revine rolul elevului. Nu 
vă aşteptaţi ca experimentul să includă durere, aşa că vă bate gândul să 
renuntati. Însă vă răzgândiţi, considerând că mai aveţi timp să faceţi acest 
lucru, plus că, în definitiv, cât de puternice ar putea fi şocurile? 

După ce vi se oferă ocazia de a studia puţin lista cu perechile de 
cuvinte, cercetătorul vă leagă în scaun în faţa profesorului şi vă ataşează 
electrozii pe mână. Ceva mai preocupat acum de şocul electric, întrebaţi de 
tăria acestuia. Răspunsul cercetătorului nu este deloc liniştitor. El vă aduce la 
cunoştinţă că, deşi poate fi extrem de puternic, nu provoacă „distrugeri 
permanente ale ţesuturilor”. Acestea fiind spuse, cercetătorul şi profesorul 
pleacă lăsându-vă singuri. Ei merg în camera alăturată, de unde profesorul vă 
va adresa întrebările de verificare prin intermediul unui interfon şi vă va 
administra pedeapsa pentru fiecare răspuns greşit. 

Pe măsura desfăşurării experimentului, vă daţi seama imediat de 
patternul folosit de profesor. El adresează întrebarea şi aşteaptă răspunsul 
dumneavoastră. La fiecare greşeală, vă anunţă care va fi voltajul pe care îl veţi 


primi, şi apasă butonul. Partea cea mai îngrijorătoare este aceea că, pe măsură 
ce gresiti, voltajul creşte cu câte 15 volti. 

Prima parte trece uşor. Şocurile sunt neplăcute, însă tolerabile. Pe 
măsură ce trece timpul, însă, şocurile devin mai dureroase, întrerupându-vă 
concentrarea, ceea ce duce la mai multe greşeli şi, implicit, la şocuri mai 
puternice. La 75, 90 şi 105 volti, durerea vă face să gemeti. La 120 de volti, 
strigati că vă doare cu adevărat. Mai incasati un şoc, după care vă hotărâți ca 
nu se mai poate. După ce profesorul vă aplică 150 de volti, strigati în interfon: 
„Gata! Scoateţi-mă de aici, vă rog!” 

Însă, în loc să primiţi asigurări că veţi fi scos din cameră, profesorul 
începe să vă adreseze următorul set de întrebări. Surprins şi confuz de ceea ce 
se întâmplă, mormaiti primul lucru care vă vine în minte. Bineînţeles că este 
greşit, ceea ce face ca profesorul să vă administreze 165 de volti. Tipati la 
profesor să se oprească şi să vă scoată de acolo. Răspunsul lui va fi 
următoarea întrebare, şi, desigur, următorul şoc, dat fiind că răspunsul 
dumneavoastră înnebunit a fost greşit. Nu vă mai puteţi reţine panica, iar 
şocurile vă fac să vă contorsionati de durere. Loviti în perete, cereti să fiți 
eliberat şi implorati ajutorul profesorului. Însă testul continuă neabătut, şi la 
fel şi socurile: în pachete de 195, 210, 225, 240, 255, 270, 285 şi 300 de volti. 
Vă dati seama că sunteţi incapabil să mai raspundeti corect, aşa încât tipati la 
profesor că refuzati să mai răspundeţi. Dar, nu se întâmplă nimic. Profesorul 
apreciază tăcerea dumneavoastră drept răspuns greşit şi vă administrează alt 
şoc. Chinul continuă până când forţa şocurilor vă induce o stare apropiată de 
paralizie. Nu mai puteţi striga şi nu vă mai zbateti. Doar resimtiti muşcătura 
teribilă a curentului electric. Vă gândiţi că această stare de inactivitate îl va 
face pe profesor să se oprească. Deşi nu mai există nici un motiv de a continua 
experimentul, el continuă să pună întrebările şi să anunţe voltajul şocurilor 
(ajunse deja la 400 de volti) înainte de a apăsa pe buton. Ce fel de om poate 
fi? — vă întrebaţi confuz. De ce nu mă ajută? De ce nu se opreşte? 


FORŢA AUTORITĂŢII 


Pentru majoritatea dintre noi, scenariul acesta pare rupt dintr-un 
coşmar. Însă, pentru a ne da seama de grozăvia lui, trebuie să ştim că, în cea 
mai mare parte, el este real. A existat un astfel de experiment, de fapt o 
întreagă serie, desfăşurate de către un profesor de psihologie pe nume 
Milgram (1974), în cadrul căruia cei care aveau rolul profesorului erau 
capabili să furnizeze niveluri continue, intense şi periculoase de şocuri 


electrice unui elev care se zbătea, lovea şi îl implora. Doar unul dintre 
aspectele experimentului nu era adevărat. În realitate, nu se transmitea nici un 
fel de şoc electric. Elevul, urlând în agonie după ajutor, nu era subiectul real, 
ci un actor care doar se prefăcea că este curentat. Scopul adevărat al studiului 
lui Milgram nu avea nimic de-a face cu efectele pedepsei asupra învăţării şi 
memoriei. Problema lui era cu totul alta. El dorea să afle cât de mută suferinţă 
sunt dispuşi oamenii obişnuiţi să provoace altor persoane în cadrul activităţii 
lor profesionale. 

Răspunsul a fost neliniştitor. În circumstanţe perfect identice cu cele 
descrise mai sus, „profesorul” tipic era capabil să inducă maximum de durere 
pe care o avea la dispoziţie. În loc să reacționeze la cererile victimei, circa 
două treimi dintre subiecţii participanţi la experimentul lui Milgram au 
acţionat toate cele 30 de niveluri de şoc electric pe care le aveau la dispoziţie 
şi au continuat acţionarea ultimului buton, cu 450 de volti, până când 
cercetătorul a pus capăt experimentului. Încă şi mai alarmant a fost faptul că 
niciunul dintre cei 40 de subiecţi nu şi-a abandonat poziţia atunci când victima 
a cerut să fie eliberată, nici atunci când a început să implore acest lucru, şi nici 
măcar mai târziu, atunci când reacţiile victimei se transformaseră, în cuvintele 
lui Milgram, în „urlete de agonie”. 

Aceste rezultate i-au surprins pe toţi cei implicaţi în proiect, inclusiv 
pe Milgram. Înainte de începerea studiului propriu zis, el ceruse unui grup de 
colegi, unor absolvenţi, precum şi unor specialişti de la Universitatea Yale, 
unde se desfăşura experimentul, să citească procedurile care vor fi urmate şi 
să estimeze numărul de subiecţi care vor merge până la capăt (450 de volti). În 
general, răspunsurile s-au situat invariabil între 1-2%. Un grup aparte, format 
din 39 de psihiatri, a prevăzut că numai o persoană dintr-o mie ar fi capabilă 
să meargă până la capăt. Ca atare, nimeni nu era pregătit pentru patternul 
comportamental produs de experiment. 

Cum putem explica, atunci, acest pattern alarmant? Poate că, după 
cum au argumentat unii, el are de-a face cu faptul că subiecţii erau cu toţii 
bărbaţi — aceştia fiind recunoscuţi ca grup cu tendinţe agresive; sau subiecţii 
nu şi-au dat seama de potenţialul de a face rău pe care îl prezintă şocurile 
electrice de un asemenea voltaj; sau că subiecţii nu au fost altceva decât o 
colecţie de cretini la nivel moral, care se bucurau de ocazia care li se oferise 
de a face rău. Însă, există contraargumente solide împotriva tuturor acestor 
lucruri. Mai întâi, un experiment ulterior a arătat faptul că sexul subiecţilor era 
irelevant, femeile „profesor” fiind la fel de dispuse să livreze toată cantitatea 
de şocuri electrice ca şi bărbaţii din studiul lui Milgram. 


Studiul Milgram 
Fotografia îl arată pe elev în momentul în care este legat de un 


scaun echipat cu electrozi de către un cercetător îmbrăcat în 
halat, ajutat de subiectul adevărat al experimentului. 


Un alt experiment ulterior a analizat posibilitatea ca subiecţii să nu fie 
conştienţi de potenţialul de vătămare a victimei. În cadrul acestui experiment, 
victima a fost instruită să anunţe faptul că este bolnavă de inimă şi că şocurile 
îi fac rău. „Gata! Scoateti-ma de-aici! V-am spus că sunt bolnav de inimă, şi 
am început să am probleme. Refuz să continuu. Vreau afară!” din nou, 
rezultatele au fost aceleaşi: 65% dintre subiecţi şi-au dus sarcina până la 
capăt, până la nivelul maxim de şoc. 

În cele din urmă, şi explicaţia care spunea că subiecţii nu au fost 
altceva decât o adunătură de de sadici nebuni, deloc reprezentativă pentru 
cetăţeanul mediu, s-a dovedit nesatisfăcătoare. Persoanele care au răspuns 
anunţului din presă a lui Milgram privind participarea la experiment 
reprezentau o secţiune socială standard de vârstă, ocupaţii şi nivel de educaţie. 
Mai mult, ceva mai târziu, un set de teste de personalitate a relevat faptul că 
aceste persoane erau perfect normale din punct de vedere psihologic, fără nici 
cea mai mică indicație de psihoză. Erau, de fapt, la fel ca noi toţi. Sau, după 
cum îi place să spună lui Milgram, ei sunt noi toţi. Astfel că, dacă studiul lui 
nu greşeşte implicându-ne pe toţi în înfiorătorul lui rezultat, o întrebare devine 
brusc neliniştitor de personală: „Ce anume ne determină să facem astfel de 


lucruri ?”. 

Milgram este convins că are un răspuns. După afirmaţiile lui, totul are 
de-a face cu un profund sentiment de datorie faţă de o autoritate superioară. 
După Milgram, în spatele tuturor lucrurilor s-a aflat incapacitatea subiecţilor 
de a sfida dorinţele şefului — respectiv cercetătorul îmbrăcat în halat, cel care 
îl îndemna, sau, la nevoie, chiar îl îndruma pe subiect în privinţa a ceea ce 
avea de făcut, în ciuda haosului emoţional şi fizic produs. 

Dovezile care vin în sprijinul explicatiei lui Milgram cu privire la 
supunerea în faţa autorităţii sunt puternice. Mai întâi, e limpede faptul că, fără 
directivele cercetătorului, subiecţii ar fi încheiat rapid experimentul. Nu le 
plăcea ceea ce făceau şi sufereau evident la vederea chinurilor victimei lor. ÎL 
rugaseră pe cercetător să le permită să se oprească. La refuzul acestuia, au 
continuat, însă o făceau tremurând, transpirând, protestând şi continuând să 
ceară eliberarea victimei. Degetele li se crispau în carne, îşi muşcau buzele 
până la sânge, îşi ţineau capul în mâini, iar unii au intrat într-o stare de râs 
nervos, necontrolat. Un observator neutru al primului experiment al lui 
Milgram nota cu privire la unul dintre subiecţi: 


Am observat întrând în laborator un om de afaceri bine pus la punct, 
zâmbitor şi sigur pe el. Pe parcursul a 20 de minute ajunsese o epavă, 
fiind în pragul unei căderi nervoase. Se trăgea mereu de ureche, îşi 
frământa mâinile şi, la un moment dat, şi-a dat cu pumnul în frunte 
spunând: „O, Doamne, trebuie să ne oprim”. Şi, cu toate acestea, a 
continuat să răspundă la fiecare cuvânt al experimentatorului, 
rămânând supus acestuia până la sfârşit. (Milgram, 1963, p. 377) 


În plus faţă de aceste observaţii, Milgram a oferit o dovadă şi mai 
convingătoare în sprijinul interpretării sale privind comportamentul supus al 
subiecţilor lui. În cadrul unui experiment ulterior, el a inversat indicaţiile date 
„elevului” şi cercetătorului, în sensul că acesta din urmă avea rolul de a-i cere 
profesorului să înceteze şocurile, în vreme ce „elevul” insista, curajos, ca 
experimentul să continue. Rezultatul nici nu putea fi mai concludent: 100% 
dintre subiecţi au refuzat categoric să mai livreze şocuri atunci când a devenit 
evident că singurul care mai dorea acest lucru era colegul său de experiment. 
Un rezultat identic a apărut şi atunci când rolurile au fost schimbate între 
cercetător şi „elev”, cercetătorul fiind cel legat în scaun, cel de al doilea 
comandând  „profesorului”. Din nou, de această dată la protestele 
cercetătorului, subiectul nu a mai atins nici un buton. 

A mai existat şi o altă variantă a experimentului, care a relevat un 
nivel de supunere extrem de ridicat al subiecţilor faţă de autoritate. În acest 
caz, „profesorul” era încadrat de doi cercetători care dădeau comenzi 


contradictorii. Unul îl îndemna să oprească şocurile atunci când victima urla 
să fie eliberată, în vreme ce al doilea susţinea continuarea experimentului. 
Conflictul de directive a provocat şi singurul moment amuzant din întregul 
proiect. Cu o expresie tragicomică de uluire pe fata, cu ochii fulgerând de la 
unul la celălalt, subiectul îi conjura pe cei doi să se pună de acord: ,,Stati, 
staţi... Care este comanda? Unul spune să mă opresc, altul să continuu. Care 
este?!”. În momentul în care cercetătorii au rămas blocaţi în deciziile lor, 
subiectul a încercat, agitat, să determine care dintre ei are o autoritate mai 
mare. În cele din urmă, nereuşind să depisteze nivelul de autoritate, toți 
subiecţii şi-au urmat propriul instinct şi au încetat singuri să mai administreze 
şocuri. Desigur că, la fel ca şi în alte variaţii ale experimentului de bază, un 
astfel de rezultat nu ar fi fost de aşteptat din partea unor subiecţi motivaţi de 
sadism sau agresivitate nevrotică.42 

Pentru Milgram, din toată această acumulare de informaţii, emerge un 
fenomen îngrijorător: „Principala descoperire a acestui studiu stă în faptul că 
adulţii prezintă o voinţă extraordinară de a duce până la capăt un ordin venit 
din partea autorităţii” (Milgram, 1974). Pentru cei preocupaţi de capacitatea 
unei forme oarecare de autoritate, ca de pildă statul, de a obţine de la cetăţenii 
obişnuiţi diferite niveluri de supunere, concluziile studiului vin ca un duş 
rece.43 


MODURILE SUPUNERII ORBESTI ŞI PERICOLELE 
ACESTEIA 


Ori de câte ori suntem confruntati cu un factor motivant al unei 
acţiuni, este ceva firesc să considerăm că în spatele acestuia se găsesc motive 
serioase. În cazul supunerii față de autoritate, chiar şi o sumară luare în 
consideraţie a organizării sociale oferă un belşug de justificări. Un sistem de 
autoritate stratificat, acceptat de către majoritatea societăţii, îi conferă acesteia 
un avantaj uriaş. El permite dezvoltarea unor structuri complexe necesare 
producţiei de resurse, schimbului, apărării, expansiunii şi controlului social, 
care, altfel, ar fi imposibilă. La celălalt capăt, alternativa este anarhia, o stare 
recunoscută pentru lipsa totală a efectelor benefice asupra grupului social, şi 
care, în cuvintele filosofului social Thomas Hobbes, ne asigură un trai „solitar, 
sărăcăcios, rău, brutal şi scurt”. Ca urmare, încă de mici suntem învăţaţi să 
considerăm supunerea fata de autoritatea legală este corectă, iar nesupunerea 
incorectă. Mesajul acesta este mereu prezent în recomandările părinţilor, ale 
şcolii, armatei şi sistemelor politice cu care ne întâlnim în calitate de adulţi. În 


fiecare caz, noţiunilor privitoare la ascultare şi loialitate faţă de conducerea 
legitimă li se conferă o mare valoare. 

La toate acestea contribuie şi instructia religioasă. Prima carte a 
Bibliei, de pildă, descrie modul cum neascultarea faţă de autoritatea ultimă a 
condus la pierderea stării paradisiace pentru Adam şi Eva, ca şi pentru restul 
rasei umane. lar dacă această metaforă pare mult prea subtilă, doar puţin mai 
încolo, Vechiul Testament ne spune despre, în ceea ce ar putea reprezenta cea 
mai apropiată corespondenţă biblică a experimentului Milgram, hotărârea lui 
Avraam de a împlânta cuțitul în pieptul tânărului său fiu deoarece Dumnezeu, 
fără să-i dea nici o explicaţie, îi comandase acest lucru. Morala acestei 
povestiri este aceea că, în ceea ce priveşte corectitudinea unei acţiuni, aceasta 
nu trebuie considerată în funcţie de aspecte comune precum lipsa de 
sensibilitate, prejudiciul adus, nedreptatea sau standardele morale curente, ci 
ţinând cont de comanda venită de la o autoritate superioară. Încercarea 
chinuitoare prin care a trecut Avraam nu a fost decât un test al supunerii, pe 
care el l-a trecut, aidoma subiecţilor lui Milgram care, poate că invatasera câte 
ceva din povestirea lui. 

Povestirile precum cea a lui Avraam şi a subiecţilor lui Milgram ne 
pot spune multe despre forţa şi valoarea supunerii în cultura noastră. Însă, 
dintr-un anumit punct de vedere, aceste povestiri pot fi înşelătoare. Şi aceasta 
pentru că arareori avem ocazia să ne chinuim atât de mult asupra unor decizii 
pro sau contra în privinţa conformării faţă de autoritate. Mai degrabă, actul 
nostru de supunere are loc într-o manieră automată, cu o foarte mică 
deliberare sau chiar în absenţa totală a acesteia. În acest sens, în decizia 
asupra modului de acţiune într-o situaţie dată, informaţia provenită de la o 
sursă de autoritate recunoscută ne oferă o prețioasă scurtătură. 

După cum ne spune Milgram, în definitiv, conformarea cu dictatul 
unei figuri autoritare a prezentat mereu, pentru noi, avantaje practice 
autentice. Aceste figuri de părinţi, educatori, au aflat mai multe decât noi, 
înaintea noastră, ceea ce, după cum am putut să descoperim, s-a dovedit un 
lucru benefic pentru noi — pe de-o parte datorită înţelepciunii lor mai mari, şi 
pe de alta pentru că ei deţineau, în ceea ce ne privea, controlul total asupra 
răsplatei şi pedepsei. Acum, în calitate de adulţi, beneficiile rămân valabile în 
aceleaşi condiţii, deşi noile figuri autoritare sunt angajatorii, judecătorii şi 
liderii statului. Şi, pentru că poziţiile pe care le deţin aceştia le conferă un mai 
mare acces la informaţie şi putere, este un lucru normal să ne conformăm cu 
dorinţele lor în calitate de autorităţi constituite legal. Este atât de normal, încât 
facem acest lucru fără să mai băgăm de seamă dacă acestea au sens sau nu. 

Fără îndoială că acest paradox se extinde asupra tuturor mijloacelor 
majore de influențare. În acest caz, odată ce am înţeles faptul că supunerea 


fata de autoritate ne aduce beneficii, devine foarte comod să ne lăsăm în 
seama ascultării automate. Binecuvântarea şi totodată blestemul supunerii 
oarbe stau însă tocmai în caracterul lor mecanic. Pentru că, dacă tot nu avem 
neapărată nevoie să gândim, atunci nu mai gândim deloc. Şi, deşi ascultarea în 
absenţa gândirii proprii ne conduce, de cele mai multe ori, către acţiunile cele 
mai potrivite, vor exista şi excepţii notabile provenite din faptul că reactionam 
în loc să cugetăm. 

Să ne folosim în acest sens de un exemplu provenit dintr-unul din 
acele aspecte ale vieţii în cadrul căruia presiunea autorităţii este foarte vizibilă 
şi puternică: este vorba de medicină. Sănătatea este extrem de importantă 
pentru noi. Astfel că medicii, care deţin o mare cantitate de cunoştinţe şi 
influență în cadrul acestui domeniu vital, deţin poziţia corespunzătoare 
autorităţii supreme. Mai mult, instituţia medicală se bazează pe o structură de 
putere şi prestigiu bine organizată. Diferitii lucrători din domeniu înţeleg 
foarte bine rolul postului pe care îl deţin în ansamblul structurii, şi mai înţeleg 
şi faptul că în vârful acesteia se află medicul doctor. Nimeni nu poate încălca 
verdictul pe care îl dă un medic unui caz, cu excepţia probabilă a unui alt 
medic de rang mai mare. În consecinţă, în rândurile personalului medical s-a 
dezvoltat de-a lungul timpului o tradiţie bine pusă la punct de supunere faţă de 
ordinele date de către medic. 

Astfel, apare posibilitatea ca atunci când un medic face o greşeală 
indubitabilă nimeni dintre cei aflaţi în subordinea lui nici măcar nu îşi pune 
problema punerii la îndoială a acelui lucru. Iar acest lucru se întâmplă exact 
pentru că din clipa în care autoritatea legitimă a emis un ordin, subordonații 
acesteia nu mai reflectă asupra situaţiei, ci acţionează fără zăbavă. Adăugaţi 
acestui tip de reacţie automată o ambianta complexă de spital şi veţi avea 
inevitabile greşeli. În acest sens, un studiu realizat de U.S. Health Care 
Financing Administration [administraţia americană din domeniul sănătăţii] 
arată că numai la capitolul medicatie un spital mediu are o rată zilnică de 
eroare de 12%. 

Aceste greşeli în privinţa medicamentelor pe care le primeşte un 
pacient pot apărea dintr-o varietate de motive. 'Totuşi, ponderea principală este 
atribuită de către profesorii de farmacie Michael Cohen şi Neil Davis, în 
lucrarea Medication Errors: Causes and Prevention (1981), respectului tâmp 
fata de „şeful” unui pacient: medicul responsabil. După Cohen, „sau după caz, 
nimeni, pacienţi, surori medicale, farmacisti sau alti medici, nu îndrăzneşte să 
pună la îndoială reţeta”. Să luăm, de pildă, ciudatul caz de „durere oto- 
rectală”, relatat de Cohen şi Davies în cartea lor. Un medic a prescris 
administrarea de picături în urechea dreaptă unui pacient care avea o infecţie 
şi acuza dureri locale. Medicul, în loc să indice locul administrării picăturilor 


complet, a folosit o prescurtare [eng., R ear] care putea fi înţeleasă ca trimitere 
la posteriorul pacientului. În consecinţă, primind prescriptia, sora medicală i-a 
aplicat acestuia picăturile, cu promptitudine, în anus. 


Cine conduce discuţia? 
Cercetătorii în ştiinţele Comunicării au relevat faptul că, în 
timpul conversatiilor, oamenii îşi modifică în mod inconştient 


vocea si stilul vorbirii pentru a fi asemenea celor ale 
interlocutorilor, când aceştia sunt percepuți ca deţinând 
autoritatea. Unul dintre studii a explorat acest fenomen 
analizând interviurile realizate de Larry King în emisiunea sa 
de televiziune Larry King Show. Atunci când King intervieva 
oaspeţi care deţineau un statut şi un prestigiu ridicate, ca de 
exemplu Bill Clinton, George Bush şi Barbara Streisand, vocea 
lui se modula astfel încât să se potrivească cu cea a invitaţilor. 
Însă atunci când avea invitaţi cu un statut ceva mai coborât, ca 
de exemplu Dan Quale, Spike Lee şi Julie Andrews, vocea lui 
rămânea neschimbată, vocile acestora modulându-se după a 
lui. 


Deşi era cât se poate de evident că tratamentul rectal al durerii de 
ureche nu avea nici un sens, nici pacientul şi nici sora nu l-au pus o clipă la 
îndoială. Ceea ce este important de reţinut din această poveste e faptul că, în 
multe cazuri în care s-a pronunţat o autoritate legitimă, ceea ce în altă situaţie 
ar fi avut rost devine dintr-o dată irelevant. În aceste situaţii, nu considerăm 
problema în întregul ei, ci abordăm şi răspundem doar unui aspect singular al 
acesteia. 

Nu suntem singura specie care oferă, fără să cugete, ascultare celor 
aflaţi în poziţii autoritare. În cadrul coloniilor de maimuțe, loc unde se 


manifestă o dominație ierarhică rigidă, inovațiile benefice grupului, ca de 
exemplu modul de folosire a unui bat pentru a trage hrana în cuşcă, nu ajung 
să se răspândească decât dacă sunt deprinse mai întâi de către animalul 
dominant. Dacă acest lucru este deprins mai întâi de către un animal plasat 
într-o poziţie inferioară în cadrul ierarhiei, restul coloniei va ignora valoarea 
lui practică. Un studiu citat de Ardry (1970) privind introducerea la un grup 
de maimuțe japoneze a unui aliment nou, ne oferă o simpatică ilustrare a 
acestui lucru. În cadrul unui grup, caramelele au fost introduse prin hrana 
tinerelor maimute, situate din punct de vedere ierarhic pe o poziţie inferioară, 
la periferia societăţii. Gustul maimutelor pentru caramele şi-a facut loc cu 
greu, avansând anevoios pe scara ierarhică. După un an şi jumătate, 
caramelele fuseseră adoptate de doar 51% din colonie, între care nu se afla 
nici un lider. De remarcat că într-un alt grup, grâul de această dată, a fost 
introdus mai întâi liderului. Consumul de grâu, complet necunoscut 
maimutelor, s-a răspândit în colonie în decursul a doar patru ore. Un fenomen 
asemănător s-a petrecut în 1995, în cadrul echipei de baschet Chicago Bulls, 
când liderul şi vedeta de necontestat a echipei, Michael Jordan, a început să 
mănânce înaintea fiecărui joc trei batoane de Energy Booster. Conform 
jucătorului de rezervă Steve Kerr, „Înainte, doar eu şi B.J. Armstrong (o altă 
rezervă) mâncam aşa ceva înainte de joc. Pe urmă a început Michael, şi acum 
mănâncă toţi” (Shappell, 1995). 

Oriunde vor exista comportamente umane automate, putem fi siguri 
că acolo vor fi şi profesionişti ai persuasiunii gata să profite de acest lucru. Să 
revenim în domeniul medical, unde vedem în mod frecvent reclame în care 
sunt folosiţi actori în rolul doctorului care vorbeşte în favoarea unui produs, 
angajându-se astfel respectul pe care îl acordăm în cultura noastră medicului. 
Exemplul meu preferat este cel al unei reclame în care actorul Robert Young 
avertiza populaţia împotriva pericolelor consumului de cafea, recomandând 
totodată marca fără cofeină Sanka. Reclama a avut atât de mult succes, 
aducând brandului Sanka vânzări atât de importante, încât a fost difuzată de-a 
lungul anilor în câteva versiuni. De ce a fost reclama aceasta atât de eficientă? 
De ce, oare, am lua de bune vorbele lui Robert Young în privinţa cafelei 
decofeinizate? Deoarece, după cum bine ştia agenţia de publicitate care l-a 
angajat, el era deja asociat în minţile publicului american cu doctorul Marcus 
Welby, personajul unui lung serial de televiziune. În mod obiectiv, nu are nici 
un sens să ne lăsăm influenţaţi de comentariile unui om pe care îl cunoaştem 
doar în calitate de actor care juca rolul unui doctor, însă, iată, el este cel care a 
vândut Sanka. 


FORMA FĂRĂ FOND 


De prima dată când am văzut-o, am remarcat în reclama lui Robert 
Young la Sanka abilitatea cu care este folosit principiul autorităţii fără a fi 
furnizată, de fapt, nici un pic de autoritate. Aparenta autorităţii fost suficientă. 
Acest lucru ne spune ceva foarte important despre reacţia automată, 
negândită, fata de figurile autoritare. Atunci când functiondm pe modul 
automat, suntem vulnerabili atât la simbolurile autorităţii cât şi la substanţa 
acesteia. 

Iar unele dintre aceste simboluri pot declanşa conformarea chiar şi în 
absenţa substanţei genuine a autorităţii. În consecinţă, simbolurile sunt 
folosite pe scară largă de către acei profesionişti cărora le lipseşte substanţa 
propriu zisă. Escrocii, de exemplu, se acoperă cu titluri, îmbrăcăminte şi 
accesorii care sugerează autoritatea. Nimic nu le place mai mult decât să se 
îmbrace elegant şi să descindă dintr-o maşină scumpă, prezentându-se în faţa 
viitoarelor victime drept doctor, judecător, profesor sau funcţionar 
guvernamental. Ei ştiu foarte bine că atunci când sunt impodobiti astfel, 
şansele lor de a obţine conformarea sunt maxime. De aceea, fiecare dintre 
aceste trei tipuri de simboluri ale autorităţii, titlul, îmbrăcămintea şi 
accesoriile, avându-şi propria poveste, merită o atenţie separată. 


Titlul 


Titlurile sunt, în acelaşi timp, cel mai dificil şi cel mai uşor de atribuit 
simboluri ale autorităţii. În mod normal, dobândirea unui titlu necesită ani de 
muncă şi realizări. Şi, cu toate acestea, este posibil ca oameni care nu au 
depus nici un efort să obţină eticheta respectivă şi să beneficieze astfel de 
respect automat. După cum vedem mereu la televizor, în reclame, precum şi la 
escroci, acest lucru se întâmplă frecvent. 

Am vorbit recent cu un prieten, membru al unei facultăţi dintr-o 
universitate, care mi-a furnizat o ilustrare convingătoare a modului în care 
acţiunile noastre sunt influențate în mod frecvent de titlu, mai curând decât de 
natura persoanei care îl pretinde. Prietenul meu călătoreşte adesea, având 
frecvent ocazia de a vorbi cu persoane necunoscute în diferite locuri publice. 
El mi-a spus că a învăţat din experienţa conversatiilor să nu folosească 
niciodată titlul de profesor. Atunci când o face, ţinuta conversatiei se schimbă 
imediat. Oamenii care până în acel moment se dovediseră parteneri de discuţie 
interesanti, devin brusc respectuosi, concilianti si plicticoşi. Părerile lui, care, 


mai înainte, provocau un schimb viu de idei, duceau acum la declaraţii de 
acord lungi şi corecte din punct de vedere gramatical. Deranjat şi uşor 
nedumerit de acest fenomen — deoarece, spune el, „Doar sunt acelaşi tip cu 
care vorbeau mai înainte, nu?” — prietenul meu obişnuieşte acum, în astfel de 
situaţii, să mintă în privinţa profesiunii lui. 

lată o deosebire notabilă faţă de stilul unora dintre practicantii 
persuasiunii care mint cu privire la titlurile pe care nu le deţin. Indiferent, 
însă, de situaţie, lipsa de onestitate în sine indică acelaşi lucru în privinţa 
capacităţii unui simbol al autorităţii de a influenţa comportamentul. 

Mă întreb dacă prietenul meu profesor, care are o statură destul de 
scundă, ar mai fi dispus să-şi ascundă titlul dacă ar afla că acesta îi face pe 
deținători să pară mai înalţi. Studii care au investigat modul în care titlurile de 
prestigiu afectează percepţia dimensiunilor au descoperit că acestea 
distorsionează înălțimea. În cadrul unui experiment efectuat în cinci clase ale 
unui colegiu australian, cineva a fost prezentat ca fiind un oaspete de la 
Universitatea Cambridge, din Anglia. Însă, în fiecare dintre clase, statutul 
acestuia a fost schimbat. Unora le-a fost prezentat ca student, altora ca 
preparator, apoi ca lector, conferenţiar şi, în sfârşit, profesor. S-a descoperit 
că, pe măsură ce titlul avansa, creştea şi înălţimea omului cu o medie de un 
centimetru, astfel că profesorul a fost mai înalt decât studentul cu circa cinci 
centimetri (P. R. Wilson, 1968). Un alt studiu a relevat faptul că politicienii, 
după câştigarea alegerilor, apar în percepţia cetăţenilor ca fiind mai înalţi 
decât în realitate (Higham&Carment, 1992). 


DILBERT 


Asteptari inalte 

Caricaturistul Scott Adams surprinde acest lucru. Cercetările 
ne arată faptul că bărbaţii înalţi au mai multe şanse de a avansa 
în posturi de conducere (Chaiken, 1986; Stogdill, 1984). 

Merită să facem un mic ocol pentru a observa interesanta legătură 
existentă între statut şi dimensiune, aşa după cum reiese aceasta din diferite 
alte aspecte. În cadrul unui studiu, în care li s-a cerut copiilor să aprecieze 


dimensiunea unor monede, aceştia au supraapreciat dimensiunile celor de 
valoare mai mare (Bruner&Goodman, 1947). Şi adulţii se fac vinovaţi de 
astfel de distorsionări. Într-un studiu al lui Duke şi Bevan (1952), subiecţii, 
studenţi, au avut de tras cartoane pe care erau imprimate valori monetare 
diferite. Ei au câştigat sau au pierdut sumele înscrise pe carton. Apoi, li s-a 
cerut să estimeze dimensiunea cartoanelor trase. Cu toate că acestea erau, 
toate, la fel, cele care erau imprimate cu valori importante — pozitive sau 
negative — au fost apreciate ca fiind mai mari. Deci, ceea ce creează impresia 
dimensiunii nu este percepţia, ci importanţa. 

Deoarece noi percepem dimensiunea şi statutul ca fiind în relaţie, 
devine posibilă pentru unii indivizi substitutia reciprocă a celor două. În 
anumite societăţi animale, unde statutul este câştigat în baza dominantei, 
dimensiunea reprezintă un factor determinant în stabilirea locului animalului 
în ierarhia grupului.44 

De obicei, în cadrul unei lupte, învinge animalul cel mai mare şi mai 
puternic. Însă, pentru a se evita efectele dăunătoare asupra întregului grup 
generate de un astfel de conflict, multe specii se folosesc de metode de luptă 
care presupun mai multă etalare decât contact fizic. Astfel, cei doi rivali se 
confruntă cu o agresiune de faţadă, care include adesea şi trucuri de mărire a 
dimensiunilor. Diferite mamifere îşi arcuiesc spatele şi îşi zburlesc blana, 
peştii îşi extind aripioarele şi se umflă cu apă, în timp ce păsările se înfoaie şi 
îşi scutură penajul. Foarte adesea, această exhibare este îndeajuns pentru a 
determina unul dintre rivali să bată în retragere, lăsând poziţia de lider celui 
mai, în aparenţă, mare şi puternic. 

Blană, aripioare şi pene. Nu este interesant cum pot fi exploatate 
aceste lucruri fragile pentru a da impresia de substanţă şi greutate? De aici, 
avem de învăţat două lucruri. Unul este specific asocierii dintre dimensiune şi 
statut: conexiunea dintre cele două poate fi folosită în beneficiul celor care 
sunt capabili să o falsifice pe cea dintâi pentru a obţine aparenţa celui de al 
doilea. De aceea, escrocii, chiar şi cei de statură mai înaltă, poartă în mod 
obişnuit pantofi cu branturi sau cu talpă mai groasă. Celălalt lucru de învăţat 
este de ordin mai general: semnele exterioare ale puterii şi autorităţii pot fi 
contrafăcute cu uşurinţă, cu ajutorul celor mai banale mijloace. Pentru 
exemplificare, să revenim la titluri, cu un experiment care, pentru mine, este 
înfricoşător. Un grup de cercetare, alcătuit din medici şi surori medicale 
proveniţi din trei spitale americane, era preocupat de extinderea fenomenului 
de supunere mecanică a surorilor la ordinele medicilor. După cum se părea, 
nici chiar surorile cu instruire foarte serioasă în domeniu, perfect capabile să 
verifice aprecierile medicului, nu făceau acest lucru, atunci când se confruntau 
cu directivele doctorului pur şi simplu înclinându-se în faţa lor. 


Am văzut la lucru o astfel de atitudine în cazul picăturilor pentru 
ureche administrate rectal, însă cercetătorii despre care vorbim doreau să afle 
mai mult. Mai întâi, doreau să ştie dacă astfel de cazuri reprezentau incidente 
izolate sau un fenomen pe scară largă. În al doilea rând, doreau să examineze 
problema în contextul unei erori de tratament serioase: prescrierea unui 
medicament neautorizat unui pacient internat în spital. În cele din urmă, 
doreau să afle ce s-ar întâmpla dacă se elimină din cadru figura autoritară a 
medicului şi se înlocuieşte cu o voce necunoscută, la telefon, care nu oferă 
decât indicii minime privind autoritatea sa — respectiv, titlul de „doctor”. 

Unul dintre cercetători a dat un telefon identic la 22 de posturi de 
asistenţă ale unor secţii spitaliceşti diverse: chirurgie, medicină generală, 
pediatrie şi psihiatrie. Acesta s-a prezentat drept medic şi a indicat respectivei 
sore administrarea către un numit pacient a unei doze de 20 de miligrame din 
medicamentul numit Astrogen. În ceea ce o privea pe soră, existau patru 
motive foarte serioase de a manifesta prudenţă fata de ordinul primit: (1) 
prescriptia venea prin telefon, încălcând politica spitalului; (2) medicatia 
însăşi era neautorizată, medicamentul respectiv nefiind aprobat pentru uz şi 
neaflându-se pe lista secţiei; (3) doza era în mod evident periculoasă, 
prospectul indicând în mod limpede faptul că „doza maximă este de 10 
miligrame”, adică jumătate din cea prescrisă; (4) ordinul fusese dat de către o 
persoană pe care sora nu o cunoştea, nu o văzuse şi nici măcar nu mai vorbise 
cu ea la telefon vreodată. Şi totuşi, în 95% dintre cazuri, surorile medicale s- 
au îndreptat direct către dulapul cu medicamente, unde au pregătit doza 
solicitată pentru a fi administrată pacientului — acesta fiind şi momentul în 
care erau oprite de către un observator ascuns, care intervenea prompt 
dezvăluind experimentul (Hofling, Botzman, Dalrymple, Graves&Pierce, 
1966). 

Rezultatul a fost înfricoşător. Faptul că 95% dintre surorile medicale 
s-au conformat fără ezitare unei dispoziţii atât de evident eronate trebuie să ne 
dea, nouă, potenţialilor pacienţi de spital, foarte mari motive de îngrijorare. 
Dacă ţinem cont şi de estimarea făcută de U.S. Health Care Financing 
Administration conform căreia există spitalele americane o rată de 12% de 
eroare în medicatie, şederile mai lungi de o săptămână ne pun în situaţia de a 
ajunge beneficiari ai unei astfel de erori. Demonstrația studiului prezentat se 
referă la faptul că greşelile nu se limitează la banale neatentii precum 
administrarea greşită a picăturilor pentru ureche, sau altele asemenea, ci merg 
către gafe periculoase. 

Interpretând rezultatele îngrijorătoare ale studiului lor, grupul de 
cercetători a ajuns la o concluzie foarte instructivă: 


Într-o situaţie reală, corespunzătoare celei experimentale, există, 
teoretic, două minţi profesionale, respectiv cea a medicului şi cea a 
surorii, care lucrează pentru a se asigura de faptul că pacientul 
beneficiază de o procedură corectă, sau, cel puţin, nedăunătoare. Cu 
toate acestea, experimentul sugerează că una dintre aceste minţi, din 
diferite motive, este nefuncţională (Hofling, 1966, p. 176). 


După cum se pare, aflate în faţa directivei medicului, surorile îşi pun 
în cui „mintea profesională” şi adoptă reacţia automată. Nici unul dintre 
aspectele înaltei instruiri primite sau provenind din experienţă nu a fost 
implicat în decizie. În schimb, deoarece supunerea în faţa unei autorităţi 
legitime a constituit mereu cea mai eficientă opţiune de lucru în ceea ce le 
priveşte, ele au fost mai dispuse să cedeze conformării automate. Ceea ce 
trebuie remarcat în mod deosebit este faptul că au mers atât de departe cu 
acest lucru, încât au ajuns să reacționeze nu numai fata de o autoritate în carne 
şi oase ci şi la un titlu, un simbol atât de uşor de falsificat.45 

Nu mai puţin consternante decât aceste dovezi de conformare 
automată fata de persoane ale căror titluri presupun autoritatea sunt şi 
mărturiile care ne arată o rezistenţă la fel de automată fata de ideile celor 
cărora le lipseşte o autoritate aparentă. Există un studiu realizat de către 
psihologii Douglas Peters şi Stephen Ceci (1982) în lumea publicaţiilor 
ştiinţifice. Aceştia au luat un număr de 12 articole care fuseseră publicate cu 
18-32 de luni mai înainte de către autori din universităţi de prestigiu şi, 
neschimbând nimic altceva în afară de nume şi apartenenţa autorilor, la 
necunoscutul ,,Tri-Valley Center for Human Potential”, le-au retrimis sub 
formă de manuscris la exact aceleaşi reviste care le publicaseră deja. Nouă 
dintre articole au trecut prin procesul de verificare nedetectate, în vreme ce, 
lucru uimitor, opt au fost respinse, deşi aceeaşi revistă le publicase cu puţin 
timp în urmă, când fuseseră trimise, este drept, de persoane cu reputaţie şi 
afiliere mult mai importante. Un experiment similar, deşi mai puţin ştiinţific, a 
fost efectuat de către un cunoscut scriitor care a rebătut la maşină, cuvânt cu 
cuvânt, romanul lui Jerzy Kosinski, Steps, la 10 ani de când cartea se vânduse 
în aproape jumătate de milion de exemplare şi câştigase premiul Naţional de 
Carte, trimițând apoi manuscrisul la 28 de agenţii literare şi edituri. 
Manuscrisul, purtând de această dată un nume necunoscut, a fost respins ca 
inadecvat de toate cele 28 de instituţii, incluzând Random House care era 
editorul iniţial al romanului (C. Ross, 1979). 


RAPORTUL CITITORULUI 6.1 


De la un profesor universitar din Texas 


Am crescut în mediul unui ghettou italian din Warren, 
Pennsylvania. Din când în când revin acasă pentru a-mi vizita familia 
şi prietenii. După cum se întâmplă în multe alte locuri, micile 
magazine cu specialităţi italiene au dispărut, fiind înlocuite de 
supermarketuri. Într-una dintre vizite, mama m-a trimis la 
supermarket ca să cumpăr roşii la cutie şi am băgat de seamă că 
aproape toate cutiile de roşii italieneşti tăiate Furmano se vânduseră. 
Uitându-mă pe raftul de dedesubtul raftului cu pricina, am descoperit 
însă o grămadă de cutii cu roşii tăiate. Uitându-mă mai bine la 
etichetă, am descoperit că Furmano era Furman. Compania pur şi 
simplu adăugase un ,,o” din raţiuni de distribuţie a unora dintre 
produse. Presupun că datorită faptului că, atunci când vinzi alimente 
de tip italian eşti perceput ca având mai mută autoritate în domeniu 
dacă numele tău se termină cu o vocală. 


Nota autorului: Persoana care a scris aceste rânduri a 
constatat că litera „o” avea un rol dublu de influențare. Nu numai că 
ea conferea producătorului autoritate într-un „ghettou italian”, ci şi 
asemănarea cu clienţii săi. 


Imbracamintea 


Un al doilea simbol al autorităţii care poate declanşa o conformare 
automată îl reprezintă îmbrăcămintea. Deşi este mai tangibilă decât titlul, 
vestimentația autoritară nu este mai putin predispusă falsificării. Dosarele de 
înşelătorie ale poliţiei abundă în dosare ale escrocilor ale căror metode includ 
schimbarea rapidă a înfăţişării. În stil cameleonic, aceştia adoptă albul 
spitalului, negrul preoţesc, verdele militar sau albastrul poliţiei atunci când 
situaţia le-o cere. Victimele lor înţeleg de-abia atunci când este prea târziu că 
nu haina face autoritatea. 

Există o serie de studii realizate de psihologul Leonard Bickman care 
arată cât este de dificilă opoziţia la o cerere care vine din partea cuiva 
îmbrăcat ca o figură autoritară. Procedura de bază a lui Bickman a fost aceea 
de a cere trecătorilor să execute o sarcină neobişnuită, ca de exemplu să ridice 
un ambalaj aruncat sau să aştepte autobuzul în afara staţiei. În jumătate dintre 
situaţii, solicitantul, un tânăr, era îmbrăcat obişnuit, iar în cealaltă într-o 
uniformă a unei firme de pază. Indiferent de tipul solicitării, numărul celor 


care s-au conformat a fost mult mai mare atunci când era vorba de uniformă. 
Rezultate asemănătoare s-au obţinut şi atunci când persoana în uniformă era 
femeie (Bushman, 1988). 

Foarte sugestivă a fost o variantă a experimentului în care solicitantul 
oprea trecătorii, indicând apoi un bărbat care stătea lângă un automat de 
parcare la vreo 15 metri. Solicitantul, indiferent că era îmbrăcat obişnuit sau 
purta uniforma de paznic, spunea celor opriţi acelaşi lucru: „Îl vedeţi pe cel 
care stă lângă automatul de parcare? A depăşit timpul alocat şi nu mai are 
mărunt ca să bage în aparat. Daţi-ii o monedă!”. După care pleca, la timp 
pentru ca, până când trecătorul oprit ajungea la persoana cu pricina, el să iasă 
din raza lui vizuală. Puterea de influențare a uniformei tinea însă chiar şi mult 
după ce el dispărea. Atunci când a fost vorba de uniformă, aproape toţi 
trecătorii opriţi s-au conformat; însă când a fost vorba de haine obişnuite, mai 
puţin de jumătate au făcut acelaşi lucru.46 

Este interesant de menţionat că, mai târziu, Bickman a descoperit că 
studenţii solicitati să estimeze procentajul de conformare au dovedit o 
acuratețe deosebită în cadrul variantei de experiment cu haine obişnuite, 
respectiv 50% faţă de cifra reală de 42%. Cu toate acestea, când a venit vorba 
de varianta de experiment cu uniformă, aceiaşi studenţi au subestimat 
considerabil procentul de conformare, respectiv 63% fata de 92% în realitate 
(Bickman, 1979). 

Mai putin percutantă în privinţa conotatiilor decât uniforma, însă nu 
mai puţin eficientă, se dovedeşte a fi o altă piesă de îmbrăcăminte care, în 
mod tradiţional, arată în cultura noastră statutul persoanei. Este vorba despre 
costum. Şi acesta poate impune manifestări de conformitate faţă de persoane 
complet necunoscute. De pildă, în cadrul unui studiu realizat în Texas, un 
bărbat în vârstă de 31 de ani a încălcat legea de mai multe ori traversând pe 
culoarea roşie. În jumătate dintre cazuri era îmbrăcat în costum elegant cu 
cravată, în vreme ce în cealaltă jumătate purta o bluză de lucru şi pantaloni 
obişnuiţi. Echipa de cercetare, care supraveghea totul de la distanţă, număra 
câţi pietoni care aşteptau să traverseze îl urmau pe acesta. Şi, precum bobocii 
merg după rata, l-au urmat pe bărbat în trafic de 3,5 ori mai multi pietoni 
atunci când acesta purta costum decât atunci când era îmbrăcat cu haine de 
lucru (Lefkowitz, Blake&Mouton, 1955). În acest caz, însă, nu este vorba 
despre instinct, ci despre magia croielii. 

Trebuie notat că cele două tipuri de vestimentaţie care denotă 
autoritate prezente în aceste studii, uniforma de paznic şi costumul, sunt aduse 
laolaltă de către escroci într-o fraudă numită verificatorul bancar. Tinta 
escrocheriei poate fi oricine, însă sunt preferate persoanele în vârstă singure. 
Totul începe prin prezentarea la uşa victimei a escrocului, îmbrăcat într-un 


costum impecabil, cu croială conservatoare. Tot ceea ce tine de îmbrăcămintea 
omului degajă corectitudine şi respectabilitate. Cămaşa este perfect călcată şi 
pantofii lucesc în tonuri întunecate. Costumul nu este modern ci clasic, 
reverele nu sunt nici mai mici şi nici mai mari de şapte centimetri, materialul 
este gros şi greu, chiar şi în toiul verii, iar tonurile acestuia nu vor ieşi 
niciodată din bleumarin închis, gri închis şi negru. 

EI îi explică victimei, probabil o văduvă pe care a urmărit-o de la 
bancă până acasă cu o zi sau două în urmă, că este un verificator din partea 
băncii, care, în cursul acţiunii de audit care este în curs la banca ei, a 
descoperit unele nereguli. Crede că ştie deja cine este făptaşul — probabil, un 
funcţionar al băncii care falsifică rapoarte de tranzacţii în anumite conturi. Îi 
spune femeii că este posibil ca şi contul ei să se afle printre acestea, însă nu 
poate avea nici o certitudine până când nu găseşte dovezi solide în acest sens. 
De aceea a venit la ea, ca să o roage să coopereze cu el. În concluzie, ar fi de 
acord să-şi extragă toate economiile astfel încât tranzacţia, supravegheată de 
către o echipă de verificatori şi oficiali ai băncii, să poată fi urmărită în timp 
ce trece pe la biroul suspectului? 

Cel mai adesea, aparența „verificatorului bancar” este atât de 
impresionantă încât victima nici nu se mai gândeşte să verifice identitatea 
acestuia printr-un simplu telefon. În schimb, pleacă la bancă, îşi retrage toți 
banii şi revine cu ei acasă, aşteptând de la verificator vestea reuşitei acţiunii. 
Mesajul vine adus de un „paznic de bancă” în uniformă, care soseşte după ora 
de închidere pentru a o anunţa că totul este bine. Nu s-a umblat la contul 
doamnei. Verificatorul, uşurat de această veste bună, dă expresie multumirilor 
sale deosebite şi, devreme ce banca este deja închisă, îl instruieşte pe paznic 
să repună banii doamnei în seif, pentru a o scuti de corvoada drumului de a 
doua zi până la bancă. Printre zâmbete şi strângeri de mână, paznicul pleacă 
cu banii, în vreme ce verificatorul mai rămâne câteva minute pentru a 
mulțumi în continuare, după care pleacă şi el. Evident că, la un moment dat, 
victima află că paznicul nu este paznic, iar verificatorul nu este verificator. Ei 
nu sunt altceva decât o pereche de escroci care cunosc posibilitatea 
uniformelor bine contrafăcute de a ne hipnotiza astfel încât să ne conformăm 
cererilor ,,autoritatii”. 


Accesoriile 


Atunci când serveşte un scop ornamental, vestimentația poate 
simboliza un anume tip de autoritate, mai generalizat, aparte de rolul 


uniformei. Îmbrăcămintea de clasă, scumpă, conferă o aură de statut şi poziţie 
socială înaltă, la fel precum se întâmplă şi cu accesorii de felul bijuteriilor şi 
maşinilor. Ultimul dintre aceste simboluri ale statutului este în mod special 
interesant în Statele Unite, primind o semnificaţie neobişnuită datorită 
„poveştii de dragoste a americanului cu maşinile”. 

Conform rezultatelor unui studiu efectuat în zona San Francisco Bay, 
proprietarii de maşini prestigioase se bucură de un respect aparte din partea 
celorlalţi. Cercetătorii au aflat că, la semafor, şoferii sunt dispuşi să aştepte 
mult mai mult înainte de a claxona o maşină nouă, luxoasă, fata de una 
banală. De fapt, şoferii nu au deloc răbdare cu maşinile banale. Aproape toţi 
le-au claxonat, majoritatea de mai multe ori, iar doi şoferi chiar le-au 
tamponat bara de protecţie din spate pentru atenţionare. Aura unei maşini de 
prestigiu a fost însă atât de intimidantă încât 50% dintre şoferi au stat plini de 
respect în spatele ei, fără a atinge claxonul, până cand a pornit (Doob&Gross, 
1968). 

Apoi, cercetătorii au chestionat un număr de studenţi cu privire la 
posibila lor reacţie într-o astfel de situaţie. În comparaţie cu rezultatele 
experimentului, studenţii au subestimat în mod constant timpul de aşteptare 
până la acţionarea claxonului. În mod special, studenţii de gen masculin au 
făcut estimările cele mai greşite, considerând că mai degrabă ar claxona la 
maşina de lux decât la cea obişnuită — invers, desigur, fata de rezultatele 
studiului. În acest sens, trebuie remarcate asemănările cu celelalte studii de 
acelaşi gen prezentate. La fel ca în cercetarea lui Milgram, sau studiul despre 
surorile medicale, ori experimentul cu uniforma, oamenii nu au fost capabili 
să prevadă în mod corect modul în care ei, sau alţii, ar reacţiona faţă de 
influenţa exercitată de către o autoritate. De fiecare dată, efectul influenţei a 
fost subestimat masiv. Se pare, deci, că există o proprietate a autorităţii care ar 
putea fi responsabilă de succesul ei în calitate de mijloc de influențare: nu 
numai că aceasta operează în forţă asupra noastră, ci o face şi într-un mod 
neaşteptat. 


APĂRAREA 


O tactică de protecţie pe care o putem utiliza împotriva influenţei 
statutului autorităţii constă în îndepărtarea elementului surpriză. Deoarece, de 
regulă, apreciem greşit impactul autorităţii şi al simbolurilor ei asupra 
acţiunilor noastre, nu suntem foarte atenţi în ceea ce priveşte prezenţa ei în 
cadrul situaţiilor care pretind conformarea. De aceea, o formă fundamentală 


de protecţie faţă de această problemă, o reprezintă conştientizarea puterii pe 
care o deţine elementul autoritar. lar atunci când această conştientizare este 
cuplată cu recunoaşterea usurintei cu care pot fi falsificate simbolurile 
autorităţii, va rezulta o abordare corespunzătoare a situaţiilor cate implică 
tentative de influențare de acest tip. 

Sună desul de simplu, nui-i aşa? Şi, într-un fel, chiar este simplu. O 
mai bună cunoaştere a modului în care operează influenţa factorului autoritar 
ne poate fi de ajutor în a-i face fata. Există, totuşi, o complicatie ascunsă, 
inerentă tuturor mijloacelor de influențare. Nu putem să ne opunem autorităţii. 
În general, reprezentanţii unei autorităţi ştiu ce anume vorbesc. Medicii, 
judecătorii, directorii, conducătorii şi toţi cei asemenea lor, şi-au câştigat în 
general poziţiile pe care se află printr-o cunoaştere superioară a problematicii 
respective şi o judecată adecvată. Astfel că directivele lor constituie o 
îndrumare excelentă. 

Autoritate înseamnă expertiză. În acest sens se exprimă şi definiţia de 
dicţionar a autorităţii. De cele mai multe ori, ar fi o greşeală încercarea de a 
înlocui judecata unui expert cu propria noastră judecată. În acelaşi timp, am 
putut observa cu diferite ocazii şi în diferite locuri, de la colţul de stradă la 
spital, că ar fi o greşeală să ne bazăm întotdeauna pe directivele emise de către 
autoritate. Subtilitatea constă în capacitatea de a putea recunoaşte momentele 
când autoritatea poate fi urmată şi când nu. 


Autoritatea autorităţii 


Putem primi un ajutor important în determinarea momentului în care 
directivele autorităţii pot fi urmate şi când nu prin două întrebări pe care ni le 
punem nouă înşine. Prima de pus, atunci când ne confruntăm cu o încercare 
de influențare din partea unei figuri cu autoritate este „E acesta, într-adevăr, 
un expert?”. Această întrebare are darul de a ne face să ne concentrăm asupra 
a două informaţii esenţiale: legitimitatea autorităţii şi relevanta acesteia pentru 
problema în cauză. Prin această modalitate simplă de punere la îndoială a 
statutului autorităţii am putea evita căderea sub influenţa acesteia. Iată o 
ilustrare sau două a acestui lucru. 

Să privim puţin la succesul reclamei pentru cafeaua Sanka a actorului 
Robert Young. Dacă, în loc să reacționeze la asocierea cu personajul „Dr. 
Marcus Welby”, oamenii s-ar fi concentrat pe autoritatea lui reală în domeniul 
medical, eu sunt convins că reclama respectivă nu ar fi avut o viaţă atât de 
lungă. Este evident pentru toată lumea faptul că actorul Robert Young nu 


deţine o pregătire medicală. Ceea ce deţine el, însă, este titlul de doctor. Însă, 
desigur că nu este vorba decât despre un tilu lipsit de conţinut, care nu există 
decât în legătură cu interpretarea unui rol. Toată lumea ştie acest lucru. Nu 
este însă uimitor cum, atunci când evoluăm de o manieră automată, ceea ce 
este în realitate evident nu mai contează decât dacă ne concentrăm atenţia 
asupra acelui lucru? 

De aceea este atât de importantă întrebarea „E acesta, într-adevăr, un 
expert?”. Ea ne readuce în atenţie ceea ce este evident. Ne detaşează 
concentrarea de simbolurile care pot fi adesea lipsite de conţinut şi ne-o 
îndreaptă către verificarea autenticităţii acestora. În plus, întrebarea aceasta ne 
ajută să decelăm între autoritatea relevantă şi cea irelevantă contextului, 
pentru că această distincţie poate fi cu uşurinţă ignorată atunci când se 
combină presiunea autorităţii cu agitația vieţii moderne. Primele exemple în 
acest sens sunt pietonii care se înghesuie să traverseze prin trafic urmând o 
persoană îmbrăcată în costum care trece strada aiurea. În fond, chiar şi dacă 
persoana respectivă ar fi deţinut cu adevărat autoritatea pe care părea că i-o 
conferă costumul, era puţin probabil ca el să fie mai expert în traversarea 
străzilor decât cei care l-au urmat în mijlocul traficului. 

Totuşi, aceştia l-au urmat. De parcă eticheta autoritate ar fi copleşit 
diferenţa vitală între ceea ce este relevant şi ceea ce nu este. Dacă oamenii ar 
fi făcut efortul de a pune la îndoială expertiza lui în respectiva situaţie, cred că 
rezultatul experimentului ar fi fost cu totul altul. Acelaşi lucru este valabil şi 
pentru actorul Robert Young, un om căruia nu-i lipsea expertiza. Are o carieră 
lungă şi multe realizări într-un domeniu dificil. Totuşi, aceste competenţe şi 
această experienţă sunt în domeniul actoriei şi nu ca medic. Atunci când, 
privind la faimoasa sa reclamă la cafea, ne concentrăm atenţia asupra 
adevăratelor lui atribute, ne dăm seama că el nu poate fi mai credibil ca doctor 
decât orice alt actor de succes care pretinde că Sanka este o cafea sănătoasă. 


Sinceritatea șireată 


Să presupunem, cu toate acestea, că suntem faţă în fata cu o autoritate 
pe care o considerăm că are expertiză. Înainte de a ne conforma acesteia, 
trebuie să ne mai punem încă o întrebare, şi anume „Cât de adevărat este ceea 
ce spune expertul?”. Autorităţile, chiar şi cele mai bine informate, pot să nu ne 
prezinte informaţia în mod onest. De aceea, este necesar să le evaluăm 
onestitatea în situaţia dată. Şi, de cele mai multe ori, facem acest lucru. De 
exemplu, ne lăsăm influenţaţi mai degrabă de acei experţi care manifestă 


impartialitate decât de cei care ar avea ceva de câştigat dacă ne conving 
(Eagly, Wood&Chaiken, 1978). Acest lucru a fost relevat prin cercetări ca 
funcţionând în întreaga lume (McGuiness& Ward, 1980). Reflectând asupra a 
ceea ce are de câştigat un expert de pe urma noastră ne acordăm nouă înşine 
încă un plafon de siguranţă în fata influentarii automate. Astfel, nici chiar 
autorităţi recunoscute într-un domeniu nu ne vor putea influenţa până când nu 
suntem convinşi de faptul că mesajele pe care le transmit reprezintă în mod 
fidel realitatea. 

Atunci când ne întrebăm în sinea noastră cu privire la încrederea pe 
care o prezintă o autoritate, trebuie să avem grijă la o mică tactică pe care o 
folosesc profesioniştii persuasiunii pentru a ne asigura de sinceritatea lor. Ei 
fac afirmaţii aparent împotriva propriilor lor interese. Este drept, însă, că, pusă 
în practică în mod corect, această abordare poate constitui un factor eficient 
de dovedire a onestităţii. Se menţionează un mic neajuns al poziţiei sau al 
produsului, ceva precum sloganul „Oh, dezavantajele Benson&Hedges”. 
Invariabil, neajunsul va avea o natură secundară, compensată în cele din urmă 
de avantaje mult mai semnificative: „Listerine, gustul care-ţi va displăcea de 
trei ori pe zi”; „Avis: Suntem numărul doi, dar ne străduim mai mult”; 
„L'Oreal, putin mai scump, dar merită”. Fundamentându-şi încrederea pe 
chestiuni minore, profesioniştii genului care se folosesc de această metodă 
devin dintr-o dată mai credibili atunci când vor aduce în atenţie aspectele 
importante ale argumentului lor (Hunt, Domzal&Kernan, 1981; 
Settle&Gorden, 1974; Smith&Hunt, 1978). 

Am avut ocazia să văd la lucru această metodă, cu efecte 
devastatoare, într-un loc pe care puţini dintre noi îl recunosc ca fiind un mediu 
al acţiunii persuasiunii: restaurantul. Nu este nici un secret faptul că, din cauza 
salariilor ruşinos de mici, cei care deservesc restaurantul sunt nevoiţi să-şi 
suplimenteze veniturile prin bacşişuri. Lăsând de-o parte sine qua non-ul unui 
serviciu de calitate, cei mai de succes chelneri cunosc o serie de trucuri menite 
a le spori bacşişul. Ei mai ştiu şi faptul că, cu cât nota de plată a unui client 
este mai mare, la fel va fi şi suma de bani pe care o vor primi ca standard. De 
aceea, în aceste două privinţe, respectiv mărirea dimensiunilor notei de plată 
şi a procentajului aferent care se oferă drept bacşiş, chelnerii preiau rolul de 
factor de persuasiune. 

În speranţa că voi afla modul lor de operare, am aplicat pentru un post 
de chelner la câteva restaurante destul de scumpe. Neavând, însă, experienţa 
necesară, am nimerit pe post de picolo; poziţie care, după cum s-a dovedit în 
cele din urmă, mi-a oferit o perspectivă foarte avantajoasă din care am putut 
observa şi analiza situaţia. Nu peste mult timp, am înţeles ce anume cunoşteu 
deja ceilalţi salariaţi: cel mai de succes chelner era Vincent, care îi determina 


pe clienţi să comande mai mult şi să plătească bacşişuri mai grase. Pe lângă el, 
ceilalţi chelneri nici măcar nu erau pe-aproape în ceea ce privea câştigurile 
săptămânale. 

Drept care am început să mă învârt pe lângă mesele lui Vincent, 
pentru a-i observa tehnica. Imediat mi-am dat seama că stilul lui era acela de a 
nu avea un singur stil. El poseda un adevărat repertoriu de abordări, fiecare 
fiind potrivit unui anume set de împrejurări. Atunci când clienţii erau o 
familie, devenea efervescent, aproape clovn, îndreptându-şi remarcile în egală 
măsură către copii şi către adulţi. Când era vorba despre un cuplu de tineri 
aflaţi la o întâlnire, devenea formal şi oarecum impozant, încercând să-l 
intimideze pe tânărul bărbat, cu care discuta în exclusivitate, astfel încât 
acesta să comande mult şi să dea bacşiş mare. Cu un cuplu matur, căsătorit, îşi 
păstra morga însă renunţa la aerul de superioritate în favoarea unei adresări 
echilibrate către ambele persoane. Dacă avea un client singur, Vincent alegea 
o mină prietenoasă, cordială, conversationala şi caldă. 

În ceea ce priveşte trucul cu afirmaţiile împotriva propriilor interese, 
acesta era rezervat petrecerilor mai mari, de circa 8-12 persoane. Tehnica lui 
era de-a dreptul genială. Începea odată cu luarea comenzii primei persoane, de 
obicei o femeie. Indiferent ce ar fi ales aceasta, reacţia lui Vincent era mereu 
aceeaşi: cu sprâncenele uşor încruntate, cu mâna plutind deasupra carnetului 
de comenzi şi privind rapid în jur, parcă pentru a se feri de şeful de sală, el se 
apleca cu un aer conspirativ peste masă şi declara cu o voce suficient de tare 
pentru a putea fi auzit de toţi comesenii: „Mă tem că în această seară nu este 
la fel de bun ca de obicei. Aş putea să vă recomand în loc cutare sau cutare?” 
— în acest moment Vincent sugerează două preparate din meniu, puţin mai 
ieftine decât alegerea iniţială a clientului — „Ambele sunt foarte reuşite”. 

Cu această manevră, Vincent punea în funcţiune câteva importante 
principii ale persuasiunii. Mai întâi, chiar şi cei care nu preluau sugestia lui de 
meniu aveau senzaţia că le făcuse o favoare oferindu-le informaţii care să-i 
ajute să comande. Şi, toată lumea fiind recunoscătoare, regula reciprocitatii va 
funcţiona în consecinţă în beneficiul lui atunci când se va pune problema 
răsplătirii serviciului. În afară de manipularea bacşişului, manevra lui Vincent 
îl plasa într-o poziţie din care putea mări comanda petrecerii, deoarece era 
acum perceput în calitate de expert privind oferta localului, el dovedind că ştie 
bine care lucruri sunt bune şi care nu. Mai mult, şi aici intervine impresia de 
afirmaţie împotriva propriilor interese, el s-a dovedit un informator de 
încredere, deoarece a recomandat feluri ceva mai ieftine decât comanda 
originară. Se pare că prioritatea lui nu este propriul buzunar, ci interesul 
clientului. 

După toate aparențele, Vincent este deopotrivă informat şi cinstit, o 


combinaţie care îi conferă o mare credibilitate. Iar el nu întârzie să profite cat 
mai curând de această imagine. Când mesenii au terminat comenzile, el 
spune: „Foarte bine. Doriţi o sugestie, sau pot să aleg eu un vin potrivit cu 
comenzile dumneavoastră?”. Văzând scena repetată aproape seară de seară, 
pot afirma că exista o consecvență remarcabilă în reacţiile clienţilor: zâmbete, 
negatii din cap şi, de cele mai multe ori, acceptul de a alege el. 

Chiar şi de unde mă aflam eu, puteam să le citesc pe feţe gândurile: 
„Sigur. Văd că ştii ce este bun aici şi că eşti cu noi. Spune-ne ce să luăm”. Cu 
o mină mulţumită, Vincent, care cunoştea bine soiurile pe care le avea la 
dispoziţie, le venea în întâmpinare cu alegeri de soi, şi costisitoare totodată. 
La fel de convingător era şi când venea momentul desertului. Clienţi care, în 
alte condiţii, ar fi împărţit desertul cu partenerul, sau ar fi renunţat cu totul la 
el, se lăsau acum furati de descrierile voluptuoase pe care le făcea Vincent 
prăjiturilor. În definitiv, cine este mai demn de crezare decât un expert dovedit 
şi sincer? 

Combinând factorii de reciprocitate şi autoritate credibilă într-o 
singură manevră subtilă, Vincent a reuşit să mărească atât procentajul 
bacşişului, cât şi suma bază la care se raportează acesta. Beneficiile realizate 
prin acest truc erau substanţiale. Trebuie însă notat faptul că profitul i-a venit 
în urma unei atitudini aparent dezinteresate. Aparenta acţiune împotriva 
propriului interes i-a servit de fapt interesele foarte bine.47 


RAPORTUL CITITORULUI 6.2 
Din partea unui tânăr om de afaceri 


În urmă cu vreo doi ani, încercam să-mi vând maşina. La un 
moment dat, am trecut pe lângă un parc de maşini uzate care afişa 
anunţul următor: „Noi vă vindem maşina mai scump”. Era exact ceea 
ce căutam, aşa că am oprit pentru a vorbi cu proprietarul. I-am spus că 
aş vrea cam 3.000$ pentru ea, la care el a spus că ar trebui să cer mult 
mai mult, întrucât maşina face cel puţin 3.500$. Lucrul acesta m-a 
surprins, deoarece, din cauza sistemului lor, cu cât aş fi cerut mai mult 
pe maşină, cu atât le rămânea lor mai puţin după ce o vindeau. 
Spunându-mi să cer mai mult, omul îşi tăia din profit. Exact ca 
Vincent, chelnerul pe care l-aţi folosit ca exemplu, omul părea să 
acţioneze împotriva propriilor interese; astfel că l-am apreciat ca pe o 
autoritate demnă de încredere, fără să-mi dau seama, însă, de acest 
lucru decât mult mai târziu. Aşa că am adoptat ideea patronului şi am 
cerut mai mult pe maşină. 


La câteva zile după ce am lăsat maşina la ei, am fost sunat 
spunându-mi-se că cineva era interesat de maşină, dar că preţul era 
puţin prea mare. Aş fi de acord să scad 200$ ca să vând maşina? 
Convins fiind că lucrează în interesul meu, am acceptat. A doua zi, 
am fost anunţat că respectiva persoană interesată nu a mai putut să 
cumpere. În următoarele două săptămâni am mai primit încă două 
telefoane de la dealer, de fiecare dată cerându-mi-se acordul pentru 
câte o scădere de 200$ în vederea vânzării către cineva interesat. De 
fiecare dată am fost de acord, încă mai crezând că oamenii sunt de 
încredere. Însă, de fiecare dată, vânzarea a eşuat. Devenind suspicios, 
am sunat un prieten a cărui familie lucra în afaceri cu maşini. Acesta 
mi-a spus că totul nu era altceva decât un truc vechi, menit să 
determine clienţi ca mine să coboare preţul la niveluri foarte scăzute, 
ceea ce oferea dealerului o marjă de câştig foarte mare la vânzarea 
maşinii. 

Aşa că m-am dus şi mi-am luat maşina înapoi. Când plecam, 
încă mai încercau să mă convingă să le-o las, pentru că au un „client 
tare” de care erau siguri că o va cumpăra, dacă mai las 200$ la preţ. 


Nota autorului: Din nou, vedem combinaţia dintre principiul 
contrastului şi principiul interesului primar. În acest caz, după 
stabilirea sumei de 3.500$, fiecare coborâre de 200$ părea mică prin 
comparaţie. 


SUMAR 


e Descoperim în studiul lui Milgram privind capacitatea de supunere 
presiunea existentă în cadrul societăţii pentru conformarea fata de 
cererile unei autorităţi. Contrar preferințelor lor, un mare număr de 
persoane normale, echilibrate din punct de vedere psihologic, a fost 
capabil să provoace dureri puternice unei alte persoane doar pentru că i 
s-a cerut acest lucru de către cineva cu autoritate. Forţa tendinței de 
supunere în faţa autorităţilor legitime provine din practicile sistematice 
menite a induce membrilor societăţii percepţia că acesta este 
comportamentul adecvat. În plus, supunerea faţă de dictatul autorităţii 
legitime prezintă un avantaj adaptativ, deoarece aceste persoane posedă 
cunoştinţe, înţelepciune şi putere mai mari. Din această cauză, respectul 
fata de autoritate poate să se manifeste şi într-o manieră necugetată, ca 


un fel de scurtătură a actului decizional. 

e Există în cadrul reacției automate fata de autoritate o tendinţă 
determinantă care acţionează ca răspuns la prezența simbolurilor 
autorităţii, mai degrabă decât la substanţa acesteia. Cele trei simboluri 
constatate ca fiind cele mai eficiente în acest sens sunt titlul, 
îmbrăcămintea şi automobilul. În cadrul unor studii menite să determine 
gradul de influenţă exercitat de aceste simboluri, indivizii care se aflau 
în posesia lor, fără nimic altceva care să le ateste calitatea, au beneficiat 
de mai multă consideraţie sau ascultare din partea celorlalţi. În plus, de 
fiecare dată, ceilalţi subestimau efectul exercitat de autoritate asupra 
comportamentului lor. 

e Ne putem proteja de efectele dăunătoare ale influenţei autorităţii dacă ne 
punem două întrebări: „Respectivul chiar este expert?” şi „Cât de 
credibil este acest expert?”. Prima întrebare ne redirectioneaza atenţia 
de la simboluri la dovezi ale statutului autorităţii. Cea de a doua, ne 
îndeamnă să luăm în considerare nu numai cunoştinţele expertului ci, 
deopotrivă, şi încrederea. În legătură cu această a doua apreciere, 
trebuie să fim vigilenti la tacticile de câştigare a încrederii în care este 
exprimat un atribut negativ minor privind propria persoană. Astfel, se 
creează percepţia onestitatii, care face ca toate informaţiile ulterioare să 
pară mai credibile celorlalţi. 


TEME DE STUDIU 


Stăpânirea conţinutului 


1. Care este, în opinia dumneavoastră, cea mai convingătoare 
dovadă pe care o aduce Milgram în susţinerea argumentului său 
conform căruia capacitatea subiecţilor săi de a chinui o altă persoană 
este rezultatul tendinței de supunere în fata autorităţii. 

2. Ce ne arată cercetarea cu privire la capacitatea noastră de a 
recunoaşte influenţa autorităţii? Arătaţi care sunt dovezile care 
sprijină această poziţie. 

3. În conformitate cu rezultatele cercetărilor comentate în 
acest capitol, care sunt cele mai influente simboluri ale autorităţii? 
Daţi exemple din propria dumneavoastră experienţă privind modul de 
operare a cel puţin două dintre acestea. 


Gândire critică 


1. În primul capitol am aflat de existenţa unui fenomen numit sindromul 
căpitanului, care face ca membrii noi ai unui echipaj să nu fie atenţi la 
erorile comise de comandant, sau să nu le raporteze. Dacă aţi fi 
comandantul unei aeronave, ce anume aţi face pentru a reduce această 
înclinaţie cu potenţial dezastruos? 

2. Care credeţi că sunt cauzele care au determinat apariţia relaţiei dintre 
dimensiune şi statut în cadrul societăţii umane? Consideraţi vreun 
motiv pentru care această relaţie s-ar putea modifica în viitor? Dacă da, 
prin intermediul căror procese? 

3. Să presupunem că lucraţi la o agenţie de publicitate şi trebuie să creaţi o 
reclamă de televiziune pentru un produs care prezintă o serie de calităţi 
şi doar un singur inconvenient. Dorind ca audiența să considere 
calităţile pozitive, ati mentiona-o şi pe cea negativă? Dacă da, ati face 
acest lucru la început, la mijloc sau la sfârşitul reclamei? Care este 
motivul alegerii dumneavoastră? 

4. Cum reflectă afişul de la începutul capitolului conţinutul acestuia? 


42 Experimentul de bază, cu toate variațiile lui, este prezentat în lucrarea, foarte uşor de citit, 
a lui Milgram, Obedience to Authority, apărută în 1974. O trecere în revistă a cercetărilor 
ulterioare privind supunerea fata de autoritate aflăm la Blass, 1991 şi 1999, şi Miller, 
Collins&Brief, 1995. 

43 De fapt, Milgram şi-a început investigaţiile încercând să determine cum a fost posibil ca 
populaţia Germaniei să fie părtaşă la nimicirea a milioane de oameni nevinovaţi în lagărele de 
concentrare naziste. După verificarea procedurilor experimentale în Statele Unite, el avea de 
gând să meargă în Germania, o ţară a-i cărei cetăţeni i-ar fi oferit cu siguranţă o cantitate de 
supunere suficientă pentru o analiză ştiinţifică deplină a conceptului. Totuşi, deja de la primul 
experiment, care a avut loc în New Heaven, Connecticut, a înţeles că putea liniştit să facă 
economie de fonduri şi să rămână acasă. „Am descoperit atât de mult spirit submisiv, încât nu 
am mai simţit nevoia de a duce experimentul în Germania”, a spus el.Şi mai multe dovezi cu 
privire la spiritul de supunere în faţa ordinului venit de la o autoritate legală, propriu 
caracterului american, ne vin dintr-un sondaj efectuat după procesul locotenentului William 
Calley, cel care a comandat subordonatilor să-i ucidă pe locuitorii satului My Lai, din 
Vietnam, indiferent că erau copii sau nou născuţi, părinţi şi bunici (Kelman& Hamilton, 1989). 
Majoritatea americanilor chestionati, mai precis 51%, au răspuns că, dacă ar fi primit un astfel 
de ordin, şi ei ar fi procedat la fel. Însă americanii nu deţin monopolul privind spiritul 
submisiv în faţa autorităţii. Când procedurile experimentului Milgram au fost repetate în 
Olanda, Germania, Spania, Italia, Australia şi Iordania, rezultatele au fost aceleaşi 
(Meeus&Raaijmakers, 1986). 

44 Chiar şi în timpurile moderne, creaturile subumane nu sunt singulare în această privinţă. 
De exemplu, din 1900 încoace, preşedinţia Statelor Unite a fost câştigată de cel mai înalt 
dintre candidaţi în circa 90% dintre cazuri. Cercetările arată faptul că avantajul înălţimii 
funcţionează şi în competiţia inimii, femeile fiind mai înclinate să răspundă anunţurilor 
personale dacă bărbatul se descrie ca fiind de statură înaltă. De remarcat faptul că în ceea ce 
priveşte femeile, situaţia este inversă, femeile care se descriu ca fiind de statură mică şi slabe 


având mai mult succes în atragerea atenţiei bărbaţilor (Lynn&Shurgot, 1984; 
Shepperd&Strathman, 1989). 

45 Date suplimentare din cadrul studiului Hofling sugerează faptul că surorile medicale se 
pare că nu sunt conştiente de influenţa pe care o are asupra puterii lor de judecată şi a 
acţiunilor întreprinse titlul de „doctor”. Unui alt grup, distinct, format din 33 de surori 
medicale şi eleve aflate în pregătire pentru a deveni surori, i s-a cerut să spună ce ar fi făcut 
dacă erau în situaţia respectivă. Contrar rezultatelor experimentului, numai două dintre acestea 
au afirmat că ar fi dat pacientului medicatia conform prescriptiei primite. 

46 Un studiu realizat de Mauro (1984) ar putea furniza o explicaţie privind motivul pentru 
care uniforma solicitantului era atât de eficientă chiar şi după ieşirea lui din scenă. Poliţiştii 
îmbrăcaţi în uniforme tradiţionale au fost apreciaţi de către observatori ca fiind mai corecti, 
mai de folos, mai inteligenţi, mai oneşti şi mai buni decât colegii lor îmbrăcaţi cu haine mai 
puţin convenţionale. 

47 Aceeaşi strategie poate fi folosită cu succes în diferite alte situaţii. De exemplu, un 
cercetător a descoperit faptul că scrisorile de recomandare trimise directorilor de personal din 
marile corporaţii dau cele mai bune rezultate atunci când conţin un mic comentariu negativ 
într-o ambianta generală foarte pozitivă (Knouse, 1983). 


CAPITOLUL 7 
Limitarea 
Regula celor puţini 

A iubi ceva înseamnă a înţelege că acel ceva se poate 
pierde 
G. K. Chesterton 


Orăşelul Mesa, în Arizona, este o suburbie a capitalei Phoenix în care 
trăiesc eu. Probabil că cel mai remarcabil lucru în Mesa îl constituie numărul 
mare de mormoni care locuiesc acolo — al doilea după Salt Lake City — 
precum si un templu mormon, situat într-o locaţie exclusivă din centrul 
oraşului. Deşi i-am admirat arhitectura şi peisajul care îl înconjoară, nu m-a 
interesat însă niciodată îndeajuns pentru a intra. Aceasta până într-o zi, când 
am citit un articol care spunea că există în interiorul lui o zonă specială unde 
nu au acces decât credincioşii respectivei biserici. Nu pot vedea acel loc nici 
măcar aspirantii la convertire. Totuşi, există o excepţie: timp de câteva zile 
după ce construcţia templului a fost încheiată, se permite oricui să viziteze 
incinta, inclusiv zona restricţionată. 

Articolul anunţa că renovarea templului a fost de curând încheiată şi 
că lucrările au fost destul de substanţiale pentru ca lăcaşul, după standardele 
bisericeşti, să fie considerat nou. Astfel, pentru numai câteva zile, oricine 
poate vizita atât templul, cât şi zona interzisă altfel nemormonilor. Îmi 
amintesc foarte bine ce s-a întâmplat imediat după ce am citit articolul: am 
aranjat o vizită, dar, telefonând unui prieten pe care intentionam să-l iau cu 
mine, am realizat ceva care m-a făcut să mă răzgândesc la fel de repede. 

După ce m-a refuzat, prietenul meu m-a întrebat de ce eram atât de 
dornic să vizitez locul. A trebuit să admit faptul că niciodată până atunci nu 
mă atrăsese ideea unui tur al templului, că nu aveam întrebări care aşteptau 
neapărat un răspuns privitoare la religia mormonă, că nu mă interesa în mod 
deosebit arhitectura bisericească şi că, în fond, nici măcar nu mă aşteptam să 
descopăr ceva mai ieşit din comun decât aş putea găsi la alte biserici din zonă. 
Pe măsură ce vorbeam, devenea tot mai clar faptul că atracţia pe care o 
resimteam nu avea decât o cauză: dacă nu văd acum zona restricţionată, nu 
voi mai avea niciodată ocazia aceasta. Dintr-o dată, ceva ce nu mă interesa 
aproape deloc devenise atrăgător doar pentru motivul că, în curând, nu va mai 
fi disponibil. 


MAI PUŢIN E MAI BINE, 


MAI DELOC E MAI RĂU 


Nu sunt nici pe departe singurul care manifestă această slăbiciune. 
Aproape toată lumea este, într-un fel sau în altul, vulnerabilă la principiul 
limitării. Să luăm, de exemplu, studenţii de la Florida State University care, la 
fel cu cei mai multi dintre confrații lor, au apreciat, atunci când au fost 
chestionati, calitatea cantinei campusului drept nesatisfăcătoare. Pentru ca, 
nouă zile mai târziu, conform unui al doilea sondaj, să se răzgândească. Se 
întâmplase ceva care îi determinase să le placă mâncarea din localul cu 
pricina, mai mult decât înainte. De remarcat faptul că evenimentul care i-a 
făcut să-şi schimbe opiniile nu avea absolut nimic de-a face cu calitatea 
serviciilor, care rămăsese aceeaşi. Ce anume se modificase, însă, era 
disponibilitatea acestora. În ziua celui de-al doilea sondaj, studenţii au aflat 
ca, din cauza unui incendiu, nu vor putea mânca la cantină în următoarele 
două săptămâni (West, 1975). 

Foarte conştienţi de existenţa principiului limitării şi capacitatea 
acestuia de a determina valoarea a ceva se dovedesc a fi colectionarii, de orice 
fel, începând cu tematica sportivă şi până la obiecte vechi. De regulă, cu cât 
un obiect este mai rar, sau devine mai rar, cu atât creşte şi valoarea lui. Astfel, 
pe piaţa obiectelor de colecţie, foarte ilustrativ în acest sens este fenomenul 
numit „greşeala valoroasă”. Obiecte care prezintă defecte, precum ar fi un 
timbru tipărit greşit sau o monedă bătută de două ori, sunt, adesea, cele mai 
valoroase. De exemplu, un timbru care îl arată pe George Washington cu trei 
ochi, deşi este greşit din punct de vedere anatomic şi urât din punct de vedere 
estetic, este foarte căutat. Există o ironie de ţinut minte în toate acestea. 
Imperfectiunile care, în alte condiţii, ar transforma obiectul în rebut, dacă sunt 
rare, transformă lucrul respectiv în valoare. 

De la propria mea întâlnire cu principiul limitării, care spune că 
oportunităţile ne par mai valoroase dacă par şi mai puţin disponibile, am 
început să bag de seamă influenţa pe care o are asupra unei mari părţi din 
preocupările mele. De exemplu, întrerup în mod curent o conversaţie 
interesantă cu cineva pentru a răspunde apelului telefonic al unei persoane 
necunoscute. Este o situaţie în care apelantul necunoscut capătă o calitate pe 
care partenerul meu de discuţie nu o are: indisponibilitatea. Dacă nu preiau 
apelul, l-as putea pierde, laolaltă cu informaţia lui, definitiv. Faptul că discuţia 
prezentă poate fi mai interesantă, sau mai importantă, decât telefonul 
respectiv, nici nu mai contează. La fiecare apel nepreluat, interacţiunea 
telefonică devine potenţial irecuperabilă. Acesta fiind motivul pentru care o 
prefer celeilalte. 


Oamenii par a fi mai motivaţi la gândul că ar putea pierde ceva decât 
la cel că ar putea câştiga. De pildă, chestionaţi, studenţii au relevat faptul ca 
trăiesc emoţii mai puternice în ceea ce priveşte pierderea unei relaţii 
sentimentale decât în câştigarea uneia; la fel şi în privinţa notelor obţinute 
(Ketalaar, 1995). Plasată în mod deosebit sub semnul riscului şi al 
nesigurantei, pierderea joacă un rol deosebit în actul decident 
(Tversky&Kahneman, 1981; De Dreu&McCusker, 1997). Cercetătorii în 
domeniul sănătăţii Alexander Rothman şi Peter Salovey au pus în practică 
acest lucru în arena medicală, adică acolo unde indivizii sunt în mod frecvent 
determinaţi să facă diferite teste pentru depistarea de afecţiuni: mamografii, 
teste HIV, controlul preventiv al cancerului etc. Şi, deoarece astfel de 
proceduri implică şi riscul găsirii respectivei afecţiuni, inclusiv incertitudinea 
cu privire la eficienţa tratamentului, informaţiile care evidenţiază potentialele 
pierderi se dovedesc a fi foarte eficiente (Rothman&Salovey, 1997; Rothman, 
Martino, Bedell, Detweiler&Salovey, 1999). De exemplu, pliantele care 
informează femeile cu privire la importanţa autocontrolului preventiv al 
cancerului la sân sunt extrem de eficiente dacă prezintă lucrurile în termeni 
care fac referire mai degrabă la ceea ce se poate pierde decât la ceea ce se 
poate câştiga (Meyerwitz&Chaiken, 1987). Tot în aceeaşi notă, mesajele 
medicilor adresate fumătorilor au un impact mai mare dacă fac referire la anii 
care se pot pierde prin continuarea obiceiului de a fuma decât la cei care pot fi 
câştigaţi prin renunțare (Wilson, Kaplan&Schneiderman, 1987; Wilson, 
Purdon& Wallston, 1988). 


Număr limitat 


Având la dispoziţie un principiu care operează cu asemenea forţă 
asupra valorii pe care o atribuim lucrurilor, nu este de mirare faptul că 
profesioniştii persuasiunii profită de el. Probabil că tactica cea mai curentă 
care face uz de principiul limitării se vădeşte a fi cea a „numărului limitat”, în 
care unui client i se aduce la cunoştinţă faptul că produsul dorit este pe 
terminate. În perioada în care m-am ocupat cu documentarea nemijlocită în 
privinţa strategiilor de conformare, infiltrându-mă în diferite organizaţii, am 
văzut la lucru de nenumărate ori tactica numărului limitat. „În toată zona 
noastră nu au mai rămas decât cinci decapotabile cu acest tip de motor. Şi, 
după ce s-au vândut, asta e; gata, nu se mai fabrică”. Sau „Aceasta este una 
dintre cele două parcele pe colt rămase nevândute din întregul lot. Iar pe 
cealaltă nu cred că aţi dori-o, pentru că are o expunere neavantajoasă pe nord- 


vest”. Ori „Aţi face bine să vă mai gândiţi dacă să cumpăraţi doar o cutie, 
pentru că producţia este deocamdată oprită şi nu avem idee când mai primim 
aşa ceva”. 

Uneori, informaţia despre numărul limitat era corectă. Alteori, însă, 
ea era complet falsă. Totuşi, de fiecare dată, intenţia era aceea de a-l convinge 
pe client de raritatea obiectului respectiv, ceea ce conducea în ochii acestuia la 
creşterea valorii lui. Recunosc faptul că am dezvoltat o oarecare admiraţie 
pentru profesioniştii care au reuşit să pună la lucru acest mijloc simplu de 
determinare într-o varietate atât de mare de metode şi stiluri. Cel mai mult m- 
a impresionat o variantă mai deosebită în care abordarea de bază fusese 
întinsă la maximum admisibil din punct de vedere logic, vânzându-se produse 
care, aparent, nu se mai aflau la vânzare. Am văzut tactica aceasta pusă în 
practică, cu mare succes, într-un magazin de bunuri casnice, cercetat de mine, 
unde, la vânzare, se scotea doar 30-50% din marfă. Să presupunem că în 
magazin se afla un cuplu care manifesta un interes moderat pentru un anumit 
produs soldat. Pentru a depista acest tip de interes al clientului există o 
mulţime de indicii: examinarea îndeaproape a mărfii, consultarea broşurii 
ataşate acesteia, discuţiile în faţa aparatului, însă neconsultarea personalului 
specializat. După ce remarca astfel de clienţi, unul dintre vânzători îi aborda 
spunând: „Vă văd interesaţi de modelul acesta şi cred că ştiu şi de ce. Este un 
produs excelent la un preţ foarte bun. Din păcate, însă, pe acesta l-am vândut 
altui cuplu acum vreo 20 de minute. Şi, dacă nu greşesc, cred că era ultimul”. 

Pe feţele clienţilor se citeşte fără greş dezamăgirea. Datorită pierderii 
disponibilitatii, obiectul respectiv devine, brusc, mai atractiv. De obicei, unul 
dintre cei doi întreabă dacă nu mai există nici o şansă ca produsul să se 
găsească pe undeva, prin depozit sau prin altă parte. La care vânzătorul 
răspunde: „Păi, s-ar putea, şi o să verific acest lucru. Înţeleg însă că sunteţi 
interesaţi de acest model şi că, dacă vi-l aduc la acest pret, îl cumparati?”. 
Aici se regăseşte frumuseţea tehnicii: în baza principiului raritatii, clientului i 
se cere să promită cumpărarea produsului exact atunci când acesta pare cel 
mai puţin disponibil şi, ca atare, este cel mai dorit. Foarte mulţi clienţi acceptă 
cumpărarea în contextul acestui moment de vulnerabilitate. Iar atunci când, 
invariabil, vânzătorul revine cu vestea cea bună că s-a mai găsit un lot de 
produse, el deja ţine în mână pixul şi contractul de vânzare. Cu toate că 
aflarea veştii existenţei unui stoc din modelul dorit poate diminua interesul 
unor clienţi faţă de produs (Schwarz, 1984), pentru cei mai mulţi dintre ei 
tranzacţia a mers deja prea departe ca să mai dea înapoi. Astfel că, hotărârea şi 
angajamentul de a cumpăra fiind deja făcute, public, decizia rămâne finală. Se 
cumpără. 


Timp limitat 


Legată de tehnica numărului limitat, este tactica „deadline”, în care 
clientului i se plasează o limită de timp privind ocazia de a beneficia de oferta 
profesionistului. Foarte asemănător experienţei mele cu zona interzisă din 
templul mormonilor, oamenii se află adesea în situaţia de a face lucruri pe 
care, de regulă, nu le-ar face, doar pentru că timpul alocat se scurge. 
Negustorul priceput pune în valoare această tendinţă a noastră publicând şi 
fixând în atenţia clientului termene limită care generează interes acolo unde, 
altfel, nu ar fi existat. Diferite aspecte concentrate ale acestui tip de abordare 
apar adesea în domeniul reclamelor la filme. Recent, am remarcat un 
proprietar de cinematograf care, cu o remarcabilă putere de concentrare asupra 
scopului propus, a reuşit să pună în valoare principiul limitării de trei ori într- 
o construcţie de doar câteva cuvinte: „Exclusiv, difuzare limitată, în curând se 
termină!”. 

Comerciantii se folosesc adesea in reclamele lor de principiul 
limitării. În acest caz, este accentuată unicitatea mărcii Colgate 
Total. 


O altă formă a tacticii „deadline” este preferata multor agenţi care 
practică vânzarea directă, deoarece implică o variantă extremă: pe loc. 
Clientilor li se spune de cele mai multe ori că trebuie să ia imediat o hotărâre, 
pentru că altfel vor fi nevoiţi să achiziţioneze bunul la un preţ mai mare sau, 
chiar nu îl vor mai putea cumpăra deloc. Un doritor de abonament la un club 
de sănătate sau cumpărătorul unui automobil se pot afla în situaţia în care 
oferta vânzătorului nu este valabilă decât odată, în acel moment. Dacă clientul 
pleacă, oferta cade. O mare companie fotografică specializată în portretele de 
copii îi îndeamnă pe părinţi să cumpere cât de multe pot deoarece „limitările 
stocului ne impun să ardem fotografiile copiilor dumneavoastră după 24 de 
ore”. Un vânzător la domiciliu vă va informa că vânzătorii companiei sunt în 
zonă pentru numai o zi. După aceea pleacă, şi odată cu ei şi ocazia oferită de a 
le cumpăra produsele. O astfel de firmă care vindea aspiratoare, în care am 
reuşit să mă infiltrez, îşi instruia cursantii să afirme că „Am atât de multe 
vizite de făcut încât nu pot să vin decât odată la o familie. Politica companiei 
spune că, chiar şi dacă v-aţi decis ceva mai târziu asupra unui model, nu mai 
pot reveni să fac vânzarea”. Ceea ce, desigur, este un nonsens. Compania şi 
angajaţii ei sunt în afacerea respectivă pentru a vinde, astfel că orice client ar 
solicita o a doua vizită a agentului de vânzare ar fi imediat satisfăcut. De 
altfel, după cum afirma un director de vânzări în fata cursanților, adevăratul 
scop al afirmației „nu mai pot reveni” nu are nimic de-a face cu reducerea 
supraîncărcării programelor de vânzare. Scopul ei real este acela de a-i 
„împiedica pe clienţi să se răzgândească, speriindu-i că mai târziu nu mai pot 
avea produsul, ceea ce înseamnă că trebuie să-l aibă acum”. 


INERTIA PSIHOLOGICĂ 


Dovezile sunt clare. Recursul profesioniştilor persuasiunii la 
principiul limitării ca mijloc de influențare este frecventă, are loc pe scară 
largă, este sistematică şi diversă. Ştim că oricând e vorba despre un mijloc de 
influențare, putem fi siguri că principiul implicat are o forţă considerabilă de a 
directiona acţiunile noastre. În ceea ce priveşte principiul limitării, forţa lui de 
influențare provine din două surse. Prima ne este familiară. La fel ca şi 
celelalte mijloace de influențare, principiul limitării acţionează asupra nevoii 
noastre de a scurta drumul. Ca şi până acum, slăbiciunea aceasta este una 
educată. Ştim că lucrurile greu de obţinut sunt, de obicei, mai bune decât cele 
uşor de dobândit (Lynn, 1989). De aceea, de regulă, luăm ca indicator al 
calităţii unui lucru disponibilitatea acestuia. Astfel, unul dintre motivele forței 


principiului rarităţii stă în faptul că, ţinând cont de el, de obicei, nu greşim.48 
Principiul limitării mai posedă o sursă de forţă, unică: pe măsură ce 
oportunităţile devin tot mai rare, începem să ne pierdem libertatea. Lucru care 
nu ne convine absolut deloc. Dorinţa noastră de a ne păstra prerogativele 
reprezintă elementul central al teoriei inertiei psihologice, dezvoltată de către 
psihologul Jack Brehm pentru a explica răspunsul pe care îl dăm diminuării 
controlului personal (J. W. Brehm, 1966; S. S. Brehm&J. W. Brehm, 1981). 
Conform acestei teorii, de fiecare data cand liberul arbitru este limitat sau 
ameninţat, nevoia noastră de a ne recăpăta libertatea, precum şi bunurile şi 
serviciile asociate acesteia, ne face să o dorim cu şi mai multă fervoare. De 
aceea, atunci când lipsa crescândă a disponibilitatii lucrurilor începe sa 
afecteze accesul nostru la ele, vom reacţiona fata de această interferenţă 
printr-o dorinţă şi un efort şi mai mari de a poseda respectivul lucru. 

Pe cât de uşor accesibil pare sâmburele acestei teorii, lăstarii şi 
rădăcinile lui sunt răspândite în întregul ambient social. De la grădina 
primelor iubiri şi jungla revoluțiilor armate până la roadele economiei, 
porţiuni masive ale comportamentului nostru pot fi explicate prin analizarea 
inerţiei psihologice. Însă, mai înainte de a începe acest lucru, este utilă 
determinarea momentului când oamenii manifestă pentru prima dată reacţia 
de luptă faţă de restricționarea libertăţii lor. 

Nu mai aştepta! 
Ultima ocazie de a mai citi aceste tăieturi din ziar înainte de a 
da pagina! 


Specialiştii în psihologia infantilă au depistat această tendință până la 
vârsta de doi ani, considerată de către toți părinții drept problematică. La 
această vârstă, cei mai mulți dintre părinți observă la copiii lor un 
comportament de permanentă contradicție. Copiii de doi ani par a fi maeștri în 
arta rezistenței în fața presiunilor venite din exterior şi, în mod special, a 
acelora venite dinspre părinți. Dacă li se va spune un lucru, în mod sigur că 
vor face exact contrariul. Dacă li se oferă o jucărie, ei o vor dori pe cealaltă. 
Luaţi în braţe, vor urla şi vor da din picioare ca să fie lăsaţi jos. Puşi jos, se 
vor agata pentru a fi luaţi în braţe. 

Un studiu efectuat în statul Virginia a surprins comportamentul 
băieţilor care au atins vârsta de 24 de luni (S. S. Brehm& Weintraub, 1977). 
Copiii şi-au însoţit mamele în interiorul unei încăperi în care se aflau două 
jucării la fel de atrăgătoare. Acestea erau astfel plasate încât una se afla în faţa 
unui paravan transparent, iar cealaltă dincolo de el. La unii dintre băieţi 


paravanul nu avea decât 30 de centimetri, nepunând nici o problemă la a fi 
trecut. Pentru alţi băieţi însă, paravanul era de două ori mai înalt, blocând 
accesul pe deasupra lui la jucărie, neputându-se ajunge la el decât prin ocolire. 
Ceea ce doreau cercetătorii să afle era cât de repede vor ajunge băieţii la 
jucărie în aceste condiţii. Concluziile observaţiilor au fost clare. Atunci când 
bariera între ei şi jucărie nu punea nici o problemă, băieţii nu au manifestat 
nici o dorinţă specială. De regulă, cea de dincoace de paravan a fost ajunsă la 
fel de repede ca şi cea de dincolo de ea. Însă, atunci când în calea lor a 
intervenit paravanul, băieţii au optat de trei ori mai des pentru jucăria aflată 
dincolo de acesta. În concluzie, copiii participanţi la acest studiu nu au făcut 
altceva decât să demonstreze clasicul răspuns al vârstei de doi ani la limitarea 
libertăţii: sfidarea deschisă.49 

De ce apare inertia psihologică la vârsta de doi ani? Poate că 
răspunsul stă în schimbările prin care trec la această vârstă copiii. Este 
perioada în care ei încep să capete conştiinţa propriei individualitati. Ei nu 
mai sunt simple extensii ale mediului social ci devin fiinţe cu identitate, 
singulare şi distincte (Levine, 1983; Lewis&Brooks-Gunn, 1979; Mahler, 
Pine&Bergman, 1975). Această dezvoltare a autonomiei aduce în mod firesc 
cu ea ideea de libertate. O fiinţă independentă este o fiinţă care face alegeri. 
Un copil care începe să-şi înţeleagă independenţa de a dori, în consecinţă, să o 
exploreze in toate direcţiile. Nu trebuie să fim nici surprinşi şi nici deranjati 
de faptul că un copil de doi ani se luptă neîncetat cu voinţa noastră. El de abia 
a ajuns la un punct care îi oferă o perspectivă uimitoare asupra lui însuşi: este 
o entitate umană liberă, de sine stătătoare. De-acum, mintea lor mică trebuie 
să răspundă unor întrebări vitale legate de alegere, drepturi şi control. Astfel, 
tendinţa lor de a se lupta pentru libertate şi împotriva oricărei restricţii poate fi 
înţeleasă ca o căutare a informaţiei. Testand la limită marginile libertăţii, şi 
totodată ale răbdării părinţilor, copiii descoperă unde anume în cadrul lumii 
lor pot fi controlati şi unde pot deţine singuri controlul. Şi, după cum vom 
vedea mai târziu, părintele înţelept este acela care furnizează informaţii 
consistente. 


Inertia la vârsta adultă: dragoste, arme și clabuc 


Deşi vârsta de doi ani se dovedeşte a fi perioada cea mai remarcabilă 
a inertiei psihologice, manifestăm întreaga viaţă o puternică tendinţă de a 
reacţiona fata de restricționarea libertăţilor noastre. O altă vârstă la care 
această tendinţă ia în mod deosebit forme rebele este cea a adolescenţei. Un 


vecin cu mintea luminată mi-a atras, la un moment dat, atenţia astfel: „Dacă 
vrei să faci ceva cu adevărat, nu ai la dispoziţie decât trei opţiuni: te descurci 
singur, plăteşti scump sau interzici acel lucru unui adolescent”. La fel ca şi 
perioada vârstei de doi ani, şi aceasta se caracterizează prin manifestarea 
spiritului individualitatii. La adolescenţi, este vorba de ieşirea din vârsta 
copilăriei, cu tot controlul ei parental, şi accederea către rolul de adult, cu 
toate drepturile şi îndatoririle sale. Nu trebuie să fie deloc surprinzător faptul 
că adolescentul tinde mai mult către partea cu drepturile decât către cea cu 
îndatoririle adultului. De asemenea, nu trebuie să fie deloc surprinzător nici 
faptul că impunerea forţată a autorităţii parentale în această perioadă se 
dovedeşte de cele mai multe ori a fi contraproductivă. Adolescentul se va 
fofila, va unelti şi se va lupta pentru a rezista tentativelor de control. 


Tras pe sfoară 
de Peter Kerr, 
New York Times 

Figura 7.1 Escrocheria cu ocazia unica 
De observat modul cum a fost folosit principiul limitării în al 


doilea şi al treilea telefon, în scopul determinării domnului 
Gulban de a „cumpăra repede şi pe negândite”. Din nou, 
reacţia automată. 


Nimic nu poate ilustra mai bine efectul de bumerang pe care îl poate 
avea presiunea parentală asupra adolescenților decât aşa numitul „Efect 
Romeo şi Julieta”. După cum bine ştim, Romeo Montague şi Julieta Capulet 
sunt personajele tragice a căror iubire a fost condamnată de disputa dintre 
familiile lor. Sfidând încercările părinţilor lor de a-i despărţi, cei doi 
adolescenţi şi-au câştigat dreptul de a fi împreună prin sinucidere, ca ultimă 
afirmare a liberului lor arbitru. 

Intensitatea sentimentelor şi a acţiunilor celor doi a fost mereu o sursă 
de uimire şi nedumerire pentru cei care urmăresc piesa. Cum este posibil ca la 
un cuplu atât de tânăr să se dezvolte un devotament atât de neobişnuit atât de 
repede? Un romantic ar sugera o rară iubire perfectă. Însă un sociolog ar putea 
indica spre rolul pe care îl joacă interferența parentală şi inertia psihologică pe 
care o produce aceasta. Poate că pasiunea celor doi nu ar fi fost chiar atât de 
arzătoare dacă nu ar fi existat barierele ridicate de către familiile lor. Poate că 
ea a fost alimentată până când a atins paroxismul tocmai de existenţa acestor 
bariere de netrecut. Poate că, dacă cei doi ar fi fost lăsaţi să funcţioneze după 
voia lor, devotamentul lor aprins nu ar fi fost mai mult decât un foc de paie. 

Desigur că, povestea lor fiind o operă de ficţiune, astfel de întrebări 
nu pot fi decât ipotetice, iar orice răspuns la ele strict speculativ. Cu toate 
acestea, întrebări şi răspunsuri similare există şi cu privire la Romeo şi Julieta 
din zilele noastre. Cuplurile care suportă interferența parentală reacţionează 
printr-un angajament mai puternic unul faţă de celălalt şi îndrăgostindu-se şi 
mai mult? Conform unui studiu efectuat asupra unui grup de 140 de cupluri de 
adolescenţi din statul Colorado, aceasta este exact ceea ce se întâmplă. 
Cercetătorii au descoperit că, deşi interferența parentală era legată de unele 
probleme din cadrul relaţiei, partenerii având percepții critice unul asupra 
celuilalt şi acuzând un comportament negativ, interferența a determinat 
perechea să se îndrăgostească şi mai tare şi să dorească să se căsătorească. În 
timpul studiului, pe măsură ce interferența parentală se intensifica, la fel se 
întâmpla şi cu dragostea pe care o trăiau cei doi. Atunci când interferența s-a 
diminuat, acelaşi lucru s-a întâmplat şi cu sentimentele romantice (Driscoll, 
Davis&Lipetz, 1972).50 


RAPORTUL CITITORULUI 7.1 
Din partea unei femei din Blacksburg, Virginia 


Crăciunul trecut am întâlnit un bărbat de 27 de ani. Eu aveam 
19. Cu toate că nu era deloc genul meu, am ieşit cu el — probabil 
pentru că era o chestie de statut să ieşi cu cineva mai în vârstă. Însă nu 
am devenit interesată de el cu adevărat decât atunci când părinţii mei 
s-au arătat îngrijoraţi de vârsta lui. Cu cât mă presau mai mult cu 
această poveste, cu atât mă îndrăgosteam mai tare. Relaţia nu a durat 
decât câteva luni, adică cu vreo patru mai mult decât ar fi durat dacă 
părinţii nu spuneau nimic. 


Nota autorului: Cu toate că Romeo şi Julieta au apus de 
mult, se pare că efectul Romeo si Julieta este viu şi dă reprezentații în 
locuri precum Blacksburg, Virginia. 


Pentru copiii de doi ani, la fel ca şi pentru adolescenţi, inertia 
psihologică se manifestă odată cu experienţa de viaţă, întotdeauna turbulentă 
şi categorică. Pentru cei mai mulţi dintre noi, însă, energia acesteia stă liniştită 
şi retrasă, erupând ca un gheizer doar ocazional (Ruback&Juieng). Cu toate 
acestea, erupțiile se manifestă într-o fascinantă varietate de moduri, care pot 
stârni interesul nu numai celui preocupat de problematica comportamentului 
uman, ci şi legiuitorilor şi oamenilor politici în general. 

Să luăm, de exemplu, ciudatul caz al oraşului Kennesaw, din Georgia, 
care a pus în vigoare o lege prin care fiecare adult rezident este obligat să 
deţină o armă de foc şi muniții, sub ameninţarea unei pedepse de şase luni de 
închisoare şi o amendă de 200$. Toate aspectele legii armelor din Kennesaw 
fac din ea o ţintă predilectă pentru inertia psihologică, libertatea pe care o 
restrânge legea cu pricina fiind una cu o lungă tradiţie, importantă, şi de care 
se bucură majoritatea cetăţenilor americani. Mai mult, legea a trecut de 
Consiliul Local cu un minimum de consultare publică. Or, în astfel de 
condiţii, teoria spune că puţini dintre adulţii care fac parte din populaţia de 
5.400 de oameni se vor conforma. Şi, cu toate acestea, presa a adus mărturii 
că la trei, patru, săptămâni după adoptarea legii, vânzările de arme erau 
înfloritoare în orăşelul Kennesaw. 

Cum putem înțelege această contrazicere a principiului inertiei? 
Răspunsul vine imediat, dacă ne uităm mai îndeaproape la persoanele care 
cumpără arme în Kennesaw. În acest sens, interviurile cu proprietarii 
magazinelor au relevat faptul că respectivii cumpărători nu erau locuitori ai 
oraşului ci vizitatori, mulţi dintre ei fiind atraşi de reclamele care îndemnau la 
achiziţionarea de arme. Donna Green, proprietara unui magazin descris într-un 
articol drept „băcănie de arme de foc”, se referea astfel la situaţia existentă: 
„Afacerile sunt grozave. Însă, ele se datorează în cea mai mare parte 
cumpărătorilor veniţi din alte oraşe. Din oraşul nostru nu au venit să cumpere 


arme pentru a se conforma noii legi decât vreo trei sau patru clienţi”. Deci, 
după adoptarea legii, cumpărarea de arme de foc a devenit o activitate curentă 
în orăşelul Kennesaw — însă nu printre cei la care făcea referire legea, aceştia 
dovedindu-se complet necooperanti. Singurii care au manifestat tendinţa de a 
cumpăra au fost acei oameni a căror libertate în domeniu nu fusese restrânsă 
prin lege. 

O situaţie similară se petrecuse cu câteva decenii mai devreme la 
câteva sute de mile mai la sud de Kennesaw, când, pentru a proteja mediul 
ambiant, administraţia din comitatul Dade, statul Florida, a impus o ordonanţă 
care interzicea folosirea şi deținerea (!) de rufe sau produse de curăţat care 
contin fosfati. Un studiu efectuat pentru determinarea impactului social al 
legii a descoperit două tipuri paralele de reacţie la locuitorii din Miami. Mai 
întâi, reprezentând după cum se pare o tradiţie locală, oamenii au început să 
facă contrabandă. Adunați împreună în adevărate „caravane de săpun”, 
oamenii mergeau în comitatele învecinate pentru achiziţionarea de detergenti 
care conţineau fosfati. Deoarece, datorită goanei nebune, în scurt timp s-au 
format adevărate stocuri, unele familii au reuşit să-şi facă rezerve de 
detergenti cu fosfat suficiente pentru 20 de ani. 

Cea de a doua reacţie la legea respectivă a fost ceva mai subtilă şi mai 
generală decât sfidarea deliberată lansată de către contrabandisti. Indemnati de 
tendinţa de a-şi dori ceea ce nu mai pot avea, consumatorii din Miami au 
ajuns să considere produsele de spălat cu fosfat drept cele mai bune. În 
comparaţie cu locuitorii din Tampa, de exemplu, care nu erau afectaţi de 
ordonanța din comitatul Dade, cetăţenii din Miami au început să evalueze 
detergentii cu fosfat drept mai delicati, mai eficienţi în apă rece, mai buni 
înălbitori şi mai eficienţi împotriva petelor. Ba chiar, după promulgarea legii, 
ei au ajuns să considere că aceştia au calitatea de a putea fi turnati mai bine 
(Mazis, 1975; Mazis, Settle&Leslie, 1973). 

Este vorba despre un răspuns tipic din partea persoanelor care şi-au 
pierdut o libertate încetăţenită. lar recunoaşterea acestui fapt este capital 
pentru înţelegerea modului în care lucrează inertia psihologică şi principiul 
limitării. Atunci când ceva devine mai puţin disponibil, libertatea noastră de a 
dispune de acel lucru este limitată, iar noi trăim experienţa unei dorinţe 
crescânde pentru respectivul lucru. Arareori ne dăm însă seama că cea care 
ne-a făcut să dorim mai mult respectivul lucru este inertia psihologică. Tot 
ceea ce ştim este că îl dorim. lar pentru a descoperi un sens în ceea ce se 
întâmplă începem să atribuim obiectului dorinţei noastre calităţi pozitive tot 
mai mari. In acest sens, ceea ce s-a întâmplat în cazul legii antifosfati din 
comitatul Dade, ca şi în alte situaţii de restrictionare a disponibilitatii, 
asumarea existenței unei relaţii tip cauză-efect între dorinţă şi calităţi nu 


reprezintă decât o supozitie falsă. Detergentii cu fosfati pot spăla, albi şi se pot 
turna după interdicţie la fel ca şi înainte de aceasta. Ceea ce ne face să credem 
că sunt mai buni nu este decât dorinţa noastră. 


Cenzura 


Tendinţa de a ne dori ceea ce a fost interzis şi, astfel, de a presupune 
că respectivul lucru este mai valoros, nu se limitează doar la detergenti. Ea se 
extinde, de pildă, şi asupra restricţiilor privind informaţia. Într-o epocă în care 
capacitatea de a dobândi, de a stoca şi de a administra informaţia afectează din 
ce în ce mai mult accesul la putere şi bogăţie, este foarte important să 
înţelegem modul tipic de reacţie la cenzură şi la alte constrângeri privind 
accesul la informaţie. Cu toate că există destule date privind reacţiile noastre 
atunci când privim diferite materiale potenţial cenzurabile, cum ar cele 
violente, pornografice sau retorica politică radicală, există surprinzător de 
puţine mărturii despre reacţiile pe care le avem la cenzurarea acestor tipuri de 
materiale. Din fericire, însă, rezultatele putinelor studii care s-au făcut pe 
această temă sunt foarte consistente. Aproape invariabil, răspunsul nostru la 
informaţia interzisă este acela de a dori să detinem respectiva informatie în 
cantităţi şi mai mari, devenind totodată mai receptivi faţă de ea decât înaintea 
interdictiei (Ashmore, Ramchandra&Jones, 1971; Wicklund&Brehm, 1974; 
Worchel&Arnold, 1973; Worchel, Arnold&Baker, 1976; Worchel, 1992). 

Ceea ce ne intrigă cu privire la efectele pe care le are informaţia 
cenzurată nu e faptul că ea este dorită mai mult decât înainte. Acest lucru este 
firesc. Mai curând e vorba despre faptul că oamenii încep să creadă mai mult 
în informaţia respectivă, chiar şi dacă nu au primit-o. De exemplu, atunci când 
studenţii de la Universitatea Carolina de Nord au aflat că un discurs împotriva 
prezenţei în campus a căminelor mixte a fost interzis, ei au devenit oponenți ai 
ideii dormitoarelor mixte (Worchel, Arnold&Baker, 1975). Astfel, fără ca 
măcar să fi auzit despre ce anume este vorba în discurs, studenţii au devenit 
simpatizanți ai respectivului punct de vedere. Acest lucru trezeşte îngrijorare 
cu privire la posibilitatea ca indivizi interesaţi şi bine informaţi, care susţin 
idei nepopulare, să facă în aşa fel încât să fim de acord cu poziţia lor doar prin 
simpla interzicere a mesajului. Ironia face ca pentru astfel de oameni, de 
exemplu membri ai unor grupări politice marginale, cea mai eficientă strategie 
să nu fie publicitatea făcută viziunii lor ci publicitatea făcută cenzurării 
acestora. Probabil că autorii Constituţiei Statelor Unite erau şi foarte buni 
psihologi sociali, pe lângă fermi adepţi ai libertăţilor civile, pentru că atunci 


când au elaborat extrem de permisivele prevederi cu privire la libertatea de 
expresie ale Primului Amendament au refuzat să restrângă libertatea 
cuvântului, încercând probabil să micşoreze astfel şansele ca noi idei politice 
să-şi câştige sprijinul prin intermediul inertiei psihologice.51 

Dar, nu numai ideile politice sunt susceptibile restricţionării. Adesea 
este limitat accesul la material cu orientare sexuală. Cu toate că nu atinge 
nivelul de spectaculozitate al descinderilor poliţiei în librăriile „pentru adulţi” 
sau în cinematografe, se exercită o presiune constantă din partea grupurilor de 
părinţi şi cetăţeneşti pentru cenzurarea materialelor educative cu conţinut 
sexual, de la textele privind educaţia şi igiena sexuală şi până la cărţile 
destinate bibliotecilor şcolare. Ambele tabere par a fi bine intenţionate, iar 
problemele nu sunt deloc simple, deoarece implică probleme care ţin de 
morală, artă, controlul parental al şcolilor şi libertatea garantată de Primul 
Amendament. Cu toate acestea, din punct de vedere strict psihologic, aceia 
care sunt în favoarea unei cenzuri stricte ar trebui să examineze mai 
îndeaproape rezultatele unui studiu efectuat la Universitatea Purdue printre 
studenţii din anii terminali (Zellinger, Fromkin, Speller&Kohn, 1974). În 
cadrul acestui studiu, studenţilor le-au fost prezentate câteva fragmente 
publicitare ale unui roman. Jumătate dintre studenţi au primit câte un 
exemplar pentru publicitate care includea şi un avertisment: „Carte numai 
pentru adulţi, rezervată doar cititorilor de 21 de ani sau peste”; exemplarele 
celeilalte jumătăţi nu includeau nici un avertisment. Mai târziu, când studenţii 
au fost întrebaţi cu privire la impresiile lor despre carte, s-a descoperit exact 
aceeaşi pereche de reacţii întâlnite până acum şi la celelalte tipuri de 
interdicţie: cei care fuseseră informaţi cu privire la restrictia de vârstă şi-au 
dorit mai mult să citească întreaga carte, pe care au apreciat-o ca bună, decât 
cei care au ştiut că au acces neîngrădit la carte. 

Se poate argumenta că, dacă aceste rezultate pot fi adevărate pentru 
un mic eşantion de studenţi cu înclinații sexuale, ele nu sunt la fel şi pentru 
elevii de curs gimnazial şi liceal, acolo unde se duc de fapt bătăliile cu 
curriculum-ul şcolar. Există doi factori care mă determină pentru mă îndoiesc 
de acest argument. Dezvoltarea psihologică spune că tendinţa de oponenta fata 
de controlul adulţilor începe, de regulă, devreme în adolescenţă, pe la 
începutul pubertăţii. Chiar şi observatori dinafara cadrului ştiinţific au 
remarcat apariţia timpurie a tendinţelor către opoziţie. Specialiştii ne spun că 
Shakespeare şi-a plasat personajele Romeo şi Julieta la 15 şi, respectiv, 13 ani. 
În al doilea rând, modelul de reacţie ilustrat de studenţii lui Purdue nu se 
manifestă exclusiv cu privire la sex, astfel că nu poate fi atribuit unei 
preocupări deosebite pentru acest lucru (Bushman&Stack, 1996). De fapt, 
modelul este comun tuturor restricţiilor impuse din exterior. Limitarea 


accesului la carte a avut exact acelaşi efect ca şi interzicerea detergentilor cu 
fosfat în Florida, sau cu cenzurarea discursului la Universitatea din Carolina 
de Nord: oamenii implicaţi şi-au dorit şi mai mult lucrul restricţionat, 
rezultând în ceea ce îl privea o apreciere mult mai favorabilă. 

Aceia care sprijină interzicerea oficială în curriculum-ul şcolar a 
materialelor relevante din punct de vedere sexual nu fac altceva decât să 
restrângă interesul societăţii, şi în special al tinerilor, către erotism. În lumina 
studiului lui Purdue, precum şi în cea a altor cercetări privind efectele 
interdictiilor forţate, ne putem întreba dacă nu cumva cenzura, ca mijloc, nu 
este în realitate contrară scopului ei. Dacă luăm în considerare toate 
implicaţiile rezultatelor cercetării, atunci, cenzura pare a indica un apetit 
crescut al studenţilor pentru materialul sexual, ceea ce, mai departe, îi descrie 
pe aceştia ca indivizi cărora le plac astfel de materiale. 

Termenul cenzură oficială ne trimite de obicei cu gândul la 
interzicerea materialelor politice sau sexuale explicite. Mai există, însă, şi un 
alt tip de cenzură oficială despre care de obicei nu gândim la fel; poate pentru 
că apare după producerea faptului. Adesea, în procesele cu juraţi, se introduce 
câte o probă care este imediat respinsă ca inadmisibilă de către judecător, care, 
apoi, le atrage atenţia juratilor să nu tind cont de ea. Din acest punct de 
vedere, judecătorul poate fi considerat drept cenzor, deşi, este drept, forma de 
cenzură este desul de neobişnuită. Nu este interzisă prezentarea informaţiei 
juriului, deoarece este deja prea târziu, ci juriului i se interzice să folosească 
informaţia cu pricina. Cât de eficiente pot fi astfel de instrucţiuni venite din 
partea judecătorului? Este posibil ca acelor membrii ai juriului care consideră 
că este dreptul lor să valorizeze fiecare informaţie pe care o au la dispoziţie 
declararea inadmisibilitatii să provoace inertia psihologică? — ceea ce îi poate 
duce pe jurati la folosirea respectivei probe cu o pondere şi mai mare? 

Aceste întrebări au făcut parte dintr-un proiect de cercetare a 
problematicii juriului, efectuat la scară mare, condus de Şcoala de Drept a 
Universităţii din Chicago (Broeder, 1959). Unul dintre motivele importante 
pentru care informaţiile oferite de acest studiu sunt foarte preţioase este faptul 
că, la momentul respectiv, subiecţii erau membri activi în jurii adevărate, care 
au acceptat invitaţia echipei de cercetare de a face parte din „jurii 
experimentale”. Aceste jurii experimentale au audiat înregistrări ale unor 
procese care avuseseră deja loc, deliberând apoi exact ca atunci când aveau de 
hotărât cazul. În cadrul celui mai relevant, pentru noi, studiu, un număr de 30 
de jurati au audiat cazul unei femei care fusese accidentată de o maşină 
condusă de un şofer neatent. Primul lucru relevat de studiu nu a constituit nici 
o surpriză. Atunci când şoferul a declarat că are asigurare, juratii i-au acordat 
victimei cu circa 4.000$ mai mult decât atunci când a declarat că nu are — 


37.000$ faţă de 33.000$. Astfel, aşa după cum bănuiau mai demult 
companiile de asigurări, juriile alocă victimelor sume de bani mai mari dacă 
plata o face o companie de asigurări. Cealaltă descoperire este, însă, cea 
fascinantă. Dacă şoferul spunea că este asigurat iar judecătorul hotăra că 
proba este inadmisibilă, cerând în consecinţă juriului să o ignore, acest lucru 
provoca un efect de bumerang cauzând o despăgubire medie de 46.000$. În 
concluzie, unele jurii, când au aflat că şoferul este asigurat, au mărit valoarea 
daunelor cu 4.000$, în vreme ce alte jurii, care primiseră de la judecător 
indicatia de a ignora informaţia, au mărit şi mai mult valoarea daunelor, 
ajungând la un plus de 13.000$. După cum se poate vedea, chiar şi cenzura 
adecvată a unui tribunal poate crea probleme cenzorului. Reactionam la 
restricționarea informației prin  supraevaluarea informației interzise 
(Wolf& Montgomery, 1977). 

Înțelegerea faptului că pretuim informaţia limitată ne permite să 
aplicăm principiul limitării unor domenii aflate dincolo de lucrurile materiale 
cotidiene. Acest principiu funcţionează de asemenea pentru mesaje, 
comunicaţii şi în domeniul cunoaşterii. Din această perspectivă, înțelegem că 
informaţia nu trebuie neapărat să fie interzisă pentru a creşte în valoare; este 
suficient să fie rară. În acord cu principiul limitării, vom considera o 
informaţie ca fiind mult mai convingătoare dacă ştim că nu o putem găsi şi în 
altă parte. Această idee, anume că informaţia exclusivă este mai persuasivă, 
este piesa centrală a sistemului de gândire a doi psihologi, Timothy Brock şi 
Howard Fromkin, care au dezvoltat un tip de analiză a persuasiunii bazată pe 
„teoria bunurilor comerciale” (Brock, 1968; Fromkin&Brock, 1971). 

Cea mai puternică susţinere a teoriei lui Brock şi Fromkin pe care o 
cunosc vine de la un mic experiment efectuat de un student de-al meu 
(Knishinsky, 1982). La vremea respectivă, studentul era dublat de un om de 
afaceri de succes, proprietarul unei firme de import de carne de vită, care se 
întorsese pe băncile şcolii pentru a face studii avansate de marketing. După ce 
am vorbit la un moment dat în biroul meu despre raritatea şi exclusivitatea 
informaţiei, omul a decis să facă un studiu folosindu-se de propriul lui 
personal de la firmă. Astfel, clienţii firmei, achizitori pentru supermarketuri şi 
alte magazine de desfacere, au fost sunati la telefon, ca întotdeauna, de către 
agentul de vânzare şi abordati cu privire la achiziţie în trei feluri diferite. Unui 
grup de clienţi i-a fost prezentată oferta în maniera uzuală, după care li s-au 
cerut comenzile. Unui alt grup i-a fost prezentat acelaşi lucru şi în plus 
informaţia că rezerva de carne de vită de import urmează să se micşoreze în 
lunile care urmează din cauza unei penurii. Cel de al treilea grup a beneficiat 
şi el de prezentarea standard, ca şi de informaţia despre micşorarea stocului de 
carne de vită, însă, în plus, aceşti clienţi au mai primit şi informaţia că totul 


este confidential, ştirea parvenind de la un om de încredere al firmei.52 Astfel, 
clienţii care au beneficiat de ultima prezentare au aflat nu numai că 
disponibilitatea produsului era limitată, ci şi că informaţia despre acest lucru 
era în egală măsură limitată — o dublă sursă de preocupare. 

Rezultatele experimentului au început să devină vizibile odată cu 
cererile agenţilor de vânzare ai firmei către patron pentru cumpărarea unei 
cantităţi mai mari de carne de vită, deoarece în inventar nu mai era îndeajuns 
pentru a satisface comenzile. În comparaţie cu clienţii care au beneficiat doar 
de informarea standard, cei cărora li s-a spus despre penuria de carne au 
cumpărat de două ori mai mult. Însă adevărata explozie în vânzări s-a produs 
printre cumpărătorii care au aflat de penurie datorită informaţiei exclusive. 
Aceştia au cumpărat de şase ori mai mult decât primii. După cum se pare, 
ştirea că informaţia însăşi privind penuria este rară, a făcut ca totul să fie 
deosebit de convingător. 


CONDIŢII OPTIME 


La fel ca şi celelalte mijloace de influențare, principiul limitării este 
mai eficient în anumite situaţii decât în altele. Ca atare, o bună metodă de 
apărare este aceea de a prinde momentul când acesta lucrează cel mai bine în 
beneficiul nostru. Se poate învăţa foarte mult în acest sens dintr-un 
experiment pregătit de psihologul social Stephen Worchel şi colegii lui 
(Worchel, Lee&Adewole, 1975). Procedura de bază întrebuințată de Worchel 
şi echipa lui de cercetare era foarte simplă. Participantilor la un studiu de piaţă 
li s-a oferit un fursec cu ciocolată fiind rugaţi să-l guste şi să-i aprecieze 
calitatea. Jumătate dintre subiecţi au primit un vas care conţinea zece 
fursecuri, în timp ce cealaltă jumătate un vas care conţinea doar două. După 
cum era de aşteptat de la principiul limitării, atunci când au fost disponibile 
mai puţine fursecuri acestea au fost apreciate mai bine. Deci, fursecurile aflate 
în număr mai mic au fost dorite mai mult, părând mai atrăgătoare şi mai 
costisitoare decât cele identice cu ele, dar aflate din abundență. 

Deşi aceste rezultate ne oferă o validare izbitoare a principiului 
raritatii, totuşi, ele nu ne spun nimic nou. Odată în plus, vedem cum un bun 
mai puţin disponibil devine mai dorit şi mai valoros. Însă adevărata valoare a 
fursecurilor se vădeşte din alte două rezultate, adiţionale. Să le luăm pe rând, 
deoarece fiecare merită toată atenţia. 


Noua raritate. Fursecurile și conflictul civil 


Primul dintre aceste două rezultate notabile provine dintr-o variantă a 
experimentului de bază. În loc să evalueze fursecurile în condiţii de lipsă 
continuă, subiecţii au primit mai întâi vasul cu zece, înlocuit apoi de vasul cu 
două. Deci, mai înainte să apuce să guste din abundența de fursecuri, unora 
dintre subiecţi le-a fost redusă cantitatea iniţială, mare, la doar două bucăţi. 
Ceilalţi subiecţi însă au rămas cu ceea ce au avut de la bun început, adică 
numai două fursecuri. Încercând această procedură, echipa de cercetare dorea 
să afle răspunsul la o întrebare referitoare la tipurile de lipsă. Aprecierea 
suplimentară se referă la lucrurile care au început să lipsească de curând, sau 
se referă la cele care au fost întotdeauna astfel? În acest cadru, experimental, 
răspunsul a fost simplu: reacţia cea mai pozitivă s-a înregistrat la fursecurile a 
căror abundență a scăzut şi mai putin la cele care au fost în număr mic de la 
bun început. 

Ideea că penuria recent apărută se manifestă mai puternic se aplică la 
situaţii foarte diverse. De exemplu, specialiştii în ştiinţe sociale au determinat 
faptul că acest tip de penurie este răspunzător pentru agitatiile şi violențele 
sociale. Probabil că cel mai remarcabil susţinător al acestei teorii este James 
C. Davies (1962, 1969), care susţine că revoltele au loc cel mai adesea în 
momentul în care o perioadă de îmbunătăţire a situaţiei economico-sociale 
este urmată imediat de o recesiune bruscă şi accentuată. Astfel, cei mai 
predispuşi la revoltă nu sunt aceia care au dus-o greu întotdeauna, fiindcă ei 
au tendinţa de a considera lipsurile ca făcând parte din ordinea firească a 
lucrurilor. Revolutionarii apar între cei care au apucat deja să guste dintr-o 
viaţă mai bună. În momentul în care îmbunătăţirea economică şi socială pe 
care o trăiesc, şi la care se aşteaptă să continue firesc, începe, dintr-o dată, să 
dispară, ei resimt o dorinţă de mai bine mai mare ca niciodată, ceea ce îi face 
să reacționeze violent pentru a-şi asigura obiectul dorinţei lor. De pildă, este 
un lucru puţin cunoscut acela că la vremea Revoluţiei Americane coloniştii 
locali aveau cel mai ridicat standard de viaţă şi cele mai mici impozite din 
lume. Conform istoricului Thomas Fleming (1997), americanii nu s-au 
revoltat decât atunci când britanicii au încercat să reducă această prosperitate, 
prezentă pe scară largă, prin creşterea impozitelor. 

Conflictul rasial prezent la mijlocul anilor 1960 în oraşele Americii 
reprezintă un moment important din experienţa de viaţă a multora dintre noi. 
La vremea respectivă, întrebarea cea mai obişnuită era „De ce acum?”. 
Nimeni nu înţelegea de ce tocmai atunci, în progresiştii ani 60’, după 300 de 
ani de istorie dintre care cea mai mare parte fuseseră petrecuţi în sclavie iar 


restul în mizerie, îşi aleseseră negrii americani momentul să se revolte. După 
cum evidenţiază James C. Davies, cele două decenii care au urmat celui de Al 
Doilea Război Mondial au adus pentru populaţia de culoare câştiguri 
excepţionale în plan politic şi social. În anii premergători războiului, negrii se 
confruntau cu restricţii severe în privinţa locuinţelor, transportului şi 
educaţiei. Ba, chiar şi atunci când nivelul de instruire al unei familii de negri 
era similar cu cel al unei familii albe, primii de abia dacă depăşeau cu puţin 
jumătate din câştigurile celorlalţi. Cincisprezece ani mai târziu, lucrurile se 
schimbaseră foarte mult. Legislaţia federală respinsese toate tentativele, legale 
şi nelegale, de segregare a negrilor în cadrul şcolii, în locurile publice, în 
privinţa locuinţelor şi a locurilor de muncă. De asemenea, avuseseră loc 
progrese economice, veniturile familiilor de culoare crescând de la nivelul de 
56% faţă de familiile albe cu nivel de pregătire comparabil, la 80%. 

Apoi, în conformitate cu analiza condiţiilor sociale făcută de Davies, 
acest progres rapid a fost blocat de evenimente care au compromis optimismul 
instalat în anii precedenţi. După cum se pare, schimbările politice si 
legislative s-au dovedit a fi mult mai uşoare decât cele sociale. În ciuda 
întregii legislații progresiste a anilor 1940-1950, negrii continuau să se 
considere segregati în cartiere, locuri de muncă şi şcoli. Astfel, acasă, 
victoriile de la Washington erau percepute ca înfrângeri. De exemplu, în cei 
patru ani care u urmat deciziei din 1954 a Curţii Supreme de a fi integrate 
toate şcolile publice, negrii au fost victimele a 530 de acte de violență menite 
a împiedica integrarea şcolară — este vorba despre intimidare directă, atentate 
cu bombă şi incendii. Violenţa aceasta a dat naştere percepţiei unui salt înapoi 
în ceea ce priveşte progresul populaţiei de culoare. Pentru prima oară de la 
perioada anterioară războiului, atunci când linşajul avea o rată medie de 78 pe 
an, negrii au început să se fie îngrijoraţi pentru siguranţa familiilor lor. Noul 
val de violenţă nu se limita însă numai la problema educaţiei. Demonstratiile 
paşnice pentru drepturi civile, ale acelor timpuri, se confruntau frecvent cu 
mulţimi ostile de oameni şi cu forţele de poliţie. 

Un alt fel de pas înapoi a avut loc în privinţa progresului economic. În 
anul 1962, venitul unei familii de culoare a coborât la 74% faţă de cel al unei 
familii albe de acelaşi nivel social. Iar în perspectiva argumentatiei lui Davies, 
cel mai reprezentativ aspect al acestei cifre nu este faptul că indică o creştere 
substanţială faţă de perioada anterioară războiului, ci căderea bruscă de la 
nivelul superior atins la mijlocul anilor 1950. În anul 1963 au avut loc 
violențele de la Birmingham, după care, într-un veritabil crescendo, au urmat 
zeci de demonstraţii violente, culminând cu marile revolte din Watts, Newark 
şi Detroit. 

În acord cu noul model istoric revoluţionar, negrii din Statele Unite au 


fost mai bătăioşi în perioadele în care curba progresului a căpătat o direcţie 
descendentă. Un pattern care oferă o valoroasă lecţie oamenilor politici în 
devenire: atunci când sunt implicate libertăţi, este mai periculos să le acorzi 
pe termen scurt decât deloc. Problema unui guvern care caută să 
îmbunătăţească statutul politic şi economic al unui grup oprimat în mod 
tradiţional este aceea că, făcând astfel, el acordă respectivului grup anumite 
libertăţi pe care nu le mai avusese niciodată. lar dacă aceste libertăţi sunt, la 
un moment dat, restrânse, sau devin indisponibile, este de aşteptat o reacţie 
violentă. 

Pentru mai multe dovezi în sprijinul acestei reguli de bază putem să 
ne orientăm către fosta Uniune Sovietică. După zeci de ani de represiune, 
Mihail Gorbaciov a început să ofere poporului sovietic noi libertăţi, privilegii 
şi posibilităţi de alegere, prin intermediul a două politici gemene: perestroika 
şi glasnost. Alarmati de noua direcţie pe care o lua națiunea, un mic grup de 
oficiali ai guvernului, armatei şi KGB-ului au pus la cale o lovitură de stat, 
punându-l pe Mihail Gorbaciov în arest la domiciliu şi anunțând la data de 19 
august 1991 că au preluat puterea şi sunt pregătiţi să reinstituie vechea ordine 
de stat. Mai toată lumea a presupus că poporul sovietic, ţinând cont de 
supuşenia lui caracteristică, se va supune pasiv. Redactorul revistei Time, 
Lance Morrow, mărturiseşte că, în ceea ce îl privea, gândea acelaşi lucru: „La 
început, lovitura de stat părea să confirme regula. Ştirea provocase un şoc, 
urmat imediat, pe fondul deprimării, de resemnare: sigur, ruşii trebuie să 
revină la ceea ce sunt ei în esenţă, la istoria lor. Gorbaciov şi glasnost nu au 
fost decât o aberaţie; de-acum, ne întoarcem la fatala noastră normalitate” 
(1991). 

Însă, vremurile nu erau deloc normale. Pe de-o parte, Gorbaciov nu 
condusese în maniera ţaristă sau stalinistă, şi nici a vreunuia dintre 
conducătorii de după război, care nu oferiseră maselor nici măcar beneficiul 
unei guri de libertate. El le conferise oamenilor anumite drepturi şi posibilităţi 
de a alege. Iar atunci când aceste noi oportunităţi au început să fie amenințate, 
populaţia a izbucnit la fel precum un câine căruia cineva încearcă să-i ia de la 
gură mâncarea. La numai câteva ore de la anunţul făcut de junta militară, mii 
de oameni au ieşit în stradă pentru a ridica baricade, a-i înfrunta pe soldaţi, a 
înconjura tancurile şi a sfida interdicţia de circulaţie. Revolta a fost atât de 
rapidă, de masivă si de unitară în manifestarea opoziţiei ei fata de orice 
ameninţare la adresa glasnost-ului, încât, după numai trei zile de revoltă, 
conducătorii loviturii de stat, uluiti, au predat puterea preşedintelui Gorbaciov 
implorând iertarea. Dacă ar fi studiat Istoria sau Psihologia, complotistii ratati 
nu ar mai fi fost chiar atât de surprinşi de valul de rezistenţă populară care le-a 
măturat lovitura de stat. Şi aceasta deoarece, deprinzând oricare dintre cele 


două discipline, ei ar fi avut ocazia să afle despre un lucru invariabil: 
libertăţile, odată oferite, nu mai pot fi retrase fără luptă. 

Fără tancuri, vă rugăm 

Alarmati de ştirea că Preşedintele Uniunii, Mihail Gorbaciov, a 
fost înlocuit de complotişti care doreau să împiedice instituirea 
noilor libertăţi, cetăţenii Moscovei au înfruntat tancurile şi au 
împiedicat lovitura de stat, câştigând în cele din urmă. 


Aceleaşi lucruri se aplică şi politicii în cadrul familiei. Părintele care 
acordă privilegii, sau impune reguli, la întâmplare riscă să se confrunte cu 
revolte, deoarece a conferit copilului libertăţi fără să se gândească la 
consecinţe. De pildă, părintele care permite din când în când copilului să 
mănânce dulciuri între mese îi oferă, de fapt, acestuia, libertatea de a avea 
astfel de gustări; moment în care îi va fi foarte dificil să interzică, apoi, acest 
lucru fără tulburări majore. În aceste condiţii, copilul nu mai este privat de un 
drept pe care, de fapt, nici nu îl are, ci va trebui să piardă unul deja bine 
stabilit. La fel după cum am văzut că este cazul cu libertăţile politice, dar şi cu 
fursecurile cu ciocolată (foarte pertinente în această discuţie), oamenii percep 
un lucru ca fiind mai atractiv atunci când a devenit indisponibil, spre 
deosebire de atunci când acesta constituie de regulă o raritate. De aceea, nu 
trebuie să ne surprindă faptul că cercetările arată că părinţii care impun şi 
disciplinează inconsistent reuşesc să obţină copii problemă (Lytton, 1979; 


O’Leary, 1995).53 


RAPORTUL CITITORULUI 7.2 
Din partea unui director de investiţii din New York 


Recent, am citit în Wall Street Journal un articol care 
ilustrează bine principiul limitării şi modul în care oamenii îşi doresc 
ceea ce li se ia. Articolul descria modul cum Procter&Gamble a 
încercat experimental, în nordul statului New York, eliminarea 
cupoanelor de economii pentru produsele lor, înlocuindu-le cu preţuri 
mai coborâte. Acest lucru a produs însă revolta consumatorilor, 
incluzând boicoturi, proteste şi o cascadă de plângeri — şi aceasta în 
condiţiile în care informaţiile deţinute de către P&G arătau că sunt 
folosite doar 2% dintre cupoane, iar în timpul desfăşurării 
experimentului consumatorii au avut de plătit aceeaşi sumă ca şi cum 
ar fi avut cupoane, doar cu mai puţine inconveniente. Conform 
articolului, revolta a avut loc pentru că P&G nu recunoscuse 
următorul lucru: „Cupoanele, pentru mulţi oameni, nu reprezintă 
altceva decât un drept inalienabil”. Este uimitor cum reacţionează 
oamenii dacă le iei ceva, chiar şi dacă nu folosesc acel lucru. 


Nota autorului: Deşi conducerea Procter&Gamble probabil 
că a fost uluită de această reacţie, aparent iraţională, a 
consumatorilor, fără să vrea, ei au contribuit la ea. Cupoanele de 
reduceri sunt o componentă a scenei americane de mai bine de un 
secol, iar P&G şi-a „cuponizat” produsele timp de decenii întregi, 
ajutând astfel la fixarea ideii că cupoanele reprezintă un drept al 
clientului. Iar drepturile pentru păstrarea cărora oamenii luptă cel 
mai feroce sunt cele îndelung stabilite. 


Competiţia pentru resursele limitate: o nebunie fără rost 


Să ne întoarcem la studiul cu fursecurile pentru a arunca o nouă 
privire asupra modului în care reacţionăm la limitare. Am înţeles deja din 
respectivul studiu că fursecurile aflate în număr limitat au fost evaluate mai 
bine decât cele aflate din belşug, în vreme ce fursecurile devenite, brusc, mai 
puţine, au fost evaluate încă şi mai mult. Şi, tot în acelaşi studiu, fursecurile 
cel mai bine cotate dintre toate au fost cele devenite mai puţin disponibile din 


cauza cererii. 

Să ne mai amintim şi că participanţilor la experiment le-a fost dat un 
recipient cu zece fursecuri, înlocuit de unul cu numai două. Cercetătorii au 
creat starea de lipsă în două feluri. Unor participanţi li s-a spus că o parte 
dintre fursecurile lor a fost dată altora pentru a li se satisface cererea. Altora, li 
s-a spus că s-a făcut o greşeală şi le-a fost dat recipientul greşit. Rezultatele au 
arătat faptul că cei pentru care numărul de fursecuri a fost redus ca urmare a 
cererii au apreciat fursecurile mai mult decât cei la care intervenise greşeala. 
În cele din urmă, fursecurile cu număr limitat în urma cererii mari au fost 
apreciate cel mai mult dintre toate. 

Rezultatele acestea subliniază importanţa pe care o ocupă competiţia 
în obţinerea resurselor limitate. Nu numai că dorim bunul mai rar mai tare, ci 
îl vrem şi cu atât mai mult cu cât pentru el există o competiţie. Producătorii de 
reclame încearcă adesea să exploateze această tendință. Astfel, aflăm din 
reclame că „cererea din partea populaţiei” este atât de mare încât trebuie să ne 
„grăbim să cumpărăm”. Înainte de startul campaniei de reduceri vedem 
mulţimi de oameni înghesuindu-se în faţa uşilor magazinelor şi păduri de 
mâini golind rafturile — imagini care arată mai mult decât validarea publică a 
produselor. lar mesajul nu este numai acela că produsul e bun deoarece este pe 
placul multor oameni, ci şi că ne aflăm în competiţie unii cu ceilalţi pentru 
obţinerea lui. 

Sentimentul competiţiei pentru resursele limitate este deosebit de 
motivant. Îndrăgostitul indiferent se aprinde odată cu apariţia unui rival. De 
aceea, dezvăluirea, sau invenţia, existenţei unui alt admirator nu este de regulă 
decât o strategie. Acelaşi tip de joc face parte din arsenalul pe care vânzătorii 
sunt îndemnați să-l folosească atunci când au de-a face cu clienţi nehotarati. 
De exemplu, un agent imobiliar care încearcă să vândă o casă unui client 
indecis îl va anunţa pe acesta de apariţia unui alt client care a vizionat casa 
respectivă, i-a plăcut şi a anunţat că vrea să negocieze termenii a doua zi. 
Acest nou personaj este de regulă descris ca dispunând de bani, „un investitor 
din provincie care cumpără din raţiuni de strategie economică”, sau „un medic 
cu soţia, care caută o locaţie bună în oraş”. Această tactică, denumită în 
cercurile de specialitate „împingere”, operează cu rezultate devastatoare. 
Perspectiva pierderii în faţa unui rival îl transformă pe cumpărătorul ezitant 
într-unul înfocat. 

În ardoarea dorinţei de posesie a unui lucru disputat se regăseşte o 
calitate aproape fizică. Cumpărătorii care participă la marile reduceri declară 
că, pur şi simplu, se simt implicaţi emotional în eveniment. Provocati de 
năvala cumpărătorilor competitori, ei se înghesuie să achiziţioneze bunuri pe 
care, altfel, nici nu le-ar fi băgat în seamă. Este un comportament care trimite 


cu gândul la „frenezia hrănirii” întâlnită în cadrul regnului animal. De 
exemplu, în pescuitul comercial, pentru a stimula acest fenomen, se foloseşte 
nădirea marilor bancuri de peşte. Odată aruncată nada, apa începe imediat să 
fiarbă de mulţimea înotătoarelor şi a gurilor lacome, moment în care pescarii 
aruncă uneltele de pescuit propriu zise fără momeală, deoarece peştii, în 
nebunia momentului, vor inhata orice le iese în cale, inclusiv cârligele goale. 
Există o remarcabilă paralelă între metoda folosită de către pescarii 
profesionişti şi cea a managerilor marilor magazine în ceea ce priveşte 
generarea nebuniei competitive între cei pe care doresc să-i prindă în cârligele 
lor. Pescarii, pentru a atrage şi a incita prada, aruncă în apă substanţa de 
nădire. Cu exact aceeaşi intenţie, marile magazinele care fac reduceri scot la 
înaintare în cadrul reclamelor câteva oferte deosebite. Dacă, indiferent de 
forma sub care se prezintă, momeala este eficientă, va apărea imediat o mare 
mulţime care să o înşface. Curând, în dorinţa de a câştiga o bucată din pradă, 
orbit de natura competitivă a situaţiei, grupul va intra într-o stare de frenezie. 
Oameni şi peşti deopotrivă vor pierde din vedere intenţia iniţială şi vor începe 
să se repeadă la tot ceea ce intră în competiţie. Şi ne mai întrebăm ce au în 
comun tonul care se zbate pe punte cu un cârlig gol înfipt în gură şi 
cumpărătorul, uimit atunci când ajunge acasă încărcat cu ceea ce a 
achiziţionat în tumultul de la magazin de ceea ce i-a venit să cumpere. 


Concurenta contagioasă 
Luptă aprigă în raionul de veselă al magazinului Harrod's, 
unde cumpărătorii se înghesuie să înşface soldurile din 


campania de vară. 


Dacă nu suntem atât de naivi încât să credem că febra competiţiei 
pentru resursele limitate se manifestă doar la forme de viaţă simple precum 
peştele ton şi cumpărătorul amator de chilipiruri, ar trebui să analizăm 
povestea remarcabilei decizii de achiziţie luată de Barry Diller în 1973, pe 
când era vicepreşedinte la American Broadcasting Corporation (ABC) 
însărcinat cu programele de maximă audienţă, şi care mai apoi a trecut la 
Paramount Pictures şi Fox Television Network. El a acceptat să plătească 3,3 
milioane de dolari pentru o singură difuzare a filmului Aventură pe Poseidon. 


Suma este remarcabilă, deoarece o depăşeşte pe cea oferită până acum pentru 
o singură difuzare: 2 milioane de dolari pentru filmul Patton. De fapt, a fost 
atât de mare încât ABC a luat în considerare o pierdere de 1 milion de dolari 
la difuzare. După cum a declarat la vremea respectivă vicepreşedintele 
însărcinat cu programele speciale Bill Stoke, „Nu există nici o şansă ca banii 
să fie recuperati. Niciuna”. 

Cum este posibil ca un om de afaceri abil precum Diller să încheie un 
contract care produce o pierdere de 1 milion de dolari? Răspunsul poate fi 
găsit în cel de al doilea aspect notabil al tranzacţiei: a fost pentru prima oară 
când un film a fost oferit reţelelor de televiziune prin licitaţie deschisă. 
Niciodată până atunci cele trei mari reţele nu mai fuseseră nevoite să se lupte 
astfel pentru o resursă limitată. Novatoarea idee a competiţiei prin licitaţie a 
aparţinut producătorului de spectacole Irwin Allen si vicepresedintelui 
companiei 20th Century Fox William Self, care trebuie să fi fost absolut 
încântați de rezultat. De unde putem şti că, 
într-adevăr, licitaţia a fost cea care a produs spectaculosul preţ şi nu calitatea 
filmului? 

Avem în acest sens dovezi impresionante, venite din partea 
participanţilor la licitaţie înşişi. Prima declaraţie ne vine chiar de la învingător, 
Barry Diller, exprimată în intenţia trasării viitoarei politici a reţelei. Cu un ton 
de parcă ar fi scăpat cuvintele cu mare greutate printre dinţi, el a spus: „ABC 
a hotărât cu privire la politica sa de viitor să nu se mai angajeze niciodată în 
licitaţii”. Încă şi mai instructive au fost remarcile făcute de Robert Wood, 
rivalul lui Diller, preşedintele de atunci al companiei de televiziune CBS, care 
aproape că şi-a pierdut minţile atunci când şi-a supraofertat competitorii de la 
ABC şi NBC: 


La început, am fost foarte rationali. Am evaluat filmul în funcţie de 
câştigul pe care ni-l poate aduce, după care am adăugat o valoare 
suplimentară pentru exploatare. 

A început apoi licitarea. ABC a deschis cu 2 milioane. Am venit eu cu 
2,4 milioane. ABC a venit cu 2,8. Şi, ne-a cuprins febra momentului. 
Am continuat să licitez ca unul care îşi pierduse minţile. În cele din 
urmă, am ajuns la 3,2 milioane, moment în care mi-am spus: 
„Doamne, şi, dacă câştig, ce naiba fac cu el?”. Când ABC a ofertat 
peste mine, m-am simţit usurat. 

A fost ceva deosebit de instructiv. (MacKenzie, 1974, p. 4) 


În preţ intră şi vesta? 

Spre uimirea generală, costumul purtat de John Travolta în 
filmul Saturday Night Fever s-a vândut recent cu nu mai puţin 
de 145.000$. Cred că putem explica acest preţ astronomic prin 
două aspecte ale vânzării. Mai întâi, costumul în sine este 
special, fiind unicat. În al doilea rând, a fost cumpărat la 
licitaţie, doi competitori înfruntându-se într-o spirală a 
concurenţei. Când a fost întrebat dacă cifra nu este, totuşi, 
excesivă, oficialul licitaţiei a remarcat elegant: „Pentru un 
costum din poliester, a fost un record”. 


După afirmaţiile lui Bob MacKenzie, în momentul în care a spus „A 
fost ceva deosebit de instructiv”, Wood zâmbea. Putem fi însă siguri că atunci 
când Diller, de la reţeaua ABC, făcea angajamentul de a nu se mai angaja 


„niciodată” în licitaţii, nu zâmbea deloc. Ambii au învăţat o lecţie serioasă din 
licitaţia pentru Poseidon. lar motivul pentru care ambii nu au motive de 


bucurie este faptul că această lecţie l-a costat pe unul dintre ei 1 milion de 
dolari. Din fericire, pe noi lecţia ne costă mult mai puţin. Este interesant de 
remarcat faptul că omul care şi-a permis în final un zâmbet este cel care a 
pierdut obiectul dorinţei sale. De regulă, după ce lucrurile se liniştesc şi 
constatăm că cei care au pierdut competiţia se manifestă precum învingătorii, 
şi invers, este cazul să ne uităm la condiţiile care au dus la respectiva situaţie 
— în cazul de fata, competiţia deschisă pentru o resursă limitată. După cum au 
aflat managerii de televiziune respectivi, atunci când ne confruntăm cu o 
Situaţie in care sunt implicate o aparentă resursă limitată şi o stare 
concurentiala, este absolut necesară maxima precauţie. 


APĂRAREA 


Să ai sentimentul prevenirii în faţa presiunilor exercitate de limitarea 
resurselor este relativ uşor. Este însă cu mult mai greu să actionezi in 
consecință. O parte a problemei provine din faptul că reacţia noastră tipică 
faţă de limitarea resurselor implică blocarea capacităţii de a gândi. În clipa în 
care sesizăm că ceva ce considerăm că ne este necesar devine mai puţin 
disponibil, se instalează o stare de agitaţie fizică. Astfel, cu deosebire în acele 
cazuri în care este implicată o competiţie directă asupra resursei, tensiunea 
sangvină se ridică, atenţia se îngustează şi creşte starea generală de 
emotivitate. Pe măsură ce reacţia viscerală avansează, latura raţională, 
cognitivă, se retrage. În tensiunea stării de excitație care urmează devine 
foarte dificil să mai ai o abordare calmă şi reflexivă. După cum comenta 
preşedintele companiei de televiziune CBS Robert Wood, la încheierea 
aventurii sale pe Poseidon, „Le trezeşti prins obsesia pentru acel lucru, în 
vârtejul ei. Logica se duce pe fereastră” (MacKenzie, 1974). 

lată recomandarea noastră. Doar simpla cunoaştere a presiunilor 
exercitate de limitarea resurselor şi modul în care ele operează s-ar putea să 
nu fie îndeajuns pentru a ne proteja în faţa lor. Şi aceasta deoarece cunoaşterea 
este un act cognitiv, iar procesele de acest fel sunt suprimate de reacţia noastră 
faţă de limitarea resurselor. De fapt, acesta este şi marele avantaj al tacticilor 
care folosesc limitarea. Atunci când tacticile de acest felul sunt utilizate 
corespunzător, prima noastră linie de apărare în fata unui comportament 
necugetat, respectiv analiza temeinică a situaţiei, devine aproape inutilizabilă. 

Deci, dacă, din cauza înceţoşării minţii noastre în urma stării de 
excitație, nu ne putem baza pe cunoaşterea pe care o detinem privitor la 
principiul limitării resurselor pentru a ne activa comportamentul de apărare 


corespunzător, ce altceva am putea folosi? Poate că, din nou, ne putem folosi 
Chiar de starea de excitație însăşi, în acelaşi stil jujitsu pe care l-am mai 
folosit. În acest fel, am putea întoarce forţa inamicului în propriul nostru 
avantaj. În loc să ne bazăm pe o analiză cognitivă temeinică a situaţiei, putem 
să ne orientăm chiar către impulsul interior, visceral. Învăţând să identificăm 
starea de excitație ridicată cauzată de existenţa unei situaţii de conformare in 
fata limitării resurselor, ne putem atentiona singuri de posibilitatea existenţei 
unor tactici de persuasiune. 

Să presupunem că reuşim să folosim valul de excitare ca semnal 
pentru a ne calma şi a proceda în consecinţă cu atenţie. Şi apoi? Mai există 
ceva care să ne fie de folos pentru luarea unei hotărâri potrivite fata de 
limitarea resurselor? În definitiv, recunoaşterea faptului că este necesar să fim 
precauti nu ne spune neapărat şi ce anume ar trebui să facem. Ceea ce ni se 
oferă nu este decât contextul potrivit luării unei decizii bine gândite. 

Din fericire există totuşi informaţii pe care ne putem baza. Şi acestea 
ne vin odată în plus de la studiul care a folosit fursecurile cu ciocolată. 
Cercetătorii respectivi au descoperit ceva care, deşi pare ciudat, este foarte 
adevărat în ceea ce priveşte limitarea resurselor. Cu toate că fursecurile 
limitate ca număr au fost apreciate ca fiind mult mai dezirabile, ele nu au fost 
cotate astfel şi în privinţa gustului, comparativ cu cele prezente din abundență. 
Astfel, în ciuda dorinţei crescânde manifestate pentru ele (subiecţii au declarat 
că şi-ar dori în viitor mai multe astfel de fursecuri şi că ar fi gata să plătească 
mai mult pentru ele), gustul lor nu a fost apreciat ca fiind cu nimic superior. 
Avem aici un foarte important indiciu. Marea plăcere nu constă în experienţa 
calităţii respectivului lucru, şi în posesiunea lui. Este foarte important să nu le 
amestecăm pe cele două. De fiecare dată atunci când ne confruntăm cu 
presiunea exercitată de limitarea unui lucru, trebuie neapărat să ne punem 
întrebarea de ce ni-l dorim. Dacă răspunsul se referă la beneficii de natură 
socială, economică sau psihologică, atunci este în regulă — presiunea 
exercitată de dorinţa de a-l avea ne va conferi o bună indicație privind cât de 
mult suntem dispuşi să plătim pentru el. Cu cât lucrul respectiv va fi mai puţin 
disponibil cu atât ni se va părea mai valoros. Cu toate acestea, foarte adesea, 
nu ne dorim ceva doar pentru simpla plăcere a posesiei. Dorim acel lucru şi 
pentru valoarea sa utilitară. Vrem să-l mâncăm, să-l bem sau să-l atingem, să-l 
ascultăm, ori să-l conducem, sau pentru orice altceva. Iar în aceste cazuri este 
vital să ne amintim că lucrurile rare nu sunt, în general, cu nimic diferite de 
cele aflate din abundență doar pentru faptul că sunt limitate ca număr. 

Şi, cu toată simplitatea acestei observaţii, o pierdem din vedere adesea 
atunci când ne confruntăm cu experienţa dorinţei induse în mod natural de 
raritatea lucrurilor. Pot să evoc în acest sens un exemplu din propria mea 


familie. Fratele meu Richard a reuşit să se întreţină singur pe parcursul 
studiilor folosind o tehnică de persuasiune care i-a adus venituri frumuşele, 
bazată pe tendinţa oamenilor de a nu înţelege tocmai acest lucru simplu. 
Tactica lui s-a dovedit într-atât de eficientă încât nu trebuia să muncească 
decât câteva ore pe săptămână pentru a-şi procura banii de care avea nevoie, 
restul timpului putând fi alocat studiului. 

Richard vindea maşini, însă nu într-un showroom sau pe un platou de 
expunere. Cumpăra într-un weekend două maşini scoase la vânzare prin mica 
publicitate direct de la proprietar şi, neadăugând nimic altceva decât detergent 
şi apă, le vindea în weekend-ul următor tot prin mica publicitate. Iar pentru a 
reuşi acest lucru nu a avut nevoie să cunoască decât trei lucruri. În primul 
rând, să poată recunoaşte acele maşini care erau vândute la cel mai coborât 
preţ al pieţei, dar care aveau potenţialul de a putea fi revândute cu un preţ mai 
mare. În al doilea rând, odată ce intra în posesia maşinii, trebuia să ştie cum să 
scrie un anunţ de vânzare care să stimuleze interesul virtualului cumpărător. 
Şi, în cel de al treilea rând, în momentul în care apărea cumpărătorul trebuia 
să ştie cum să se folosească de principiul limitării pentru a-i induce acestuia o 
dorinţă de posesie mai mare decât cea pe care, poate, ar fi meritat-o maşina. 
Iar Richard le cunoştea bine pe toate trei. Pentru scopurile urmărite în această 
lucrare însă, vom examina doar cea de a treia abilitate. 

EI plasa în ziarul de duminică un anunţ pentru o maşină pe care o 
cumpărase cu o săptămână înainte. Deoarece se pricepea să scrie aşa cum 
trebuie un anunţ, primea de regulă foarte multe telefoane din partea 
potenţialilor cumpărători. Fireşte că fiecare dintre cei care se arătau cu 
adevărat interesaţi era invitat la vizionarea maşinii — toţi la aceeaşi oră. Astfel 
că, dacă erau invitaţi şase oameni, toţi erau prezenţi la, să zicem, ora două 
după amiaza. Acest truc al programării simultane netezea calea viitoarei 
conformări cu dorinţa vânzătorului, deoarece crea o stare de competiţie pentru 
ceva ce părea o resursă limitată. 

De obicei, primul care ajungea începea să examineze maşina angajând 
comportamentul standard al cumpărătorului de maşină, evidențiind toate 
defectele şi deficienţele şi întrebând dacă preţul este negociabil. Psihologia 
situaţiei se schimba însă radical imediat ce apărea cel de al doilea cumpărător. 
Disponibilitatea maşinii părea, dintr-o dată, limitată pentru fiecare dintre ei. 
De regulă, primul sosit, simțind rivalitatea, îşi făcea cunoscută prioritatea: 
„Staţi putin, eu am fost primul”. Iar dacă el singur nu făcea acest lucru, îl 
făcea Richard în locul lui. Adresându-se celui de al doilea client, spunea: „Vă 
rog să mă scuzati, însă domnul a fost aici înaintea dumneavoastră. Pot să va 
rog, să aşteptaţi puţin mai la o parte, câteva minute, până când termină dânsul 
să se uite la maşină? Dacă dânsul consideră că nu îl interesează sau că nu se 


poate hotărî, atunci vă invit pe dumneavoastră”. 

Richard susţine că pe faţa primului client începea, atunci, să se 
citească agitația. Aprecierile pro şi contra pe care le făcuse liber până în acel 
moment devin brusc o stare de tip „acum ori niciodată”, în care timpul devine 
o chestiune critică pentru luarea unei decizii privind o resursă limitată. Dacă 
nu se decidea asupra cumpărării maşinii, la preţul cerut de Richard, în 
următoarele minute avea să piardă oferta pentru totdeauna în faţa acelui 
concurent nou venit care pândeşte îndeaproape. Şi cel de al doilea cumpărător 
va intra în agitaţie, din cauza rivalitatii şi a disponibilitatii restrânse a bunului 
dorit. Se va foi prin preajmă, aşteptând să ajungă la această bucată de metal 
devenită brusc şi mai dezirabilă. Dacă primul se răzgândea sau nu reuşea să se 
decidă îndeajuns de repede, cel de al doilea client era gata să atace. 

lar dacă condiţiile nu erau, totuşi, suficient de favorabile vânzării, 
apărea în scenă cel de al treilea client potenţial. După afirmaţiile lui Richard, 
presiunea competițională crescândă era, de obicei, mult prea mare pentru 
primul client. Acesta îi punea capăt rapid fie acceptând preţul cerut, fie 
plecând brusc. În cea de a doua situaţie, cel de al doilea sosit inhata, ușurat, 
ocazia de a cumpăra, fiind însă la rândul lui îngrijorat de prezenţa celui de al 
treilea concurent, nou venit, care pândea la rândul lui îndeaproape. 

Toţi cumpărătorii fratelui meu, cei care i-au plătit studiile universitare, 
nu au reuşit să recunoască un lucru fundamental privind achiziţiile lor: dorinţa 
crescândă care i-a cuprins îndemnându-i să cumpere maşinile nu avea nimic 
de-a face cu calitatea maşinilor respective. lar această nereuşită a lor s-a 
datorat următoarelor două cauze. Mai întâi, situaţia în care s-au aflat, pusă în 
scenă de către fratele meu, le-a provocat o stare emoţională care nu le-a 
permis să mai gândească corect. În al doilea rând, drept consecinţă, ei nu au 
reuşit nici o clipă să se gândească la faptul că principalul motiv pentru care şi- 
au dorit maşina a fost acela de a o folosi şi nu de a o deţine pur şi simplu. 
Presiunea competitivă pentru o resursă limitată pe care Richard a aplicat-o 
asupra lor le-a indus dorinţa de a intra în posesia maşinii doar pentru a o 
deţine. Această presiune neavând nimic de-a face, în termeni reali, cu scopul 
iniţial care îi adusese acolo. 

Astfel că, dacă ne vom afla în situaţia de a face faţă presiunilor 
exercitate de o situaţie care ne solicită conformarea în cadrul concurenţei 
pentru o resursă limitată, cel mai potrivit răspuns al nostru va fi cuprinde două 
etape. Imediat ce simţim că ne cuprinde valul emoţional generat de 
disponibilitatea scăzută a lucrului dorit, trebuie să ne folosim de acel moment 
ca de un semnal de oprire. Reacţiile panicarde şi inflamate nu îşi găsesc locul 
într-o decizie de conformare inteleapta. Trebuie să ne calmăm şi să recăpătăm 
o perspectivă raţională asupra situaţiei. Odată ce acest lucru a fost realizat, 


putem trece la faza a doua, întrebându-ne de ce ne dorim respectivul obiect. 
Dacă răspunsul se va referi la dorinţa de a-l deţine pur şi simplu, atunci nu 
avem de făcut altceva decât să ne folosim de informaţia privind 
disponibilitatea lui pentru a-i evalua preţul. Dacă, însă, răspunsul se referă la 
faptul că avem nevoie de funcţionalitatea lui, deci când ne trebuie pentru 
hrană, băut sau condus, atunci trebuie să ne amintim că el va funcţiona la fel 
de bine indiferent că se găseşte din abundență sau este mai putin disponibil. 
Pur şi simplu, va trebui să ne amintim că fursecul mai puţin disponibil nu era 
mai gustos decât celălalt. 


SUMAR 


* În conformitate cu principiul limitării, oamenii conferă o valoare mai 
mare oportunităţilor mai puţin disponibile. Folosirea acestui principiu 
în vederea obţinerii de profit se relevă în diferite tehnici de persuasiune 
prin care cei care le practică încearcă să ne convingă că accesul la ceea 
ce ne oferă ei este restrâns de o cantitate limită sau de timp. 

e Principiul limitării se susţine prin două raţiuni. Prima, deoarece lucrurile 
care sunt mai greu accesibile deţin, de regulă, o valoare mai ridicată, 
disponibilitatea unui lucru poate servi drept indiciu rapid privind 
calitatea acestuia. În al doilea rând, pe măsură ce lucrurile devin mai 
puţin accesibile, libertăţile noastre încep să se diminueze. În 
conformitate cu teoria inertiei psihologice, răspundem la pierderea 
libertăţii printr-o dorinţă crescută de a le deţine, laolaltă cu bunurile şi 
serviciile pe care le comportă acestea. 

e În calitate de factor motivant, inertia psihologică este prezentă pe 
întreaga durată a vieţii omului. Totuşi, ea se evidenţiază cu precădere la 
vârsta de doi ani şi în perioada adolescenţei. Ambele perioade se 
caracterizează prin apariţia sentimentului individualitatii, care aduce cu 
sine problematicile privind controlul, drepturile şi libertăţile. Astfel, 
indivizii aflaţi la aceste vârste se dovedesc a fi extrem de sensibili la 
restricţii. 

+ În plus faţă de efectul avut asupra valorii lucrurilor, principiul limitării se 
aplică şi modului în care are loc evaluarea informaţiei. Cercetările arată 
faptul că limitarea accesului la informaţie îl face pe individ să şi-o 
dorească mai mult şi să fie mai favorabil acesteia. Descoperirea faptului 
că informaţia limitată este mai convingătoare pare surprinzătoare. În 
cazul cenzurii, efectul se face simţit atunci când informaţia este blocată. 


În cazul în care, însă, informaţia este primită, ea devine mult mai 
eficientă dacă este percepută ca având un caracter exclusiv. 

e Principiul limitării se dovedeşte mai pregnant în două situaţii 
optimizante. În prima, obiectele mai puţin disponibile capătă o valoare 
mai mare atunci când indisponibilitatea lor este recentă. Respectiv, 
avem tendinţa de a aprecia mai mult acele lucruri care au devenit de 
curând restrictive, faţă de cele care sunt de regulă astfel. În al doilea 
rând, suntem mai atraşi de resursele limitate pentru care intrăm în 
competiţie cu alţii. 

e Este dificil să ne întărim cognitiv împotriva presiunilor exercitate de 
limitarea resurselor, deoarece aceasta produc o stare de excitare 
emoţională care împiedică procesul gândirii. Ca apărare, nu putem face 
altceva decât să fim atenţi la apariţia acestei stări de excitație in 
contextul situaţiilor care implică resurse limitate. Odată alertati, putem 
lua măsuri de calmare a stării de excitare şi de evaluare a calităţilor pe 
care le prezintă oportunitatea apărută, în termenii justificării dorinţei 
noastre. 


TEME DE STUDIU 


Stăpânirea conţinutului 


1. Care este legătura dintre principiul limitării şi teoria lui 
Brehm privind inertia psihologică? 

2. Ce anume face ca vârstele de doi ani şi cea a adolescenţei 
să fie în mod deosebit sensibile la efectele inertiei psihologice? 

3. Cum pot explica ştiinţele sociale moderne moartea celor 
două vestite personaje ale lui Shakesperare, Romeo şi Julieta? 

4. Care sunt reacţiile tip ale unei audienţe faţă de informaţia 
interzisă? 

5. Ce anume arată studiul care implică fursecurile cu 
ciocolată efectuat de către Worchel, Lee şi Adewole (1975) în privinţa 
circumstanțelor care maximizează efectele principiului limitării? 


Gândire critică 


1. În timpul sărbătorilor de iarnă din anii 1983 şi 1984, cea mai căutată 
jucărie a fost păpuşa Cabbage Patch Kid, aflată în stoc foarte limitat. 


Din ceea ce cunoaşteţi cu privire la principiul limitării, explicati de ce 
oamenii au fost gata să cheltuiască până la 700$ în cadrul unor licitaţii 
publice pentru a-şi asigura o jucărie care nu costa în magazin mai mult 
de 25$. 

2. Poetul Ovidiu a spus următoarele: „Lucrurile uşoare de nimeni nu sunt 
dorite, ci doar ceea ce este interzis tenteaza”. Explicati înţelesul acestor 
cuvinte în termeni psihologici. 

3. Ne amintim de modul în care fratele meu Richard vindea maşini de 
ocazie. Nu a minţit pe nimeni, niciodată, şi cu toate acestea unii dintre 
prieteni l-au acuzat de o etică îndoielnică. Care este părerea 
dumneavoastră? Tehnica pe care a folosit-o a fost acceptabilă din punct 
de vedere etic, sau nu? De ce? 

4. Timp de mai bine de zece ani, mesajul principal al unei campanii 
publicitare masive la ţigările Virginia Slims a afirmat că femeia 
modernă a „străbătut un drum lung” din vremea când era obligată de 
normele societăţii să fie supusă, adecvată şi ascultătoare. Azi, afirmau 
reclamele, nu mai este cazul ca femeia să se simtă legată de 
constrângerile şovine şi demodate impuse independenţei ei. Indiferent 
de ceea ce credeţi dumneavoastră despre valoarea în sine a mesajului, 
folosiţi-vă cunoştinţele privind inertia psihologică pentru a explica 
următorul fapt: pe toată durata acestei lungi campanii, procentul 
fumătorilor nu s-a ridicat decât în rândurile unui singur grup 
demografic american, respectiv adolescentele. 

5. Cum reflectă reclama de la începutul capitolului tematica acestuia? 


48 Fără a diminua în nici un fel avantajele acestui tip de scurtătură, şi nici pericolele care îi 
sunt asociate, trebuie să notez faptul că toate acestea sunt, în esenţă, aceleaşi pe care le-am 
analizat în precedentele capitole. În consecinţă, nu voi mai evidenția tema în continuarea 
capitolului; singurul lucru asupra căruia mai atrag atenţia este faptul că înţelegerea corectă a 
modului de folosire a principiului rarităţii presupune atenţia asupra deosebirii dintre 
evenimentele naturale, respectiv raritatea onestă, şi cele artificiale, preferată de anumiţi 
profesionişti ai persuasiunii. 

49 Fetele de doi ani nu au manifestat în faţa barierei acelaşi tip de răspuns ca băieţii. Un 
studiu ulterior a relevat faptul că acest lucru nu se datorează lipsei de reacţie la îngrădirea 
libertăţii ci, pur şi simplu, fetele se pare că reacţionează mai degrabă la restricţii impuse de 
către alte persoane şi nu de obiecte fizice (S. S. Brehm, 1981). 

50 Efectul Romeo şi Julieta nu trebuie interpretat ca un îndemn adresat părinţilor de a accepta 
întotdeauna relaţiile amoroase ale adolescenților familiei. Înlocuitorii de azi ai personajelor 
respective fiind destul de predispuşi la greşeală, nu ar avea decât de câştigat din îndrumările 
pe care le-ar putea primi de la adulţi, care posedă o perspectivă mai largă şi mai multă 
experienţă de viaţă. Oferind astfel de îndrumări, părinţii trebuie să ştie însă că adolescenţii, 
care se consideră pe ei înşişi adulţi tineri, nu vor răspunde bine tentativelor de control tipice 
relaţiei părinte-copil. În mod deosebit în ceea ce priveşte găsirea partenerului, domeniu 
predilect al vârstei adulte, mijloace de influenţă precum dreptul la alegere şi puterea de 


convingere, aflate la dispoziţia părintelui, se dovedesc mai eficiente decât formele tradiţionale 
de control parental precum interdicţia şi pedeapsa. Şi, deşi experienţa familiilor Montague şi 
Capulet nu este decât un exemplu extrem, restricţiile dure asupra unirii romantice o pot 
determina să devină clandestină, toridă şi tristă. 

51 Dovezi privind faptul că inertia psihologică îi poate determina pe oameni să ia o anumită 
poziţie politică pe care altfel nu ar fi adoptat-o ne vin din studiul lui Heilman (1976). 
Cumpărătorii dintr-un supermarket au devenit interesaţi de semnarea unei petiţii în favoarea 
controlului federal al preţurilor după ce au fost informaţi că un oficial federal s-a opus 
distribuirii respectivei petiţii. 

52 Din motive ţinând de etica profesională, informaţiile oferite clienţilor au fost adevărate. 
Într-adevăr, a existat ameninţarea unei penurii de came de vită din import şi, într-adevăr, 
vestea a ajuns la firmă printr-o sursă confidențială. 

53 Pentru a evita această problemă, părinţii nu trebuie să devină severi sau rigizi în privinţa 
regulilor. De exemplu, un copil care ratează masa de prânz fără vina lui poate primi o gustare, 
deoarece acest lucru nu violează regula interdictiei cu privire la gustări si, în consecinţă, nu va 
contribui la stabilirea unei libertăţi. Dificultatea reală apare doar atunci când unui copil i se 
permite, uneori, să ia o gustare şi alteori nu, iar el nu înţelege motivul diferenţei. Arbitrariul 
produce impresia de libertate şi provoacă rebeliune. 


CAPITOLUL 8 
Influenţa instantanee 


Acceptul primar într-o epocă a 
automatizării 


În fiecare zi, în fiecare mod, devin mai bun. 
Emil Cou6 


În fiecare zi, în fiecare mod, devin mai 
ocupat. 
Robert Cialdini 


Prin anii 1960, un om pe nume Joe Pine realiza un remarcabil talk 
show difuzat în California. Programul ieşea în evidenţă prin stilul caustic şi 
provocator pe care îl adopta Pine cu invitaţii lui — constituiți în cea mai mare 
parte din artişti dornici de expunere publică, celebrităţi în devenire si 
reprezentanţi ai unor organizaţii sociale şi politice marginale. Abordarea 
abrazivă a realizatorului avea menirea de a-i provoca pe oaspeţi la discuţii în 
contradictoriu, de a-i determina să facă declaraţii stânjenitoare şi, în general, 
de a-i face pe aceştia să pară nişte caraghioşi. Nu era ceva neobişnuit pentru 
Pine ca, imediat după ce îl prezenta pe invitat, să lanseze un atac la adresa 
credințelor acestuia, talentului sau aspectului lui. Unii afirmau că răutatea şi 
stilul acid al lui Pine era cauzate de faptul că avea un picior amputat, lucru 
care l-ar fi marcat pe viaţă. Alţii spuneau că nu acesta e motivul, ci natura lui 
proprie era astfel. 

Într-una dintre seri, era oaspete muzicianul rock Frank Zappa. Era 
momentul când încă purtarea părului lung de către bărbaţi era neobişnuită şi 
constituia un subiect controversat. Imediat ce Zappa a fost prezentat şi s-a 
aşezat, a urmat acest schimb de cuvinte: 


Pine: Am impresia că părul lung te transformă în fată. 
Zappa: Am impresia că piciorul de lemn te transformă în masă. 


AUTOMATIZARE PRIMITIVĂ 


Dincolo de faptul că este favoritul meu în ceea ce priveşte 
spontaneitatea, dialogul dintre Pine şi Zappa ilustrează o temă fundamentală a 
acestei cărţi. Foarte des, luăm decizii fără să folosim întreaga informaţie 
relevantă pe care o avem la dispoziţie. În loc, utilizăm o singură informaţie 
reprezentativă. Însă, o informaţie izolată, chiar dacă în mod normal ne-ar 
îndruma corect, ne poate conduce la greşeli absolut stupide — care, atunci când 


sunt exploatate in mod inteligent de alţii, ne fac să arătăm cel putin caraghios. 

În acelaşi timp, de-a lungul întregii cărţi am mai fost însoţiţi de încă o 
temă. În ciuda faptului că deciziile prosteşti provin adesea din utilizarea doar 
a unui singur aspect din datele aflate la dispoziţia noastră, ritmul vieţii 
moderne ne solicită totuşi, în mod frecvent, folosirea drumului cel mai scurt. 
Să ne amintim că la începutul primului capitol am comparat abordarea căii 
scurte cu reacţia automată prezentă la animalele inferioare, al căror pattern 
comportamental poate fi activat de prezenţa unui stimul singular — un ciripit, o 
pată roşie pe penajul de pe piept, sau o anumită emisie luminoasă. Explicaţia 
faptului că aceste animale inferioare trebuie, adesea, să se bazeze pe stimulii 
singulari prezenţi în mediul lor de viaţă stă în capacitatea lor mentală redusă. 
Micul lor creier nu poate înregistra şi procesa întreaga informaţie relevantă 
aflată la dispoziţie. De aceea, respectivele specii au dezvoltat sensibilitati 
speciale, dedicate doar anumitor aspecte ale informaţiei. Şi, pentru că aceste 
aspecte selective sunt în mod normal suficiente pentru declanşarea unei reacţii 
corecte, sistemul se dovedeşte, de cele mai multe ori, foarte eficient. Astfel, 
ori de câte ori o curcă aude ciripitul puilor ei, în ea se declanşează 
mecanismul automat al comportamentului matern adecvat, într-o manieră care 
conservă o mare parte din limitatele ei resurse cerebrale în scopul rezolvării 
altor situaţii cu care se va confrunta în restul timpului. 

În ceea ce ne priveşte, suntem în posesia unor mecanisme cerebrale 
infinit mai eficiente decât cele ale curcilor, sau oricăror alţi reprezentanţi ai 
regnului animal. Suntem neegalati în ceea ce priveşte abilitatea de a lua în 
consideraţie o mulţime de fapte relevante şi, în consecinţă, de a lua deciziile 
cele mai corecte. De fapt, ceea ce ne conferă poziţia dominantă asupra 
celorlalte specii animale de pe planetă este tocmai acest avantaj al procesării 
informaţiei. 

Cu toate acestea, avem şi noi limitările noastre. lar în numele 
eficienţei este necesar uneori să ne reținem de la costisitoarea şi sofisticata 
metodă decizională bazată pe procesarea completă a informaţiei în favoarea 
unei metode automate, primitive, unilaterale de reacţie. De exemplu, atunci 
când hotărâm dacă să acceptăm sau nu o cerere adresată nouă, suntem de 
obicei atenţi la un singur fragment din informaţia prezentă. În capitolele 
precedente am explorat câteva dintre cele mai obişnuite fragmente de 
informaţie de care facem uz în vederea stabilirii deciziilor pe care le luăm în 
astfel de situaţii. Acestea sunt cele mai populare tocmai fiindcă prezintă cea 
mai mare încredere, ele îndrumându-ne către cele mai corecte alegeri. Tot ele 
sunt şi motivul pentru care ne folosim atât de des de factori precum 
reciprocitatea, consecventa, validarea publică, simpatia, autoritatea şi 
limitarea în luarea deciziilor privind conformarea. Fiecare dintre aceşti factori, 


prin el însuşi, ne oferă indicii de mare valoare privind cel mai potrivit moment 
de a spune da în loc de nu. 

Vom folosi aceste indicii singulare atunci când nu avem starea, 
timpul, energia sau resursele cognitive necesare pentru a întreprinde o analiză 
completă a situaţiei. Atunci când suntem grăbiţi, stresaţi, nesiguri, indiferenți, 
neatenti sau obosiţi, avem tendinţa de a ne concentra mai putin asupra 
întregului bagaj de informaţii care ne stă la dispoziţie. Decizând în aceste 
circumstanţe facem adesea recurs la primitiva, dar necesara, abordare 
singulară a celei mai bune informaţii.54 Toate acestea ne conduc spre 
realizarea unui lucru tulburător: cu ajutorul sofisticatului aparat mental cu care 
ne-am constituit eminenta ca specie, am reuşit să creem un mediu atât de 
complex, cu un ritm atât de alert şi atât de încărcat de informaţie încât suntem 
nevoiţi acum să-l abordăm în aceeaşi manieră precum animalele pe care le-am 
depăşit cu atât de mult timp în urmă. 

Iar consecinţele pot fi câteodată catastrofale. Vă amintiţi nefericitul 
atac al FBI-ului asupra cartierului general al Bisericii Davidiene din Waco, 
Texas? Conform analizei efectuate de către consultanţi ai Ministerului Justiţiei 
american, în timpul asediului de 51 de zile Biroul culesese atât de multe 
informaţii încât a trebuit să ignore cea mai mare parte dintre ele. După cum 
spunea profesorul Robert Louden, unul dintre consultantii Ministerului 
Justiţiei, „FBl-ul avea la dispoziţie o suprasarcină de informatie care l-a 
determnat să recurgă la practici cunoscute din trecut — şi, devreme ce nu aveau 
nicio experienţă în materie de religie, au tratat problema ca pe o baricadă 
clasică” (Suprasarcină de informaţie, 1993). Rezultatul, dezastruos, a fost 
acela că, atunci când FBI-ul a atacat, au fost ucişi mai mult de 80 de membri 
ai sectei într-un act de credinţă şi teamă alimentat de auto emulatie. 


AUTOMATIZARE MODERNĂ 


Britanicul John Stuart Mill, economist, gânditor politic şi filosof al 
ştiinţei, a murit în urmă cu mai mult de 125 de ani. Moartea lui în anul 1873 
prezintă importanţă pentru ca Mill a fost recunoscut în epocă drept ultimul om 
care ştia totul despre orice există în lume. Astăzi, ideea că cineva ar putea 
cunoaşte tot ceea ce poate fi cunoscut este ridicolă. După eoni de acumulare 
lentă, cunoaşterea umană s-a transformat într-un uriaş bulgăre de zăpadă care 
creşte alimentat de o expansiune monstruoasă, multiplicativă, inertiala. Trăim 
într-o lume în care majoritatea informaţiei nu este mai veche de 15 ani. În 
unele domenii ale ştiinţei, cum ar fi de exemplu fizica, cunoştinţele se 


dublează la fiecare opt ani. Explozia informaţiei ştiinţifice nu se limitează însă 
la domenii ezoterice precum chimia moleculară sau fizica cuantică, ci se 
extinde zi de zi în alte arii ale cunoaşterii cu care ne străduim să fim la curent, 
precum sănătatea, dezvoltarea copilului sau nutriția. Mai mult, aceasta 
creştere rapidă pare să continue, devreme ce cercetătorii injectează noile lor 
descoperiri în nu mai puţin de 400.000 de reviste de specialitate de pe întregul 
glob. 

Pe lângă înaintarea extraordinară a ştiinţei, lucrurile se mişcă foarte 
repede şi mai aproape de noi. Conform unor sondaje Gallup, astăzi, 
problemele considerate drept cele mai importante în agenda publică sunt mult 
mai diverse şi stau mai putin timp în atenţia publică (McCombs&Zhu, 1995). 
În plus, călătorim mai mult şi mai rapid. Ne schimbăm mai des resedintele, 
care, la rândul lor, sunt demolate mai frecvent. Facem mult mai multe 
cunoştinţe noi, cu care întreţinem contacte mai scurte. La supermarket, in 
showroomurile auto şi la mall ne confruntăm cu o paletă de stiluri şi produse 
despre care nu se ştia nimic cu doar un an în urmă, şi care vor fi depăşite deja 
anul viitor. Noutatea, nepermanenta, diversitatea şi acceleraţia sunt 
descriptorii principali ai unei existente civilizate. 

Avalanşa de informaţii şi oferte este posibilă datorită înfloririi 
progresului tehnologic. Iar vârful de lance îl constituie dezvoltarea abilităţilor 
noastre de a colecta, înmagazina, recupera şi comunica informaţia. La început, 
beneficiile acestor dezvoltări erau limitate la marile organizaţii, cum ar fi 
agenţiile guvernamentale sau marile corporaţii. Odată cu dezvoltarea 
telecomunicatiilor şi a tehnologiei calculatoarelor, accesul la această cantitate 
imensă de informaţie a ajuns la cetăţenii de rând. Calea de acces în casele 
oamenilor obişnuiţi este deschisă de sistemele de comunicaţie prin cablu şi 
satelit. 

DIE TITI -ELET 


Rămas fără opţiuni 

Prea multe opţiuni te pot lăsa fără posibilitatea de a opta. 

© 1984, David Sopress, Wishful Thinking, © 1987, 
Harper&Row. 


O alta cale de acces este calculatorul. In 1972, Norman Macrae, editor 
la The Economist, făcea următoarea previziune: 


În definitiv, perspectiva este că vom intra într-o epocă în care orice 
neavenit, care stă la un calculator în laborator, birou, bibliotecă 
publică sau acasă, să poată săpa prin inimaginabili munţi de 
informaţie stocată în bănci de date care posedă mijloace mecanice de 
concentrare şi calcul mai mari de zeci de mii de ori decât a fost 
vreodată capabil creierul omenesc, chiar Einstein fiind.(Macrae, 
1972) 


După numai un deceniu, revista Time anunţa sosirea viitorului 
prevăzut de Macrae, numind Om al Anului un calculator personal. Editorii de 
la Time şi-au susţinut alegerea făcând trimitere la cavalcada consumatorilor de 
a achiziţiona un astfel de calculator, afirmând că „În perspectivă, America şi 
întreaga lume nu vor mai arăta niciodată astfel”. Viziunea lui Macrae se 
realizează acum. Milioane de „neaveniţi” stau în fata calculatorului având la 
dispoziţie suficiente informaţii pentru a îngropa în ele un Einstein. 

Vizionari moderni precum Bill Gates, preşedintele Microsoft, sunt de 
acord cu Macrae, susținând că suntem în măsură să creăm o gamă de 
dispozitive capabile să furnizeze un adevărat univers de informaţii „oricui, 


oriunde, oricând” (Davidson, 1999). Observăm însă un lucru interesant. 
Veacul nostru modern, numit adesea Era Informaticii, nu a fost niciodată 
numit Era Cunoaşterii. Informaţia nu se traduce imediat în cunoaştere. Ea 
trebuie să fie mai întâi procesată, respectiv accesată, absorbită, înţeleasă, 
integrată şi reţinută. 


BINECUVÂNTATE FIE SCURTĂTURILE 


Deoarece tehnologia evoluează mai repede decât putem noi evolua, 
capacitatea noastră naturală de a procesa informaţii se poate dovedi la un 
moment dat inadecvată pentru abundența de schimbări, alegeri şi provocări 
caracteristice vieţii noastre moderne. Din ce în ce mai des, ne găsim în situaţia 
animalelor inferioare, posesori ai unui aparat mintal echipat necorespunzător 
pentru a face faţă unui mediu extrem de complex şi bogat. Şi, spre deosebire 
de aceste animale inferioare, ale căror capacităţi cognitive au fost mereu 
intrinsec deficitare, noi ne-am creat singuri deficienta prin construirea unei 
lumi radical complexe. lar consecința acestei nou create deficienţe este 
similară cu aceea, constantă, a animalelor: atunci când avem de luat o decizie 
ne angajăm din ce în ce mai puţin într-o analiză temeinică a situaţiei de 
ansamblu. Ca o consecinţă a acestei „paralizii analitice”, facem din ce în ce 
mai mult apel la doar un aspect, de regulă reprezentativ, al întregii situaţii. 

Atunci când aceste aspecte sunt într-adevăr de încredere, nu există 
nimic inerent greşit în folosirea scurtăturii respective. Problema apare abia 
atunci când indicii demne de încredere sunt deturnate către decizii eronate. 
După cum am văzut, este vorba despre trucurile folosite de către unii 
profesionişti ai persuasiunii care caută să profite de natura automată a reacției 
scurte în propriul lor interes. De aceea, pe măsură ce frecvenţa folosirii 
reacţiilor scurte creşte odată cu ritmul şi cerințele vieţii moderne, putem fi 
siguri că acelaşi lucru se va întâmpla şi cu trucurile care le exploatează. 

În acest caz, ce putem face pentru a preveni atacurile asupra propriilor 
noastre sisteme de reacţie imediată? În loc de acţiuni de evitare, eu recomand 
contraatacul în forță — cu o rezervă însă. Profesioniştii care joacă fair play nu 
trebuie consideraţi drept inamici. Dimpotrivă, ei sunt aliaţii noştri în cadrul 
unui proces de schimb reciproc eficient şi adaptativ. Tintele noastre trebuie sa 
fie aceia care falsifica, deturnează şi interpretează tendentios reacţiile noastre 
naturale imediate. 

Să luăm, de pildă, ceea ce reprezintă, probabil, cea mai frecvent 
folosită scurtătură. În concordanţă cu principiul validării publice, adesea 


decidem fără să gândim să facem ceea ce fac şi alti oameni asemănători nouă. 
Este perfect normal ca o acţiune care, de regulă, se dovedeşte a fi foarte 
populară, să ne fie potrivită şi funcţională. Astfel, cineva care îşi face reclamă 
fără a se folosi de tactici înşelătoare ne furnizează informaţia că un brand de 
pastă de dinţi are cea mai mare vânzare. În ceea ce ne priveşte, ne găsim în 
fata unei dovezi a validării publice a calităţii unui produs şi a probabilității că 
acesta ne va fi pe plac. De aceea, dacă suntem în căutarea unui tub de pastă de 
dinţi de calitate, este posibil să ne bazăm exact pe această informaţie privind 
popularitatea pentru a ne decide asupra produsului potrivit. Strategia folosită 
în reclamă ne va îndruma bine, şansele de a fi prost îndrumați vor fi mici, iar 
noi vom economisi energiile noastre cognitive în alte scopuri, orientate spre 
mediul supraîncărcat de informaţie. Acela care şi-a făcut astfel publicitate, 
permiţându-ne să ne folosim cât mai eficient resursele, nu ne poate fi în nici 
un caz inamic, ci partener cooperant. 

Povestea se schimbă însă radical atunci când un profesionist al 
persuasiunii încercă să stimuleze reacţia noastră imediată prin furnizarea unui 
semnal fals. Astfel, ne devine inamic acela care încearcă să creeze o imagine 
falsă de popularitate pentru un brand de pastă de dinţi punând în scenă o serie 
de spoturi publicitare cu „interviuri spontane”, în care o serie de actori 
pozează în cetăţeni obişnuiţi care laudă produsul. Aici, unde mărturiile privind 
popularitatea produsului sunt contrafăcute, suntem exploataţi atât noi cât şi 
principiul validării publice, precum şi tendinţa noastră de a reacţiona imediat. 
Într-un capitol trecut am recomandat să nu mai fie cumpărate acele produse 
care apar în spoturi cu declaraţii „spontane” contrafăcute, îndemnând totodată 
să fie trimise producătorilor respectivelor bunuri scrisori în care să li se 
explice despre ce este vorba, sugerându-se renunţarea la agenţia publicitară în 
cauză. De asemenea, am mai recomandat extinderea acestui tip de atitudine şi 
asupra oricărei situaţii în care cei care se folosesc de persuasiune ca mijloc de 
trai abuzează de principiul validării publice, sau a oricărui alt mijloc de 
influențare. Ar trebui să refuzăm să urmărim acele programe de televiziune 
care se folosesc de reacţii preînregistrate ale publicului. Dacă observăm un 
barman care îşi asezonează vasul pentru bacşişuri înainte de a începe lucrul, 
respectivul nu ar trebui să primească de la noi nimic. Dacă, după ce am 
aşteptat la rând pentru a putea intra într-un club descoperim că înăuntru era 
destul loc fără a mai fi necesară aşteptarea la coadă, totul fiind aranjat doar 
pentru a da impresia de popularitate, ar trebui să plecăm imediat şi să facem 
cunoscută observaţia noastră şi celor care stau afară şi aşteaptă. Pe scurt, ar 
trebui să fim pregătiţi să boicotăm, să ameninţăm, să contracarăm, să 
cenzurăm, să dăm răspunsul potrivit atunci când este cazul. 

Nu mă consider răzbunător prin natură, însă susţin astfel de atitudini 


belicoase deoarece, într-un fel, sunt în stare de război cu exploatatorii. Cu toţii 
suntem. Trebuie să admitem faptul că motivul ostilităţilor nu îl constituie, 
totuşi, dorinţa lor de a realiza un profit. Acest motiv, în definitiv, îl împărtăşim 
cu toţii într-un fel sau altul. Ceea ce ne afectează sunt tentativele de profit care 
atentează la capacitatea noastră de a ne folosi corect reacţiile imediate. Iuteala 
vieţii moderne pretinde din partea noastră, pentru a-i putea face faţă, reacţii 
imediate adecvate şi aprecieri solide şi de încredere. Aceste lucruri nu mai 
constituie un lux. Ele au devenit necesităţi care tind să devină tot mai critice 
pe măsură ce pulsul vieţii se accelerează. De aceea trebuie să luăm măsuri 
imediate atunci când vedem pe câte cineva încercând să forţeze vreuna dintre 
obisnuintele noastre pentru propriul lui profit. Dorim ca respectivele 
obisnuinte să fie cât mai eficiente cu putință. În măsura în care ele sunt 
afectate de trucurile profitorilor, noi le vom folosi din ce în ce mai puţin, 
slăbindu-ne astfel capacitatea de a face faţă sarcinilor decizionale cotidiene. 
Nu putem ceda fără luptă. Miza este prea mare. 


SUMAR 


e Viaţa modernă diferă de orice altă perioadă din istorie. Datorită 
remarcabilelor progrese tehnologice, cantitatea informaţiei creşte 
extraordinar, alegerile şi posibilităţile se extind, iar cunoaşterea se 
dezvoltă exploziv. În această avalanşă de schimbări şi oportunităţi 
trebuie să ne găsim un loc potrivit. Una dintre metodele de rezolvare a 
acestei probleme constă în modul în care luăm deciziile. Deşi cu toţii ne 
dorim să luăm cele mai bune şi mai corecte decizii cu putinţă în orice 
situaţie, schimbările şi ritmul vieţii actuale ne privează de condiţiile 
optime necesare unei analize atente a tuturor factorilor implicaţi. Din ce 
în ce mai des, suntem nevoiţi să recurgem la o altă metodă decizională. 
Este vorba de o scurtătură a rationamentului, de o reacţie imediată în 
care decizia de conformare este luată în baza unui aspect singular, de 
încredere, al informaţiei generale. Cei mai populari, şi ca atare şi cei 
mai de încredere factori declanşatori de acest fel, sunt descrişi de-a 
lungul acestei lucrări. Aceştia sunt: angajamentul, reciprocitatea, 
comportamentul în conformitate, sentimentele de simpatie sau prietenie, 
dictatul autorităţii şi informaţia limitată. 

e Din cauza tendinței de supraîncărcare cognitivă din societatea noastră, 
prevalența deciziilor scurte pare a creşte în amploare în mod 
proporţional. Profesioniştii persuasiunii care se folosesc în cadrul 


cererilor lor de unul sau altul dintre aceşti factori declansatori au mai 
multe şanse de reuşită. Folosirea acestor factori nu are în mod necesar 
un caracter negativ. Acesta apare doar atunci când declanşatorii nu fac 
parte in mod natural din contextul respectiv, ci sunt fabricati de către 
respectivul profesionist. Pentru a prezerva caracterul benefic al 
reacţiilor imediate, este deosebit de importanto opoziţia prin orice 
mijloace faţă de astfel de practici. 


TEME DE STUDIU 


Gândire critică 


1. Alegeţi trei dintre mijloacele de influențare descrise în această carte. 
Dezvoltati în fiecare caz modul în care respectivul mijloc poate fi 
folosit pentru determinarea conformităţii într-un context pe care îl 
consideraţi de tip exploatativ, precum şi în ceea ce consideraţi a fi o 
manieră non-exploatativă. 

2. Pentru fiecare dintre cele trei mijloace de influențare alese, descrieti 
modalităţile în care v-aţi apăra dacă acestea ar fi folosite împotriva 
dumneavoastră de o manieră exploatativă. 

3. Descrieti cele mai importante trei lecţii de viata privind procesul 
influentarii pe care le-aţi aflat în aceasta carte. 


54 Pentru mărturii privind această îngustare perceptivă şi decizională se pot consulta: 
Berkowitz&Buck (1967), Bodenhausen (1960), Cohen (1978), Easterbrook (1959), 
Gilbert&Osborne (1989), Hockey&Hamolton (1970), Keinan (1987), Kruglanski&Freund 
(1983), Milgram (1970), Scammon (1977), Tversky&Kahneman (1974) si Webster, 
Richter&Kruglansk (1996). 

